(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΔ΄

Δευτέρα, 23 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ Γ. Παπανδρέου, Α. Παπαϊωάννου, Θ. Ρουσόπουλου, Θ. Οικονόμου , σελ.
2. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 23 Σεπτεμβρίου 2024 επιστολή του προς τον Πρόεδρο της Βουλής μάς ενημερώνει ότι ο Βουλευτής Αιτωλοακαρνανίας κ. Μάριος Σαλμάς τίθεται εκτός Κοινοβουλευτικής Ομάδας της Νέας Δημοκρατίας., σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α)Προς τον Υπουργό Μετανάστευσης και Ασύλου με θέμα: «Ραγδαία αύξηση των λαθρομεταναστευτικών ροών προς την χώρα μας. Αναγκαία η λήψη μέτρων για τον περιορισμό του φαινομένου ώστε να διαφυλαχθεί η κοινωνική ειρήνη»., σελ.
 β)Προς την Υπουργό Κοινωνικής Συνοχής και Οικογένειας, με θέμα: « Άμεση ανάγκη επαναλειτουργίας των οικοτροφείων για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, Σχολές Ανώτερης Επαγγελματικής Κατάρτισης (ΣΑΕΚ) και φοιτητών Πανεπιστημίων»., σελ.
 γ)Προς τον Υπουργό Προστασίας του Πολίτη, με θέμα: «Ανακαταλήψεις του κτηρίου «Ευαγγελισμός» στο Ηράκλειο Κρήτης και άμεση εκκένωση του από τα αντιεξουσιαστικά στοιχεία»., σελ.
 δ)Προς την Υπουργό Εργασίας και Κοινωνικής Ασφάλισης με θέμα: «Να λυθεί άμεσα το πρόβλημα της στέγασης των εξήντα σωματείων του Εργατικού Κέντρου Αθήνας»., σελ.
 ε)Προς τον Υπουργό Περιβάλλοντος και Ενέργειας, σελ.
 i. με θέμα:«Καθυστέρηση διαδικασιών Προγράμματος «Εξοικονομώ- Ανακαινίζω για Νέους»., σελ.
 ii. με θέμα:«Εκτεθειμένη η Κυβέρνηση μετά το πόρισμα της Επιτροπής Δημοσιονομικού Ελέγχου (ΕΔΕΛ) που διαπιστώνει σοβαρές παραβιάσεις του θεσμικού πλαισίου για τα «σπιτάκια» ανακύκλωσης»., σελ.
 στ) Προς τον Υπουργό Υγείας, σελ.
 i. με θέμα: «Για τις δομές και υπηρεσίες ψυχικής υγείας στον Νομό Ηρακλείου Κρήτης»., σελ.
 ii. με θέμα: « Χαρακτηρισμός Πρέβεζας ως προβληματικής και άγονης περιοχής»., σελ.
 iii. με θέμα: «Δια βίου συμφωνητικά εχεμύθειας απαιτεί η 7η Υγειονομική Περιφέρεια (ΥΠΕ) οπισθοδρομώντας τη χώρα σε σκοτεινές και αντιδημοκρατικές εποχές»., σελ.
 iv. με θέμα: «Δημιουργία αίθουσας ανάνηψης στο ενδοσκοπικό εργαστήριο της Γαστρεντερολογικής Κλινικής του Θεαγένειου Αντικαρκινικού Νοσοκομείου Θεσσαλονίκης (ΑΝΘ)»., σελ.
 v. με θέμα: «Για τα οξυμένα προβλήματα στο Πανεπιστημιακό Νοσοκομείο Λάρισας»., σελ.
 vi: με θέμα: «Τι θα γίνει με τη λειτουργία και αναβάθμιση του Κέντρου Φυσικής Ιατρικής και Αποκατάστασης (ΚΕΦΙΑΠ) Αμυνταίου;»., σελ.
 ζ) Προς τον Υπουργό Περιβάλλοντος και Ενέργειας , σελ.
 i. με θέμα:«Μονόδρομος η απόσυρση του Περιφερειακού Χωροταξικού Πλαισίου Δυτικής Μακεδονίας»., σελ.
 ii. με θέμα: «Χωρίς διαβούλευση και επικαιροποίηση μελετών το Περιφερειακό Χωροταξικό Πλαίσιο της Περιφέρειας Δυτικής Μακεδονίας»., σελ.
 iii. με θέμα: «Δόμηση σε γήπεδα, κείμενα εκτός ορίων οικισμών και εκτός σχεδίου»., σελ.
 iv με θέμα: «Ως πότε η Νέα Δημοκρατία θα ασκεί πολιτική στη λογική «αποφασίζω για εσάς χωρίς εσάς» για το ζήτημα του έργου Κυβερνητικό Πάρκο Ανδρέας Λεντάκης στον Δήμο Δάφνης-Υμηττού;»., σελ.
 η) Προς τον Υπουργό Υποδομών και Μεταφορών με θέμα: «Να κατασκευαστούν τα σχολεία της Κεντρικής Μακεδονίας των οποίων έχει εγκριθεί η ίδρυσή τους, αλλά δεν λειτουργούν λόγω έλλειψης διδακτηρίου». Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος., σελ.
 θ) Προς τον Υπουργό Εσωτερικών με θέμα: «Κατασκευή νέου σχολικού συγκροτήματος για πρότυπο Γυμνάσιο και Λύκειο Λάρισας»., σελ.
 ι) Προς τον Υπουργό Αγροτικής Ανάπτυξης και Τροφίμων με θέμα: «Ατελείωτα τα προβλήματα των αγροτών και των κτηνοτρόφων λόγω της δραματικά παρατεινόμενης ανεπάρκειας στη λειτουργία του ΟΠΕΚΕΠΕ»., σελ.
 ια) Προς τον Υπουργό Παιδείας, Θρησκευμάτων και Αθλητισμού , σελ.
 i. με θέμα: «Συγχωνεύσεις τμημάτων σε σχολεία Πρωτοβάθμιας και Δευτεροβάθμιας εκπαίδευσης»., σελ.
 ii. με θέμα: «Ορθή εφαρμογή άρθρου 17 Ν. 5128/2024»., σελ.
 iii: με θέμα: «Σοβαρά προβλήματα αντιμετωπίζει η Δημόσια Κεντρική Ιστορική Βιβλιοθήκη Χίου «Κοραής»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:, σελ.
 i. Ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών, κατέθεσαν στις 20-9-2024 σχέδιο νόμου: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν»., σελ.
 ii. Οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Μετανάστευσης και Ασύλου, ο Αναπληρωτής Υπουργός Εθνικής Οικονομίας και Οικονομικών καθώς και ο Υφυπουργός στον Πρωθυπουργό κατέθεσαν στις 20-9-2024 σχέδιο νόμου: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο» και λοιπές διατάξεις του Υπουργείου Ψηφιακής Διακυβέρνησης»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β. , σελ.

ΛΑΜΠΡΟΥΛΗΣ Γ. σελ.

ΜΠΟΥΡΑΣ Α. ,σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΓΑΥΓΙΩΤΑΚΗΣ Μ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΔΕΛΗΣ Ι. , σελ.
 ΔΙΓΕΝΗ Α. , σελ.
 ΖΑΧΑΡΑΚΗ Σ. , σελ.
 ΖΕΡΒΕΑΣ Α. , σελ.
 ΚΑΡΑΓΚΟΥΝΗΣ Κ. , σελ.
 ΚΑΤΣΩΤΗΣ Χ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΥΡΙΑΚΗΣ Σ. , σελ.
 ΛΑΜΠΡΟΠΟΥΛΟΣ Ι. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΝΟΤΟΠΟΥΛΟΥ Α. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΕΡΚΑ Θ. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΑΧΙΑΟΣ Ν. (Υφυπουργός Υποδομών και Μεταφορών) , σελ.
 ΤΣΙΡΩΝΗΣ Σ. , σελ.
 ΦΑΜΕΛΛΟΣ Σ. , σελ.
 ΧΑΡΑΚΟΠΟΥΛΟΣ Μ. , σελ.

Γ. ΠΑΡΕΜΒΑΣΕΙΣ:

 **Βουλευτές - Υπουργοί**

 ΛΑΜΠΡΟΥΛΗΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΔ΄

Δευτέρα 23 Σεπτεμβρίου 2024

Αθήνα, σήμερα στις 23 Σεπτεμβρίου 2024, ημέρα Δευτέρα και ώρα 15.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ**. ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στη συζήτηση των επίκαιρων ερωτήσεων, θα ήθελα να ανακοινώσω στο Σώμα την από 23-9-2024 επιστολή του Προέδρου της Νέας Δημοκρατίας και Πρωθυπουργού της χώρας κ. Κυριάκου Μητσοτάκη.

Ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 23 Σεπτεμβρίου 2024 επιστολή του προς τον Πρόεδρο της Βουλής μάς ενημερώνει ότι ο Βουλευτής Αιτωλοακαρνανίας κ. Μάριος Σαλμάς τίθεται εκτός Κοινοβουλευτικής Ομάδας της Νέας Δημοκρατίας.

Η προαναφερθείσα επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3 - 4)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν σήμερα.

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 23 Σεπτεμβρίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 1378/11-9-2024, 1382/13-9-2024, 1383/13-9-2024, 1391/16-9-2024, 1394/16-9-2024 και 1395/16-9-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 1380/13-9-2024 και 1392/16-9-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 1387/16-9-2024 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Νικόλαο Παναγιωτόπουλο.

Η υπ’ αριθμόν 1385/13-9-2024 επίκαιρη ερώτηση θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Η υπ’ αριθμόν 1377/11-9-2024 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο - Πέτρο Σπανάκη.

Οι υπ’ αριθμούς 1379/12-9-2024, 1386/15-9-2024 και 1399/16-9-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 1376/11-9-2024 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 1398/16-9-2024 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Οι υπ’ αριθμόν 1389/16-9-2024 και 1397/16-9-2024 επίκαιρες ερωτήσεις και οι υπ’ αριθμόν 5787/11-7-2024 και 6218/31-7-2024 ερωτήσεις (κατ’ άρθρον 130 παράγραφος 5 του Κανονισμού της Βουλής) θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η υπ’ αριθμόν 1396/16-9-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμόν 1375/9-9-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη».

Και ξεκινάμε με την πρώτη για σήμερα επίκαιρη ερώτηση στην οποία θα απαντήσει ο Υπουργός Μετανάστευσης και Ασύλου κ. Νικόλαος Παναγιωτόπουλος.

Θα συζητηθεί, λοιπόν, η όγδοη με αριθμό 1387/16-9-2024 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Μετανάστευσης και Ασύλου με θέμα: «Ραγδαία αύξηση των λαθρομεταναστευτικών ροών προς τη χώρα μας. Αναγκαία η λήψη μέτρων για τον περιορισμό του φαινομένου ώστε να διαφυλαχθεί η κοινωνική ειρήνη».

Ορίστε, κύριε Ζερβέα, έχετε τον λόγο για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με στοιχεία τα οποία είδαν το φως της δημοσιότητας, έχει υπάρξει το τρέχον έτος μία ραγδαία αύξηση στη ροή αλλοδαπών πληθυσμών προς την πατρίδα μας. Πιο συγκεκριμένα, η FRONTEX δίνει στοιχεία για αύξηση της τάξης του 39% και ο Οργανισμός Ηνωμένων Εθνών για αύξηση της τάξης του 59%. Σε συνδυασμό με την αλλαγή πολιτικής της Γερμανίας και πιο συγκεκριμένα τη φύλαξη πλέον των συνόρων της και τον έλεγχο για ροές λαθρομεταναστών προς αυτή -η οποία πολιτική αλλαγή είναι πολύ πιθανόν να συμπαρασύρει και άλλες ευρωπαϊκές χώρες προς αυτή την κατεύθυνση- δημιουργείται ένα μείζον θέμα για την πατρίδα μας που κινδυνεύει πλέον να μετατραπεί από χώρα transit λαθρομεταναστών σε χώρα προορισμού αυτών, με ό,τι αυτό συνεπάγεται για την κοινωνική ειρήνη.

Επομένως, κύριε Υπουργέ, σας θέτω δύο ερωτήματα: Πρώτον, ισχύουν τα στοιχεία τα οποία έχουν δει το φως της δημοσιότητας; Αν ναι, ποια μέτρα θα λάβει το Υπουργείο σας για τον περιορισμό του εν λόγω φαινομένου; Δεύτερον, ποια μέτρα θα ληφθούν εναντίον της Τουρκίας και της Λιβύης, τα οποία είναι τα δύο κράτη εκ των οποίων εξορμούν λαθρομετανάστες προς την ελληνική επικράτεια;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε στον κ. Ζερβέα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Ευχαριστώ, κύριε συνάδελφε, για την ερώτηση. Ασφαλώς και το ζήτημα είναι σύνθετο και περίπλοκο. Θα προσπαθήσω όσο πιο σύντομα μπορώ να το αναλύσω, λέγοντας από την αρχή ότι οποιοδήποτε μέτρο περιορισμού της εισόδου παράνομων μεταναστών στην Ευρώπη νομίζω ότι πρέπει να αποτελέσει αντικείμενο συνολικής ευρωπαϊκής πολιτικής και όχι να είναι αντικείμενο κάποιας συγκεκριμένης χώρας μόνης της. Και τούτο, δεδομένης της στροφής όντως που παρατηρείται προς μια άλλη προσέγγιση στο θέμα μετά τις τελευταίες εξελίξεις στη Γερμανία, δηλαδή όχι κλείσιμο συνόρων αλλά επιβολή αυξημένων ελέγχων στα σύνορα -ναι, αυτό ισχύει, ίσχυε και πριν τις δηλώσεις του Καγκελαρίου Σολτς- και βέβαια όχι μαζικές επιστροφές προς οποιαδήποτε χώρα πρώτης υποδοχής όπως και η χώρα μας.

Από κει και πέρα, όμως, μου δίνετε την ευκαιρία να ξεκαθαρίσω κι ένα άλλο ζήτημα που έχει να κάνει με τη σύγχυση -ίσως και λόγω της εκτεταμένης ανησυχίας που υπάρχει στην κοινή γνώμη- που επικρατεί σχετικά με τις αρμοδιότητες του Υπουργείου Μετανάστευσης.

Στην πραγματικότητα και τα δύο ερωτήματα, που διατυπώνετε δεν είναι αντικείμενο άμεσης αρμοδιότητας ή αρμοδιοτήτων του Υπουργείου Μετανάστευσης και Ασύλου. Το πρώτο όσον αφορά τον περιορισμό και μέτρα για τον περιορισμό των μεταναστευτικών ροών, εμπίπτει στις αρμοδιότητες του Υπουργείου Προστασίας του Πολίτη με την Ελληνική Αστυνομία αφ’ ενός και του Υπουργείου Ναυτιλίας με το Λιμενικό Σώμα αφ’ ετέρου, ενώ το δεύτερο για το οποίο θα πω μερικά πράγματα στη δευτερολογία για την οικονομία του χρόνου και της συζήτησης, δηλαδή επιβολή μέτρων κατά της Τουρκίας και της Λιβύης, έχει να κάνει συνολικότερα με την εξωτερική πολιτική της χώρας και όχι με κάποιο μέτρο που προτίθεται να λάβει το Υπουργείο Μετανάστευσης και Ασύλου. Δεν μπορεί το Υπουργείο Μετανάστευσης να επιβάλει κάτι στην Τουρκία ή στη Λιβύη. Αυτό θα είναι απόρροια, θα έλεγα, συντονισμένων ενεργειών της εξωτερικής πολιτικής της χώρας.

Από κει και πέρα, τι κάνει το Υπουργείο Μετανάστευσης; Θα σας πω για να το ξεκαθαρίσουμε και να γνωρίζουμε πού βρισκόμαστε. Πρώτον, οι αρμοδιότητές του αφορούν στον σχεδιασμό και στην εφαρμογή της ελληνικής πολιτικής για τη μετανάστευση, τόσο σχετικά με τη νόμιμη είσοδο, διαμονή και κοινωνική ένταξη, όπου αυτό είναι δυνατόν, πολιτών τρίτων χωρών στην ελληνική επικράτεια νομίμως -νόμιμη μετανάστευση, φερ’ ειπείν για να καλυφθούν ανάγκες στην αγορά εργασίας, καθώς το ζητά η αγορά- όσο και σχετικά με την υποδοχή και ταυτοποίηση πολιτών τρίτων χωρών που εισέρχονται στη χώρα χωρίς τις νόμιμες διατυπώσεις, δηλαδή παράνομοι μετανάστες.

Δεύτερον, σχεδιασμός και υλοποίηση εθνικής πολιτικής για τη χορήγηση ασύλου ή άλλων μορφών διεθνούς προστασίας.

Και τρίτον, παροχή προστασίας των αιτούντων και των ατόμων που διαπιστωμένα χρήζουν διεθνούς προστασίας, δηλαδή των αναγνωρισμένων προσφύγων, αυτών που έχουν εισέλθει παρανόμως στη χώρα, έχουν υποβάλει αίτηση για άσυλο στα κέντρα υποδοχής και ταυτοποίησης, κατά μήκος δηλαδή των συνόρων μας, και έχει ευδοκιμήσει αυτή η αίτηση ασύλου, χαρακτηρίζονται πρόσφυγες κ.λπ., κ.λπ., καθώς και των δικαιούχων ανθρωπιστικού καθεστώτος.

Επομένως, λανθασμένα θεωρείτε ότι το Υπουργείο Μετανάστευσης και Ασύλου εμπλέκεται στη διαχείριση και τον έλεγχο των συνόρων. Αυτό δεν ισχύει. Βέβαια, αυτό που ισχύει είναι ότι λόγω της συνθετότητας του προβλήματος είμαστε σε διαρκή και άμεση συνεργασία τόσο με το Υπουργείο Προστασίας του Πολίτη, όσο και με το Υπουργείο Ναυτιλίας και άλλα Υπουργεία στο πλαίσιο μιας συνολικής προσέγγισης της κυβερνητικής πολιτικής για την αντιμετώπιση των συνολικών εκφάνσεων του μεταναστευτικού φαινομένου.

Στο πρώτο ερώτημα θα απαντήσω σύντομα, κύριε Πρόεδρε, αλλά καταλαβαίνετε ότι είναι μεγάλο το θέμα. Όντως, σύμφωνα με στοιχεία που τηρούνται από το Υπουργείο Προστασίας του Πολίτη, και ουδέποτε το αρνηθήκαμε, αναρτώνται βέβαια και στην ιστοσελίδα του Υπουργείου, έχουμε μεγάλη αύξηση των μεταναστευτικών ροών. Η ποσοστιαία μεταβολή των μεταναστευτικών ροών για το διάστημα από τον Ιανουάριο μέχρι και τον Αύγουστο του τρέχοντος έτους, σε σχέση με το ίδιο διάστημα για το 2023, παρουσιάζει αύξηση της τάξης περίπου του 60%. Η FRONTEX λέει 39%. Τα στοιχεία των Υπουργείων λένε 59%. Κάπου εκεί είναι. Σίγουρα δεν είναι 222%, όπως είδα σε ένα πρωτοσέλιδο στον Τύπο προ ημερών. Βέβαια, η ίδια εφημερίδα μετά από κάποιες ημέρες, όταν πήρε τα πιο επίσημα στοιχεία της FRONTEX, δέχθηκε το 39% και όχι το 222%. Μόνο που το 39% καταχωρήθηκε σε ένα μονόστηλο στην τρίτη σελίδα και όχι με πηχυαίους τίτλους σε πρωτοσέλιδο. Καταλαβαίνω την ανάγκη να δημιουργηθούν εντυπώσεις.

Επίσης, όντως τους τελευταίους μήνες έχουμε αφίξεις και από τη βόρεια Αφρική, δηλαδή από τη Λιβύη και την Αίγυπτο προς την Κρήτη, οι οποίες όμως δεν είναι τόσο συχνές, δεν γίνονται με τη συχνότητα που γίνονται στα νησιά του νοτιοανατολικού Αιγαίου, εκεί που εστιάζω και το πρόβλημα με τη μεγάλη αύξηση των ροών. Πλην όμως ενώ πέρσι είχαν αφιχθεί συνολικά εβδομήντα επτά άτομα στην Κρήτη από τη βόρεια Αφρική, φέτος μέχρι στιγμής είναι περί τους δύο χιλιάδες οκτακόσιους. Είναι δραματική η αύξηση στη ροή σε αυτή τη συγκεκριμένη οδό.

Σε κάθε περίπτωση, η όποια αύξηση παρατηρείται δεν συνιστά κρίση με τα δεδομένα της παρούσης, δεδομένου ότι η υφιστάμενη κατάσταση είναι απόλυτα διαχειρίσιμη και αντιμετωπίζεται αρκετά αποτελεσματικά θα έλεγα από τις αρμόδιες ελληνικές αρχές τόσο από επιχειρησιακή άποψη, όσο και από άποψη διαχείρισης όσον αφορά τη χωρητικότητα των δομών, η οποία αυτή τη στιγμή που μιλάμε είναι περί το 60%. Επομένως, υπάρχει περιθώριο. Βέβαια, κάποιες δομές στην Κω, στη Λέρο, στο νοτιοανατολικό Αιγαίο παρουσιάζουν πληρότητα. Αποφορτίζονται με τη σταδιακή μετακίνηση κάποιων προς δομές της ενδοχώρας έτσι ώστε να μην είναι πλήρης, διότι το νότιο Αιγαίο -όπως σας είπα- είναι σημείο άφιξης των αυξημένων ροών. Γενικά η κατάσταση είναι διαχειρίσιμη.

Όμως, δεν μπορώ να προβλέψω το μέλλον. Αν -ας πούμε- τις επόμενες μέρες συμβεί μια έκρηξη στον Λίβανο, με βάση τα όσα γίνονται αυτές τις ημέρες εκεί, δεν μπορώ να αποκλείσω μια δραματική αύξηση ροών από εκεί, η οποία ασφαλώς και θα δοκιμάσει τις αντοχές του συστήματος. Προς το παρόν τούτο δεν συμβαίνει και η κατάσταση είναι διαχειρίσιμη.

Μέσες άκρες περίπου τα έχω πει. Η μεγάλη αύξηση παρατηρείται στα νησιά του νοτίου Αιγαίου. Στα νησιά του βορείου Αιγαίου υπάρχει οριακή μείωση όπως και οριακή μείωση έχουμε στα χερσαία σύνορα, κυρίως, του Έβρου. Όμως, η μεγάλη αύξηση παρατηρείται κυρίως κατά το τέλος του 2023 και τους πρώτους μήνες του 2024. Τον Αύγουστο οι ροές ήταν περίπου στο ίδιο επίπεδο με τον περσινό Αύγουστο. Συνιστά το τελικό συνολικό αποτέλεσμα της αύξησης των ροών κατά 60% περίπου.

Κοιτάξτε, και κλείνω την πρωτολογία μου, η Ελλάδα ως κυρίαρχο κράτος είναι πάντα προσηλωμένη και στη φύλαξη των συνόρων. Δεν θα εμποδίζονται όλοι οι παράνομοι να εισέλθουν, αλλά θα γίνεται η καλύτερη δυνατή προσπάθεια ταυτόχρονα με τη μέριμνα για τον πλήρη σεβασμό και την προστασία των ανθρωπίνων δικαιωμάτων. Αναφέρομαι, κυρίως, στο δικαίωμα στη ζωή και στην αξιοπρεπή μεταχείριση αυτών που εισέρχονται και φιλοξενούνται στις κατάλληλες δομές. Και φυσικά αναφέρομαι στο πρόσφατο τραγικό ναυάγιο της Σάμου, όπου είχαμε νεκρούς. Όπως και να έχει το πράγμα είναι τραγικό να πνίγονται άνθρωποι στη θάλασσα. Νομίζω ότι είναι υποχρέωση των αρχών να προσπαθούν να διασώζουν ανθρώπους που πνίγονται και κινδυνεύουν με πνιγμό στη θάλασσα, ακόμα κι αν αυτοί είναι παράνομοι μετανάστες. Ναι, πρέπει να σώζουμε κάθε άνθρωπο στη θάλασσα. Αυτό κάνει το Λιμενικό. Κάνει πάρα πολύ καλή δουλειά όσον αφορά την έρευνα. Αυτήν τη στιγμή διεξάγεται έρευνα και διάσωση ανοιχτά της Σάμου. Πρέπει να τηρήσουμε αυτή την πολύ λεπτή ισορροπία προστασίας συνόρων, η οποία μεταφράζεται και ως αίσθηση εσωτερικής ασφάλειας, αλλά και διάσωση όλων αυτών.

Και φυσικά η καταπολέμηση της παράνομης μετανάστευσης -για να το πούμε κι αυτό γιατί δεν ακούγεται αρκετά- είναι η εντατικοποίηση του πολέμου κατά των κυκλωμάτων των διακινητών, κάτι το οποίο προϋποθέτει και συνεργασία, σε αυτό το κομμάτι ειδικά, με την Τουρκία, όπως θα πω στη δευτερολογία μου.

Αν δεν χτυπήσουμε στην καρδιά του αυτό το σύστημα παράνομης διακίνησης ανθρώπων, παράνομων μεταναστών, ναι, από τους διακινητές που κερδοσκοπούν από αυτή τη δραστηριότητα, νομίζω ότι θα έχουμε αφήσει πολλά όχι καμωμένα στη μάχη αυτή κατά της παράνομης μετανάστευσης.

Τα υπόλοιπα, κύριε Πρόεδρε, επιτρέψτε μου να τα πω στη δευτερολογία μου, τα στοιχεία με την Τουρκία και τη Λιβύη.

**ΠΡΟΕΔΡΕΥΩΝ (Αθανάσιος Μπούρας):** Και φαντάζομαι, κύριε Υπουργέ, στη δευτερολογία να μην πάρετε τον χρόνο που πήρατε στην πρωτολογία.

Κύριε Ζερβέα, έχετε τον λόγο για τη δική σας δευτερολογία.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, θα συμφωνήσω μαζί σας ότι στη διαχείριση του μεταναστευτικού δεν εμπλέκεται μόνο το δικό σας Υπουργείο. Εμπλέκεται το Υπουργείο Προστασίας του Πολίτη, το Υπουργείο Ναυτιλίας, το Υπουργείο Δικαιοσύνης, ακόμη-ακόμη και το Υπουργείο των Εξωτερικών. Δεν μπορούσα όμως να φέρω, όπως καταλαβαίνετε, όλους τους Υπουργούς για να μου απαντήσουν, οπότε επέλεξα εσάς.

Θα συμφωνήσω επίσης μαζί σας ότι χρειάζεται μια συνολική ευρωπαϊκή πολιτική. Κι εδώ είναι αυτό που εμείς προτείνουμε ως προς το τι θα κάνουμε με την Τουρκία. Η Τουρκία λοιπόν η οποία έχει χαρακτηριστεί ως ασφαλής χώρα με αποτέλεσμα να υποχρεούται να παραλάβει πίσω τους λαθρομετανάστες που έρχονται σε εμάς, δυστυχώς, δεν τηρεί τα συμφωνηθέντα. Και τι κάνει η Ευρωπαϊκή Ένωση και με τη δική μας ανοχή; Τους δίνει έναν «σκασμό» -να μου επιτρέψετε την έκφραση- λεφτά κι αυτοί συνεχίζουν να κάνουν ότι δεν βλέπουν, ουσιαστικά να συμπράττουν με τους διακινητές, γιατί αυτό γίνεται. Επομένως, θα πρέπει η ελληνική Κυβέρνηση και σε συνεργασία όλοι οι Υπουργοί που προανέφερα να πιέσουν την Ευρωπαϊκή Ένωση ώστε να επιβάλει ποινές στην Τουρκία. Ακόμη-ακόμη θα μπορούσαμε να προειδοποιήσουμε την Τουρκία ότι αφού επιτρέπει τέτοιες εχθρικές ενέργειες προς εμάς θα επιβάλλουμε εμείς κυρώσεις. Θα μπορούσαμε για παράδειγμα να τους προειδοποιήσουμε ότι θα κλείσουμε το τελωνείο των Κήπων στον Έβρο και να δούμε μετά εάν θα άλλαζαν πολιτική ή όχι.

Από εκεί και πέρα, έχω ένα δημοσίευμα των «ΝΕΩΝ» που λέει ότι η Ελλάδα δίνει άσυλο σε δύο στους τρεις αιτούντες -το ποσοστό αυτό αντιστοιχεί στο 68%-, εν αντιθέσει με τον ευρωπαϊκό μέσο όρο που αντιστοιχεί στο 46%. Και αναρωτιέμαι: Γιατί υπάρχει αυτή απόκλιση; Είμαστε εμείς γαλαντόμοι; Δεν μπορώ να καταλάβω. Αυτό δεν δίνει επίσης ένα μήνυμα στους διακινητές και στους υποψήφιους λαθρομετανάστες ότι εδώ υπάρχει ανοχή, ότι στην Ελλάδα υπάρχει ανοχή;

Θέλουμε να περιορίσουμε το φαινόμενο της λαθρομετανάστευσης. Πώς θα το περιορίσουμε όταν δίνουμε, όχι μόνο εμείς και οι άλλες ευρωπαϊκές χώρες, παχυλά επιδόματα; Γιατί άλλο πρόσφυγας και άλλο λαθρομετανάστης. Πρόσφυγας είναι ο άνθρωπος ο όποιος διώκεται για τις θρησκευτικές πεποιθήσεις του, για την εθνοτική καταγωγή, τη θρησκεία κ.ο.κ. και πηγαίνει σε μια όμορη χώρα. Εκεί κανονικά πρέπει να ζητήσει άσυλο.

Μετά, όταν κάνει ένα ολόκληρο ταξίδι από τα βάθη της Αφρικής ή από τα βάθη της Ασίας, δεν είναι πρόσφυγας, είναι λαθρομετανάστης και έρχεται στην Ευρώπη για να πάρει τα παχυλά επιδόματα που δίνουν οι δυτικοί.

Επίσης, κύριε Παναγιωτόπουλε, αν και δεν είναι στο δικό σας Υπουργείο, θα πρέπει να έρθετε σε συνεννόηση με τον Υπουργό Δικαιοσύνης ώστε να επιβάλλονται αυστηρές, αυστηρότατες ποινές στους διακινητές. Κι όταν λέω ποινές εννοώ ποινές ισόβιας κάθειρξης. Και όταν λέμε ισόβια να εννοούμε ισόβια. Όταν, λοιπόν, θα υπάρχουν τέτοιες ποινές θα το σκεφτεί δύο και τρεις φορές ο διακινητής να διακινδυνεύσει. Αυτά ήθελα να πω.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Ζερβέα.

Κύριε Υπουργέ, έχετε τον λόγο για τη δευτερολογία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Δεν έχω κανένα λόγο να διαφωνήσω. Θα συμφωνήσω, όσον αφορά την αυστηροποίηση των ποινών για τους λαθροδιακινητές.

Πρόσφατα, έγινε μια συζήτηση σε επίπεδο Υπουργείου Μετανάστευσης και Δικαιοσύνης και, μάλιστα, μπήκε στο τραπέζι να αυστηροποιηθεί η ποινή όχι μόνο για τους εγκεφάλους διακινητές που μεταφέρουν λαθρομετανάστες, παράτυπους μετανάστες, πρόσφυγες κ.λπ. κ.λπ. από εμπόλεμες περιοχές, από τα μικρασιατικά παράλια στα ελληνικά νησιά, αλλά και γι’ αυτούς οι οποίοι χωρίς να είναι -να το πω έτσι- αφεντικά της επιχείρησης, πιάνουν στα χέρια τους το τιμόνι και οδηγούν τα ταχύπλοα. Πολλές φορές έχουμε ταχύπλοα με μεγάλες δυνατότητες τα οποία αναπτύσσουν ταχύτητες, όχι με κακό καιρό. Δεν είναι σύμπτωση ότι σήμερα, αυτές τις ώρες στη Σάμο είχαμε πολλά μποφόρ -πέντε ή έξι- που κάνουν το ταξίδι πολύ δυσκολότερο και αυξάνουν τις πιθανότητες κάποιου ναυαγίου όπως και δυστυχώς, συνέβη στο ταξίδι αυτό το σύντομο, το ολιγόλεπτο. Αν λοιπόν αυστηροποιηθούν οι ποινές για όλους, ακόμα και γι’ αυτούς που ως βοηθοί διαπράττουν τη μεταφορά οδηγώντας το ταχύπλοο, ίσως αυτό θα μπορούσε να λειτουργήσει ως αποτρεπτικό στοιχείο για τη συνέχιση της διενέργειας αυτής της δραστηριότητας.

Όμως, παρατηρήσαμε και διαπιστώσαμε τη στροφή των ευρωπαϊκών χωρών, όσον αφορά τη διαχείριση του φαινομένου. Νομίζω ότι αυτό θα οδηγήσει σε κάποιες προσαρμογές του ευρωπαϊκού Συμφώνου για τη Μετανάστευση και το Άσυλο, αυστηροποιώντας κάποιους κανόνες ενδεχομένως μετά από συζητήσεις που έχουν αναπτυχθεί στο εσωτερικό της Ευρωπαϊκής Ένωσης με τα κράτη-μέλη.

Αυτή είναι μια πρόβλεψη που κάνω. Από κει και πέρα οφείλω να σας πω ότι με τα υπόλοιπα Υπουργεία, κυρίως με το Υπουργείο Προστασίας του Πολίτη και το Υπουργείο Ναυτιλίας γίνεται μια συζήτηση ώστε να αυξηθεί η παρουσία των αρχών που είναι επιφορτισμένες για την τήρηση της τάξης και της ασφάλειας, ιδίως στα σύνορά μας, ως αποτρεπτικό στοιχείο αυτού του φαινομένου. Εκτιμώ ότι θα αυξηθεί η παρουσία της Ελληνικής Αστυνομίας στα ελληνικά νησιά, ιδίως στα μικρά νησιά, όπου είναι επιβεβλημένη. Από εκεί και πέρα το Λιμενικό κάνει ό,τι μπορεί με τα μέσα που διαθέτει -βέβαια δεν είναι άπειρα αυτά, ιδίως τα πλωτά μέσα- για να έχει μια παρουσία παντού στο πεδίο.

Να προσθέσω ότι η χώρα μας διατηρεί σε υψηλό επίπεδο την επιχειρησιακή συνεργασία με τη FRONTEX προκειμένου να επιτυγχάνεται ο βέλτιστος συντονισμός στον τομέα της προστασίας των εξωτερικών συνόρων της Ευρώπης στην ουσία. Και ασφαλώς θέλουμε τη FRONTEX ενεργό συμμετέχοντα στη διαδικασία αυτή της προστασίας των συνόρων.

Επίσης, η Ελληνική Αστυνομία έχει ενισχύσει τη συνεργασία της μεταξύ άλλων και με τις αρμόδιες τουρκικές αρχές στα χερσαία σύνορα. Αποδίδει αυτή η συνεργασία δεδομένης της μείωσης των ροών. Είναι και ο φράχτης στον Έβρο, ο οποίος συνεχίζει να κατασκευάζεται. Δεν θα καλύψει όλο το μήκος της ακτογραμμής, αλλά ασφαλώς θα καταστήσει δυσκολότερη την είσοδο των παράνομων μεταναστών στη χώρα. Προωθούνται προσλήψεις επιπλέον συνοριοφυλάκων, κυρίως για την ανατολική Μακεδονία και Θράκη, προκειμένου να ενταθεί εκεί, όπως σας είπα, η παρουσία και σε δεύτερη γραμμή και ο έλεγχος των ροών, ενώ παράλληλα επιδιώκεται συστηματικά η διαμόρφωση των απαραίτητων συμμαχιών και συνεργασιών με χώρες που αντιμετωπίζουν κι αυτές το ίδιο περίπου πρόβλημα, όπως, οι λεγόμενες χώρες MED5 κυρίως της νότιας Ευρώπης, προκειμένου να προωθηθούν οι εθνικές μας θέσεις ως προς αυτό.

Κοιτάξτε, το σύμφωνο ασφαλώς έχει ψηφιστεί, έχει εγκριθεί από τις χώρες της Ευρωπαϊκής Ένωσης. Είμαστε σε φάση υλοποίησης. Ενδεχομένως να γίνουν κάποιες προσαρμογές, αλλά είναι η ολοκληρωμένη προσέγγιση του μεταναστευτικού με παραμέτρους που ρυθμίζουν τις ανάγκες για ασφαλή εξωτερικά σύνορα, ταχείες και αποτελεσματικές διαδικασίες, αποτελεσματικό σύστημα επιμερισμού των βαρών με πνεύμα ευρωπαϊκής αλληλεγγύης, απαραίτητο -αν καταλυθεί αυτό το πνεύμα και η κάθε χώρα αποφασίζει για τον εαυτό της τι μέτρα θα πάρει πολύ φοβούμαι ότι ζημιά θα είναι πολύ χειρότερη, όχι μόνο στη διαχείριση μεταναστευτικού αλλά και στο ίδιο το μέλλον της Ευρώπης- και βέβαια ενσωμάτωση της μετανάστευσης και διεθνείς εταιρικές σχέσεις με πρόβλεψη αντικανονικών αναχωρήσεων, καταπολέμηση της παράνομης διακίνησης μεταναστών κ.λπ. κ.λπ. κ.λπ.. Ως προς αυτό να πω ότι φέτος, όπως και πέρυσι, είχαμε επιστροφές από τη χώρα προς τρίτες χώρες περίπου τεσσάρων χιλιάδων επτακοσίων παράτυπων μεταναστών που κρίθηκε ότι δεν υπάρχει λόγος να παραμένουν και έφυγαν πίσω.

Είπα ότι μαζικές επιστροφές από τη Γερμανία δεν πρόκειται να υπάρξουν. Όμως, η ευρωπαϊκή νομοθεσία προβλέπει εντούτοις -πριν μιλήσει ο Καγκελάριος Σολτς- ένα καθεστώς επιστροφών, ας πούμε, για μη αναγνωρισμένους βάσει Δουβλίνου III. Αυτό, όμως, δεν πρόκειται με τίποτα να γίνει με τρόπο που να διασαλεύσει την εσωτερική έννομη τάξη και θέλω να το επαναλάβω.

Όσον αφορά την Τουρκία, ζήτημα είναι η μη εφαρμογή από την Τουρκία της συμφωνίας με την Ευρωπαϊκή Ένωση των δέκα έξι. Η λαβή ήταν το καθεστώς του COVID από το 2019 και μετά. Συνέβησαν κι αυτά που συνέβησαν τον Μάρτιο του 2023. Η δική μας πάγια θέση είναι ότι πρέπει να εφαρμοστεί…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ. Έχουμε είκοσι τρεις επίκαιρες ερωτήσεις και βρισκόμαστε δυστυχώς στην πρώτη.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Τέλος, απλά να πω ότι σχετικά με τη Λιβύη η Ευρωπαϊκή Ένωση υλοποιεί κάποιες πρωτοβουλίες και προγράμματα για τη βελτίωση επιχειρησιακών δυνατοτήτων και τεχνογνωσίας στον τομέα μετανάστευσης και ασύλου, συμπεριλαμβανομένης και της διαχείρισης των συνόρων. Το ότι πολλοί πήραν άσυλο, κύριε συνάδελφε -κι εδώ κλείνω- δείχνει δύο πράγματα: Πρώτον ότι εξαρχής οι άνθρωποι αυτοί, οι παράτυποι μετανάστες, που μπήκαν στην Ελλάδα παράνομα είχαν σκοπό και τελικό προορισμό άλλες χώρες της βόρειας Ευρώπης. Άρα, η ταχεία διεκπεραίωση των διαδικασιών για την αίτηση ασύλου σημαίνει και ταχεία επαναπροώθησή τους σε χώρες της βόρειας Ευρώπης. Δεν μπήκαν όλοι αυτοί για να μείνουν στην Ελλάδα. Μπήκαν για να καταλήξουν σε χώρες όπως η Γερμανία, που σήμερα αντιδρά, εξ ου και οι εξελίξεις. Κάποτε μας εγκαλούσαν ότι προχωράμε αυτή τη διαδικασία με πολύ αργούς ρυθμούς και εγκλωβίζονται άνθρωποι εδώ. Τώρα, θα έλεγα ότι ισχύει το αντίθετο. Μας λένε λίγο πολύ: Γιατί προχωράτε τόσο γρήγορα; Μα πάμε γρήγορα γιατί θέλουμε να αποφορτίσουμε την κατάσταση στην Ελλάδα και αυτοί οι άνθρωποι να καταλήξουν στην Ευρωπαϊκή Ένωση όπου είναι και η αρχική τους πρόθεση να πάνε.

Τέλος, όπως σας είπα το ευρωπαϊκό σύμφωνο πρέπει να εκφράσει ένα πνεύμα ευρωπαϊκής αλληλεγγύης. Αν δεν το κάνει, έχουμε πρόβλημα. Κι επειδή βλέπουμε το πρόβλημα να αναφύεται, εκτιμούμε, και αυτή είναι η πάγια θέση μας, ότι πρέπει οπωσδήποτε να τηρηθεί αυτό το πνεύμα του συμφώνου. Εάν τηρηθεί, θα βρούμε λύσεις. Αν το καταλύσουμε και κάθε χώρα προσπαθήσει με δικές της δυνάμεις, πολύ φοβούμαι, δεδομένων και των γεωπολιτικών εντάσεων που μπορεί να επιτείνουν πίεση από μεταναστευτικές ροές, και στη χώρα μας ασφαλώς, ότι τα πράγματα θα είναι χειρότερα.

Επομένως, επιβάλλεται ευρωπαϊκή λύση σε ένα πρόβλημα το οποίο εγώ χαρακτηρίζω ως ευρωπαϊκό πρόβλημα και όχι μόνο πρόβλημα της χώρας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, πριν περάσουμε στην επόμενη επίκαιρη ερώτηση, θα ήθελα να κάνω κάποιες ανακοινώσεις.

Ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών, κατέθεσαν στις 20-9-2024 σχέδιο νόμου: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Μετανάστευσης και Ασύλου, ο Αναπληρωτής Υπουργός Εθνικής Οικονομίας και Οικονομικών καθώς και ο Υφυπουργός στον Πρωθυπουργό κατέθεσαν στις 20-9-2024 σχέδιο νόμου: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο» και λοιπές διατάξεις του Υπουργείου Ψηφιακής Διακυβέρνησης».

Παραπέμπονται στις αρμόδιες Διαρκείς Επιτροπές.

Ο πρώην Πρωθυπουργός κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Η Ανεξάρτητη Βουλευτής κ. Αρετή Παπαϊωάννου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας και Πρόεδρος της Κοινοβουλευτικής Συνέλευσης του Συμβουλίου της Ευρώπης κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Η Βουλευτής της Νέας Δημοκρατίας κ. Θωμαΐς Οικονόμου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε τώρα με τη συζήτηση της δέκατης με αριθμό 1385/13-9-2024 επίκαιρης ερώτησης δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Άμεση ανάγκη επαναλειτουργίας των οικοτροφείων για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, Σχολές Ανώτερης Επαγγελματικής Κατάρτισης (ΣΑΕΚ) και φοιτητών Πανεπιστημίων».

Στην ερώτηση προφανώς είναι παρούσα και θα απαντήσει η Υπουργός Κοινωνικής Συνοχής και Οικογένειας κ. Σοφία Ζαχαράκη.

Η κ. Νοτοπούλου έχει τώρα τον λόγο για να πρωτολογήσει.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε και σας εύχομαι καλή εβδομάδα!

Κυρία Υπουργέ, ερχόμαστε για δεύτερη φορά να φέρουμε στην Βουλή το ζήτημα της ισότιμης αντιμετώπισης των ατόμων με αναπηρία και τις ίσες ευκαιρίες πρόσβασης στην εκπαίδευση των κωφών και βαρήκοων ατόμων.

Στις 3 Ιουλίου του 2024 λάβαμε με τον Χρήστο τον Γιαννούλη την επιστολή που απηύθυνε ο Σύλλογος Γονέων και Κηδεμόνων των Ειδικών Σχολείων Κωφών και Βαρήκοων Ατόμων Πανοράματος Θεσσαλονίκης. Αυτή, όπως γνωρίζετε, είναι μία επιστολή που υπογράφουν τριάντα ένας σύλλογοι και σχολεία σε ολόκληρη τη χώρα. Την έχουν απευθύνει τόσο ως προς εσάς, όσο και ως προς τη συναρμόδια Υπουργό Εσωτερικών, κ. Κεραμέως και την Υφυπουργό Παιδείας την κ. Μακρή και θα καταθέσω στα Πρακτικά την επιστολή τους.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποφασίσαμε, λοιπόν, σήμερα να σας απευθύνουμε αυτή την ερώτηση, διότι όταν την απευθύναμε στην Υφυπουργό την κ. Μακρή, όπου σύμφωνα με τον ν.682/1977 και συγκεκριμένα τα άρθρα 19, 20, 21 και 22, τα σχολικά οικοτροφεία υπάγονται στην αρμοδιότητα του Υπουργείου Παιδείας, η κ. Μακρή κάπως δηκτικά απέφυγε να απαντήσει στην ουσία της ερώτησής μας -χωρίς καν να δηλώσει αναρμόδια εκ των προτέρων- που είναι το πως θα διευκολύνουμε τις οικογένειες των μαθητών και των μαθητριών να αποκτήσουν στέγη στα μεγάλα αστικά κέντρα, όπου είναι αυτά τα ειδικά σχολεία, έτσι ώστε να μπορέσουν τα παιδιά τους να φοιτήσουν σε αυτά.

Γνωρίζετε, πάρα πολύ καλά, πως η ανάγκη για στέγαση είναι ανελαστική και ταυτόχρονα, τη δυσκολία που υπάρχει με τη στεγαστική κρίση. Στο δικό σας χαρτοφυλάκιο είναι, την αντιμετωπίζετε καθημερινά. Τα σχολεία αυτά είναι Αθήνα, Θεσσαλονίκη, Πάτρα, δηλαδή στα τρία μεγάλα αστικά κέντρα.

Οι άνθρωποι που βρίσκονται σε άλλες περιοχές, λοιπόν, θα πρέπει να μετακομίσουν. Αυτό σημαίνει ότι χρειάζονται στέγη. Είναι από τις λίγες φορές που το πρόβλημα στη στεγαστική τους ανάγκη έχει λύση η οποία μπορεί να δοθεί εφόσον υπάρξουν εκείνες οι απαραίτητες πρωτοβουλίες, αλλά και η συνεργασία μεταξύ της πολιτείας και της κοινωνίας των πολιτών. Υπάρχει το Εθνικό Ίδρυμα Κωφών. Εκεί λειτουργούσαν οικοτροφεία παλαιότερα, αλλά σήμερα δεν λειτουργούν. Πράγματι, δεν έχουν γίνει προσλήψεις, δεν έχουν γίνει ανακαινίσεις στον χώρο, αλλά υπάρχει ο χώρος και ο εξοπλισμός.

Επειδή, λοιπόν, τα πρωτοβάθμια και δευτεροβάθμια εκπαιδευτικά ιδρύματα για κωφά και βαρήκοα παιδιά βρίσκονται σε αυτά τα τρία μεγάλα αστικά κέντρα, επειδή υπάρχει μεγάλη επιθυμία και δηλωμένη ανάγκη -θα σας πω αργότερα και παραδείγματα, αν και είμαι βέβαιη ότι τα γνωρίζετε- από γονείς που θέλουν να γράψουν τα παιδιά τους σε αυτά τα σχολεία και δεν μπορούν να λύσουν το πρόβλημα της στέγασης, επειδή ταυτόχρονα υπάρχει και υποχρέωση του Εθνικού Ιδρύματος Κωφών μεταξύ των άλλων υποχρεώσεων, όπως είναι και η εκπαίδευση, η επαγγελματική κατάρτιση, η αποκατάσταση κωφών και βαρήκοων ατόμων όλων των ηλικιών, αλλά και η διευκόλυνσή τους με κάθε σύγχρονο τρόπο στη χρήση τεχνολογίας και επικοινωνίας με τους ακούοντες και επειδή το Εθνικό Ίδρυμα Κωφών αποτελεί, πραγματικά, έναν πάρα πολύ σημαντικό φορέα παροχής υπηρεσιών για κωφά και βαρήκοα άτομα, οφείλετε να αναβαθμίσετε και τις υπηρεσίες του, έτσι ώστε να ολοκληρώσει τον σκοπό του.

Άρα, λοιπόν, σας καλώ να μας πείτε τι προτίθεσθε εσείς να κάνετε, για να διευκολύνετε την ανεμπόδιστη είσοδο των μαθητών και των μαθητριών στην εκπαίδευση και ταυτόχρονα, για να λειτουργήσουν ξανά αυτά τα οικοτροφεία;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Η κυρία Υπουργός έχει τον λόγο για να απαντήσει.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σας ευχαριστώ, κυρία Νοτοπούλου, για την ερώτηση.

Βέβαια, η αλήθεια είναι ότι είχατε ήδη θέσει μαζί με τον συνάδελφό σας και το καλοκαίρι ένα ζήτημα το οποίο έρχεται και επανέρχεται και δεν είναι τωρινό, καθώς η μη λειτουργία των οικοτροφείων για όποιον παρακολουθεί τον χώρο της εκπαίδευσης είναι ένα καίριο ζήτημα. Θα σας πω την άποψή μου περί της λειτουργίας και ίσως μιας εναλλακτικής στη δευτερολογία μου, γιατί νομίζω ότι έχω άποψη αρκετά ολοκληρωμένη για το θέμα.

Θέλω όμως, γι’ αυτούς και γι’ αυτές που μας ακούν σήμερα, να θυμίσουμε λίγο αυτό το οποίο γίνεται και να επισημάνω και τον πολύ σημαντικό ρόλο του Εθνικού Ιδρύματος Κωφών, των ανθρώπων-υπαλλήλων, αλλά και πάρα πολλών επιστημονικών συνεργατών οι οποίοι σε πολύ καίριες στιγμές δίνουν με καινοτόμο τρόπο και πρωτοποριακό εργαλεία στους συμπολίτες μας που τα έχουν άμεση ανάγκη αυτή τη στιγμή.

Το «RELAY» είναι ένα εξ αυτών. Ξέρω ότι το ξέρετε πολύ καλά. Είναι ένα πρόγραμμα το οποίο διευκολύνει τους συμπολίτες μας, έχοντας συνεχή κάλυψη μέσω ηλεκτρονικών μέσων της δυνατότητάς σου να πας σε μια δημόσια υπηρεσία, να έλθεις σε επαφή με τους συγγενείς σου, να έχεις μια καθημερινότητα με λιγότερα εμπόδια και όσο γίνεται με απρόσκοπτη και ισότιμη μεταχείριση για κωφούς και βαρήκοους συμπολίτες μας.

Πάμε τώρα και στο θέμα των μαθητριών και μαθητών. Ξέρετε, πολύ καλά, ότι σε όλα αυτά προφανώς πρωτεύοντα και επισπεύδοντα ρόλο έχει το Υπουργείο Παιδείας, αλλά δεν είμαστε εδώ για να πούμε απλά ποιος έχει τον επισπεύδοντα ρόλο. Ειδικά στο κομμάτι της μάθησης, είμαστε για να διευκολύνουμε ζητήματα.

Στις εγκαταστάσεις του ΕΙΚ στο Πανόραμα Θεσσαλονίκης λειτουργούν το 3ο Νηπιαγωγείο Κωφών -γι’ αυτούς που μας παρακολουθούν το λέω- με τρεις μαθητές, το Ειδικό Δημοτικών Κωφών και Βαρηκόων Πανοράματος με δεκατέσσερις μαθητές και το Ειδικό Γυμνάσιο, οι λυκειακές τάξεις, με είκοσι επτά μαθητές.

Για το σχολικό έτος 2024-2025 έχουμε εγγραφή μιας μαθήτριας από τη Βέροια και το κόστος της μετακίνησης το καλύπτει η περιφέρεια. Οι μαθητές που φοιτούν στις προαναφερόμενες σχολικές μονάδες στεγάζονται στις εγκαταστάσεις του παραρτήματος ΕΙΚ στη Θεσσαλονίκη. Διαμένουν στην ευρύτερη περιοχή της Θεσσαλονίκης και στα περίχωρα και μετακινούνται καθημερινά με λεωφορεία και πάλι της περιφέρειας.

Επίσης, οι υπόλοιποι μαθητές έχουν επιλέξει να φοιτήσουν στις σχολικές μονάδες. Από τις είκοσι οκτώ μονάδες ειδικής αγωγής και εκπαίδευσης για μαθητές με προβλήματα ακοής, που έχουν ιδρυθεί υπό την αρμοδιότητα του Υπουργείου Παιδείας, οι οκτώ πλέον είναι σε αναστολή -αυτό είναι σημαντικό γιατί καταλαβαίνουμε και την αφομοίωση του πληθυσμού και αξία εδώ έχει να κάνουμε την κουβέντα συνδεόμενοι με την κάλυψη της οικογένειας και των αναγκών- και λόγω αυτής της γεωγραφικής δυσκολίας έχουν συσταθεί από το Υπουργείο Παιδείας δεκατέσσερα τμήματα ένταξης για κωφούς και βαρήκοους μαθητές σε υπάρχουσες σχολικές μονάδες.

Οι συνθήκες έχουν αλλάξει, η τεχνολογία έχει προοδεύσει. Περισσότερα σύγχρονα εργαλεία έχουν τεθεί και στη διάθεση των μαθητών μας και επειδή με ρωτήσατε και για άλλους τρόπους και μεθοδολογίες, πριν πάω στην ακριβή απάντηση που θα είναι στη δευτερολογία, να σας πω ότι δίνω ιδιαίτερη σημασία στην υπηρεσία και της πρώιμης παρέμβασης στα μικρά παιδάκια, σ’ αυτό το οποίο γίνεται μηδέν έως έξι ετών από το ίδρυμα και βεβαίως στις συναντήσεις που πραγματοποιούνται μία φορά την εβδομάδα κατόπιν ραντεβού στο Εθνικό Ίδρυμα Κωφών σε Αθήνα και Θεσσαλονίκη με τους γονείς. Για τις οικογένειες που διαμένουν εκτός των περιοχών, στην Πάτρα και στην υπόλοιπη Ελλάδα, υπάρχει και η δυνατότητα τηλεδιάσκεψης. Το λέω γιατί το συνδέω με αυτό που είπα για τα σύγχρονα εργαλεία που μπορούν να διευκολύνουν την οικογένεια. Ογδόντα οικογένειες περίπου εξυπηρετούνται επί του παρόντος. Δεκαπέντε αφορούν σε οικογένειες που υποστηρίζονται εξ ολοκλήρου εξ αποστάσεως από πληθώρα περιοχών -σκεφθείτε την Εύβοια, την Καρδίτσα, τη Ροδόπη- μέσω ζουμ τηλεδιάσκεψης.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Υπουργού)

Επειδή με ενδιαφέρει ιδιαίτερα το κομμάτι της στέγασης, το συνδέω και με αυτό που είπατε. Επιτρέψτε μου, αφού κάνετε και εσείς την τοποθέτησή σας, να σας πω τι σκέφτομαι για αυτό και ποια είναι η άποψή μου για το θέμα της επαναλειτουργίας των οικοτροφείων. Αυτό, όμως, θα το κάνουμε στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Κυρία Νοτοπούλου, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κυρία Υπουργέ, για την απάντηση. Καταλαβαίνετε ότι φέραμε αυτό το ζήτημα, όχι με αντιπολιτευτική διάθεση, αλλά με απόλυτη αγωνία να δοθεί λύση στο πραγματικό πρόβλημα αυτών των οικογενειών.

Κατανοώ γιατί αναφερθήκατε στα προγράμματα ένταξης και πρώιμης παρέμβασης. Τα οικοτροφεία, από την ίδρυσή τους, άλλωστε, υπήρξαν άρρηκτα συνδεδεμένα, όταν δεν υπήρχαν αυτά τα τμήματα. Σήμερα, όμως, υπάρχουν και γι’ αυτό και έχουν υπολειτουργήσει τα οικοτροφεία ή έφθασαν και να κλείσουν.

Νομίζω πως με τη στεγαστική κρίση που υπάρχει στη χώρα μας και με δεδομένο πως κάποιες αποστάσεις είναι πολύ μεγαλύτερες από αυτές που μπορούν να εξυπηρετηθούν σε καθημερινή βάση, ακόμα και με τη διευκόλυνση της μετακίνησης, θα πρέπει να φροντίσουμε, έτσι ώστε αυτός ο αριθμός των μαθητών να μπορέσει να βρει στέγη, πιθανόν μαζί με τους γονείς τους.

Άρα, λοιπόν, γνωρίζοντας ότι πάνω από 21% των ανηλίκων και 18% των ενηλίκων ζουν κάτω από το όριο της φτώχειας και βρίσκονται σε κίνδυνο εξαθλίωσης, θα πρέπει να δούμε πώς εξυπηρετούμε αυτούς τους μαθητές.

Θα σας αναφέρω κάποια στοιχεία, που έχουν έρθει σε γνώση μου. Στην Αθήνα είναι οκτώ οικογένειες που υπέβαλαν αίτημα στο Ειδικό Σχολείο Κωφών της Αγίας Παρασκευής, αναζητώντας φιλοξενία για τα παιδιά τους, ακόμα και εντός του ίδιου του σχολικού κτηρίου, προκειμένου να μπορέσουν τα παιδιά τους να φοιτήσουν εκεί.

Επίσης, όπως σας είπα αναφορικά με το Ειδικό Σχολείο Κωφών και Βαρήκοων Πανοράματος Θεσσαλονίκης, για τη φετινή χρονιά, όπως γνωρίζουμε με τον συνάδελφο Χρήστο Γιαννούλη, κατατέθηκαν πάρα πολλές ερωτήσεις για τη δυνατότητα φοίτησης παιδιών από όλη την Ελλάδα, ακόμα και από το Καρπενήσι, ακόμα και από τη Ρόδο.

Θα κάνω, όμως, συγκεκριμένη αναφορά στα αιτήματα των γονιών τεσσάρων παιδιών από την Καρδίτσα, που ήταν και η αφορμή για την επίκαιρη ερώτηση που κατέθεσα. Τα δύο από τα τέσσερα παιδιά της οικογένειας δεν θα μπορέσουν να φοιτήσουν στο ειδικό σχολείο, γιατί δεν έχουν την οικονομική δυνατότητα να εξασφαλίσουν στέγη στη Θεσσαλονίκη και δεν λειτουργούν τα οικοτροφεία. Το τρίτο παιδί, ενώ φοίτησε στο ειδικό γυμνάσιο και στην πρώτη τάξη του λυκείου, επιστρέφει για τις επόμενες τάξεις του λυκείου στην Καρδίτσα, αφού έχουν στερέψει οι οικονομικές δυνάμεις της οικογένειας. Το τέταρτο παιδί θα καταφέρει να έρθει στη Θεσσαλονίκη, εξασφαλίζοντας μετά από κοπιώδεις προσπάθειες της μητέρας φιλοξενία στο «Παπάφειο» ορφανοτροφείο.

Νομίζω, όμως, πως ένα ορφανοτροφείο δεν είναι πραγματικά η λύση. Γνωρίζουμε πως μέσα στα ειδικά σχολεία αλλά και σε χώρους ειδικής παρέμβασης υπάρχει μία ολόκληρη διεπιστημονική προσέγγιση και υποστήριξη στο παιδί και στην οικογένεια, που όχι μόνο αμελητέες δεν είναι, αλλά είναι πολύτιμες και καθοριστικές, έτσι ώστε το παιδί να έχει ομαλή ψυχοκοινωνική εξέλιξη.

Σήμερα υλοποιούνται πάρα πολλά προγράμματα σε αυτά τα σχολεία, που δεν είναι μόνο περιβαλλοντικά ή πολιτιστικά. Είναι διάφορα προγράμματα στην εκπαίδευση, προγράμματα «ERASMUS», προγράμματα σε συνεργασία με μουσεία και πανεπιστήμια. Είδαμε στη Γιορτή για την Αποκατάσταση της Δημοκρατίας τα παιδιά από τη Θεσσαλονίκη που είχαν κερδίσει στον πανευρωπαϊκό διαγωνισμό το βραβείο κοινού για την αγαπημένη ευρωπαϊκή μαθητική εικονική επιχείρηση. Αυτά τα παιδιά μας κάνουν να νιώθουμε υπερηφάνεια. Οφείλουμε, λοιπόν, ως πολιτεία να πάρουμε και εμείς πρωτοβουλίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν θέλω να μπω σε περισσότερες λεπτομέρειες, γιατί δεν έχω τον χρόνο. Θα πω μόνο ότι υπάρχουν μαθητές με ιδιαίτερες ευαλωτότητες, όπως παιδιά προσφύγων, για παράδειγμα, που δεν έχουν καμμία δυνατότητα πραγματικής στήριξης. Επειδή το Εθνικό Ίδρυμα Κωφών, επαναλαμβάνω, είναι ένας πάρα πολύ σημαντικός φορέας παροχής υπηρεσιών, νομίζω ότι θα πρέπει να αναληφθούν όλες εκείνες οι πρωτοβουλίες, να εξαντληθούν όλα τα περιθώρια, έτσι ώστε κανένα κτήριο, που μπορεί να αξιοποιηθεί για να στεγαστούν άνθρωποι που έχουν αυτή την ανάγκη και ειδικά για την εκπαιδευτική διαδικασία, να μην μείνει ανεκμετάλλευτο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Πολλές σκέψεις περνούν από το μυαλό μου, ακούγοντας όλα αυτά.

Θα σας πω από την αρχή ότι είμαι πάντα διστακτική στη λειτουργία των οικοτροφείων, γιατί θεωρώ ότι η ενταξιακή διαδικασία και όλη η τάση πρέπει να είναι, εάν θέλετε, τόσο προς στην οικογένεια, όσο και προς το παιδί που έρχεται, περισσότερο να δοθεί μια εναλλακτική, σε συνεργασία για παράδειγμα με τον δήμο -και αυτή είναι η εναλλακτική που σκέφτομαι-, ώστε να βοηθηθεί περισσότερο η οικογένεια για την περίοδο που το παιδί θα φοιτά στο σχολείο, κάπου όμως πιο ανεξάρτητα.

Τα οικοτροφεία, εάν θυμάστε, όπου λειτούργησαν, πράγματι, επιτέλεσαν πολύ σημαντικό ρόλο στο παρελθόν, είχαν όμως και μια λογική του έγκλειστου, του περίκλειστου. Καταλαβαίνω τη λογική της διεπιστημονικής προσέγγισης, η οποία όμως δίδεται και στο σχολείο και μπορεί να δοθεί και με παράλληλα προγράμματα, που ήδη παρέχονται και από το ΕΙΚ. Ας μην υποβαθμίσουμε τη λογική των παράλληλων προγραμμάτων, που σε ωθούν να είσαι πιο κοντά στην κοινότητα, που βοηθούν σε μεγαλύτερη εξωστρέφεια.

Τα οικοτροφεία, ναι, επιτέλεσαν σημαντικό ρόλο. Οι γονείς μας πήγαν σε οικοτροφεία, ερχόμενοι από τα χωριά της Ευρυτανίας, για να μπορέσουν ως παιδιά να έχουν συνθήκες αξιοπρεπούς διαβίωσης. Ασφαλώς και δεν θέλουμε να αποτρέψουμε τη δυνατότητα των τεσσάρων παιδιών από την Καρδίτσα ή ενός άλλου από τη Φλώρινα ή ενός άλλου από τη Ροδόπη να φοιτήσει. Γιατί, προφανώς, αυτά τα παιδιά που ενεγράφησαν θα ήταν περισσότερα εάν είχαν οικοτροφεία ή εάν είχαν τη δυνατότητα στέγασης.

Θα σας πω ότι θα το διερευνήσω, μην έχοντας την απόλυτη αρμοδιότητα σε αυτό, έχοντας όμως τη διάθεση να βοηθήσουμε αυτές τις οικογένειες. Θα διερευνήσω μαζί με τους δήμους τις δυνατότητες που έχουμε, πρώτα από όλα, μέσα από τα προγράμματα για την αξιοποίηση της δημόσιας περιουσίας. Παραδείγματος χάριν, τώρα ξεκινούμε από το τέλος της χρονιάς με τον Δήμο Θεσσαλονίκης πρόγραμμα ανακαίνισης διαμερισμάτων δημόσιας και κρατικής περιουσίας. Γιατί όχι, λοιπόν, να μην έχουν μία ή δύο οικογένειες εξ αυτών τη δυνατότητα μίας προτεραιοποίησης με ειδική μοριοδότηση σε αυτό; Ούτως ή άλλως, αυτά τα διαμερίσματα θα είναι για ευπαθείς ομάδες, θα είναι για ευάλωτους συμπολίτες μας, άρα στην πλήρη, εάν θέλετε, γκάμα της συμπερίληψης εντάσσεται και αυτό.

Επόμενη επιλογή αλλά λίγο πιο μακροπρόθεσμη είναι το κομμάτι της αξιοποίησης της περιουσίας του δικού μας Υπουργείου. Εμείς αυτή τη στιγμή καταγράφουμε τα χίλια επτακόσια ακίνητα που έχουν ενταχθεί στη σύμβαση με το Ταμείο Ανάκαμψης, τα οποία μπορεί να είναι διαμερίσματα, ακίνητα. Πρέπει να δούμε ποια εξ αυτών μπορούν να αξιοποιηθούν. Δεσμεύομαι ότι αυτά τα οποία αρκούν και είναι και αξιοπρεπή ως προς την αξιοποίηση θα πηγαίνουν μόνο σε αυτές τις ανάγκες, σε ευπαθείς ομάδες και ναι, όπου μπορεί και εάν υπάρχει συνδυασμός και σύνδεση μεταξύ της ανάγκης μιας οικογένειας και της ύπαρξης του διαμερίσματος, θα προτεραιοποιούνται. Δεν μπορώ, όμως, να λέω στον κόσμο, στους πολίτες που μας ακούν αυτή τη στιγμή, ότι μπορεί να υπάρχει άμεση, τωρινή λύση. Μιλώ σίγουρα για κάποιους μήνες που έχω μπροστά μου, γιατί θα ήταν ανέφικτο να σας πω ότι κάτι θα λειτουργούσε αυτή τη στιγμή.

Για το οικοτροφείο, σίγουρα, δεν μπορώ να δεσμευτώ και οφείλω να πω και την άποψη ότι θα προτιμούσα να πάμε σε κάτι που είναι πιο εξατομικευμένο, έτσι ώστε να μπορεί να λαμβάνει η οικογένεια την υποστήριξη, αλλά να το κάνουμε με παράλληλα προγράμματα, όπως ήδη δίνει το ΕΙΚ ή το ανάλογο σχολείο της κάθε περιοχής. Συμφωνώ, όμως, ότι είναι ένα ζήτημα, το οποίο είναι υπαρκτό, δεν είναι κάτι το οποίο μπορούμε να αφήσουμε έτσι, με μία γενικόλογη τοποθέτηση και δεσμεύομαι να δω πιο εξειδικευμένες λύσεις, τουλάχιστον, στα τρία μεγάλα αστικά κέντρα που έχουμε το μεγάλο ζήτημα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κυρία Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Είπατε ότι είναι χίλια επτακόσια διαμερίσματα;

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Χίλια επτακόσια, που τώρα τα καταγράφουμε…

**ΠΡΟΕΔΡΕΥΩΝ (Αθανάσιος Μπούρας):** Τριτολογίες δεν υπάρχουν στις επίκαιρες.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Συγγνώμη, κύριε Πρόεδρε, προς επίρρωση…

**ΠΡΟΕΔΡΕΥΩΝ (Αθανάσιος Μπούρας):** Παράκληση θερμή τόσο προς τους συναδέλφους Βουλευτές, όσο και προς τις κυρίες και τους κυρίους Υπουργούς -το είπα και πρωτύτερα, διότι στην πρώτη επίκαιρη ερώτηση μας ξέφυγε σημαντικά ο χρόνος- να είμαστε εντός των χρονικών περιθωρίων που ορίζονται από τον Κανονισμό, με μια ανοχή, αλλά πάντως μικρή ανοχή. Είναι είκοσι τρεις επίκαιρες ερωτήσεις.

Συνεχίζουμε με την ένατη με αριθμό 1376/11-9-2024 επίκαιρη ερώτηση πρώτου κύκλου του Ανεξάρτητου Βουλευτή Ηρακλείου κ. Μιχαήλ Γαυγιωτάκηπρος τον Υπουργό Προστασίας του Πολίτη, με θέμα: «Ανακαταλήψεις του κτηρίου «Ευαγγελισμός» στο Ηράκλειο Κρήτης και άμεση εκκένωσή του από τα αντιεξουσιαστικά στοιχεία».

Θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

Κύριε Γαυγιωτάκη, έχετε τον λόγο για δύο λεπτά για την πρωτολογία σας.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, εδώ είμαστε ξανά για το ίδιο θέμα, το θέμα του «Ευαγγελισμού». Παρ’ όλες τις χρόνιες προσπάθειες των αστυνομικών δυνάμεων να διασφαλιστεί και να αποδοθεί για πολιτιστική χρήση αυτό το εμβληματικό κτήριο, διαπιστώνουμε ότι εδώ και είκοσι δύο χρόνια δεν μπορεί να αποκατασταθεί η τάξη. Αντ’ αυτού, διαπιστώνουμε ότι βρίσκεται εκ νέου στα χέρια αντιεξουσιαστών και όλων αυτών των περιθωριακών στοιχείων, που το χρησιμοποιούν ως ορμητήριο για παράνομες δραστηριότητες.

Βλέπουμε, λοιπόν, ότι από το 2002 τελεί υπό παράνομη κατάληψη και μάλιστα, παρ’ όλο που έχει εκκενωθεί από τις αστυνομικές δυνάμεις πολλές φορές, μόνο τον Σεπτέμβριο του 2023 κρίθηκε επιτυχής.

Στη συνέχεια φορείς του δημοσίου και της περιφέρειας θα πραγματοποιούσαν εργασίες ανάπλασης με τη συνδρομή της Αστυνομίας. Εντούτοις μετά από περίπου έναν μήνα οι αστυνομικές δυνάμεις αποδεσμεύτηκαν, πιθανώς για άλλες υπηρεσιακές ανάγκες που μπορεί να προέκυψαν. Επακόλουθο ήταν η ανακατάληψή του.

Εάν θέλετε βέβαια να σας θυμίσω και το χρονικό. Η εκκένωση έγινε στις 30 Σεπτεμβρίου του 2023 και την 1η Δεκεμβρίου ανακαταλήφθηκε. Έχουμε και μία χρηματοδότηση για το κτήριο, που εκδόθηκε στις 11 Δεκεμβρίου του 2023, που όμως τελούσε εκ νέου σε κατάληψη. Εδώ έρχεται ένα συμπέρασμα: Ο μόνος σκοπός της εκκένωσης ήταν για να μπορέσουν να μπουν μέσα, να φτιάξουν την κάτοψη του κτηρίου οι αρμόδιες αρχές και για να τρέξουν οι μελέτες του Εθνικού Μετσόβιου Πολυτεχνείου. Εν συνεχεία επέτρεψαν ξανά την κατάληψη του κτηρίου με σκοπό όταν οι διαδικασίες είναι έτοιμες να γίνει ξανά η εκκένωση.

Και έρχομαι και σας ρωτώ ξανά:

Πρώτον, για ποιους λόγους απομακρύνθηκαν οι αστυνομικές δυνάμεις χωρίς να έχουν ολοκληρωθεί οι εργασίες αποκατάστασης, με αποτέλεσμα να υπάρξει η ανακατάληψη αυτού του κτηρίου;

Δεύτερον, έχουν εγκριθεί κονδύλια που θα μπορούσαν βέβαια να συμπεριλάβουν την ανάπλαση του κτηρίου, ώστε να μπορεί να αποκατασταθεί και να γίνει πολιτιστικός πόλος έλξης για όλη την Κρήτη;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, όπως είπατε και εσείς, σας έχω απαντήσει πάλι γι’ αυτό το θέμα στις 26 Ιανουαρίου του 2024 σε επίκαιρη ερώτησή σας ακριβώς για το ίδιο αντικείμενο. Τώρα βάζετε και άλλα θέματα που άπτονται αρμοδιοτήτων άλλων Υπουργείων και προφανώς αντιλαμβάνεστε και εσείς ότι η εκτέλεση επιχείρησης από την Αστυνομία για να είναι αποτελεσματική σχετίζεται και με ενέργειες που έχουν να κάνουν και με άλλους που εμπλέκονται στην υπόθεση όπως σας εξήγησα την προηγούμενη φορά.

Θα πρέπει να σας πω όμως για ακόμη μια φορά ότι η Ελληνική Αστυνομία μεριμνά για την εξασφάλιση της δημόσιας ειρήνης, της ευταξίας και της απρόσκοπτης κοινωνικής συμβίωσης όλων των πολιτών και στο πλαίσιο πάντα της συνταγματικής τάξης αναπτύσσει δράσεις προληπτικές και κατασταλτικές, πάντοτε στο πλαίσιο της νομιμότητας, της αναλογικότητας και της προσφορότητας και με γνώμονα πάντοτε την υπεροχή του δημοσίου και κοινωνικού συμφέροντος.

Κάθε φορά που διαπιστώνουμε οπουδήποτε ότι εκδηλώνονται έκνομες συμπεριφορές ομάδων, προσώπων ή ατόμων που συγκροτούν την αντικειμενική υπόσταση αξιόποινων πράξεων προβαίνουν σε όλες τις προβλεπόμενες υπηρεσιακές και δικονομικές ενέργειες, ενημερώνουν πάντοτε και τον αρμόδιο εισαγγελικό λειτουργό και ενεργούν σύμφωνα και με τις κατευθύνσεις και εντολές του εισαγγελικού λειτουργού.

Είναι χρήσιμο να σας μιλήσω λίγο για το νομικό πλαίσιο που ρυθμίζει αυτή η διαδικασία, για να αντιληφθούμε τι αρμοδιότητες έχει ο καθένας. Στις περιπτώσεις κατάληψης κτηρίων εφαρμόζονται κατ’ αρχάς οι διατάξεις του άρθρου 168 για διατάραξη της λειτουργίας υπηρεσίας ή και του άρθρου 334 του Ποινικού Κώδικα για διατάραξη οικιακής ειρήνης, σε συνδυασμό με άλλα αδικήματα που τυχόν τελούνται, όπως το αδίκημα του 378, φθορά ξένης ιδιοκτησίας. Για τις περιπτώσεις δε κατάληψης χώρων στους οποίους στεγάζονται και λειτουργούν υπηρεσίες του δημοσίου ή νομικά πρόσωπα δημοσίου δικαίου έχει εκδοθεί και σχετική εγκύκλιος του εισαγγελέα του Αρείου Πάγου.

Θα πρέπει όμως να σας πω και για τις υποχρεώσεις των ιδιοκτητών για τη συντήρηση των ακινήτων αυτών, που προβλέπονται στο άρθρο 1 του ν.1512/1985. Αξίζει να σας πω τι προβλέπεται εκεί. Οι κύριοι επικαρπωτές ή νομείς κτηρίων οφείλουν να τα διατηρούν σε τέτοια κατάσταση, ώστε να μην αποτελούν κίνδυνο ανθρώπων ή ξένων πραγμάτων ή κίνδυνο για τη δημόσια υγεία, να μην προσβάλλουν το φυσικό, το πολιτιστικό και το πολεοδομικό περιβάλλον και γενικότερα να μην υποβαθμίζουν την ποιότητα ζωής της περιοχής τους. Αν οι κύριοι επικαρπωτές ή νομείς παραλείπουν την υποχρέωσή τους αυτή, μπορεί να επεμβαίνει το δημόσιο ή ο οικείος οργανισμός τοπικής αυτοδιοίκησης και να εκτελεί εργασίες, καταλογίζοντας σχετική δαπάνη σε βάρος των υπόχρεων. Οι κάτοχοι των ακινήτων υποχρεούνται να ανέχονται τις πράξεις αυτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στην ερώτησή σας αναγνωρίζετε -και χαίρομαι γι’ αυτό- τις ενέργειες που έχει κάνει μέχρι σήμερα η Ελληνική Αστυνομία. Μιλάτε για χρόνιες προσπάθειες των αστυνομικών δυνάμεων στην ερώτησή σας, για επιχειρήσεις των αστυνομικών δυνάμεων -πολλές φορές και εκκενώσεις- και για την πετυχημένη επιχείρηση το 2023. Πράγματι έγινε εκκένωση του κτηρίου στις 30-9-2023 μετά από επιτυχημένη επιχείρηση της Ελληνικής Αστυνομίας και βέβαια από τότε οι αστυνομικές δυνάμεις από όλη την Αστυνομική Διεύθυνση Ηρακλείου ανέλαβαν τη φρούρηση του κτηρίου σε εικοσιτετράωρη βάση. Ενημερώθηκε, όμως, και η πρυτανεία προκειμένου να προβεί σε όλες τις απαραίτητες ενέργειες για τον αποκλεισμό της πρόσβασης άλλων ατόμων και βέβαια να ξεκινήσουν οι διαδικασίες αποκατάστασης και αξιοποίησης. Εφόσον δεν υπήρχε όμως σαφές χρονοδιάγραμμα από το οποίο να προκύπτει η εκμετάλλευση και αξιοποίηση του κτηρίου, δεν ξεκίνησαν ποτέ οι εργασίες. Υπήρξε κλιμακωτή αποχώρηση των αστυνομικών δυνάμεων φρούρησης και συνεχίστηκε η επιτήρησή του σε εικοσιτετράωρη βάση και φρούρηση μόνο κατά τις βραδινές ώρες σε πρώτη φάση. Δεδομένου μάλιστα ότι η πολυήμερη φύλαξη και φρούρηση παρουσίαζε αρκετές δυσκολίες στην υλοποίηση λόγω και της θέσης που βρίσκεται το κτήριο αυτό -εντός της παλιάς πόλης του Ηρακλείου- και ότι στη συνέχεια υπήρχαν αυξημένες υπηρεσιακές ανάγκες, αντιλαμβάνεστε ότι λόγω της απασχόλησής τους στη φρούρηση του συγκεκριμένου κτηρίου στερούνταν οι δυνάμεις αυτές από άλλες επιχειρήσεις που έπρεπε να γίνουν στην περιοχή αυτή.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας, κύριε Υπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Στη δευτερολογία μου θα σας πω και περισσότερα πράγματα.

**ΠΡΟΕΔΡΕΥΩΝ (Αθανάσιος Μπούρας):** Όχι πάρα πολλά γιατί ήδη έχετε ξεπεράσει πολύ τον χρόνο της πρωτολογίας.

Κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Κύριε Πρόεδρε, λίγη ανοχή σάς παρακαλώ γιατί είναι ένα πάρα πολύ σοβαρό θέμα.

**ΠΡΟΕΔΡΕΥΩΝ (Αθανάσιος Μπούρας):** Όλα τα θέματα που θέτουν οι συνάδελφοι είναι σοβαρά.

**ΜΙΧΑΗΛ ΓΑΥΓΙΩΤΑΚΗΣ:** Συμφωνώ.

**ΠΡΟΕΔΡΕΥΩΝ (Αθανάσιος Μπούρας):** Ακόμα πιο σοβαρός, όμως, είναι ο Κανονισμός που προβλέπει κάποιους χρόνους. Γι’ αυτό φροντίστε να είστε εντός του χρόνου.

**ΜΙΧΑΗΛ ΓΑΥΓΙΩΤΑΚΗΣ:** Θα είμαι πάρα πολύ σύντομος, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ξέρετε, οι επίκαιρες ερωτήσεις έχουν ένα μικρό σκεπτικό το οποίο παλαιότερα το διάβαζε ο Προεδρεύων και έχουν μέχρι δύο ερωτήματα. Αν θέλουμε να κάνουμε επίκαιρη επερώτηση, είναι άλλος ο τρόπος.

Κύριε Γαυγιωτάκη, έχετε τον λόγο μόνο επί της επίκαιρης. Δεν σας έχω χρεώσει τον χρόνο που πήρα εγώ.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, πιστεύω και προσδοκώ να βρεθεί οριστική λύση και να συνδράμουν και τα δύο εμπλεκόμενα Υπουργεία.

Πέρα από αυτό, κατά καιρούς η Αστυνομία εντόπιζε σε αυτούς τους χώρους ταυτότητες που δεν ανήκαν σε αυτά τα περιθωριακά στοιχεία. Καταλαβαίνετε ότι είναι θέμα τάξεως πλέον. Δεν αφορά τις πανεπιστημιακές κοινότητες. Είναι δικό σας θέμα.

Θέλω, όμως, αν εσείς γνωρίζετε, να με ενημερώσετε τι ακριβώς έχει γίνει με την απόφαση του Υπουργείου Παιδείας και Θρησκευμάτων που έχει εγκρίνει για την ανάπλαση του «Ευαγγελισμού» ποσό 744 χιλιάδων ευρώ, πώς θα γίνει αυτό το πράγμα, αν υπάρχει αυτός ο κωδικός -εμείς έχουμε τα στοιχεία-, πού είναι και γιατί δεν αξιοποιούνται.

Πριν όμως μου απαντήσετε γι’ αυτό, αν το γνωρίζετε -που σίγουρα δεν είναι αρμοδιότητα του Υπουργείου σας-, θα ήθελα να αναφερθώ ως αντιπαραβολή όσον αφορά την εκμετάλλευση που γίνεται σε αυτά τα κονδύλια του ΕΣΠΑ. Γιατί αυτά τα 744 χιλιάρικα που έχουν δοθεί στο πανεπιστήμιο είναι χρήματα φορολογούμενων και οφείλουμε αυτά να είναι στον τόπο που πρέπει να είναι. Αυτή τη στιγμή λοιπόν σας λέω ότι -ως αντιπαραβολή-, όσον αφορά αυτά τα χρήματα που παίρνουμε, Βουλευτής δικός μας, και συγκεκριμένα ο κ. Μαμουλάκης, έχει επιδοτηθεί από το ΕΣΠΑ. Σας το λέω σαν αντιπαραβολή, για να δείτε ότι είναι πολύ σοβαρά τα θέματα. Έχει χτίσει με τέτοια χρήματα και τέτοια βοήθεια βίλες, μαζί με την αδερφή του, στον Εύδηλο της Ικαρίας. Η ίδια η αδελφή του συνδιαχειρίστρια σε ομόρρυθμη εταιρεία, που σήμερα τυχαίνει να είναι και δημόσιος υπάλληλος, έχει προσληφθεί σε δημόσιο ΑΕΙ.

Σας τα αναφέρω όλα αυτά, κύριε Υφυπουργέ, και επιστρέφω στο θέμα του «Ευαγγελισμού», στο κονδύλι που έχει εγκριθεί για την ανάπλαση. Διότι καταλαβαίνετε αυτά τα χρήματα υπάρχουν και αν δεν αξιοποιηθούν για την ανάπλαση του συγκεκριμένου κτηρίου, θα φύγουν ή εν πάση περιπτώσει θα χρησιμοποιηθούν για κάτι άλλο. Θα έλεγα, λοιπόν, σε εσάς ότι πρέπει τα δύο εμπλεκόμενα Υπουργεία να έρθουν σε συνεννόηση και να δοθούν επιτέλους εκεί που πρέπει και να δοθεί το κτήριο ολοκληρωτικά στους δημότες Ηρακλείου. Γιατί εδώ θα επανέλθουμε ξανά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, βάζετε καινούργια ερωτήματα που δεν περιλαμβάνονται στην επίκαιρη ερώτηση, τα οποία όμως δεν περιλαμβάνονται και στις αρμοδιότητες του Υπουργείου. Παρ’ όλα αυτά επειδή το Υπουργείο μας παρακολουθεί την εξέλιξη της χρηματοδότησης, της αξιοποίησης του συγκεκριμένου κτηρίου, ακριβώς για να μπορέσει να εκτελέσει, όταν λάβει τις εντολές, την κατάλληλη επιχείρηση για την εκκένωση, θα πρέπει να σας πω αυτά τα οποία γνωρίζουμε ως Υπουργείο και από εκεί και πέρα μπορείτε στη συνέχεια να απευθυνθείτε στα αρμόδια Υπουργεία και να λάβετε περισσότερες απαντήσεις.

Θα πρέπει να σας πω, λοιπόν, ότι σύμφωνα με την Υπηρεσία Νεωτέρων Μνημείων και Τεχνικών Έργων Κρήτης το Νοσοκομείο «Ευαγγελισμός» αποτελεί ιδιοκτησία του Πανεπιστημίου Κρήτης, όπως ξέρετε, και έχει χαρακτηριστεί ιστορικό διατηρητέο μνημείο με σχετική υπουργική απόφαση. Σύμφωνα με το άρθρο 11 του ν.4858/2021 αρμόδιος φορέας για το έργο αποκατάστασης του μνημείου είναι το Πολυτεχνείο Κρήτης υπό την εποπτεία των αρμόδιων υπηρεσιών του Υπουργείου Πολιτισμού.

Στις 10-6-2024 υπογράφηκε προγραμματική σύμβαση πολιτισμικής ανάπτυξης μεταξύ του Υπουργείου Πολιτισμού, της Περιφέρειας Κρήτης, του Πανεπιστημίου Κρήτης και του Εθνικού Μετσόβιου Πολυτεχνείου για την εκπόνηση ερευνητικού προγράμματος με τίτλο «Ερευνητικές εργασίες για την ιστορική και τεχνολογική τεκμηρίωση της μελέτης ωρίμανσης για την αποκατάσταση, στερέωση και αλλαγή χρήσης του κτηρίου του «Ευαγγελισμού» στο Ηράκλειο της Κρήτης». Στο πλαίσιο αυτής της προγραμματικής σύμβασης θα γίνουν και οι απαιτούμενες μελέτες για την ανάπλαση και αποκατάσταση του κτηρίου: αρχιτεκτονική, στατική κ.λπ..

Τι προβλέπει η προγραμματική αυτή σύμβαση; Ότι το Πανεπιστήμιο Κρήτης ως κύριος του έργου αναλαμβάνει την εξασφάλιση της αναγκαίας χρηματοδότησης -εκεί λοιπόν είναι η αρμοδιότητα, στο Πανεπιστήμιο της Κρήτης, για τη χρηματοδότηση και όλα αυτά τα οποία θέσατε-, την καταβολή του προβλεπόμενου ποσού στον φορέα υλοποίησης, που είναι το Εθνικό Μετσόβιο Πολυτεχνείο, και το Υπουργείο Πολιτισμού ως αρμόδιος φορέας εποπτείας αναλαμβάνει την εποπτεία της υλοποίησης του φυσικού αντικειμένου της προγραμματικής σύμβασης.

Θα πρέπει να σας πω επίσης και σε ό,τι μας αφορά, ότι η Υπηρεσία Νεωτέρων Μνημείων και Τεχνικών Έργων Κρήτης έχει αποστείλει έγγραφο στην Εισαγγελία Πρωτοδικών Ηρακλείου όπου ζητάει την εκκένωση του κτηρίου αυτού, το οποίο είναι μνημείο χαρακτηρισμένο, και για την αποκατάσταση της νομιμότητας. Σε περίπτωση λοιπόν που λάβουν σχετική εντολή, η Διεύθυνση Αστυνομίας Ηρακλείου μπορεί να πραγματοποιήσει αστυνομική επιχείρηση για την εκκένωση του κτηρίου. Κρίνεται όμως σκόπιμο για να μην κατασπαταληθούν δυνάμεις της Αστυνομίας στη φρούρηση αυτού, να έχουν ξεκινήσει και να ολοκληρωθούν οι εργασίες, οι προπαρασκευαστικές ενέργειες, να γίνουν όλες οι ενέργειες για την αξιοποίηση του κτηρίου. Για τον λόγο αυτό παρακολουθούμε και την όλη διαδικασία.

Θα πρέπει να σας πω ότι έχει αποδείξει η Ελληνική Αστυνομία ότι μπορεί να εκτελέσει τέτοιες επιχειρήσεις με μεγάλη επιτυχία. Και θα σας αναφέρω συγκεκριμένα ορισμένες τελευταίες και θα τα καταθέσω στα Πρακτικά να τα δείτε:

Στις 14 Μαΐου του 2024 στη Νομική Σχολή Αθηνών έγινε επιχείρηση εκκένωσης. Κατασχέθηκαν μεταξύ άλλων ρόπαλα, κράνη, πανό.

Στις 3 Ιουνίου του 2024 στον χώρο του Αριστοτελείου Πανεπιστημίου Θεσσαλονίκης έγινε αστυνομική επιχείρηση, όπου εκεί πέρα πάλι διαπιστώθηκαν ξύλινα κοντάρια, λοστός, κράνη και ένα ποδήλατο που κατασχέθηκε.

Στις 5 Ιουνίου του 2024 πάλι έγινε επιχείρηση για εκκένωση δύο υπό κατάληψη κτηρίων σε Εξάρχεια και Άγιο Παντελεήμονα. Και εκεί διαπιστώθηκαν διάφορες παράνομες ενέργειες.

Στις 13 Ιουνίου του 2024 εκκενώθηκε κατάληψη σε κτήριο του Δήμου Αθηναίων στον Λόφο του Στρέφη. Και εκεί κατασχέθηκαν κράνη, πανό και διάφορα άλλα.

Τα καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι μόνο ορισμένες τελευταίες επιχειρήσεις της Ελληνικής Αστυνομίας. Το ίδιο θα πράξουμε όταν είναι όλα έτοιμα και εκεί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Στην επόμενη επίκαιρη ερώτηση θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Πρόκειται για την έβδομη με αριθμό 1396/16-9-2024 επίκαιρη ερώτηση δεύτερου κύκλου, του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη, προς την Υπουργό Εργασίας και Κοινωνικής Ασφάλισης με θέμα: «Να λυθεί άμεσα το πρόβλημα της στέγασης των εξήντα σωματείων του Εργατικού Κέντρου Αθήνας».

Ορίστε, κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το Εργατικό Κέντρο της Αθήνας είναι η μεγαλύτερη δευτεροβάθμια συνδικαλιστική οργάνωση και το μεγαλύτερο εργατικό κέντρο της χώρας. Έχει μέλη τριακόσια πρωτοβάθμια σωματεία, που έχουν με τη σειρά τους εκατοντάδες χιλιάδες μέλη εργαζόμενους. Από τα μέσα της δεκαετίας του 1980 το ΕΚΑ στεγάζεται σε κτήριο δυόμισι χιλιάδων τετραγωνικών μέτρων στο κέντρο της Αθήνας, το οποίο ενοικιάζει από ιδιώτη. Σε αυτό το κτήριο στεγάζονται και εξήντα πρωτοβάθμια σωματεία. Από το 2023 ο ιδιοκτήτης του ακινήτου έχει πωλήσει το ακίνητο σε επιχειρηματικό όμιλο για να μετατραπεί σε ξενοδοχείο, με το συμβόλαιο ενοικίασης να λήγει στις 30 Νοέμβρη του 2024.

Από τα μέσα του 2023, κύριε Υπουργέ, η διοίκηση του Εργατικού Κέντρου έχει απευθυνθεί στο Υπουργείο Εργασίας ζητώντας να δοθεί οριστική λύση από την Κυβέρνηση για το θέμα της στέγασης του ΕΚΑ. Όπως προβλέπεται και από την ΚΥΑ 67262 του 2019, η Κυβέρνηση μέσω της ΔΥΠΑ είναι υποχρεωμένη να εξασφαλίσει στέγαση στο μεγαλύτερο Εργατικό Κέντρο σε κάθε νομό, είτε παραχωρώντας κτήριο είτε καταβάλλοντας το ενοίκιο που απαιτείται. Ο τότε Υπουργός Εργασίας κ. Γεωργιάδης δεσμεύτηκε να παραχωρήσει συγκεκριμένο κτήριο στο κέντρο της Αθήνας για να στεγαστούν το ΕΚΑ και τα σωματεία του, δέσμευση όμως που αργότερα αρνήθηκε να υλοποιήσει, όπως και η διάδοχός του η κ. Μιχαηλίδου.

Η διοίκηση του ΕΚΑ σε συνάντηση με τη σημερινή Υπουργό Εργασίας κ. Κεραμέως στις 19 Ιούλη ζήτησε εκ νέου οριστική λύση του στεγαστικού προβλήματος. Η ηγεσία του Υπουργείου δεσμεύτηκε να διερευνήσει αν υπάρχει κτήριο κατάλληλο να στεγάσει το ΕΚΑ και τα σωματεία του. Παράλληλα δεσμεύτηκε σε μια μεταβατική λύση, όπου θα συνέχιζε η ΔΥΠΑ να καλύπτει το ενοίκιο για να στεγαστεί η διοίκηση και το προσωπικό του ΕΚΑ σε νέο, μικρότερο, ιδιόκτητο ακίνητο που έχει βρεθεί και ταυτόχρονα θα εξασφάλιζε ένα μικρότερο κτήριο ή κάποιους ορόφους σε άλλο κτήριο της ΔΥΠΑ ή του ΕΦΚΑ για να στεγαστούν τα σωματεία. Σχεδόν δύο μήνες μετά κι ενώ το ΔΣ της ΔΥΠΑ ενέκρινε την κάλυψη του νέου ενοικίου, δεν αποδόθηκε ακόμη χώρος για να στεγαστούν τα εξήντα σωματεία του ΕΚΑ.

Κύριε Υπουργέ, σε νέα συνάντηση που έγινε στις 3 Σεπτέμβρη με εκπροσώπους των σωματείων με τον Γενικό Γραμματέα του Υπουργείου Εργασίας μεταφέρθηκε ότι δεν ισχύει η δέσμευση της ηγεσίας του Υπουργείου όπως δόθηκε στη συνάντηση στις 19 Ιούλη και μάλιστα ότι δεν εξετάζεται καθόλου να δοθεί οριστική λύση στο στεγαστικό πρόβλημα του ΕΚΑ σε ενιαίο μεγάλο κτήριο της ΔΥΠΑ ή του ΕΦΚΑ κι ότι η ακίνητη περιουσία της ΔΥΠΑ και του ΕΦΚΑ προορίζεται μόνο για εμπορική αξιοποίηση, να γίνουν δηλαδή ξενοδοχεία στα πλαίσια της τουριστικής ανάπτυξης στο κέντρο της Αθήνας. Και έχει μετατρέψει τη λαϊκή στέγη σε πανάκριβο εμπόρευμα. Έτσι τα εξήντα σωματεία που εκπροσωπούν χιλιάδες εργαζόμενους της Αθήνας κινδυνεύουν να βρεθούν στον δρόμο στις 30 του Νοέμβρη.

Αυτό που ρωτάμε λοιπόν είναι τι μέτρα θα πάρετε ως Κυβέρνηση, ώστε να λυθεί άμεσα το πρόβλημα της στέγασης των εξήντα σωματείων του Εργατικού Κέντρου της Αθήνας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αξιότιμε συνάδελφε, γνωρίζεις πάρα πολύ καλά την εκτίμηση που έχω στο πρόσωπό σου. Νομίζω ότι πάντα βρισκόμαστε σε μια πολύ καλή συνεργασία ώστε να επιλύουμε προβλήματα τα οποία ανακύπτουν κάθε φορά και γνωρίζεις πολύ καλά ότι στο συγκεκριμένο ζήτημα από την ηγεσία του Υπουργείου Εργασίας υπήρξε μια άμεση ανταπόκριση σε ένα πραγματικά σοβαρό πρόβλημα το οποίο προέκυψε και το οποίο μόλις τώρα εξέθεσες, με τη στέγαση του Εργατικού Κέντρου Αθηνών, που προφανώς είναι το μεγαλύτερο εργατικό κέντρο της χώρας. Οπότε έγινε μια συγκεκριμένη προσπάθεια τόσο από εμένα προσωπικά όσο βεβαίως και από την Υπουργό.

Και δεν θα μπορούσε να γίνει διαφορετικά, διότι ήταν αδήριτη ανάγκη να παρέμβουμε να επιλύσουμε το πρόβλημα.

Oπότε, αγαπητέ συνάδελφε, και σε όσα εξέθεσες αλλά και για όσους μας ακούν, να ενημερώσω το Σώμα που προφανώς δεν γνωρίζει όλες τις παραμέτρους αυτού του προβλήματος τι ακριβώς έχει προηγηθεί πριν καταλήξουμε στη λύση που τελικά βρήκαμε και καλό είναι να αποτυπωθεί πλήρως το ζήτημα.

Θα μεταφέρω καταρχήν την επίσημη ενημέρωση που είχαμε από τη ΔΥΠΑ σχετικά με το ζήτημα αυτό.

Το Εργατικό Κέντρο Αθηνών από κοινού με τη ΓΣΕΕ απέστειλε στη ΔΥΠΑ επιστολή με ημερομηνία 22-03-2024, με την οποία ενημέρωνε ότι θα πρέπει να αποχωρήσουν από το ακίνητο που μισθώνουν, όπως κι εσύ ανέφερες, λόγω της αξιοποίησής του από τους εκμισθωτές, με αποτέλεσμα να δημιουργείται ένα έντονο πρόβλημα στέγασης και της διοίκησης του ΕΚΑ και των σωματείων. Ζήτησαν τη συνδρομή της ΔΥΠΑ στην εξεύρεση ακινήτου ιδιοκτησίας ΔΥΠΑ ικανού να στεγάσει και τις υπηρεσίες και τη διοίκηση και τα σωματεία.

Η ΔΥΠΑ με το αριθμό πρωτοκόλλου 1183 του 2024 έγγραφο προς την ΓΕΣΕΕ και προς το ΕΚΑ ενημέρωσε ότι δεν διαθέτει κτήριο ιδιοκτησίας της διαθέσιμο προς περαιτέρω παραχώρηση της χρήσης από το Εργατικό Κέντρο Αθηνών. Αναφέρεται συγκεκριμένα ότι τμήμα των κτηρίων ιδιοκτησίας της ΔΥΠΑ επί της Σολωμού 60 και Πατησίων 37, επί της οδού Αγησίλαου 10 καταλαμβάνεται από υπουργικές αποφάσεις εποπτεύοντος Υπουργείο Εργασίας για την παραχώρηση της χρήσης σε υπηρεσίες του Υπουργείου Κοινωνικής Συνοχής και Οικογένειας, καθώς και στο τμήμα, όπως ξέρετε πολύ καλά, Σώμα Επιθεώρησης Εργασίας και πλέον Ανεξάρτητη Αρχή Επιθεώρησης Εργασίας. Σημειώνεται ότι το υπολειπόμενο μη παραχωρημένο τμήμα των κτηρίων ιδιοκτησίας της ΔΥΠΑ Σολωμού 60 και Πατησίων τελεί υπό διαχείριση για τη στέγαση των υπηρεσιών της. Αυτό όσον αφορά τη ΔΥΠΑ.

Τώρα πάμε στο ειδικότερο του ζητήματος και στην προσπάθεια που έγινε να βρεθεί μια λύση στο πρόβλημα που προέκυψε.

Προσέξτε, το Συμβούλιο Κοινωνικών Εταίρων διατύπωσε γνώμη προς το Διοικητικό Συμβούλιο της ΔΥΠΑ –είναι η 1709/31-07-2024- για την εξαίρεση του Εργατοϋπαλληλικού Κέντρου Αθήνας υπό τους όρους και τα προβλεπόμενα της παραγράφου 7γ και 7δ της ΚΥΑ του Φεβρουαρίου του 2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε. Απλά να έχει ολοκληρωμένη την απάντηση ο κ. Κατσώτης.

Και την έγκριση μηνιαίας δαπάνης ύψους 8.000 ευρώ για την ενοικίαση γραφείων έστω και μικρότερης επιφανείας, καθώς σύμφωνα με τον ΕΚΑ, το Εργατοϋπαλληλικό Κέντρο Αθήνας, αποδέχονται να στεγαστούν σε χώρο οκτακοσίων τετραγωνικών που θα καλύπτει τις ανάγκες του ΕΚΑ.

Το διοικητικό συμβούλιο της ΔΥΠΑ, λαμβάνοντας υπ’ όψιν αφ’ ενός μεν την ανωτέρω διατύπωση γνώμης του Συμβουλίου Κοινωνικών Εταίρων, αφ’ ετέρου τη διαβεβαίωση του προέδρου του ΕΚΑ ότι ο χώρος των οκτακοσίων τετραγωνικών μέτρων που βρέθηκε καλύπτει τις ανάγκες στέγασης του ΕΚΑ, αποφασίστηκε αυτό το οποίο τελικά έγινε.

Αναφέρω, αγαπητέ συνάδελφε, την επίσημη ενημέρωση της ΔΥΠΑ. Δεν θα πω περισσότερα. Θα περιμένω να ακούσω και θα συζητήσουμε στη συνέχεια.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κατσώτη, για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, νομίζω η απάντηση δεν είναι θετική, δεν αντιμετωπίζει το θέμα.

Έχετε υποχρέωση με βάση την ΚΥΑ να λύσετε το πρόβλημα της στέγασης των δεκάδων σωματείων με χιλιάδες εργαζόμενους μέλη. Η άρνηση να ανταποκριθεί το Υπουργείο με την κάθε φορά ηγεσία είναι και απαράδεκτη και προκλητική, κύριε Υπουργέ.

Και λέω ότι είναι προκλητική γιατί όταν πρόκειται για επιχειρηματικούς ομίλους, η Κυβέρνηση με fast-track διαδικασίες παραχωρεί γη και ύδωρ για τις μπίζνες τους και έχουμε πλείστα τέτοια παραδείγματα: εκτάσεις γης, ακίνητα, βουνά, παραλίες. Και όταν πρόκειται για τις οργανώσεις των εργαζομένων, στέκεται ταξικά απέναντι και κόντρα στις μέχρι τώρα ρυθμίσεις, επιχειρεί να θέσει και νέα εμπόδια στη λειτουργία και τη δράση τους.

Η απόφασή σας να ενοικιάσετε ένα μικρό σε εμβαδόν κτήριο αποκλειστικά για τη διοίκηση του ΕΚΑ και να κάνετε έξωση σε πάνω από εξήντα μαζικά, ενεργά σωματεία είναι μια συνέχεια όλων των αντεργατικών μέτρων και της αντίληψής σας δηλαδή που έχετε πάρει εσείς και η Κυβέρνηση αλλά και οι προηγούμενες ακριβώς για να χτυπήσετε το εργατικό κίνημα.

Να ξέρετε ότι δεν θα τα καταφέρετε να πετύχετε τους στόχους σας. Οι εργαζόμενοι όλο και περισσότεροι καταλαβαίνουν ότι έχουν απέναντί τους το πολιτικό προσωπικό του κεφαλαίου που διαγωνίζεται ποιος θα το υπηρετήσει καλύτερα. Γι’ αυτό και διευρύνεται το ρεύμα αμφισβήτησης αυτής της βαρβαρότητας την οποία υπηρετείτε.

Το εργατικό κίνημα δεν θα σταματήσει να δρα, να βάζει μπροστά τις ανάγκες του, να αγωνίζεται για την ανατροπή της αντεργατικής πολιτικής, λειτουργώντας ακόμα και στον δρόμο, κύριε Υπουργέ.

Απευθυνόμαστε βέβαια και σήμερα σε όλους τους εργαζόμενους, σε όσους είναι μέλη των σωματείων και σε όσους δεν είναι ακόμα και τους καλούμε να βγάλουν συμπεράσματα από το μίσος που δεν το κρύβετε απέναντι στα σωματεία τους και την αγωνιστική τους δράση. Γιατί αυτό κάνετε, προσπαθείτε να βάλετε εμπόδια στη λειτουργία τους.

Και να μαζικοποιήσουν αυτοί οι εργαζόμενοι τα σωματεία τους και να συμμετέχουν καθολικά στους κλαδικούς αγώνες και στην πανεργατική απεργία που ήδη έχει αποφασιστεί από τις οργανώσεις για τον Νοέμβρη με σοβαρά ζητήματα των εργαζομένων για αυξήσεις στους μισθούς τους, ενάντια στην ακρίβεια, ενάντια στους φόρους, ενάντια στους πλειστηριασμούς, ενάντια σε αυτήν την πολιτική που περιορίζει το δικαίωμα στην οργάνωση των εργαζομένων.

Σας καλούμε να λύσετε άμεσα το ζήτημα της στέγασης των σωματείων του Εργατικού Κέντρου Αθήνας, της μεγαλύτερης οργάνωσης των εργαζομένων της χώρας με διακόσιες ενενήντα πέντε χιλιάδες μέλη στην περιοχή της Αθήνας.

Στο ΕΚΑ δεν έχει παραχωρηθεί κτήριο από τη Εργατική Εστία και στη συνέχεια από τον ΟΑΕΔ. Τα κτήρια του ΕΦΚΑ, του ΟΑΕΔ στην περιοχή της Αθήνας που είναι πολλά είναι πληρωμένα από τις εισφορές των εργαζομένων και εσείς τα παραχωρείτε για επιχειρηματική δράση, για ξενοδοχεία, στηρίζοντας την Αθήνα ως τουριστικό προορισμό. Υπάρχουν κτήρια που έχουν τις προϋποθέσεις να στεγάσουν τα σωματεία και τα εξήντα, αλλά και όλα αυτά που θα χρειαστεί στο μέλλον.

Γι’ αυτό λοιπόν σας καλούμε αυτήν τη ρύθμιση που υπάρχει μέχρι τώρα να την κάνετε σεβαστή και να λύσετε το ζήτημα και να αφήσετε αυτά που λέτε ότι είναι για αξιοποίηση εμπορική και όλα τα υπόλοιπα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Να το ξαναπώ ίσως πιο καθαρά, γιατί μάλλον μπορεί να μην έγινα αντιληπτός.

Προφανώς, κύριε συνάδελφε, καταλαβαίνετε ότι όχι μόνο έξωση δεν έγινε, όχι μόνο καμμία εκδίωξη δεν έγινε, εμείς τρέξαμε άμεσα να βρούμε λύση και κάναμε πράξη αυτό που το ΕΚΑ μάς ζήτησε. Δεν κάναμε κάτι από μόνοι μας. Αυτό το οποίο το ΕΚΑ μάς ζήτησε εμείς το κάναμε πράξη.

Όπως σας είπα και πριν, πάντα η πρόθεση του Υπουργείου είναι να είμαστε σε συνεννόηση, σε καλή συνεργασία, να βρίσκουμε λύσεις και αυτό κάναμε και σε αυτήν την περίπτωση. Και πράγματι, κύριε συνάδελφε, σας το λέω με μεγάλη συμπάθεια και σεβασμό, θα περιμέναμε τουλάχιστον μια αναγνώριση των άμεσων προσπαθειών που κάναμε.

Διότι γνωρίζετε πάρα πολύ καλά ότι με την υπ’ αριθμόν 1513 του 2024 απόφαση του διοικητικού συμβουλίου της ΔΥΠΑ και κατόπιν -ακούστε το λίγο αυτό- της γνώμης του Συμβουλίου Κοινωνικών Εταίρων -όχι δική μας-, αποφασίστηκε σχετικά με την κάλυψη των λειτουργικών δαπανών και των δαπανών στέγασης των εργατοϋπαλληλικών κέντρων να ακολουθείται η υπ’ αριθμόν 67262 του 2019 ΚΥΑ, δηλαδή του Φεβρουαρίου του 2019 από την προπροηγούμενη κυβέρνηση και σύμφωνα με τις διατάξεις που προβλέπονται από τον νόμο 4044 του 2013.

Γνωρίζετε πολύ καλά ότι ειδικά για το Εργατικό Κέντρο Αθήνας, όπως ανέφερα και στην πρωτολογία μου, έγινε εξαίρεση από την ΚΥΑ και τις αποφάσεις του διοικητικού συμβουλίου της ΔΥΠΑ που αναγκαστικά ακολουθεί κατά γράμμα την ΚΥΑ. Άλλωστε την εξαίρεση αυτή, όπως σας είπα και νωρίτερα, μας τη ζήτησε το Συμβούλιο Κοινωνικών Εταίρων που διατύπωσε γνώμη προς το διοικητικό συμβούλιο της ΔΥΠΑ στις 31-07-2024 για την έγκριση μηνιαίας δαπάνης πολύ μεγαλύτερης από την προβλεπόμενη, ανάλογα δηλαδή του τιμήματος με τα τετραγωνικά.

Επίσης θα το επαναλάβω ότι στη διατυπωμένη γνώμη του Συμβουλίου Κοινωνικών Εταίρων, την οποία βεβαίως έχω και εδώ -είναι το επίσημο πρακτικό της ΔΥΠΑ-, εμπεριέχεται και η διαβεβαίωση του ΕΚΑ ότι ο χώρος των οκτακοσίων τετραγωνικών που βρέθηκε καλύπτει τις ανάγκες στέγασης του ΕΚΑ.

Οπότε, χωρίς να έχω την οποιαδήποτε διάθεση, πραγματικά σας το λέω, αντιπαράθεσης, θα ήθελα να μεταφέρω τη βούληση του Υπουργείου ότι εμείς αυτό που θέλουμε πάντα σε συνεννόηση μαζί σας- σας το έχουμε πει πάρα πολλές φορές- είναι να βρίσκουμε λύσεις, να συζητάμε με τους κοινωνικούς εταίρους, πραγματικά καλόπιστα να εξετάζουμε κάθε φορά το οτιδήποτε προκύπτει.

Θέλω, επίσης, από τη μεριά σας να αναγνωρίζετε αυτές τις προσπάθειες τις οποίες κάνουμε και ότι ανταποκρινόμαστε στα θέματα που μας θέτετε. Προφανώς, αδήριτος είναι η ανάγκη και προφανώς υποχρεούμεθα, αλλά το κάνουμε και σύμφωνα και με τις γνώμες που μας δώσατε.

Κατά συνέπεια, είμαστε εδώ –επαναλαμβάνω- αξιόπιστα και σοβαρά, με καλή συνεργασία, να προσπαθούμε να βρούμε λύση για οποιοδήποτε θέμα προκύψει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ. Στις επόμενες δύο επίκαιρες ερωτήσεις θα απαντήσει ο Υπουργός Περιβάλλοντος και Ενέργειας ο κ. Θεόδωρος Σκυλακάκης.

Πρώτη θα συζητηθεί η πέμπτη με αριθμό 1380/13-9-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Περιβάλλοντος και Ενέργειας με θέμα: «Καθυστέρηση διαδικασιών Προγράμματος «Εξοικονομώ- Ανακαινίζω για Νέους».

Ορίστε, κύριε Τσιρώνη, έχετε τον λόγο για την πρωτολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι αιτήσεις για το πρόγραμμα «Εξοικονομώ- Ανακαινίζω για Νέους» υποβλήθηκαν τον Νοέμβριο του 2023 -μέχρι τον Νοέμβριο- και στις 23 Ιανουαρίου του 2024 ανακηρύχθηκαν οι προσωρινώς επιλεγέντες. Από τότε -αν και έχουν περάσει οκτώ μήνες- δεν έχει γίνει απολύτως τίποτα. Το πρόγραμμα έχει βαλτώσει και δεν υπάρχει και συγκεκριμένο χρονοδιάγραμμα ούτε κάποια ενημέρωση για τα περαιτέρω στάδια υλοποίησής του.

Αντίθετα με το πρόγραμμα για νέους το απλό «Εξοικονομώ- Ανακαινίζω» -που δεν αφορά τους νέους- υλοποιείται κανονικά. Από την ιστοσελίδα του προγράμματος προκύπτει ότι το επόμενο βήμα που καθυστερεί τόσους μήνες -γιατί άραγε, περιμένουμε απάντηση- είναι να ανοίξει η πλατφόρμα του ΤΕΕ για την υποβολή της ηλεκτρονικής ταυτότητας ακινήτου. Όπως φημολογείται, όταν ανοίξει η πλατφόρμα, θα δοθεί δίμηνη, τουλάχιστον, προθεσμία και πιθανόν κάποια παράταση για την υποβολή των ηλεκτρονικών ταυτοτήτων. Αφού εκπνεύσει η προθεσμία υποβολής των ταυτοτήτων μετά -γιατί άραγε μετά- θα εκκινήσει ο έλεγχός τους με άγνωστο χρόνο ολοκλήρωσης της συγκεκριμένης διαδικασίας.

Δεδομένου ότι χιλιάδες ωφελούμενοι -κυρίως νέα ζευγάρια- περίμεναν να ανακαινίσουν το σπίτι τους και ακόμη δεν έχουν προχωρήσει οι αιτήσεις τους και βάσει των όσων προαναφέρθηκαν, είναι δεδομένο ότι και τον φετινό χειμώνα οι ανωτέρω εμπλεκόμενοι δεν θα δουν καμμία αλλαγή στο σπίτι τους και φυσικά στους λογαριασμούς ρεύματος και φυσικού αερίου.

Δεδομένου ότι το ως άνω ζήτημα δεν αφορά μόνο εξίμισι χιλιάδες συμπολίτες μας ωφελουμένους, αλλά αφορά και στην εύρυθμη λειτουργία και την συνέπεια των δημοσίων υπηρεσιών, αλλά και τη σωστή υλοποίηση των κυβερνητικών εξαγγελιών και φιλόδοξων προγραμμάτων της Κυβέρνησής σας, ερωτάσθε: Σε ποιες άμεσες ενέργειες προτίθεσθε να προβείτε, ώστε να επιταχυνθεί η διαδικασία υλοποίησης του προγράμματος «Εξοικονομώ- Ανακαινίζω για Νέους» και ποιο το χρονοδιάγραμμα ολοκλήρωσης των ενεργειών αυτών, ώστε να μπορούν και οι εμπλεκόμενοι και οι πολίτες και οι επιχειρήσεις να κάνουν τον απαραίτητο προγραμματισμό τους;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Τον λόγο τώρα έχει ο Υπουργός Περιβάλλοντος και Ενέργειας κ. Θεόδωρος Σκυλακάκης για την απάντησή του.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αξιότιμε κύριε συνάδελφε, κατ’ αρχάς να πω ότι σε αυτό το συγκεκριμένο πρόγραμμα το κομμάτι του «Εξοικονομώ» έχει προχωρήσει με σχετική ταχύτητα, δυστυχώς, δεν έχει προχωρήσει με την αντίστοιχη ταχύτητα το κομμάτι του «Ανακαινίζω - Εξοικονομώ», υποθέτω ότι σε αυτό αναφέρεστε. Σε αυτό που έχει προχωρήσει είναι στο δύο χιλιάδες οκτακόσια σαράντα πέντε, όπου έχει ενεργοποιηθεί το στάδιο υποβολής ηλεκτρονικής ταυτότητας και θα ακολουθήσει η κατάρτιση προσωρινών και οριστικών πινάκων και η υπαγωγή θα γίνεται άμεσα.

Σε ό,τι αφορά τις αιτήσεις που έχει και το σκέλος «Ανακαινίζω» με συνολική δέσμευση περίπου 11 εκατομμυρίων από την ΔΥΠΑ, έχουμε τρεις χιλιάδες οκτακόσιες τριάντα τέσσερις αιτήσεις, οι οποίες δεν μπορούν να προχωρήσουν για την ώρα, θα προχωρήσουν στο αμέσως επόμενο διάστημα και θα βγει, επιτέλους, η κοινή υπουργική απόφαση που είναι αναγκαία. Αποδείχθηκε πιο δύσκολο απ’ ό,τι ανεμένετο να συνεννοηθούν οι τρεις διαφορετικές υπηρεσίες, οι δικές μας, η ΔΥΠΑ και η Αναπτυξιακή Τράπεζα. Από εκεί και πέρα, με την υπογραφή της ΚΥΑ, η υπόθεση θα προχωρήσει με ταχύτητα, ελπίζω.

Παρ’ όλα αυτά, στο συγκεκριμένο θέμα αποδέχομαι την κριτική σας. Υπάρχει καθυστέρηση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Τσιρώνη, έχετε τον λόγο για την δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, κατ’ αρχάς σας τιμά το ότι αποδέχεστε αυτήν την καθυστέρηση. Όμως αυτό δεν απαλύνει την ταλαιπωρία των πολιτών. Και δεν ξέρω αν μου απαντήσατε στο κομμάτι για νέους ή απλά στο «Ανακαινίζω - Εξοικονομώ».

Θα σας παραθέσω και εγώ κάποια στοιχεία που καταδεικνύουν την κρατική ασυνέπεια και την ταλαιπωρία των εμπλεκομένων πολιτών. Συνολικά υπεβλήθησαν έξι χιλιάδες εξακόσιες εβδομήντα εννέα αιτήσεις, συνολικού προϋπολογισμού 88 εκατομμυρίων -λίγα παραπάνω- ευρώ. Από αυτές οι τρεις χιλιάδες οκτακόσιες τριάντα έξι αφορούν το σκέλος της ανακαίνισης. Από το σύνολο των αιτήσεων, οι καταρχήν επιλέξιμες προς έλεγχο αριθμούν τις τέσσερις χιλιάδες πεντακόσιες ενενήντα εννέα, ενώ οι καταρχήν επιλέξιμες προς την ηλεκτρονική ταυτότητα μόλις τις δύο χιλιάδες εβδομήντα επτά. Επομένως, προκύπτει και εδώ ότι τα κονδύλια που θα χρησιμοποιηθούν από το πρόγραμμα είναι τουλάχιστον κατά το ένα τρίτο μειωμένα.

Πέρα όμως από τις καθυστερήσεις και την παντελή έλλειψη ενημέρωσης από πλευράς του Υπουργείου σας, υπάρχουν καταγγελίες από επαγγελματίες του χώρου ότι και άλλα αντίστοιχα προγράμματα του «Εξοικονομώ», του 2021 και του 2023, δεν προχωρούν. Σήμερα, μόλις είδα δημοσιεύματα ότι ξεμπλοκάρει το δεύτερο.

Μάλιστα δεν είναι καν ξεκάθαρο -και περιμένω την απάντησή σας- αν τα προβλεπόμενα κονδύλια είναι διαθέσιμα. Ωστόσο στα πλαίσια της ΔΕΘ, η αρμόδια Υφυπουργός, κ. Σδούκου, ανακοίνωσε έξι επιπλέον προγράμματα ενεργειακής αναβάθμισης και τα λέω έτσι συνοπτικά: «Εξοικονομώ για Ευάλωτα Νοικοκυριά», «Εξοικονομώ για Όλα τα Νοικοκυριά», «Ανακυκλώνω – Αλλάζω Θερμοσίφωνα», «Αντικατάσταση Συστημάτων Θέρμανσης», «Ενεργειακή Αναβάθμιση Σχολικών Κτηρίων», «Εξοικονομώ για Επιχειρήσεις στον Τουριστικό Κλάδο», με συνολικό προϋπολογισμό 515 εκατομμύρια ευρώ.

Πώς είναι δυνατόν να ανακοινώνονται νέα προγράμματα με τα υψηλά αυτά κόστη, ενώ δεν έχουν ολοκληρωθεί, τουλάχιστον προχωρήσει αρκετά, τα προηγούμενα; Από πολλαπλές επικοινωνίες ωφελουμένων και επαγγελματιών με το Υπουργείο Ενέργειας, προκύπτει ότι δεν είναι σαφές, ούτε ποιο ή ποια Υπουργεία είναι υπεύθυνα για το πρόγραμμα, με αποτέλεσμα να μην είναι γνωστό αυτή τη στιγμή αν θα πρέπει να συνυπογραφεί κάποια κοινή υπουργική απόφαση, για να προχωρήσουν οι διαδικασίες με πιθανότερο σενάριο αυτό, της συνεργασίας του Υπουργείου Ενέργειας και του Υπουργείου Εργασίας.

Κύριοι αποδέκτες αυτών των καθυστερήσεων είναι τα νέα ζευγάρια, ορισμένα εκ των οποίων έχουν ήδη αρχίσει τις εργασίες, ελπίζοντας ότι σύντομα θα έχουν στη διάθεσή τους και τα υπόλοιπα κονδύλια, καθώς επίσης και οι επαγγελματίες του χώρου, όπως τεχνικά γραφεία, που αναλαμβάνουν την υλοποίηση των προγραμμάτων και οι καθυστερήσεις τους δημιουργούν και έλλειψη ρευστότητας. Αμφότεροι οδηγούνται εκτός προϋπολογισμού. Ειδικά τα νέα ζευγάρια αναγκάζονται είτε να προβούν σε δανεισμό είτε να χρησιμοποιήσουν ίδια κεφάλαια, αν τα έχουν ή απλά να περιμένουν την εκταμίευση του ποσού που τους αντιστοιχεί.

Σας καλούμε να παρέμβετε άμεσα, ώστε να επιταχυνθεί η διαδικασία και να ξεβαλτώσει το πρόγραμμα. Για παράδειγμα, γιατί δεν ανοίγει άμεσα η πλατφόρμα για τις ηλεκτρονικές ταυτότητες; Χαίρομαι που είπατε -ελπίζω να ισχύει- γιατί οι ωφελούμενοι πρέπει να περιμένουν όλοι την ολοκλήρωση της προθεσμίας υποβολής των ηλεκτρονικών ταυτοτήτων και μετά να υπάρχει ο έλεγχός τους, ώστε να προχωρήσουν στο επόμενο στάδιο. Γιατί ο έλεγχος και το αποτέλεσμα να μη γίνεται στον καθένα ατομικά, με την κατάθεση ηλεκτρονικών ταυτοτήτων, ώστε να προχωρήσει και η διαδικασία πιο σύντομα και να μην μπλοκάρεται χωρίς λόγο;

Στο πρόγραμμα «Σπίτι Μου» όλοι οι έλεγχοι διεξάγονταν ατομικά στον καθένα με την κατάθεση των δικαιολογητικών και έτσι δεν υπήρχε καμμία καθυστέρηση. Αφού υπήρχε μια καλή πρακτική γιατί δεν την εφαρμόζετε και στα νέα ζευγάρια;

Με όλα τα παραπάνω και τελειώνω, κύριε Πρόεδρε, καθίσταται σαφές πως τίθεται εν αμφιβόλω η αξιοπιστία των κυβερνητικών εξαγγελιών. Η Κυβέρνηση μπορεί να τάζει προγράμματα και στην πράξη είτε δεν υλοποιούνται πλήρως είτε δεν υλοποιούνται. Αντίστοιχα τα συστημικά μέσα μαζικής επικοινωνίας αναδεικνύουν αυτές τις εξαγγελίες ενώ δεν δείχνουν, δυστυχώς, την ίδια θέρμη για την ταλαιπωρία που οδηγούνται οι αιτούντες.

Ο εμπαιγμός και η ταλαιπωρία των πολιτών πρέπει επιτέλους να σταματήσει. Να μην είμαστε Ευρώπη μόνο σε ό,τι συμφέρει την Κυβέρνηση. Να γίνουμε Ευρώπη, σε ό,τι αφορά τη διευκόλυνση και την ευημερία των πολιτών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, να πούμε μερικά πράγματα για τα «εξοικονομώ». Τα «εξοικονομώ» με βάση και με τους κανονισμούς και τις προδιαγραφές που έχουν από την ευρωπαϊκή πλευρά, είναι πάρα πολύ δύσκολα προγράμματα.

Για να δώσω ένα παράδειγμα, έχει ανοίξει εδώ και πολλούς μήνες και είναι και ορόσημο του Ταμείου Ανάκαμψης και το πρόγραμμα «ΕΞΟΙΚΟΝΟΜΩ» για επιχειρήσεις, το οποίο, παρά τις προσπάθειες που έχουμε κάνει -αλλαγές οδηγών κ.λπ.-, δεν εμφανίζει επαρκές ενδιαφέρον κυρίως εξαιτίας του γραφειοκρατικού βάρους που επιβάλλεται από την ίδια τη διαδικασία του «ΕΞΟΙΚΟΝΟΜΩ». Εμείς έχουμε ζητήσει από την Ευρωπαϊκή Επιτροπή να απλοποιηθεί σε διάφορα σημεία η διαδικασία και σε κάποια μας βοήθησε, σε κάποια δεν μπόρεσε να υπερβεί τον κανονισμό. Να σας δώσω ένα παράδειγμα για να καταλάβετε. Στην περίπτωση των επιχειρήσεων ζητείται να υπάρχει 30% βελτίωση του ενεργειακού αποτυπώματος της επιχείρησης. Όμως, μια μικρομεσαία επιχείρηση δεν ξέρω ποιο είναι το ενεργειακό της αποτύπωμα. Δεν ξέρει και άλλα πολλά, από τη φύση του μεγέθους, αφού είναι δύο άνθρωποι, τρεις άνθρωποι, πέντε άνθρωποι. Το γραφειοκρατικό κόστος και βάρος είναι τέτοιο που δεν ενδιαφέρονται καν να αιτηθούν.

Οι ίδιες δυσκολίες υπάρχουν και στα υπόλοιπα «ΕΞΟΙΚΟΝΟΜΩ», δηλαδή έχουν πολύ μεγάλο γραφειοκρατικό βάρος εκ κατασκευής. Αναζητούμε τρόπους στα νέα προγράμματα να απλοποιήσουμε αυτό το γραφειοκρατικό βάρος αλλά δεν είναι καθόλου βέβαιο γιατί οι απαιτήσεις των ίδιων των οδηγιών είναι αρκετά δύσκολες.

Εδώ σε αυτή την περίπτωση, στο γραφειοκρατικό βάρος που ήδη υπάρχουν στο «ΕΞΟΙΚΟΝΟΜΩ» και το οποίο, μετά από κάποια εμπειρία, στο κανονικό «ΕΞΟΙΚΟΝΟΜΩ» προχωρεί με μια σχετική ταχύτητα -δηλαδή αυτό που δεν έχει το «ΑΝΑΚΑΙΝΙΖΩ»-, προστίθεται η διάσταση του «ΑΝΑΚΑΙΝΙΖΩ» που εμπεριέχει και άλλη μία υπηρεσία και ένα τελείως καινούργιο πακέτο υποχρεώσεων γραφειοκρατικών και αλληλοσυνεννόησης των υπηρεσιών. Αυτή είναι και η δυσκολία που οδήγησε στην καθυστέρηση η οποία ελπίζω ότι θα ξεπεραστεί πλέον.

Είναι κάτι που το κυνηγάμε ως Υπουργείο και θέλω να ελπίζω ότι αυτή η κοινή υπουργική απόφαση θα υπογραφεί στο αμέσως επόμενο διάστημα. Εξίμισι

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με τη δωδέκατη με αριθμό 1392/16-9-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» του κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Εκτεθειμένη η Κυβέρνηση μετά το πόρισμα της Επιτροπής Δημοσιονομικού Ελέγχου (ΕΔΕΛ) που διαπιστώνει σοβαρές παραβιάσεις του θεσμικού πλαισίου για τα «σπιτάκια» ανακύκλωσης».

Ορίστε, κύριε Φάμελλε, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ, κύριε Πρόεδρε.

Καλή εβδομάδα, κύριε Υπουργέ, κυρίες και κύριοι συνάδελφοι.

Βρισκόμαστε εδώ σήμερα, κύριε Υπουργέ, για να συζητήσουμε ξανά, αυτή τη φορά με εσάς Υπουργό, ένα μείζον σκάνδαλο, το οποίο ο ΣΥΡΙΖΑ – Προοδευτική Συμμαχία έχει αναδείξει ιδιαίτερα τα τελευταία πέντε χρόνια. Ένα σκάνδαλο που έχει πολλές πτυχές, οικονομικές και πολιτικές, αλλά έχει και περιβαλλοντικές και κοινωνικές εφόσον έχει συμβάλει στην καθίζηση της ανακύκλωσης τα τελευταία πέντε χρόνια. Μας έχει εκθέσει, κύριε Πρόεδρε, και στην Ευρώπη. Είναι το σκάνδαλο που αφορά την ανακύκλωση συσκευασιών.

Η πρώτη ερώτηση, κύριε Υπουργέ, είναι να μας πείτε εάν η Κυβέρνηση εκτιμά και συμφωνεί ότι υπάρχει σκάνδαλο, γιατί τοποθέτηση εκ μέρους της Κυβέρνησης δεν έχουμε ακούσει ακόμη και φυσικά, πότε θα αναλάβετε ως Κυβέρνηση την πολιτική ευθύνη.

Αφορμή, κύριε Πρόεδρε, για την ερώτηση είναι η δημοσιοποίηση του πορίσματος της επιτροπής δημοσιονομικού ελέγχου για την προμήθεια, με χρηματοδότηση από το ΕΣΠΑ, των πολυκέντρων ανακύκλωσης, των γνωστών και ως «σπιτάκια» ανακύκλωσης. Πρόκειται για μία προμήθεια που αφορά τον ειδικό διαβαθμικό σύνδεσμο της Αττικής -τον ΕΔΣΝΑ-, τον ενιαίο σύνδεσμο απορριμμάτων της Κρήτης -τον ΕΣΔΑΚ- και τον ΦΟΔΣΑ της Πελοποννήσου.

Ο έλεγχος, όπως γνωρίζετε, έχει ζητηθεί από την Ευρωπαϊκή Επιτροπή πριν από τις εκλογές μετά από μια εκτενή αλληλογραφία με τα Υπουργεία Ανάπτυξης και Περιβάλλοντος. Προφανώς, οι απαντήσεις που δόθηκαν τότε και από τους Υπουργούς και από τους Γενικούς Γραμματείς δεν ήταν επαρκείς. Αναφέρομαι πολύ ειδικά και στις δηλώσεις του κ. Γεωργιάδη, που εδώ στη Βουλή προσπάθησε να μας πείσει ότι τίποτα δεν ήταν μεμπτό. Τελικά, με το πόρισμα αυτό πρώτα απ’ όλα θέλω να πω ότι εκτίθεται ο κ. Γεωργιάδης, γιατί η ΕΔΕΛ λέει ακριβώς το αντίθετο.

Τι μας λέει, λοιπόν, το πόρισμα; Μας λέει ότι υπήρχαν φωτογραφικές προκηρύξεις για να αγοραστούν μηχανήματα συγκεκριμένου τύπου τα οποία τιμολογήθηκαν, κύριε Υπουργέ, στις 300.000 ευρώ, ενώ υπάρχουν αντίστοιχα μηχανήματα στην αγορά 60.000 και 70.000 ευρώ.

Μιλάει για προμήθεια η οποία παραβιάζει το Ενωσιακό Δίκαιο και το Εθνικό Δίκαιο και για απώλεια πόρων, γιατί τα συγκεκριμένα μηχανήματα έπρεπε να χρησιμοποιηθούν για την ανακύκλωση συσκευασιών, άρα οι πόροι έπρεπε να χρησιμοποιηθούν από τα συστήματα, από τις εισφορές και να προέρχονται, δηλαδή, εμμέσως από τους καταναλωτές και όχι φυσικά από εθνικές ή ευρωπαϊκές χρηματοδοτήσεις.

Αναφέρει πολλαπλές αβλεψίες, παρατυπίες, παραλείψεις -δεν συνεχίζω, λόγω χρόνου- και τα συνεχιζόμενα χρόνια που αφορούν τα Υπουργεία, τον ΕΟΑΝ, τον ΕΣΔΝΑ, τους ΦΟΔΣΑ, ακόμα και το Ελεγκτικό Συνέδριο, με παραδείγματα συγκεκριμένα τον αδιεκπεραίωτο προϋπολογισμό, την παραβίαση κανόνων ανταγωνισμού, τη μη τήρηση ειδικών όρων. Καταλήγει σε ένα αποτέλεσμα που είναι ιδιαίτερα κρίσιμο και είναι η επαπειλούμενη δημοσιονομική διόρθωση, κάτι το οποίο θα πληρώσουν στο τέλος οι πολίτες.

Άρα έχουμε διπλό ζήτημα. Την παραβίαση των κανόνων αλλά και το κόστος για τους πολίτες που ήδη χρεώνονται και με τις χρηματοδοτήσεις αυτές που έπρεπε να καλυφθούν από τα συστήματα.

Τα ερωτήματα, λοιπόν, για να κλείσω, κύριε Πρόεδρε, είναι τα εξής:

Πρώτον, η επιτροπή δημοσιονομικού ελέγχου στο πόρισμά της το οποίο πιστεύω δεν αμφισβητείται -έχει προκύψει από τη δημοσιότητα σε γνώση μας- ζητάει από τον ΕΣΔΝΑ να προσκομίσει μια σειρά από βεβαιώσεις από τη Γενική Γραμματεία Συντονισμού Διαχείρισης Αποβλήτων, άρα από το Υπουργείο σας και από τον οργανισμό ανακύκλωσης που είναι στη δική σας πολιτική ευθύνη. Ρωτώ, λοιπόν, εάν το Υπουργείο και ο ΕΟΑΝ έχουν προβεί σε αυτές τις βεβαιώσεις. Δεύτερον, εάν θα τις καταθέσετε, εάν υπάρχουν. Και τρίτον, εάν έχετε προβεί σε οποιαδήποτε ενέργεια για να διασφαλίσετε το δημόσιο συμφέρον, τώρα που έχετε στα χέρια σας το πόρισμα της ΕΔΕΛ. Εάν δεν το έχετε, θα το καταθέσω στη δεύτερη τοποθέτησή μου.

Τι θα κάνετε, όμως, εφόσον γνωρίζετε ότι οι αντίστοιχες προμήθειες έχουν γίνει μόνο από το ΕΣΠΑ αλλά και από το πρόγραμμα «ΑΝΤΩΝΗΣ ΤΡΙΤΣΗΣ» και με ευθύνη επίσης της Κυβέρνησής σας; Εάν έχετε στείλει το πόρισμα στην Επιτροπή Ανταγωνισμού και κυρίως, κύριε Υπουργέ, εάν έχετε στείλει το πόρισμα στην εισαγγελική αρχή για να διερευνήσει τις διαπιστωμένες παραβάσεις του νομοθετικού πλαισίου αλλά και την απόδοση ευθυνών. Εκτός εάν για εσάς δεν έχει καμμία σημασία ούτε η Ευρωπαϊκή Επιτροπή ούτε η Επίτροπος ούτε η Επιτροπή Δημοσιονομικού Ελέγχου ούτε το δημόσιο συμφέρον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Φάμελλο.

Ορίστε, κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Ευχαριστώ, κύριε συνάδελφε.

Να ξεκαθαρίσουμε λίγο τα πράγματα. Υπάρχει το σύστημα ανταποδοτικής ανακύκλωσης και υπάρχουν και τα προγράμματα του ΕΣΠΑ τα οποία δόθηκαν στον ΕΣΔΝΑ, στους δήμους και νομίζω στον ΦΟΔΣΑ Πελοποννήσου. Αυτά είναι δύο διαφορετικά πράγματα.

Εμείς, ως Υπουργείο παρακολουθούμε το σύστημα ανταποδοτικής ανακύκλωσης. Τα Υπουργεία Οικονομικών τώρα και Εσωτερικών -στο Οικονομικών ανήκει πλέον και το πρώην Ανάπτυξης και η ΕΔΕΛ, η οποία ανήκε παλαιότερα στο δικό μου Υπουργείο- παρακολουθούν το θέμα με τους δήμους και τον ΕΣΔΝΑ και τον ΦΟΔΣΑ που αφορά το πρόγραμμα του ΕΣΠΑ.

Εμάς η ΕΔΕΛ δεν μας έχει κοινοποιήσει πόρισμα. Από τη δημοσιότητα το πληροφορηθήκαμε και εμείς, διότι προφανώς η ΕΔΕΛ -η οποία είναι μια εξαιρετικά προσβλητική υπηρεσία, μπορώ να σας διαβεβαιώσω, γιατί υπήρξα προϊστάμενός της- δεν θεώρησε ότι είναι δική μας αρμοδιότητα, που δεν είναι η παρακολούθηση του συγκεκριμένου προγράμματος.

Ποια είναι η δική μας αρμοδιότητα; Είναι να παρακολουθούμε την καταγραφή στο ΗΜΑ των ποσοτήτων που ανακυκλώνονται από της πάσης φύσεως πηγές προελεύσεως, είτε είναι από το σύστημα ανταποδοτικής ανακύκλωσης είτε είναι από επιμέρους δράσεις, όπως αυτές που γίνονται από τους δήμους. Από αυτή την άποψη, πράγματι, μας ζήτησε ο ΕΣΔΝΑ τις σχετικές ποσότητες τις οποίες και του τις αποστείλαμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Πρόεδρε, ομολογώ ότι εκπλήσσομαι. Δεν έχω δει τόσο, αν θέλετε, προφανώς τον Υπουργό να βγάζει τις ευθύνες από πάνω του και να πετάει την μπάλα στην εξέδρα.

Μας είπε, λοιπόν, ο κ. Σκυλακάκης ότι ο ίδιος είχε και σχέσεις πολιτικού προϊσταμένου με την ΕΔΕΛ. Μας είπε ότι έχει βρει από τη δημοσιότητα το πόρισμα της ΕΔΕΛ και ενώ λέει μέσα το πόρισμα ότι υπάρχει θέμα δημοσιονομικού ελέγχου, δηλαδή διόρθωσης και επιστροφής χρημάτων, και υπάρχει σκάνδαλο στις προμήθειες και στην τιμολόγηση, ο ίδιος έχει την αξιοπιστία ενός Υπουργού που παρ’ ότι προΐσταται στην υπηρεσία ή πριν τη γνωρίζει και είναι αξιόπιστη, δεν επικοινώνησε για ένα θέμα της αρμοδιότητάς του. Τι κάνει, δηλαδή, στο Υπουργείο;

Τροχονόμος των εγγράφων είστε, κύριε Σκυλακάκη;

Κύριε Πρόεδρε, το θέμα αυτό έχει πολύ μεγάλη ιστορία και βαθιές πολιτικές προεκτάσεις και πιστεύω, κύριε Σκυλακάκη, και στη δική σας αδράνεια οι πολιτικές προεκτάσεις του σκανδάλου είναι αυτές που επηρεάζουν τη στάση σας. Ελπίζω να μας διαψεύσετε σήμερα μετά τη συνεδρίαση.

Υπάρχουν δύο ισχυρά αποτυπώματα από το παρελθόν: Πρώτον, η απαξίωση του περιβάλλοντος και της ανακύκλωσης. Γνωρίζετε ως αρμόδιος Υπουργός ότι δεν υπάρχουν κάδοι στους δήμους και η ανακύκλωση πάει από το κακό στο χειρότερο και είμαστε στις τελευταίες θέσεις της Ευρώπης; Το γνωρίζετε ή όχι αυτό; Πρέπει να μας απαντήσετε. Δεν είναι δυνατόν να είστε πρώτοι μόνο στην ακρίβεια του ρεύματος στο Υπουργείο που έχετε την ευθύνη και τελευταίοι στην ανακύκλωση και να μας λέει τώρα λόγια και πράσινα άλογα για την ανακύκλωση ο κ. Μητσοτάκης.

Δεύτερον, υπάρχει θέμα δημοσίου συμφέροντος. Δεν είστε εκεί για τροχονόμος εγγράφων. Υπάρχει δημόσιο συμφέρον. Όταν υπάρχει ένα πόρισμα που το μαθαίνετε εμμέσως, που αναφέρεται στο δημόσιο συμφέρον, σε ζημία των πολιτών, σε απώλεια ευρωπαϊκών πόρων και σε κίνδυνο δημοσιονομικής διόρθωσης, έπρεπε πρώτα από όλα να ενεργήσετε. Δεν σας έχουν βάλει Υπουργό για να είστε ανενεργός.

Εδώ οι πολίτες, κύριε Σκυλακάκη, για να τα μάθετε γιατί ίσως δεν τα ξέρετε καλά, έχουν πληρώσει τρεις φορές για τα σπιτάκια ανακύκλωσης, μία με τα προϊόντα που αγοράζουν και τις εισφορές που δίνουν οι πολίτες στις εταιρείες παραγωγής και εμπορίας, μία δεύτερη φορά μέσω του ΕΣΠΑ και των προγραμμάτων που δόθηκαν, για τα οποία το πόρισμα της ΕΔΕΛ αναφέρεται σε φωτογραφικές διαδικασίες και σε δημοσιονομική διόρθωση και τρίτον, μέσα από το πρόγραμμα «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών με δανειοδότηση από την ΕΤΕΠ. Τρεις φορές πληρώνει ο Έλληνας πολίτης και ο παραγωγός για το ίδιο πράγμα και δεν έχει και αποτέλεσμα.

Δεν το λέει ο ΣΥΡΙΖΑ αυτό, το λένε υπηρεσιακοί παράγοντες του οργανισμού ανακύκλωσης, εκτός αν δεν τους εμπιστεύεστε, ότι αυτά τα συστήματα δεν έχουν απόδοση, δηλαδή, κύριε Πρόεδρε, δεν έχουν ανακύκλωση, δεν βγάζουν προϊόντα τα οποία πρέπει να επιστρέψουν, δευτερογενή προϊόντα. Η Κυβέρνησή σας εδώ και πέντε χρόνια γνωρίζει για το σκάνδαλο ανακύκλωσης.

Θα καταθέσω, κύριε Πρόεδρε, εδώ στα Πρακτικά έντεκα ερωτήσεις του ΣΥΡΙΖΑ και κοινοβουλευτικό έλεγχο. Θα το δώσω μετά, είναι αυτό το πακέτο, για να ενημερωθεί ο Σκυλακάκης αλλά μάλλον πρέπει να ενημερωθούν και άλλοι.

Προχωρήσατε σε έγκριση -και αναφέρομαι στο Υπουργείο Περιβάλλοντος και Ενέργειας- ενός συστήματος ανακύκλωσης ενώ είχατε εισήγηση -και θα καταθέσω, κύριε Πρόεδρε, και την εισήγηση της υπηρεσίας- ότι δεν πιάνει τους στόχους και, ταυτόχρονα, περάσατε νόμο, τον ν.4819, που επιτρέπει στα συστήματα να λειτουργούν ακόμα και αν δεν πιάνουν τους στόχους και στη συνέχεια ξεκινήσατε διαγωνισμούς από διάφορους φορείς και χρηματοδοτήσεις με αποτέλεσμα να φτάνουμε σε αυτό το πόρισμά της ΕΔΕΛ, που θα το καταθέσω στα Πρακτικά, κύριε Πρόεδρε.

Γνωρίζετε πολύ καλά ότι το θέμα αυτό έφτασε στα μάτια μας μέσα και από δημοσιεύματα για το σκάνδαλο των υποκλοπών γιατί αφορούσε συνομιλίες του κ. Γραφάκου και του κ. Χατζηδάκη και στηρίζω τους ανθρώπους αυτούς, που, δυστυχώς, βγαίνουν δημοσιεύματα για επικοινωνίες τους παράνομα από ένα σκάνδαλο που έχει χαρακτηρίσει και αυτό την Κυβέρνηση Μητσοτάκη, όσον αφορά την προσβολή των ατομικών τους δικαιωμάτων. Εσείς, όμως, δεν έχετε κάνει τίποτα για αυτό.

Το ερώτημα είναι αν θα κάνετε κάτι, κύριε Υπουργέ, συγκεκριμένα. Προχθές μιλούσα σε ένα συνέδριο της ΕΕΔΣΑ με τον κ. Γραφάκο. Ο κ. Γραφάκος παραδέχτηκε ότι υπάρχει σοβαρό θέμα στη διοίκηση του ΕΟΑΝ που διορίσατε εσείς, άρα στην Κυβέρνησή σας, που έχει αρνητικό αποτύπωμα στο θέμα της ανακύκλωσης και αναφέρθηκε και στον διευθύνοντα σύμβουλο με σκληρά λόγια θα έλεγα.

Όμως, σε κάθε περίπτωση, αυτή ήταν η μισή αλήθεια, κύριε Πρόεδρε, γιατί δεν είπε τίποτα προφανώς για το πρόγραμμα «Τρίτσης», δεν είπε τίποτα για το ΕΣΠΑ, δεν είπε τίποτα για το ποιος έχει αφήσει τον ΕΟΑΝ χωρίς στελέχη, τον οργανισμό ανακύκλωσης και τους δήμους χωρίς κάδους και την Ελλάδα χωρίς ανακύκλωση.

Ρωτώ, λοιπόν, ξανά και ρωτώ πολύ συγκεκριμένα και θα καταθέσω στα Πρακτικά και το πόρισμα της ΕΔΕΛ και την εισήγηση του ΕΑΜ για το σύστημα ανταποδοτικής ανακύκλωσης. Θα πάτε στον εισαγγελέα; Θέλουμε μια δέσμευση δική σας εφόσον εδώ στην ελληνική Αντιπροσωπεία αποκαλύπτεται πλέον θεσμικά αυτό το ζήτημα, γιατί δεν μπορεί να είναι στο «κόκκινο» η διασπάθιση δημοσίου χρήματος και εσείς να λέτε απλά ότι δώσατε ένα έγγραφο για τα στοιχεία των υπηρεσιών όσον αφορά είτε τη διαχείριση αποβλήτων είτε τον περιβαλλοντικό έλεγχο.

Αν δεν δεσμευτείτε, κύριε Σκυλακάκη, θα έχετε και εσείς ευθύνη για τη ζημία εις βάρος του ελληνικού δημοσίου και θα έχετε και πολιτική ευθύνη για τη συζήτηση που γίνεται εδώ.

Η κατάσταση με έναν τρόπο διορθώνεται, με το να στείλουμε το σκάνδαλο στη δικαιοσύνη.

Εγώ, λοιπόν, λέω, κύριε Πρόεδρε, ότι αν ο κύριος Υπουργός δεν δεσμευτεί σήμερα, αναλαμβάνω εγώ την ευθύνη να στείλω όλον αυτόν τον φάκελο που καταθέτω στη Βουλή γιατί πρέπει να είναι προς ενημέρωση όλων των πολιτών, με όλον τον κοινοβουλευτικό έλεγχο και με το πόρισμα της ΕΔΕΛ στον Άρειο Πάγο.

Ταυτόχρονα, κύριε Υπουργέ, θα πρέπει να στείλουμε και το πόρισμα αυτό και στην Επίτροπο η οποία ζήτησε τον έλεγχο και στην Ευρωβουλή διότι τα ψέματα τελείωσαν. Δεν μπορεί να καλύπτετε σκάνδαλα. Δεν μπορεί να καλύπτετε την καθυστέρηση της χώρας μας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Νομίζω ότι κ. Φάμελλος παριστάνει ότι δεν υπήρξε Υπουργός σε κυβέρνηση. Οπότε θα πρέπει να του υπενθυμίσω μερικά πράγματα.

Πρώτον, στην ΕΔΕΛ, πράγματι, ήμουν προϊστάμενος όσο ήμουν στο Υπουργείο Οικονομικών όσο δηλαδή ξεκίνησε να διενεργείται ο έλεγχος.

Ένα πράγμα που θα έπρεπε να ξέρει ο κ. αξιότιμος συνάδελφος της Αντιπολίτευσης, είναι ότι οι έλεγχοι της ΕΔΕΛ δεν παραγγέλλονται από τους Υπουργούς. Υπάρχει ανεξαρτησία της αρχής και ούτε παραγγέλλουμε ούτε παρακολουθούμε εκτός αν ο ίδιος στην Κυβέρνησή του είχε άλλες πρακτικές.

Όσον αφορά τους ελέγχους οι οποίοι γίνονται, όταν αυτοί οι έλεγχοι ολοκληρώνονται πηγαίνουν εκεί που πρέπει να πάνε προφανώς και στην Ευρωπαϊκή Επιτροπή εξ όσων γνωρίζω και η ΕΔΕΛ τους στέλνει στα αρμόδια Υπουργεία. Δεν ακούσατε αυτό που σας είπα. Σας το επαναλαμβάνω. Το αρμόδιο Υπουργείο δεν είναι το Υπουργείο Περιβάλλοντος.

Υπάρχουν παραλήπτες του πορίσματος οι οποίοι και θα σας απαντήσουν, αν φροντίσετε, κάνετε τον κόπο να κάνετε την ερώτηση στα αρμόδια Υπουργεία.

**ΣΩΚΡΑΤΗΣ ΦΑΜΕΛΛΟΣ:** Ο οργανισμός ανακύκλωσης, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Ούτε ο ΕΟΑΝ είναι παραλήπτης του πορίσματος.

**ΣΩΚΡΑΤΗΣ ΦΑΜΕΛΛΟΣ:** Σας ρώτησα αν έγιναν αιτήματα για τις βεβαιώσεις.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Λέω ξανά**,** λοιπόν, κύριε Φάμελλε…

**ΣΩΚΡΑΤΗΣ ΦΑΜΕΛΛΟΣ:** Για τις βεβαιώσεις σας ρώτησα. Τις δώσατε;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όταν δεν είναι παραλήπτης του πορίσματος ούτε ο ΕΟΑΝ ούτε το Υπουργείο -δεν είναι παραλήπτες του πορίσματος….

**ΣΩΚΡΑΤΗΣ ΦΑΜΕΛΛΟΣ:** Για τις βεβαιώσεις.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Πάμε τώρα στις βεβαιώσεις. Εδώ έχω τις βεβαιώσεις και τις καταθέτω στα Πρακτικά. Το αίτημα για τα στοιχεία είναι. Στοιχεία είναι δεν είναι βεβαίωση, και τα στοιχεία τα οποία κατατέθηκαν.

Παρακαλώ τα καταθέτω και αν μπορεί κάποιος να τα παραλάβει γιατί δεν έχω την ευκολία του κ. Φάμελλου να σηκωθώ.

(Στο σημείο αυτό ο Υπουργός Περιβάλλοντος και Ενέργειας κ. Θεόδωρος Σκυλακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, λοιπόν, είναι το αίτημα του ΕΔΣΝΑ και εδώ είναι τα στοιχεία που κατατέθηκαν που δόθηκαν δηλαδή στον ΕΔΣΝΑ.

Τώρα, επίσης, σας αναφέρω μια πρακτική πτυχή. Ο ΕΟΑΝ δεν έχει διευθύνοντα σύμβουλο, έχει διευθύνουσα σύμβουλο.

**ΣΩΚΡΑΤΗΣ ΦΑΜΕΛΛΟΣ:** Είχε. Ο κ. Γραφάκος αναφέρθηκε όχι εγώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Το λέω για να είμαστε σαφείς για ποιον αναφερόμαστε τώρα. Πρακτικά υπάρχουν δύο χωριστά πράγματα. Υπάρχει το σύστημα και υπάρχει και η συγκεκριμένη επένδυση που έκαναν οι δήμοι. Προφανώς για να μπει στο ΕΣΠΑ -και τώρα βγαίνω από την αρμοδιότητά μου- το ΕΣΠΑ το ενέκρινε σε όλα τα επίπεδα. Δεν μπαίνει κάτι στο ΕΣΠΑ χωρίς έγκριση.

Συνεπώς, δεν μπορείτε να λέτε ότι το ενέκρινε το ΕΣΠΑ -μπορείτε να το πείτε βέβαια αλλά θα πρέπει να το αποδείξετε- είναι παραβίαση των ευρωπαϊκών κανονισμών. Το πώς υλοποιείται και ποιο είναι το αποτέλεσμα…

**ΣΩΚΡΑΤΗΣ ΦΑΜΕΛΛΟΣ:** Η ΕΔΕΛ το λέει αυτό, κύριε Υπουργέ. Έχετε διαβάσει το πόρισμα;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σας είπα. Αυτό τι είναι; Το τι λέει το πόρισμα σε σχέση με το ΕΣΠΑ, σε σχέση με τους δήμους, τον ΕΔΣΝΑ είναι αρμοδιότητα του Υπουργείου Οικονομικών τώρα και του Υπουργείου Εσωτερικών.

Ενδεχομένως εξυπηρετεί να κάνετε μια ερώτηση σε τρίτο υπουργείο που δεν έχει τη συγκεκριμένη αρμοδιότητα γιατί λέγεται Περιβάλλοντος, αλλά είστε πιο έμπειρος από αυτό για να γίνεται αυτό από ατύχημα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Τώρα θα πάμε σε ένα κύκλο έξι ερωτήσεων στις οποίες θα απαντήσει ο Υπουργός Υγείας, ο κ. Σπυρίδων - Άδωνις Γεωργιάδης. Και επειδή ο κ. Ανδρέας Παναγιωτόπουλος που η ερώτησή του είναι πρώτη αλλά είναι σε κυκλοφοριακό πρόβλημα, θα πάμε, όπως έχω ειδοποιήσει ήδη, στον κ. Συντυχάκη και μετά στον κ. Κυριάκη τους οποίους εγώ έφερα στην Αίθουσα για να μην χάνεται ο χρόνος, και εφόσον έλθει ο κ. Παναγιωτόπουλος θα πάει η ερώτησή του τρίτη στη σειρά.

Θα συζητηθεί η τέταρτη με αριθμό 1394/16-9-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για τις δομές και υπηρεσίες ψυχικής υγείας στον Νομό Ηρακλείου Κρήτης».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε. Έτσι όπως τα είπατε είναι. Είχα τη σχετική ενημέρωση.

Κύριε Υπουργέ, είναι απαράδεκτη η κατάσταση στις δομές και τις υπηρεσίες ψυχικής υγείας στο Νομό Ηρακλείου, τον μεγαλύτερο νομό της Κρήτης.

Συγκεκριμένα, η Ψυχιατρική Κλινική του ΠΑΓΝΗ εξυπηρετεί όλη την ανατολική Κρήτη, και το λέω αυτό διότι παρά τις δεσμεύσεις χρόνων και τις αυξανόμενες ανάγκες του πληθυσμού του Λασιθίου δεν έχει δημιουργηθεί ψυχιατρική κλινική στο Νοσοκομείο του Αγίου Νικολάου. Αυτό, βέβαια, έχει ως συνέπεια η κλινική να λειτουργεί πάνω από τα όριά της με δεκάδες ράντζα στους διαδρόμους σε τακτική βάση, με συνθήκες αναξιοπρεπείς και απαράδεκτες για τη νοσηλεία και αποκατάσταση ψυχικά πασχόντων.

Μάλιστα, οι τέσσερις ψυχίατροι που καλύπτουν εφημεριακά την ψυχιατρική κλινική δέχτηκαν πρόσφατα ένα απαράδεκτο «εντέλλεσθαι» να εφημερεύουν και ως παιδοψυχίατροι για την παιδοψυχιατρική κλινική του νοσοκομείου, η οποία έχει μείνει με έναν μόνο παιδοψυχίατρο και αδυνατεί να συνεχίσει με ασφαλείς όρους τη λειτουργία της. Πρόκειται για μια άκρως αντιεπιστημονική απόφαση που θέτει σε κίνδυνο την ασφαλή λειτουργία και των δύο κλινικών ενάντια στην οποία έχουν ταχθεί τα συνδικαλιστικά και τα επιστημονικά όργανα των ψυχιάτρων και παιδοψυχιάτρων. Εδώ και δεκαετίες οι δύο αυτές ειδικότητες έχουν διαχωριστεί και παραμένει σε πλήρη ισχύ η νομοθεσία που καθιστά παράνομη κάθε προσπάθεια άσκησης μιας ειδικότητας από μία άλλη.

Την ίδια ώρα, ένας μόνο ψυχίατρος βρίσκεται αυτήν τη στιγμή εν ενεργεία στο Κέντρο Ψυχικής Υγείας Ηρακλείου και άλλη μία ψυχίατρος στο «Βενιζέλειο» Νοσοκομείο.

Επιπλέον, στις 6 Σεπτεμβρίου οι εργαζόμενοι της Κινητής Μονάδας Ψυχικής Υγείας Ηρακλείου με επιστολή τους ενημέρωσαν τη διοίκηση του ΠΑΓΝΗ ότι από 13-9-24 η λειτουργία της μονάδας αναγκαστικά αναστέλλεται, καθώς παρά τις διαβεβαιώσεις ότι οι συμβάσεις τους θα ανανεωθούν μετά τη λήξη τους στις 31-7-2024, αυτό δεν έγινε ποτέ, με αποτέλεσμα να συνεχίσουν να εργάζονται μέχρι και σήμερα απλήρωτοι.

Σημειώνουμε ότι η Κινητή Μονάδα Ψυχικής Υγείας Ηρακλείου παρακολουθεί πάνω από τέσσερις χιλιάδες ασθενείς της ενδοχώρας του Ηρακλείου, ενώ δεν είναι η πρώτη φορά που διακόπτεται η λειτουργία της λόγω μη συνέχισης της χρηματοδότησης.

Τέλος, οι συμβάσεις των εργαζομένων στα κέντρα διπλής διάγνωσης του ΚΕΘΕΑ και τις κινητές μονάδες που δημιουργήθηκαν με ΕΣΠΑ, λήγουν τον Δεκέμβρη και οι εργαζόμενοι δεν έχουν λάβει καμμία απάντηση για την προοπτική ανανέωσής τους. Για το ΚΕΘΕΑ «ΑΡΙΑΔΝΗ» στο Ηράκλειο, αυτό αφορά δεκατρείς εργαζόμενους με πολύτιμες γνώσεις, πείρα και δεσμούς με τους θεραπευόμενους και τις οικογένειές τους.

Ταυτόχρονα, όλες οι μονάδες του ΚΕΘΕΑ είναι σημαντικά υποστελεχωμένες, τη στιγμή που τα αιτήματα για θεραπεία στο Νομό Ηρακλείου ολοένα και αυξάνονται.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση, ώστε να παρθεί πίσω η απόφαση του ΚΕΣΥ για εφημεριακή κάλυψη της Παιδοψυχιατρικής Κλινικής του ΠΑΓΝΗ από ψυχιάτρους ενηλίκων και να εξασφαλιστεί η χρηματοδότηση και η συνέχιση λειτουργίας της Κινητής Μονάδας και της Μονάδας Διπλής Διάγνωσης του ΚΕΘΕΑ «ΑΡΙΑΔΝΗ» και η κινητή μονάδα ψυχικής υγείας να ενταχθεί στο δημόσιο σύστημα υγείας με συνέχιση χρηματοδότησης, μόνιμο προσωπικό και τέλος να ενισχυθούν άμεσα με προσωπικό όλων των ειδικοτήτων οι λοιπές κλινικές και δομές ψυχικής υγείας στον Νομό Ηρακλείου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, ο λόγος σε εσάς για την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Ο κ. Φάμελλος προηγουμένως ρώτησε για θέμα που αφορούσε την προηγούμενή μου θητεία και ήξερε πόσο δύσκολο μού είναι να συγκρατηθώ και να μην απαντάω όταν κάτι με αφορά, αλλά τέλος πάντων το προσπάθησα. Ό,τι ακούστηκε είναι τελείως λάθος.

Κύριε Συντυχάκη, κύριε συνάδελφε, για άλλη μία φορά θέλω να εξάρω – και το λέω χωρίς ίχνος ειρωνείας, το λέω με πάσα ειλικρίνεια- το πραγματικά ζωηρό ενδιαφέρον σας για όλες τις δομές υγείας της Κρήτης. Το παραδέχομαι. Είστε μακράν ο πρώτος σε ερωτήσεις Βουλευτής για τα θέματα αυτά που έχω συναντήσει όχι στην παρούσα θητεία μου, κύριε Πρόεδρε, αλλά θα έλεγα στη σταδιοδρομία μου ως Υπουργός.

Σας ευχαριστώ πολύ, κύριε συνάδελφε. Εμένα η Βουλή μού αρέσει. Όμως, οφείλω να βάλω τα πράγματα σε μία σειρά.

Πρώτον, όσον αφορά την αποπληρωμή των δεδουλευμένων και την παράταση των συμβάσεων, ο κ. Χαλκιαδάκης Γεώργιος, διοικητής του ΠΑΓΝΗ, απήντησε στις 18-9-2024 τα εξής. Διαβάζω την απάντησή του. Η απάντηση προκλήθηκε από την ερώτησή σας αν πήραμε στοιχεία για να σας απαντήσουμε. Σας απαντώ τώρα λόγω της ερωτήσεως. Δεν κάνω κριτική. Καλό είναι που ρωτήσατε και δίνω την απάντηση. Αυτό εννοώ. Το λέω για να μην παρεξηγηθώ. «Η αποπληρωμή των δεδουλευμένων και η παράταση των συμβάσεων των εργαζομένων της Κινητής Μονάδας Ψυχικής Υγείας ΠΑΓΝΗ έχει ολοκληρωθεί και η Κινητή Μονάδα Ψυχικής Υγείας ΠΑΓΝΗ θα συνεχίσει το πολύ σημαντικό έργο της». Το καταθέτω για τα Πρακτικά. Να δοθεί και στον κύριο συνάδελφο.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά δε το άλλο ερώτημα σχετικά με την εφημέρευση της Παιδοψυχιατρικής Κλινικής του Πανεπιστημιακού Γενικού Νοσοκομείου Ηρακλείου, σας δίνω πάλι την απάντηση με ημερομηνία 7-8-2024 όπου έχει γίνει δεκτή από τον Υφυπουργό, τον κ. Βαρτζόπουλο εν προκειμένω, η γνωμοδότηση του ΚΕΣΥ αναφορικά με την εφημέρευση της παιδοψυχιατρικής και δίνει εντολή ο προϊστάμενος της Διεύθυνσης Ψυχικής Υγείας, κ. Κουφάκης, στην ΥΠΕ για τις ενέργειές του να συνεχιστεί κανονικά η εφημέρευση. Το καταθέτω και αυτό για τα Πρακτικά. Το λέω αυτό διότι ασφαλώς και δεν θα αφήναμε να μη λειτουργήσει η μονάδα.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάω τώρα να μιλήσω για τα γενικά. Μάλλον όχι. Θα τα πω στη δευτερολογία μου, κύριε Πρόεδρε, γιατί είμαστε στα τρία λεπτά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, για την οικονομία στον χρόνο που βολεύει και εμάς.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Πολύ σύντομη η απάντηση του Υπουργού. Έθεσα, όμως, πολλά ζητήματα. Καλό είναι να απαντώνται στην πρωτολογία για να έχει ενδιαφέρον και η δική μου δευτερολογία και η δική σας μετά.

Μπορεί ο κ. Χαλκιαδάκης να απάντησε ότι έχει εξασφαλιστεί η συνέχιση της λειτουργίας της κινητής μονάδας ψυχικής υγείας, αλλά ξέρετε ότι η λειτουργία της κινητής μονάδας εξαρτάται από την λειτουργία του ΕΣΠΑ, που σημαίνει ότι είναι πάρα πολύ ευάλωτη η λειτουργία της. Εδώ μιλάμε ότι πρέπει το κράτος να εξασφαλίσει τη συνέχιση της λειτουργίας της κινητής μονάδας ψυχικής υγείας.

Γνωρίζετε πολύ καλά, κύριε Υπουργέ, ότι οι ψυχικές ασθένειες έχουν αυξηθεί σημαντικά μετά την πανδημία, κυρίως μετά την πανδημία. Ακόμα και ο Παγκόσμιος Οργανισμός Υγείας είχε προειδοποιήσει ότι θα πάρουν τη μορφή «τσουνάμι». Άρα, είναι ένα θέμα το κατά πόσο η Κυβέρνηση έχει αντιστοιχηθεί με αυτές τις νέες αυξημένες ανάγκες που προκύπτουν ειδικά μετά την πανδημία.

Αντίθετα, όμως, η κατάσταση έχει επιδεινωθεί μετά το κλείσιμο του Ψυχιατρικού Νοσοκομείου Χανίων, κάτι που έρχεται να επιβαρύνει ακόμη περισσότερο την κατάσταση.

Ποια είναι τα μέτρα που η Κυβέρνηση πήρε; Έφερε μέσα στο καλοκαίρι με διαδικασίες fast track ένα νομοσχέδιο επικίνδυνο, αντιεπιστημονικό, εγκληματικό -έτσι το χαρακτηρίσαμε-, ολοκληρώνοντας τη λεγόμενη ψυχιατρική μεταρρύθμιση, που σημαίνει ότι «μπαίνει ταφόπλακα» στις δημόσιες υπηρεσίες ψυχικής υγείας και της απεξάρτησης, ανοίγοντας διάπλατα τις πόρτες σε ιδιώτες, σε κάθε λογής ΑΜΚΕ και μη κυβερνητικές οργανώσεις.

Η Ψυχιατρική Κλινική του Πανεπιστημιακού Γενικού Νοσοκομείου Ηρακλείου δέχεται έναν διαρκώς αυξανόμενο όγκο νοσηλευομένων, με αποτέλεσμα να μην επαρκεί ο συνήθης αριθμός κρεβατιών και τα ράντζα να αυξάνονται διαρκώς. Η κατάσταση επιβαρύνεται και από το γεγονός ότι στην κλινική νοσηλεύονται άνθρωποι που για διάφορους λόγους θα έπρεπε να βρίσκονται αλλού. Μιλάμε για χρόνιους υπολλειμματικούς ασθενείς, εξαρτημένους από ναρκωτικά και αλκοόλ και αυτό λόγω έλλειψης αντίστοιχων δομών.

Το ίδιο θα συμβεί τώρα με την κατάργηση των δύο ψυχιατρικών νοσοκομείων της Αθήνας και της Θεσσαλονίκης. Μη νομίζετε ότι θα υπάρχει κάποια βελτίωση με τη μετατροπή τους από νομικά πρόσωπα δημοσίου δικαίου σε αποκεντρωμένες διοικήσεις που προοδευτικά θα μετατραπεί, βέβαια, σε κουφάρια κτηρίων -και εδώ θα είμαστε, να μου το θυμηθείτε- χωρίς προσωπικό και χωρίς υποδομές.

Χωρίς, λοιπόν, να ανοίξουν νέες δομές, υπηρεσίες και αντί να επεκτείνουν την υπάρχουσα Ψυχιατρική Κλινική του ΠΑΓΝΗ, την κόψατε στη μέση. Τη διαιρέσατε σε τμήμα οξέων, ακούσιες και βαριές ασθένειες, σε έναν υποτυπώδη χώρο εκατόν εβδομήντα τετραγωνικών μέτρων και σε βραχείας νοσηλείας. Είναι η μοναδική δημόσια κλινική -προσέξτε!- σε Λασίθι και Ηράκλειο. Δεν επηρεάζει μόνο το Ηράκλειο, αλλά δύο νομούς της Κρήτης, την ανατολική Κρήτη που καλείται να καλύψει τις ανάγκες εκατοντάδων χιλιάδων κατοίκων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το 40% με 50% των εισαγωγών είναι ακούσιες, δηλαδή, μέσω εισαγγελικής παρέμβασης. Αυτά σε συνδυασμό με την αύξηση των κρουσμάτων κατά τους θερινούς μήνες και την τουριστική περίοδο δημιουργούν ακόμα πιο εκρηκτικές καταστάσεις, όπως ράντζα, συνωστισμούς ασθενών με διάφορες ψυχικές ασθένειες, ενώ δεν υπάρχει χώρος για να ανασάνει το προσωπικό.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Οι θέσεις, λοιπόν, στις δημόσιες μονάδες ψυχοκοινωνικής αποκατάστασης είναι ελάχιστες. Το σημαντικό φορτίο της φροντίδας των ψυχικά ασθενών σε οικονομικό και όχι μόνο επίπεδο αναλαμβάνουν οι οικογένειές τους, εφόσον αυτές υπάρχουν και με την προϋπόθεση ότι μπορούν να ανταποκριθούν. Εδώ, λοιπόν, εκτυλίσσεται μια τραγωδία, κύριε Υπουργέ. Οι ψυχιατρικές κλινικές των γενικών νοσοκομείων καταντούν άσυλα.

Το δεύτερο ζήτημα είναι η ανυπαρξία δομών φιλοξενίας παιδιών και εφήβων που χρήζουν εξειδικευμένης φροντίδας με χρόνια αναπτυξιακά προβλήματα, σοβαρές ψυχικές παθήσεις ή ψυχοκοινωνικά προβλήματα. Οι ελάχιστες δομές που λειτουργούν, οι ελάχιστες θέσεις φιλοξενίας καθιστούν σχεδόν αδύνατο το να βρεθεί κενή θέση για κάποιο παιδί ή έφηβο που αντιμετωπίζει σοβαρά προβλήματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Εμείς -και κλείνω, κύριε Πρόεδρε- από το 2019, κύριε Υπουργέ, ως ΚΚΕ προειδοποιούσαμε ότι η παιδοψυχιατρική κλινική αντιμετωπίζει από την αρχή της λειτουργίας της σοβαρά προβλήματα εξαιτίας της έλλειψης προσωπικού όλων των κατηγοριών, αλλά και εξαιτίας του τρόπου στελέχωσης, όπως γνωρίζετε, με μπλοκάκια, συμβάσεις ορισμένου χρόνου και πάει λέγοντας.

Κατά συνέπεια, αυτή η πολιτική ψυχιατρικής μεταρρύθμισης δεν είναι απλώς χάλια αλλά είναι το μαύρο της το χάλι, είναι εγκληματική πέρα από το ότι είναι και αντιεπιστημονική και όλα όσα σας είπα. Οι δημόσιες δομές πεθαίνουν! Ζήτω η ψυχιατρική μεταρρύθμιση που πέτυχε, κύριε Υπουργέ!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Για να είμαστε ειλικρινείς πετύχατε, πραγματικά, τη δραστική περικοπή των κρατικών δαπανών, τη δραστική μείωση των κλινών, την παράδοση των υπηρεσιών αυτών σε ιδιώτες που βγάζουν τα άνομα κέρδη τους από τον ψυχικό πόνο των ανθρώπων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, σας παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Φυσικά δεν περιμένουμε απαντήσεις που θα λύνουν οριστικά το πρόβλημα, αλλά τουλάχιστον να ανακουφίσουν…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, με ακούτε;

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε.

Εμείς, λοιπόν, καλούμε τον λαό να δώσει τη δική του πάλη και να διεκδικήσει να παλέψει για σύγχρονες και υψηλού επιπέδου δημόσιες και δωρεάν υπηρεσίες ψυχικής υγείας με την αποκλειστική ευθύνη του κράτους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, την ψυχιατρική μεταρρύθμιση την ψηφίσαμε τέλος Ιουλίου. Επομένως, δεν έχει εφαρμοστεί ακόμα. Τώρα το αν θα πετύχει ή όχι θα το κρίνει η ιστορία. Εσείς την εφαρμόσατε, λέτε ότι έχει ήδη αποτύχει και ότι έχει στείλει τους πάντες σε ιδιώτες. Λέτε, επίσης, ότι έχουμε ήδη κλείσει τα νοσοκομεία αλλά ακόμα δεν έχει εφαρμοστεί το νομοσχέδιο. Από τις αρχές του χρόνου θα αρχίσει να εφαρμόζεται. Αυτό, κύριε Πρόεδρε, θα είναι ένα συγκλονιστικό νομοσχέδιο αφού θα έχει αποτελέσματα πριν καν εφαρμοστεί. Το λέω γιατί πρέπει να είμαστε λίγο μέσα στον πραγματικό κόσμο.

Επίσης, αν και τα είπαμε στη Βουλή στη σχετική συζήτηση δεν κλείνουμε κανένα ψυχιατρείο. Δεν κλείνει καμμία νοσοκομειακή μονάδα, δεν κλείνει καμμία κλινική. Η σχετική μεταρρύθμιση δεν κλείνει καμμία μονάδα. Το επαναλαμβάνω, γιατί είπατε πάλι ότι θα τώρα που θα κλείσουν τα νοσοκομεία στην Αττική, θα πάνε στην Κρήτη. Όχι, δεν κλείνουμε κανένα νοσοκομείο στην Αττική. Δεν χρειάζεται να λέμε συνέχεια τα ίδια. Δεν κλείνουμε κανένα νοσοκομείο, δεν κλείνει κανένα ψυχιατρείο, δεν κλείνει καμμία κλινική! Τελεία! Έχουμε διαφορετική διάρθρωση της διοικητικής δομής αυτών των μονάδων. Δεν αφορά στα κρεβάτια, δεν αφορά στο προσωπικό, δεν αφορά στα κτήρια, δεν αφορά στη μονάδα όπως τη βλέπετε. Αυτό που αφορά είναι το πώς θα τη διοικούμε.

Πάμε τώρα στην ερώτηση. Για την αντιμετώπιση των πιεστικών στεγαστικών αναγκών του Τμήματος Οξέων Περιστατικών στην Ψυχιατρική Κλινική του ΠΑΓΝΗ, η 7η ΥΠΕ Κρήτης έχει επιχορηγήσει με πόρους για την κατασκευή νέας πτέρυγας οξέων περιστατικών και ιατρείων ψυχιατρικής στο ΠΑΓΝΗ, η οποία πρόκειται να δώσει λύση στο στεγαστικό πρόβλημα του τμήματος, το οποίο διαχρονικά έχει υψηλές πληρότητες.

Η εργολαβία ανέγερσης νέας πτέρυγας πρώτα θα δημοπρατηθεί από την Περιφέρεια Κρήτης. Με την με αριθμό τάδε 31-7-2024 απόφαση της διοικούσας επιτροπής του ΚΕΣΥ που έγινε δεκτή από τον αρμόδιο για θέματα ψυχικής υγείας Υφυπουργό ως προσωρινό μέτρο για την επίλυση του προβλήματος εφημέρευσης της παιδοψυχιατρικής και με γνώμονα την εξυπηρέτηση του παιδικού και εφηβικού πληθυσμού αλλά και των φροντιστών αυτών εντός των διοικητικών ορίων της υγειονομικής μας περιφέρειας, στο εφημεριακό πρόγραμμα της κλινικής συμμετέχει ιατρικό προσωπικό ειδικότητας ψυχιατρικής. Ταυτόχρονα, θα συνεχιστεί η προσπάθεια για την πλήρωση των κενών οργανικών θέσεων μέσω νέων προκηρύξεων μόνιμων θέσεων και με τη συνεργασία με κάθε διαθέσιμο ιατρικό προσωπικό.

Κατά τη διάρκεια των ετών 2020 έως και σήμερα και κατόπιν σχετικών εγκριτικών αποφάσεων του Υπουργείου Υγείας, εκδόθηκαν συνολικά επτά προκηρύξεις και προκηρύχθηκαν συνολικά είκοσι μία θέσεις ειδικότητας ψυχιατρικής. Εκ των προκηρυσσομένων θέσεων, οι δεκατέσσερις απέβησαν άγονες. Επαναλαμβάνω, έχουμε προκηρύξει είκοσι μία μόνιμες θέσεις και οι δεκατέσσερις κρίθηκαν άγονες. Γι’ αυτό και προχωρήσαμε -να μη λέω τα ίδια- στην αύξηση των κινήτρων για τις άγονες που ξέρετε και που θα αρχίσουν να εφαρμόζονται με την πρόσκληση του Οκτωβρίου.

Για την αντιμετώπιση εκτάκτων αναγκών εφημέρευσης εγκρίνεται η συνεργασία νοσοκομείων, παραδείγματος χάριν του Γενικού Νοσοκομείου Χανίων με ιδιώτες γιατρούς κατ’ εφαρμογή του πεντηκοστού πρώτου άρθρου, όπως τροποποιήθηκε και ισχύει για την πραγματοποίηση εφημεριών.

Σύμφωνα με το έγγραφο 18-9-2024 του ΠΑΓΝΗ, επιβεβαιώνεται ότι έχει ολοκληρωθεί η αποπληρωμή των δεδουλευμένων και η παράταση των συμβάσεων για ένα τρίμηνο των εργαζομένων στην κινητή μονάδα ψυχικής υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Για την κάλυψη των αναγκών της κινητής μονάδας χρειάστηκε η έγκριση του Υφυπουργού Υγείας. Εγκρίθηκε στο ΠΑΓΝΗ με δύο ιδιώτες ψυχιάτρους και τρεις ψυχολόγους με έκδοση δελτίου απόδειξης παροχής υπηρεσιών.

Άρα, έχουμε ήδη απαντήσει σε όλες τις ερωτήσεις σας που επαναλαμβάνω ότι είναι αυθεντικές και εκφράζουν πραγματικές αγωνίες. Δεν πρόκειται να κλείσει καμμία μονάδα ούτε θα αφήσουμε τον κόσμο χωρίς ψυχιατρική ή παιδοψυχιατρική κλινική στο ΠΑΓΝΗ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την πρώτη με αριθμό 1378/11-9-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «Νέα Δημοκρατία» κ. Σπυρίδωνα Κυριάκη προς τον Υπουργό Υγείας με θέμα: «Χαρακτηρισμός της Πρέβεζας ως προβληματικής και άγονης περιοχής».

Ορίστε, κύριε συνάδελφε, έχετε τον λόγο για δύο λεπτά.

**ΣΠΥΡΙΔΩΝ ΚΥΡΙΑΚΗΣ:** Κύριε Υπουργέ, θα προσπαθήσω να είμαι σύντομος.

Από το 1987, ο Νομός της Πρέβεζας και η πόλη της Πρέβεζας με το π. δ.131/1987 περιλαμβάνονταν στις προβληματικές και άγονες περιοχές του υγειονομικού χάρτη της χώρας. Δυστυχώς, η πολιτική λαίλαπα που πέρασε από τη χώρα μας με την ονομασία ΣΥΡΙΖΑ, εκτός όλων των άλλων δεινών που επέφερε στη χώρα στοχοποίησε τον νομό και την πόλη της Πρέβεζας. Και επιτρέψτε μου τη λέξη στοχοποίησε, γιατί με έναν ακατανόητο, δυσνόητο και αδιανόητο για εμάς τους Πρεβεζάνους νόμο, με ένα άρθρο του νόμου αυτού, το άρθρο 137 του ν.4600/2019, η Πρέβεζα αποτέλεσε τη μοναδική περιοχή στην Ελλάδα, στη χώρα, που αποχαρακτηρίστηκε από άγονη και προβληματική επί ημερών της υπουργίας του κ. Ξανθού και του κ. Πολάκη. Πραγματικά δεν μπορώ να διανοηθώ και να αντιληφθώ τι πρόβλημα δημιουργούσε η Πρέβεζα στον συνολικό υγειονομικό χάρτη της χώρας.

Πρόσφατα δημοσιεύθηκε η ΚΥΑ, την οποία γνωρίζετε πολύ καλά και φέρει την υπογραφή σας, του Υπουργείου Υγείας και του Υπουργείου Εθνικής Οικονομίας και Οικονομικών, με την οποία παρέχονται αυξημένα κίνητρα στους γιατρούς του ΕΣΥ, οι οποίοι υπηρετούν αποκλειστικά σε δομές υγείας που εδρεύουν σε προβληματικές και άγονες περιοχές κατηγορίας Α΄ και Β΄.

Στον Νομό της Πρέβεζας ως προβληματικές περιοχές κατηγορίας Α΄ έχουν ενταχθεί και δικαίως και πολύ σωστά οι περιοχές της Πάργας και του Καναλλακίου με τα αντίστοιχα κέντρα υγείας, όπως και στις περιοχές κατηγορίας Β΄ το Θεσπρωτικό με το αντίστοιχο Κέντρο Υγείας.

Όμως, η πόλη της Πρέβεζας παραμένει, δυστυχώς, αποχαρακτηρισμένη και ως εκ τούτου αποκλεισμένη από τα οικονομικά κίνητρα που παρέχονται στους ιατρούς που υπηρετούν εκεί.

Ως αποτέλεσμα είναι να δυσχεραίνεται η προσέλκυση ειδικευμένων ιατρών στις δομές υγείας που εδρεύουν στην Πρέβεζα και ιδιαίτερα στο Νοσοκομείο της Πρέβεζας. Είναι ένα νοσοκομείο το οποίο έχει σημαντικά προβλήματα στελέχωσης, αλλά παράλληλα και ένα νοσοκομείο το οποίο ιδιαίτερα για τους καλοκαιρινούς μήνες εξυπηρετεί τόσο το αεροδρόμιο του Ακτίου όσο και τις αυξημένες ροές προς την περιοχή.

Είναι, λοιπόν, κρίσιμο η Πρέβεζα να επαναχαρακτηριστεί εκ νέου ως άγονη και προβληματική περιοχή, ιδιαίτερα με τη νέα ΚΥΑ διότι και τα όμορα νοσοκομεία είναι και αυτά αντίστοιχα χαρακτηρισμένα, για να μπορεί να προσελκύσει το αντίστοιχο υγειονομικό προσωπικό.

Η ερώτηση, λοιπόν, είναι αν υπάρχει πρόθεση εκ μέρους του Υπουργείου για τον εκ νέου χαρακτηρισμό της πόλης της Πρέβεζας ως «άγονη και προβληματική περιοχή κατηγορίας Β΄», διορθώνοντας το λάθος το οποίο έκανε τότε η κυβέρνηση του ΣΥΡΙΖΑ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριάκη.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Κυριάκη, αγαπημένε φίλε, θέλω από το ιερό Βήμα της Βουλής των Ελλήνων να ζητήσω «συγγνώμη» από την Πρέβεζα. Πραγματικά, με την αρχαιοελληνική έννοια, «αιτούμαι συγγνώμονα είναι», σας καλώ να έρθετε στη θέση μου. Η μη συμπερίληψη της πόλεως της Πρεβέζης στον πίνακα των άγονων περιοχών και συγκεκριμένα στα «άγονα Β΄» δεν ήταν προϊόν της πολιτικής μου βούλησης.

Όμως, συνέβη το εξής, κύριε Πρόεδρε: Όταν κάναμε τον κατάλογο με τις περιοχές που θα εντάσσαμε ή όχι και σε ποιο καθεστώς, είχαμε πάρει στα χέρια μας τον πίνακα που ίσχυε στην Ελλάδα από το 1987 και δεν είχε ποτέ πειραχτεί. Η υπηρεσία με είχε ενημερώσει ότι από το 1987 δεν έχει γίνει αλλαγή στον πίνακα αυτόν. Και εγώ είχα στο γραφείο μου τον πίνακα του 1987 και καθόμασταν να δούμε αν κάτι είχε αλλάξει σε κάποια άλλη περιοχή είτε επί τα βελτίω, είτε επί τα χείρω, για να δούμε τι θα προσθέσουμε και τι άλλο θα κάνουμε πάνω στον χάρτη.

Όταν, λοιπόν, εξέδωσα την ΚΥΑ, είχα την πεποίθηση ότι η Πρέβεζα ήταν στα «άγονα Β΄», γιατί την έβλεπα στα «άγονα Β΄» και είπα «επανάληψη της λίστας». Όταν με πήρατε τηλέφωνο –και δικαίως- ως Βουλευτής Πρεβέζης να μου διαμαρτυρηθείτε, έμεινα έκπληκτος διότι εμείς είχαμε συμπεριλάβει και περιοχές που δεν ήταν στις άγονες περιοχές στον Νομό Πρεβέζης, ακριβώς γιατί η πολιτική μας βούληση ήταν να ενισχύσουμε την Πρέβεζα.

Τότε έψαξα να δω πώς είχε γίνει αυτό το σφάλμα και διαπίστωσα ότι η πληροφορία ότι ο πίνακας δεν είχε μεταβληθεί από το 1987 δεν ήταν ακριβής. Δεν λέω ότι ήταν ψευδής. Λέω ότι δεν ήταν ακριβής, διότι πράγματι τον Μάρτιο του 2019, κύριε Πρόεδρε, η κυβέρνηση ΣΥΡΙΖΑ με Υπουργό Υγείας τον κ. Ανδρέα Ξανθό και αναπληρωτή Υπουργό Υγείας τον κ. Παύλο Πολάκη ψήφισε ένα άρθρο σε έναν νόμο και εξαίρεσε μόνο την Πρέβεζα. Το γιατί εξαίρεσε την Πρέβεζα δεν το γνωρίζω. Όταν το ανέφερα στον κ. Πολάκη σε μια επιτροπή που ήμουνα πριν από μία εβδομάδα, το διέψευδε μετά βδελυγμίας. Φυσικά είναι γραμμένο στο ΦΕΚ, έχει τυπωθεί στο Εθνικό Τυπογραφείο, έχει ψηφιστεί νόμος, δεν συζητείται. Μου είπαν από το Υπουργείο –το μεταφέρω με επιφύλαξη- ότι είχε κάνει μία επίσημη ο κ. Πολάκης στο Νοσοκομείο Πρεβέζης και είχε τσακωθεί με κάποιους εκεί στο νοσοκομείο και όταν γύρισε είπε «Θα τους βγάλω από τα άγονα» και τους έβγαλε. Αυτό μπορεί να είναι ψευδές. Δεν το ξέρω. Λέω τι μου είπαν. Μπορεί να είναι ψευδές. Το βέβαιον είναι ότι από το 1987 η μόνη πόλη που βγήκε από τα άγονα ήταν η Πρέβεζα. Η Κυβέρνηση ήταν του ΣΥΡΙΖΑ και τους Υπουργούς τους ανέφερα.

Κατά συνέπεια, ζητώ «συγγνώμη» για την αναστάτωση. Στην ΚΥΑ που τώρα εκδίδεται με τις διορθώσεις που έχουμε ανακοινώσει για την Καλαμάτα, για παράδειγμα, κύριε Λαμπρόπουλε, και την Κυπαρισσία και διάφορες άλλες περιοχές όπως τα Σφακιά, τα Ανώγεια, τον Νομό Σερρών και τα κέντρα υγείας, συμπεριλαμβάνω και την Πρέβεζα κανονικά ως άγονη περιοχή Β΄, δηλαδή όπως ήταν μέχρι το 2019. Σ’ αυτό, άλλωστε, συνηγορεί το γεγονός ότι ενώ έχουμε κάνει αρκετές προσκλήσεις γιατρών αυτά τα τρία χρόνια για το Νοσοκομείο Πρεβέζης, έχουμε έναν σημαντικό αριθμό, περίπου το 40%, που έχουν βγει άγονες. Άρα, πληροί τη βασική μας προϋπόθεση να δίνουμε το αυξημένο κίνητρο στις περιοχές που δεν έχουμε προσέλευση ιατρών.

Κατά συνέπεια, ναι, τις επόμενες μέρες θα εκδοθεί η καινούργια ΚΥΑ και θα είναι η Πρέβεζα «άγονος Β΄» ως ήταν από το 1987 έως το 2019. Συγχωρήστε μας γι’ αυτή τη μικρή διακοπή αυτών των ετών, διότι πραγματικά ομολογώ ότι και μένα αν με ρωτήσετε γιατί εξαιρέθηκε η Πρέβεζα το 2019, θα σας πω ότι δεν έχω την παραμικρή ιδέα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Αργήσατε, όμως, να το καταλάβετε.

Ορίστε, κύριε Κυριάκη, έχετε τον λόγο.

**ΣΠΥΡΙΔΩΝ ΚΥΡΙΑΚΗΣ:** Η αλήθεια, κύριε Υπουργέ, είναι ότι και το σύνολο του λαού της Πρέβεζας δεν έχει ιδέα για ποιον λόγο εξαιρέθηκε το νοσοκομείο από τις προβληματικές και άγονες περιοχές.

Εγώ θέλω να σας ευχαριστήσω και προσωπικά για τη συνεργασία που είχαμε όχι μόνο σήμερα, αλλά όλο αυτό το χρονικό διάστημα. Να σας ευχαριστήσω εκ μέρους του συνόλου του λαού της Πρέβεζας για την αποκατάσταση και τη διόρθωση μιας πραγματικής αδικίας η οποία υπάρχει όλα αυτά τα χρόνια. Το ΕΣΥ αποτελεί τον κύριο πυλώνα περίθαλψης στη χώρα μας για την αντιμετώπιση των αναγκών της υγείας, σε όλο το φάσμα της φροντίδας και θεωρώ πολύ σημαντικό ότι η Κυβέρνηση της Νέας Δημοκρατίας και ο Πρωθυπουργός ακόμη και κατά τις προγραμματικές δηλώσεις το έθεσε ως πρώτη προτεραιότητα για την κοινοβουλευτική αυτή θητεία.

Δυστυχώς, όπως και σε άλλες χώρες της Ευρωπαϊκής Ένωσης, υπάρχουν σημαντικά προβλήματα σε έλλειψη ιατρικού προσωπικού και για τον λόγο αυτόν θα ήθελα να σας συγχαρώ προσωπικά για τη νομοθετική σας πρωτοβουλία που πήρατε πριν από λίγο χρονικό διάστημα, έτσι ώστε για πρώτη φορά στη χώρα μας να γεφυρωθεί το χάσμα μεταξύ δημοσίων ιατρών και ιδιωτικών ιατρών. Είναι πραγματικά ένα εμβληματικό νομοσχέδιο το οποίο θα συμβάλει πάρα-πάρα πολύ στην κάλυψη των αναγκών, ιδίως στα περιφερειακά νοσοκομεία. Το ίδιο θα γίνει και με την προαναφερόμενη ΚΥΑ με το Υπουργείο Οικονομικών, δίνοντας κίνητρα ουσιαστικά στους γιατρούς να πάνε στα επαρχιακά νοσοκομεία τα οποία αντιμετωπίζουν προβλήματα, δίνοντάς τους οικονομικά κίνητρα.

Όμως, εγώ θέλω από το Βήμα αυτό της Βουλής να σας ευχαριστήσω και για μια σειρά ακόμα από σημαντικά βήματα τα οποία έχουν γίνει για τη βελτίωση του χώρου της υγείας στον νομό μου, στον Νομό της Πρέβεζας.

Τον τελευταίο έναν χρόνο, κύριε Υπουργέ και επί δικής σας υπουργίας, έχουν προκηρυχθεί συνολικά δεκαεπτά θέσεις ιατρών και δεκατρείς θέσεις νοσηλευτικού προσωπικού. Για το Γενικό Νοσοκομείο της Πρέβεζας είναι η πρώτη φορά που συμβαίνει κάτι τέτοιο σε τόσο μεγάλη κλίμακα και τόσο μεγάλο βαθμό. Έχουν διατεθεί δύο ασθενοφόρα, ένα στο Κέντρο Υγείας Καναλλακίου και ένα στο Κέντρο Υγείας Θεσπρωτικού. Έχουν εγκριθεί 325.000 ευρώ για το Γενικό Νοσοκομείο Πρέβεζας για να αλλαχθούν τα παλαιωμένα κρεβάτια της δεκαετίας του 1970 και να μπουν σύγχρονα. Έχουν ενταχθεί τρία κέντρα υγείας στον μηχανισμό του RRF για να μπορέσουν να ανακαινιστούν, αλλά και ως προς το Νοσοκομείο της Πρέβεζας εντάχθηκε έστω και την τελευταία στιγμή το Τμήμα Επειγόντων Περιστατικών προς ανακαίνιση στο RRF.

Με τη σημερινή σας δέσμευση ότι η Πρέβεζα θα είναι και αυτή πλέον στον υγειονομικό χάρτη με τις αδύναμες περιοχές διορθώνεται ένα πρόβλημα το οποίο υπήρχε όλα αυτά τα χρόνια και αποκαθίσταται η αδικία. Γι’ αυτόν τον λόγο θέλω για μια ακόμη φορά να σας ευχαριστήσω. Θέλω να ακούσουν όλοι οι άνθρωποι ότι όλα αυτά τα πράγματα έγιναν με την Κυβέρνηση της Νέας Δημοκρατίας και υπουργίας Άδωνι Γεωργιάδη.

Να είστε καλά!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριάκη.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε συνάδελφε. Το καθήκον μας πράττουμε, όχι περισσότερο.

Όμως, θέλω να απαντήσω και σε ένα σχόλιο που έκανε ο κύριος Πρόεδρος ότι αργήσαμε να το καταλάβουμε. Καλά έκανε και έκανε το σχόλιο. Δεν διαμαρτύρομαι. Το αντίθετο. Ήταν χρήσιμο το σχόλιο για να καταλάβετε γιατί αυτό λειτουργεί υπέρ μας.

Η Πρέβεζα ήταν άγονη περιοχή Β΄. Τι σήμαινε αυτό μέχρι σήμερα; Σήμαινε ότι ένας γιατρός που θα ήταν στο μάξιμουμ της κλίμακας, δηλαδή θα είχε συμπληρώσει τα τρία χρόνια παραμονής, θα έπαιρνε 50 ευρώ τον μήνα. Αυτό θα έπαιρνε με το μάξιμουμ. Αν ήταν έναν χρόνο, θα έπαιρνε 20 ευρώ. Αν ήταν δύο χρόνια, θα έπαιρνε 30 ευρώ. Κι αν ήταν τρία χρόνια και πάνω, θα έπαιρνε 50 ευρώ.

Αυτό ήταν μέχρι τώρα το «άγονο Β΄» που είχε η Πρέβεζα. Προφανώς, όταν καταργήθηκε, δεν έκανε καμμία τεράστια διαφορά στην περιοχή και δεν έγινε καμμία τεράστια φασαρία.

Τώρα, όμως, γιατί κινητοποιήθηκε η πόλη της Πρεβέζης και ο αρμόδιος Βουλευτής τον οποίο και ευχαριστώ;

Διότι με τη νέα ΚΥΑ, το «άγονο Β΄», κύριε Πρόεδρε, είναι 200 ευρώ τον μήνα, ασχέτως αν είσαι ένα ή τρία χρόνια και για δεκαοκτώ ειδικότητες είναι 400 ευρώ τον μήνα. Άρα, τώρα το να είσαι «άγονο Β΄», αγαπητέ κύριε Πρόεδρε, έχει πολύ μεγάλη σημασία, ενώ προηγουμένως το να ήσουν «άγονο Β΄» είχε σχεδόν ανούσια σημασία.

Αυτός ήταν ο λόγος που αργήσαμε, γιατί κανείς δεν διαμαρτυρήθηκε γιατί το θεωρούσε αυτό ένα ανούσιο κίνητρο. Σήμερα, όμως, αυτή η Κυβέρνηση αυτό το ανούσιο κίνητρο το κάνει σημαντικό. Κι έτσι απαντάται το ερώτημά σας.

Κύριε συνάδελφε, θέλω να μεταφέρετε στους ψηφοφόρους σας και στους συμπολίτες μας του Νομού Πρεβέζης ότι δεν υπάρχει καμμία περίπτωση η Κυβέρνηση αυτή να αδιαφορήσει για την ελληνική επαρχία και για ανθρώπους οι οποίοι επιλέγουν να μείνουν σε αυτές τις πόλεις και να τους δίνουν ζωή σε εποχές τόσο μεγάλης δημογραφικής κρίσης και τόσο μεγάλης αστυφιλίας. Ο σκοπός της πολιτικής μας είναι περισσότεροι άνθρωποι να γεμίζουν τα χωριά μας και τις πόλεις μας στην επαρχία, παρά λιγότεροι.

Kαι όλη η πολιτική που εκφράζεται με την παρούσα πρωτοβουλία, με τη νέα ΚΥΑ και τα νέα κίνητρα, στοχεύει σ’ αυτό πράγμα. Και φυσικά συμπεριλαμβάνεται και η Πρέβεζα και τα κέντρα υγείας γύρω-γύρω, όχι μόνο η πόλη.

Θα φέρουμε μέσα στον μήνα Οκτώβριο και τροπολογία για τα θεσμικά κίνητρα που αφορά τους γιατρούς που θα πηγαίνουν στα περιφερειακά νοσοκομεία. Είχα σήμερα συνάντηση με τον ΟΕΝΓΕ γι’ αυτό. Την περασμένη εβδομάδα είχα με την ΕΙΝΑΠ και με τον Πανελλήνιο Ιατρικό Σύλλογο. Ετοιμάζουμε τη σχετική νομοθετική πρωτοβουλία για να την ψηφίσουμε μέσα στον Οκτώβριο. Γιατί μέσα στον Οκτώβριο; Επειδή αρχές Οκτωβρίου θα γίνει η πρόσκληση για τις άγονες θέσεις όλων των γιατρών των περιφερειακών νοσοκομείων, θέλουμε να τρέχει μαζικά η πρόσκληση για τις διακόσιες πενήντα θέσεις γιατρών σε περιφερειακά νοσοκομεία, όλες οι κενές θέσεις θα προκηρυχθούν ταυτόχρονα, θα δουλεύει η ΚΥΑ με τα αυξημένα μισθολογικά κίνητρα και η ΚΥΑ που θα βγει για τα θεσμικά κίνητρα. Άρα, θα ξέρουν πια οι υποψήφιοι γιατροί, που θα θέλουν να πάνε στο περιφερειακό νοσοκομείο, το σύνολο της πολιτικής για να αποφασίσουν να πάνε και έτσι να έχουμε μια πολύ καλύτερη ανταπόκριση -αυτό προσδοκούμε- γιατί σκοπός μας είναι του χρόνου το καλοκαίρι να έχουμε πολύ καλύτερη στελέχωση των περιφερειακών νοσοκομείων γιατί και ο Νομός Πρεβέζης τους τουριστικούς μήνες έχει πολύ μεγαλύτερη κίνηση και πρέπει να είμαστε έτοιμοι για την επόμενη τουριστική περίοδο.

Παρ’ ότι φέτος, κύριε Πρόεδρε, και κλείνω με αυτό, πήγαμε πολύ καλύτερα με τα περιφερειακά νοσοκομεία από πέρυσι. Είχαμε πολύ καλύτερη ροή των εφημεριών και η συνεργασία με τους ιδιώτες γιατρούς, για την οποία έγινε τόσο μεγάλη φασαρία το καλοκαίρι, απέδωσε πάρα πολύ καλά σε όλες τις προβληματικές περιοχές.

Θέλω να ευχαριστήσω τον ιατρικό κόσμο, παρά τις αντιδράσεις και την αντιδικία που είχαμε. Χωρίς να χρειαστεί, αγαπητέ Δημήτρη, να βγάλω οποιαδήποτε ΚΥΑ από αυτές για τις οποίες φωνάζαμε και αντιδικούσαμε -δεν βγήκε τίποτα τέτοιο, όλοι βοηθήσαμε- πληρώθηκαν οι θέσεις,βγήκαν οι εφημερίες και όλα πήγαν όπως έπρεπε να πάνε. Του χρόνου, όμως, με τις μόνιμες θέσεις θα πάμε ακόμα καλύτερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ. Ευχαριστώ κι εγώ για την σαφήνεια με την οποία απάντησε.

Θα συνεχίσουμε με τη δεύτερη, με αριθμό 1382/13-9-2024, επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλου προς τον Υπουργό Υγείας με θέμα: «Δια βίου συμφωνητικά εχεμύθειας απαιτεί η 7η Υγειονομική Περιφέρεια (ΥΠΕ) οπισθοδρομώντας τη χώρα σε σκοτεινές και αντιδημοκρατικές εποχές».

Έχετε τον λόγο για τρία λεπτά, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Πιστεύω, κύριε Υπουργέ, να διαβάσατε την ερώτηση, να είδατε το συμφωνητικό εχεμύθειας του εργαζόμενου που απαιτεί η 7η Υγειονομική Περιφέρεια. Τους καλεί να το υπογράψουν, τους συμβασιούχους βασικά ιδιωτικού δικαίου ορισμένου χρόνου. Δεν επαναλαμβάνω, λοιπόν, το ερώτημα μιας και το έχετε δει, αλλά πρόκειται για μια αμιγώς αντισυνταγματική και αντιδημοκρατική πρακτική.

Οι υποψήφιοι για εργασία εξαναγκάζονται να υπογράψουν ένα συμφωνητικό εχεμύθειας το οποίο ισχύει διά βίου και αφορά κάθε πληροφορία που τυχόν περιέλθει σε γνώση τους κατά την άσκηση των υπηρεσιακών τους καθηκόντων. Εκτός του ότι μια τέτοια πρακτική αντιβαίνει στο Σύνταγμα, αλλά και την κείμενη νομοθεσία της χώρας, την αρχή της ελευθερίας του λόγου του άρθρου 14, που περιλαμβάνει και την αρχή της ισότητας, αντιβαίνει και σε όσα φέρετε κι εσείς να πιστεύετε, αλλά και το κόμμα σας, της Νέας Δημοκρατίας, περί της ελευθερίας και του φιλελεύθερου χαρακτήρα τον οποίον επικαλείστε, κατά την ουσία της λέξης βέβαια, διότι απ’ ό,τι βλέπουμε περικόπτεται η ελευθερία εδώ βάναυσα και απολυταρχικά.

Και βεβαίως αφήνετε μια ΥΠΕ ασύδοτη, αν εσείς δεν το γνωρίζετε και δεν είναι υπό την καθοδήγησή σας, να λειτουργεί κατ’ αυτόν τον αυταρχικό τρόπο.

Όμως, τι ακριβώς δραστηριότητες αναπτύσσει η 7η Υγειονομική Περιφέρεια που λέει μέσα ότι είναι όλα απόρρητα, οι επιχειρηματικές δραστηριότητες κ.α. Ποιες επιχειρηματικές δραστηριότητες αναπτύσσει και χρειάζεται συμφωνητικό εχεμύθειας;

Ξαναγυρνάμε νομίζω πολύ πίσω, διότι αυτό προϋποθέτει διοικητικές και ποινικές κυρώσεις στους εργαζόμενους. Θέλω να τις περιγράψετε τις δραστηριότητες αυτές και βεβαίως να μην μετατρέπετε τις υγειονομικές περιφέρειες σε απλά νομικά πρόσωπα ιδιωτικού δικαίου, διότι έτσι ευτελίζετε κάθε έννοια δημοσίου και κάθε δημόσιο συμφέρον.

Κάνατε τα νοσοκομεία, ή επιχειρείτε να κάνετε όσα έχουν απομείνει, νομικά πρόσωπα ιδιωτικού δικαίου, διότι βάζετε τα πάντα στην ελεύθερη οικονομία και στην επιχειρηματική δραστηριότητα για να ξεπουληθούν ουσιαστικά τα πάντα.

Όμως, δεν κατάλαβα τι δραστηριότητα αναπτύσσει μια ΥΠΕ. Γνωρίζετε για τη στέρηση μισθού οκτώ ημερών στο Νοσοκομείο της Καβάλας από τον διοικητή σε γιατρό γιατί μίλησε, λέει. Μα, πού ζούμε, κύριε Υπουργέ; Πόσο πίσω θα πάμε; Και μην επικαλείστε αυτά που επικαλείστε δημόσια, ενδεχομένως για να κάνετε θόρυβο, τη «συμμορία της μιζέριας» και άλλα τινά που λέτε, διότι όλα αυτά γυρίζουν μπούμερανγκ στο κεφάλι σας.

Είδατε, την ΟΕΓΝΕκαι την ΕΙΝΑΠ καλέσατε χθες για να διαβουλευθείτε και να πείτε για τα κίνητρα στις άγονες περιοχές, παρ’ όλο που κι εμείς και τα άλλα κόμματα της Αριστεράς –θα έλεγα- έχουμε καταθέσει και προτάσεις και κίνητρα για τις άγονες περιοχές. Ουδέποτε τα δεχθήκατε και πηγαίνετε τώρα, αφού απέτυχε πλήρως η πολιτική σας, να τα «μπαλώσετε» και να δώσετε κάτι.

Νομίζω ότι το σιωπητήριο που έχετε κηρύξει για τους εργαζόμενους στο ΕΣΥ δεν μας αξίζει, δεν μας ανήκει, το επιστρέφουμε πίσω και καλό είναι να πάρετε κι εσείς θέση και να μαζέψετε λίγο τα πράγματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εδώ, πραγματικά, αξίζει να λεχθεί από τη θεία λειτουργία το: «Ο Θεός, ιλάσθητί μοι τω αμαρτωλώ και ελέησόν με». Τι ρωτάτε; Εάν το σύμφωνο εχεμύθειας –και θα το εξηγήσω- γυρνάει την Ελλάδα σε χρόνους σκοτεινούς, σε χρόνους αντιδημοκρατικούς και παραβιάζει τα δικαιώματα των εργαζομένων; Το σύμφωνο εχεμύθειας έχετε καταλάβει έστω τι περιλαμβάνει;

Το σύμφωνο εχεμύθειας, το οποίο πράγματι ο διοικητής της 7ης ΥΠΕ έχει ζητήσει να υπογράψουν οι γιατροί, απορρέει ως υποχρέωση από την ευρωπαϊκή οδηγία για την προστασία των προσωπικών δεδομένων, τη GDPR. Η εχεμύθεια δεν είναι για να μην μιλάνε για το τι συμβαίνει γενικώς στο νοσοκομείο, αλλά αφορά το ότι απαγορεύεται να διαδίδουν προσωπικά δεδομένα των ασθενών που διαχειρίζονται. Αυτό είναι το συμφωνητικό εχεμύθειας. Και συνδέετε τώρα το συμφωνητικό εχεμύθειας που έχει εγκρίνει η νομική υπηρεσία της 7ης ΥΠΕ κατ’ εφαρμογή της ευρωπαϊκής οδηγίας για την προστασία προσωπικών δεδομένων που αφορά σε εχεμύθεια ως προς τα προσωπικά δεδομένα και το παρουσιάζετε ως γενικό σιωπητήριο που δήθεν βάζουμε στους γιατρούς και στους υπολοίπους για να μην λένε τι γίνεται στα νοσοκομεία. Έλα Χριστέ και Παναγία! Με συγχωρείτε.

Για να καταλάβετε πόσο τυραννικός Υπουργός είμαι και πόσο βάζουμε οκταήμερα πρόστιμα για να μην μιλάνε οι εργαζόμενοι στο Facebook και πόσο απαγορεύω τη διαμαρτυρία, εγώ ο ίδιος, ο κακός Γεωργιάδης, όποτε πάω ο καψερός σε νοσοκομείο –και έχω πάει μέχρι τώρα σε πενήντα πέντε και σε μερικά δύο και τρεις φορές- από την ώρα που κατεβαίνω από το αυτοκίνητο μέχρι την ώρα που γυρίζω, κάνω Facebook live. Αν μπείτε στην ιστοσελίδα μου θα δείτε αυτούς που με βρίζουν, τα πανό, εμένα που τους φωνάζω. Όλα αυτά τα ενσταντανέ που τσακώνομαι με τον «άλφα» ή τον «βήτα» και μου κάνουν και κακό, αυτά που παίζουν τα κανάλια από το δικό μου Facebook live είναι. Όχι μόνο δεν τους απαγορεύω να μιλάνε, αλλά τους προβάλλω κιόλας.

Στη Λέρο έγινε το εξής καταπληκτικό περιστατικό. Ήρθε μια κυρία, κύριε Πρόεδρε, και μου φώναζε. Ήθελε να διαμαρτυρηθεί γιατί –δεν ξέρω ακριβώς- την καθυστερούσαν για μια αξονική τομογραφία. Το σέβομαι. Και φώναζε στον Υπουργό. Και φώναζε, φώναζε, φώναζε. Καμμία αντίρρηση. Την πήρα μέσα για να ακούσει –δεν ξέρω αν το είδατε- και στο τέλος τόσο πολύ που με συμπάθησε άρχισε να μου σκουπίζει τον ιδρώτα από το μέτωπο γιατί είχα ιδρώσει.

Εγώ θα εμποδίσω σε κάποιον να μιλήσει; Μα είστε τώρα με τα καλά σας; Πραγματικά, είστε με τα καλά σας;

Προφανώς λοιπόν η ερώτησή σας δεν αφορά ούτε σε καμμιά δική μου βούληση, ούτε της Κυβέρνησης να φιμώσουμε οποιονδήποτε διαμαρτυρόμενο. Ό,τι θέλουν ας λένε. Δεν μπορούν όμως να αποκαλύπτουν προσωπικά δεδομένα γιατί το απαγορεύει η ευρωπαϊκή νομοθεσία. Και σε περίπτωση που δεν έχουν καταλάβει πολύ καλά τι συμπεριλαμβάνεται στην GDPR για τα προσωπικά δεδομένα, το γράφουμε και σε ένα χαρτί για να μην πουν αύριο: «Δεν είχα καταλάβει ότι αυτό συμπεριλαμβάνεται στα προσωπικά δεδομένα». Τόσο απλά, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Κύριε συνάδελφε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Μιλάει γρήγορα ο Υπουργός και δεν προλαβαίνω να τα πιάσω όλα.

Θέλω να πω, κύριε Υπουργέ, ότι και τα προσωπικά δεδομένα προστατεύονται με τον Κανονισμό και μάλιστα προστατεύονται για τα φυσικά πρόσωπα, όχι για τα νομικά πρόσωπα, από τον Γενικό Κανονισμό, να το ξέρετε. Μάλιστα, ο Συνήγορος του Πολίτη θέτει την προϋπόθεση να αποφεύγεται η προσχηματική επίκληση αυτών των περιορισμών που λέτε. Και για το συγκεκριμένο λέει ότι έχουμε δικαίωμα στην πληροφόρηση. Η Ευρωπαϊκή Ένωση και ο ΟΟΣΑ μιλάνε για ανοιχτή διακυβέρνηση και ανοιχτά δεδομένα, κριτική και νόμιμο έλεγχο από την κοινωνία και τους πολίτες. Μας λέτε ότι το συμφωνητικό αυτό -τάχα μου- κατατείνει στην προστασία των προσωπικών δεδομένων, ενώ ο Γενικός Κανονισμός λέει ρητά ότι πρόκειται για φυσικά πρόσωπα και όχι για νομικά. Απλώς είναι προσχήματα αυτά που χρησιμοποιείτε.

Και βεβαίως η κριτική πάντα ενοχλεί και πολύ περισσότερο ο συνδικαλισμός. Όμως, εδώ θα ήθελα να σας πω, κύριε Υπουργέ, να δείχνετε μεγαλύτερο σεβασμό στον συνδικαλισμό και να τον ακούτε πολύ περισσότερο, γιατί αν τον είχατε ακούσει και στους σιδηροδρόμους δεν θα είχαμε Τέμπη σήμερα, θα είχαμε γλιτώσει ένα τεράστιο έγκλημα, θα είχαμε γλιτώσει πολλές ζωές.

Αυτό δε ισχύει και για το υγειονομικό σύστημα. Οι γιατροί και το λοιπό προσωπικό κάνουν ευσυνείδητα τη δουλειά τους. Σηκώνουν το μεγάλο φορτίο. Σεβαστείτε τους, δώστε τους την ελευθερία των κινήσεων. Μην φωνάζετε, μην τους υβρίζετε, γιατί όπου πάτε γίνεται φασαρία, πιθανότατα για επικοινωνιακούς λόγους.

Νομίζω, ως γιατροί και ως υπηρέτες του Εθνικού Συστήματος Υγείας, αξίζουμε μεγαλύτερο σεβασμό, απαιτούμε περισσότερη ελευθερία, μέσα σε αυτό το δυσβάσταχτο κλίμα στο οποίο λειτουργούμε, κύριε Υπουργέ.

Όπως ξέρετε, δεν αναφέρομαι προσωπικά συνήθως, αλλά όταν σήμερα έχουμε πέντε χιλιάδες γιατρούς στη Γερμανία, είκοσι χιλιάδες γιατρούς στην Ευρώπη, πώς θα ανασχεθεί αυτό το κλίμα; Με αυτά τα μικρά που δίνετε ως κίνητρα; Είναι πολύ λίγα για τις άγονες περιοχές. Οι άγονες περιοχές θέλουν γενναία στήριξη, όχι μόνον οικονομική. Από πολλές απόψεις θέλουν στήριξη για να μπορέσουμε να διατηρήσουμε και να φτιάξουμε δημογραφικό ανάχωμα, να έχουμε ανάσχεση, αλλά και επιστημονικό ανάχωμα για να μην μας φύγει ο επιστημονικός κόσμος, ο οποίος είναι εξειδικευμένος κόσμος, από τα δημόσια πανεπιστήμια της χώρας μας, και ουσιαστικά τον εξάγουμε στη Γερμανία και στην Ευρώπη.

Νομίζω ότι αυτό το συμφωνητικό ούτε χρειάζεται, ούτε προϋποτίθεται, ούτε εξυπηρετεί κάτι. Τώρα, άμα αρχίσετε να φωνάζετε πάλι ή να επιτίθεστε σε προσωπικό επίπεδο, τι να σας πω; Θα πω ότι είστε το ροντβάιλερ της Νέας Δημοκρατίας. Έτσι είπε ο Καρατζαφέρης σήμερα. Αν σας αρμόζει αυτός ο ρόλος, κύριε Υπουργέ, τι να σας πω εγώ;

Δεν έχω να πω τίποτα άλλο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παναγιωτόπουλε.

Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχετε τον λόγο μου, κάνω αυστηρή δίαιτα, προσπαθώ να αδυνατίσω για να μην μοιάζω με ροντβάιλερ, αλλά δεν τα έχω καταφέρει, προφανώς.

Κύριε συνάδελφε, κατ’ αρχάς, απ’ ό,τι κατάλαβα από τη δευτερολογία σας, το κομμάτι του συμφώνου εχεμύθειας πήγε περίπατο. Άρα, κάνουμε λίγο πιο μεγάλη συζήτηση, καμμία αντίρρηση.

Πρώτα απ’ όλα ως προς τη φράση μου: «Συμμορία της μιζέριας» θέλω να πω τα εξής. Ξέρω ότι ενοχλεί. Δεν είναι δικιά μου. Την έχω αντιγράψει από έναν άνθρωπο που τον θεωρώ έναν από τους καλύτερους περιφερειάρχες της χώρας, τον κ. Γιώργο Χατζημάρκου από το Νότιο Αιγαίο.

Βρέθηκα μαζί του στη Ρόδο φέτος το καλοκαίρι, κατά την επίσκεψή μου στο εκεί νοσοκομείο, και άρχισε να τους λέει: «Είστε η συμμορία της μιζέριας, είστε η συμμορία της μιζέριας».

Ο κ. Χατζημάρκου –για να ξέρετε- επανεξελέγη περιφερειάρχης με 70%. Οι επτά στους δέκα τον έχουν ψηφίσει. Ένας άνθρωπος που έχει εκλεγεί με το 70% -άρα, έχει όχι απλά αποδοχή, αλλά πάνδημη λαϊκή αποδοχή- έχει καταλάβει το αυτονόητο. Αυτό που δεν καταλαβαίνετε εσείς που πάτε για το τρία. Ποιο είναι; Ότι δεν σημαίνει ότι κάθε διαμαρτυρία είναι σωστή ούτε ότι όταν κάποιος διαμαρτύρεται, έχει πάντα δίκιο. Διότι ναι, αγαπητέ συνάδελφε, υπάρχουν και επαγγελματίες διαμαρτυρόμενοι στην Ελλάδα.

Πρέπει δε να σας πω αυτούς που εγώ τους αποκαλώ ως συμμορία της μιζέριας, δηλαδή συνδικαλιστές κυρίως στον χώρο της υγείας, όταν ήσασταν εσείς κυβέρνηση είχατε με αυτούς μετωπική σύγκρουση. Με τη δε ΠΟΕΔΗΝ, ο κ. Πολάκης είναι ακόμη στα δικαστήρια γιατί έχουν βριστεί και αλληλομηνυθεί και έχουν γίνει οι σχετικές δίκες. Ο κ. Πολάκης δεν τους έλεγε «συμμορία της μιζέριας», τους έβριζε κανονικότατα και του κάναν μήνυση για εξύβριση και συκοφαντική δυσφήμιση.

Άρα λοιπόν και εσείς όταν κυβερνήσατε με τους δικούς σας Υπουργούς, είχατε πικράν πείραν της «συμμορίας της μιζέριας». Αυτή η έκφραση που χρησιμοποιώ εγώ, η «συμμορία της μιζέριας», είναι πολύ ήπια έκφραση μπροστά σε ό,τι κάνατε στη δική σας εποχή. Διότι πράγματι –εγώ θέλω να είμαι δίκαιος- διαμαρτυρία μπορεί να υπάρχει και να είναι και σωστή, αρκεί να γίνεται μεταξύ ανθρώπων που μπορούν να ανταλλάξουν επιχειρήματα και να συνεννοηθούν. Αν υπάρχει διαμαρτυρία μόνο για τη διαμαρτυρία, με συγχωρείτε, αυτή είναι η «συμμορία της μιζέριας».

Λέω για παράδειγμα ότι όταν είδα για πρώτη φορά την ΕΙΝΑΠ στο γραφείο μου στη δεύτερή μου θητεία, το πρώτο αίτημα που μου θέσανε ήταν η αυτοτελής φορολόγηση των εφημεριών. Αυτό ήταν το πρώτο. Και τους είπα ότι είναι πολύ δύσκολο, η Κυβέρνηση έχει δώσει 20% αύξηση στις εφημερίες εις αντιστάθμισμα που δεν σας δίνει αυτοτελή φορολόγηση γιατί το Υπουργείο Οικονομικών διαφωνεί για κάποιους λόγους. «Όχι, θέλουμε την αυτοτελή φορολόγηση, γιατί πάμε 40% και χάνουμε το μισό εισόδημά μας κ.λπ.». Πολύ ωραία. Δέχθηκα –και τους το είπα- ότι θεωρώ πως ήταν σοβαρό και σωστό αυτό που μου έλεγαν και θα έδινα μάχη για να το πετύχω. Πραγματικά, δούλεψα, όπως δουλεύουν οι Υπουργοί, ενδοκυβερνητικά και ο κύριος Πρωθυπουργός το ανακοίνωσε στη ΔΕΘ και πράγματι θα έχουμε από του χρόνου αυτοτελή φορολόγηση όλων των εφημεριών των γιατρών. Πολύ ωραία, 22%.

Σε συνάντησή μου μετά από την εξαγγελία του κυρίου Πρωθυπουργού όπου περιμένω να μου πουν, κύριε Υπουργέ, σας κατηγορούμε για διακόσια πράγματα, αλλά αυτό που το ζητάγαμε από πενήντα κυβερνήσεις, εσείς το κάνατε πράξη. Η πρώτη τους κουβέντα ήταν «σιγά τα ψίχουλα!». Μα, συγγνώμη ρε παιδιά, άμα είναι «σιγά τα ψίχουλα», γιατί το ζητάγατε από πενήντα Υπουργούς; Διαλέξτε. Ή ήταν κάτι σημαντικό και καλώς το ζητάγατε από πενήντα Υπουργούς, άρα πείτε και ένα μπράβο στον Μητσοτάκη που σας το έκανε ή δεν ήταν σημαντικό και άρα εσείς ερχόσαστε σε πενήντα Υπουργούς να ζητάτε κάτι το οποίο δεν είναι σημαντικό. Αυτό είναι η «συμμορία της μιζέριας»! Συμμορία της μιζέριας είναι άνθρωποι που οτιδήποτε καλό και να συμβεί, θα προσπαθήσουν να σου πουν ότι είναι κακό. Παραδείγματος χάριν, εξηγώ πριν στον κύριο Πρόεδρο –εσείς είστε γιατρός, δεν μπορεί να μην τα ξέρετε, ο κύριος Πρόεδρος δεν είναι υποχρεωμένος να τα ξέρει- τι κάναμε στα άγονα έως τον Υπουργό Υγείας, Άδωνι Γεωργιάδη από το 1987. Είσαι γιατρός σε «άγονο Β΄». Έπαιρνες τον πρώτο χρόνο 15 ευρώ, τον δεύτερο χρόνο 20 ευρώ, τον τρίτο χρόνο 50 ευρώ –τα νούμερα είναι ενδεικτικά, το 50 είναι το ταβάνι- και έπαιρνες συν 50 ευρώ τον μήνα για όσον καιρό έμενες στο νοσοκομείο. Δηλαδή, 50 ευρώ επί δώδεκα μήνες έπαιρνες 600 ευρώ τον χρόνο επιπλέον. Τώρα, ο ίδιος γιατρός με το ίδιο «άγονο Β΄» παίρνει 200 ευρώ τον μήνα, δηλαδή 2.400 ευρώ τον χρόνο και, εάν είναι σε δεκαοκτώ ειδικότητες, δεν παίρνει 2.400 ευρώ τον χρόνο, παίρνει 4.800 ευρώ τον χρόνο επιπλέον του μισθού του.

Εσείς είστε ένας Βουλευτής ενός κόμματος που κυβέρνησε και δίνατε στην εποχή σας 600 ευρώ. Εμείς δίνουμε από σήμερα έως 4.800 ευρώ. Είναι δυνατόν, λοιπόν, εσείς που δίνατε τα 600 ευρώ να λέτε σε μένα τι ψίχουλα τους δώσατε; Μα, είναι δυνατόν; Ε, ναι λοιπόν, σας λέω ότι είστε η «συμμορία της μιζέριας», διότι εάν σας ενδιέφερε το εισόδημα των γιατρών, θα λέγατε «μπράβο που τα 600 ευρώ που έπαιρναν μέχρι τώρα τα κάνατε 2.400 και έως 4.800 ευρώ, αλλά ξέρετε, κύριε Υπουργέ, η ζωή έχει αυξηθεί, τα ενοίκια είναι πιο μεγάλα, οι γιατροί φεύγουν στο εξωτερικό, πρέπει να τα κάνετε παραπάνω». Και εκεί να γίνει η κουβέντα μεταξύ σοβαρών ανθρώπων και να σας πω «πράγματι, μήπως δεν φθάνουν τα 4.800 ευρώ και πρέπει να τα κάνουμε 5.800 ευρώ, ξέρω εγώ;». Αυτή είναι η κουβέντα των φυσιολογικών, κανονικών ανθρώπων.

Εσείς, λοιπόν, είστε η «συμμορία της μιζέριας» γιατί και 50.000 ευρώ τον μήνα να τους δίναμε, πάλι ψίχουλα θα μας λέγατε ότι τους δίνουμε. Αυτό είναι το πρόβλημα. Και όπως το κάνετε εσείς, έτσι το κάνουν και αυτοί οι συνδικαλιστές που τώρα τους συμπαθείτε γιατί είστε Αντιπολίτευση, αλλά τους έχετε μηνύσει όλους όταν ήσασταν κυβέρνηση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε τώρα με τη δεύτερη με αριθμό 1383/13-9-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Υγείας, με θέμα: «Δημιουργία αίθουσας ανάνηψης στο ενδοσκοπικό εργαστήριο της Γαστρεντερολογικής Κλινικής του Θεαγένειου Αντικαρκινικού Νοσοκομείου Θεσσαλονίκης (ΑΝΘ)».

Η κ. Νοτοπούλου έχει τον λόγο για δύο λεπτά να πρωτολογήσει.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, με αυτήν την ερώτηση που σας θέτουμε σήμερα επανερχόμαστε στην αναγκαιότητα της δημιουργίας αίθουσας ανάνηψης στο ενδοσκοπικό εργαστήριο της Γαστρεντερολογικής Κλινικής του Θεαγένειου Αντικαρκινικού Νοσοκομείου Θεσσαλονίκης. Γνωρίζετε πως πρόκειται για το μοναδικό αντικαρκινικό νοσοκομείο της Βόρειας Ελλάδας, πως δέχεται εννιά χιλιάδες ασθενείς και τους περιθάλπει σε μηνιαία βάση και γνωρίζετε πως στην ενδοσκοπική μονάδα του Γαστρεντερολογικού Τμήματος πραγματοποιούνται τεσσεράμισι χιλιάδες ενδοσκοπήσεις ετησίως, ενώ το μοναδικό σε δημόσιο νοσοκομείο στη Βόρεια Ελλάδα εντεροσκόπιο δεν χρησιμοποιείται λόγω ελλείψεως χώρου. Το γνωρίζετε και αυτό.

Συγκεκριμένα, από τον Μάρτιο του 2024 σας είχαμε υποβάλει ερώτηση μετά από τη δημοσιοποίηση μιας φωτογραφίας που θα σας την καταθέσω ξανά στα Πρακτικά με ένα περιστατικό ανάνηψης ασθενούς σε πλαστικά καθίσματα στην αίθουσα αναμονής μετά από ενδοσκοπική εξέταση.

Θα καταθέσω, λοιπόν και την ανάρτηση του διευθυντή του Γαστρεντερολογικού Τμήματος με την επίμαχη φωτογραφία μετά από συναίνεση των παρευρισκομένων.

Σε κοινή ανακοίνωσή τους στις 7 Μαρτίου του 2024 η Ελληνική Γαστρεντερολογική Εταιρεία και η Επαγγελματική Ένωση Γαστρεντερολόγων Ελλάδας επισημαίνουν και εξηγούν ότι σύμφωνα με τις κατευθυντήριες οδηγίες, ευρωπαϊκές εταιρείες ενδοσκοπήσεων, της αμερικανικής, του Παγκόσμιου Οργανισμού Υγείας, αλλά και των αντίστοιχων ελληνικών εταιρειών, κάθε ενδοσκοπική μονάδα θα πρέπει να διαθέτει χώρο ανάνηψης κατάλληλα εξοπλισμένο και σε χωροταξική επαφή με τις αίθουσες ενδοσκοπήσεων για την παραμονή των ασθενών για όσο χρειαστεί.

Το συγκεκριμένο νοσοκομείο που αφορά η ανάρτηση δεν διαθέτει αίθουσα ανάνηψης και το σχετικό αίτημα του τμήματος είναι σε εκκρεμότητα από τριετίας τουλάχιστον. Θα την καταθέσω και αυτήν στα Πρακτικά, κύριε Πρόεδρε.

Και επανέρχομαι: Αφ’ ενός, επειδή με την απάντηση που μου δώσατε έναν μήνα και δέκα μέρες μετά την ερώτηση, επικαλούμενος το δυσβάσταχτο οικονομικό κόστος της μεταφοράς της κλινικής και όλων των ενδοσκοπικών εργαστηρίων, ουσιαστικά τότε μας παραπέμψατε στη δημιουργία του νέου αντικαρκινικού νοσοκομείου, η οποία όμως παραμένει στα χαρτιά και με άγνωστο χρόνο παράδοσης. Ενημερώστε μας λοιπόν, μακάρι να προχωράει. Όπως δεσμευθήκαμε και πρόσφατα με την επίσκεψή μας στο «Θεαγένειο», θα είμαστε πάνω από αυτό το θέμα, γιατί μας ενδιαφέρει όλους. Είναι έργο για την πόλη, είναι έργο για τη χώρα, είναι ένα κρίσιμο έργο ζωής.

Πέντε μήνες, όμως, μετά την απάντησή σας δεν υπάρχει θετική εξέλιξη ούτε καμμία αλλαγή σε σχέση με τη δημιουργία αίθουσας ανάνηψης στο ενδοσκοπικό εργαστήριο του «Θεαγένειου». Το διαπιστώσαμε στην επίσκεψή μας λίγες μέρες πριν με την Κοινοβουλευτική Ομάδα του ΣΥΡΙΖΑ. Άρα, λοιπόν, σας καλώ να μας απαντήσετε γιατί εκκρεμεί αυτό το αίτημα για τρία χρόνια τουλάχιστον; Θα μπορούσατε να είχατε αξιοποιήσει και την περίοδο της πανδημίας για να το λύσετε αυτό. Επίσης, σε ποιες ενέργειες προτίθεστε να προβείτε για να δημιουργηθεί αυτή η αίθουσα ανάνηψης γιατί αυτές οι εικόνες δεν περιποιούν τιμή σε κανένα. Πάνω απ’ όλα είναι η ασφάλεια και η αξιοπρέπεια των ασθενών!

Σας ευχαριστώ.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ευχαριστώ πολύ για την ερώτηση. Είναι σωστή και θίγει ένα καίριο ζήτημα και οι σχετικές εικόνες που έχετε στα χέρια σας και δείχνετε, όταν κυκλοφόρησαν στα μέσα μαζικής επικοινωνίας, προκάλεσαν και τη δική μου παρέμβαση, κύριε Πρόεδρε, καθώς και τη διενέργεια ένορκης διοικητικής εξέτασης για ποιο λόγο έχει συμβεί αυτό και θέλω να εξηγήσω για ποιο λόγο τη διέταξα.

Οι συγκεκριμένες εικόνες ανέβηκαν από κάποιον γιατρό που ζητά να δημιουργηθεί ξεχωριστή αίθουσα ανάνηψης. Μάλιστα. Θα ήταν καλό να υπάρξει ξεχωριστή αίθουσα ανάνηψης; Πιθανότατα ναι. Δεν είμαι απολύτως ειδικός για να το κρίνω. Μπορώ να σας πω μετά βεβαιότητας την απάντηση της υπηρεσίας ότι σύμφωνα με τον ισχύοντα κανονισμό του νοσοκομείου που ισχύει από το 2012, δεν προβλέπεται η ύπαρξη ενδοσκοπικού εργαστηρίου ως αυτοτελούς εργαστηρίου. Επομένως, εφόσον δεν πρόκειται για ανεξάρτητο εργαστήριο, δεν μπορεί να υπάρξει σχετική πρόβλεψη για ανεξάρτητη αίθουσα ανάνηψης.

Άρα, υπάρχει ένα διαδικαστικό ζήτημα που δεν επιτρέπει τη δημιουργία ξεχωριστής αίθουσας ανάνηψης, ανεξάρτητης -το τονίζω το «ανεξάρτητης»- χωρίς αλλαγή του ισχύοντος κανονισμού, του οργανογράμματος δηλαδή του νοσοκομείου. Είμαστε σε μία διαδικασία, που συζητούμε αλλαγές πολλών οργανογραμμάτων πολλών νοσοκομείων. Πιθανότατα θα έκανα και αυτό.

Όμως, αυτό δεν σημαίνει ότι πρέπει να αφήνουν τον κόσμο, εάν χρειάζεται να ξαπλώσει, στο παγκάκι που είχε η συγκεκριμένη φωτογραφία. Διότι την ίδια ώρα, την ίδια ημέρα αυτής της φωτογραφίας, το νοσοκομείο είχε σε άλλους ορόφους δεκάδες κενά κρεβάτια, όπου θα μπορούσε, εάν το επιθυμούσε, ο θεράπων ιατρός να είχε μετακινήσει αυτόν τον ασθενή, που τον παρακολουθείτε να είναι ξαπλωμένος στο παγκάκι, ώστε να έχει πάει σε κρεβάτι και να έχει ανθρώπινη περίθαλψη, αυτό δηλαδή που θέλουμε όλοι για το ΕΣΥ.

Άρα, είναι απόλυτη ευθύνη αυτού που τον άφησε να ξαπλώσει στο παγκάκι, για να τον βγάλει φωτογραφία και να τον ανεβάσει στα social media. Απαράδεκτη πράξη, που ήθελε με αυτόν τον τρόπο να δυσφημίσει το ΕΣΥ και έχουν επιληφθεί επ’ αυτού διοικητικές διαδικασίες.

Εγώ, λοιπόν, δεν παίζω με το ΕΣΥ και την εικόνα του. Το ΕΣΥ μπορεί να έχει πάρα πολλά προβλήματα, αγαπητή κυρία συνάδελφε. Αυτονόητο για ένα τόσο δαιδαλώδες δημόσιο σύστημα.

Για να έχετε μία τάξη μεγέθους, πρέπει να σας πω ότι το ΕΣΥ εξυπηρετεί την ημέρα ογδόντα οκτώ χιλιάδες ανθρώπους, κύριε Πρόεδρε. Είκοσι πέντε εκατομμύρια περιστατικά τον χρόνο διαχειρίζεται το ΕΣΥ σε εκατόν τριάντα τέσσερα νοσοκομεία, σε τριακόσια πενήντα επτά κέντρα υγείας, σε χίλια τετρακόσια ένα περιφερειακά ιατρεία. Είναι δυνατόν να πηγαίνουν όλα τέλεια και να μην γίνει κάπου, κάτι, που να μην έχει πάει όπως το θέλουμε; Εάν μένουμε μόνο σε αυτό το κάτι και οι ίδιοι οι εργαζόμενοι στο ΕΣΥ το κάνουν σημαία για προσωπικούς σκοπούς, τότε στην ουσία βλάπτουμε το ίδιο το σύστημα και αυτό είναι απαράδεκτο.

Επίσης, πρέπει να σας πω ότι είχα την τύχη πριν από λίγες ημέρες, λίγο πριν τη Διεθνή Έκθεση Θεσσαλονίκης, να επισκεφθώ τη Μονάδα Ημερήσιας Νοσηλείας του «Θεαγενείου» Νοσοκομείου, τη Μονάδα «Νίκος Κούρκουλος», η οποία αποτελεί δωρεά της κ. Μαριάννας Λάτση. Φαντάζομαι ότι ως Βουλευτής, κύριε Παναγιωτόπουλε, την έχετε επισκεφθεί.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρόκειται περί ενός κοσμήματος! Είναι ενταγμένη στο Εθνικό Σύστημα Υγείας.

Εγώ δεν σας κρύβω ότι συγκινήθηκα, όταν πήγα και την είδα. Θέλω να ευχαριστήσω και δημόσια την κ. Μαριάννα Λάτση για αυτή την προσφορά της και να πω ότι είμαστε κοντά στο να κάνουμε ανακοίνωση και για τρίτη μονάδα στην Ελλάδα. Η πρώτη Μονάδα «Νίκος Κούρκουλος» είναι στον «Άγιο Σάββα». Η κ. Λάτση έχει εκφράσει τη βούληση να δωρίσει και τρίτη Μονάδα Νοσηλείας «Νίκος Κούρκουλος» σε άλλη περιοχή της χώρας. Δεν κάνω την ανακοίνωση τώρα, γιατί θέλω να τελειώσει η μελέτη και να μπορούμε να την ανακοινώσουμε όπως πρέπει. Όμως, η ίδια έχει αυτή την πολύ μεγάλη βούληση, να βοηθήσει τους συμπολίτες της και την ευχαριστώ.

Ξέρετε, κυρία συνάδελφε, όταν πήγα προχθές, συγκινήθηκα, γιατί θυμήθηκα τη μητέρα μου. Τη μητέρα μου την έχασα από λευχαιμία, κύριε Πρόεδρε, στις 9 Δεκεμβρίου 1993 στο «Λαϊκό» Νοσοκομείο. Δεν έχει υπάρξει ούτε μία ημέρα που να μην έχω σκεφθεί τη μητέρα μου εδώ και τριάντα ένα χρόνια. Ξέρετε πώς πέθανε; Έκανε τη χημειοθεραπεία σε μία καρέκλα και της έπαιρνα από το σπίτι κουβέρτα. Έκανε μονοκλωνικά αντισώματα, μία πρωτοποριακή τότε θεραπεία. Σήμερα πηγαίνεις στη Μονάδα Ημερήσιας Νοσηλείας «Νίκος Κούρκουλος» του «Θεαγενείου», με δωρεά της κ. Λάτση, και παρέχει την τέλεια φροντίδα στον ασθενή, την καλύτερη που μπορεί να φανταστεί κάποιος στον πλανήτη για ανθρώπους που δίνουν αυτή την πολύ μεγάλη μάχη. Δεν είναι, λοιπόν, όλα για πέταμα στο ΕΣΥ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά στις κυβερνητικές πρωτοβουλίες -και κλείνω με αυτό-, το νέο «Θεαγένειο» Νοσοκομείο στη Θεσσαλονίκη στο Στρατόπεδο Καρατάσιου είναι πλέον καθ’ οδόν. Ενεκρίθη από τη διυπουργική επιτροπή ΣΔΙΤ πριν από λίγες ημέρες με δική μου εισήγηση. Έχει γίνει η σύμβαση παραχώρησης από το Υπουργείο Άμυνας προς το Υπουργείο Υγείας, για να μπορούν να βγουν οι σχετικοί διαγωνισμοί και τα τεύχη δημοπράτησης του διαγωνισμού. Έχει οριστικοποιηθεί το κόστος και καλώς εχόντων των πραγμάτων το 2031 θα είναι έτοιμο, για να μεταστεγαστεί σε ένα τελείως καινούργιο νοσοκομείο σαράντα πέντε χιλιάδων τετραγωνικών μέτρων, που θα είναι το μεγαλύτερο και πιο εξελιγμένο ογκολογικό νοσοκομείο της Ελλάδος. Έτσι, η Θεσσαλονίκη μέσα στα επόμενα χρόνια θα έχει το νέο παιδιατρικό νοσοκομείο, δωρεά του Ιδρύματος «Σταύρος Νιάρχος», που θα είναι το μεγαλύτερο παιδιατρικό νοσοκομείο στη χώρα και το νέο ογκολογικό νοσοκομείο που φτιάχνει το ελληνικό δημόσιο με ΣΔΙΤ στο Στρατόπεδο Καρατάσιου και θα είναι το μεγαλύτερο ογκολογικό νοσοκομείο στη χώρα. Με αυτό τον τρόπο δείχνουν αυτή η Κυβέρνηση και αυτός ο Πρωθυπουργός την πραγματική τους βούληση για τη Θεσσαλονίκη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Νοτοπούλου, έχετε τον λόγο για τρία λεπτά για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, πραγματικά δυσκολεύομαι να κατανοήσω την αγανάκτησή σας. Μας είπατε, εν ολίγοις, ότι δεν θα έπρεπε να είναι αγανακτισμένοι οι γιατροί και οι νοσηλευτές, δεν θα έπρεπε να είναι αγανακτισμένοι οι ασθενείς της Θεσσαλονίκης, δεν θα έπρεπε να είμαστε αγανακτισμένοι και να μεταφέρουμε αυτή την οργή και την αγωνία οι Βουλευτές της Αξιωματικής Αντιπολίτευσης, δεν θα έπρεπε κανένας να μιλάει, θα έπρεπε να κρύβονται τα προβλήματα κάτω από το χαλί. Γι’ αυτό και άλλοι συνάδελφοί σας αγοράζουν χαλιά αρκετά ακριβά, αντί να επενδύσουν εκεί που επιτάσσουν το δημόσιο συμφέρον και ο ρόλος σας.

Πραγματικά προσπαθώ να καταλάβω τη σκέψη σας. Είπατε ότι υπάρχει ζήτημα με το οργανόγραμμα. Έξι χρόνια κυβερνάτε, γιατί δεν το αλλάζετε το οργανόγραμμα;

Μου δώσατε ξανά την απάντηση που μας δώσατε και γραπτώς στην ερώτηση που σας κατέθεσα τον Μάρτιο. Σας κατέθεσα, όμως, ταυτόχρονα και στα Πρακτικά επιστολές από οργανισμούς που αποδεικνύουν πόσο αναγκαίο είναι να δημιουργηθεί αυτό το τμήμα.

Εσείς, λοιπόν, σε αυτή την καταγγελία του προσωπικού και του γιατρού, των ασθενών που με αυτοθυσία στηρίζουν το Εθνικό Σύστημα Υγείας και άρα στην πραγματικότητα τη ζωή των συμπολιτών μου, τι απαντήσατε; Απαντήσατε με πολιτική δίωξη, εφόσον κάνετε ΕΔΕ, αντί να εκλάβετε την ανάρτηση και την αγωνία τους ως μία ανάγκη να κινητοποιηθεί το πολιτικό προσωπικό της χώρας και να δώσει λύση στο πρόβλημα. Εσείς αποδώσατε, δηλαδή, μία θεωρία πολιτικών ή προσωπικών παιχνιδιών, αντί να αντιμετωπίσετε το ζήτημα. Δηλαδή, θεωρείτε ότι ένας ασθενής κάθεται εκεί, ενώ έχει κάπου αλλού να πάει;

Θα ήθελα, λοιπόν, να μας δώσετε και άλλη μία απάντηση. Θα καταθέσω στα Πρακτικά φωτογραφία αίθουσας, στην οποία γίνονται τα ενδοσκοπικά υπερηχογραφήματα και οι βιοψίες παγκρέατος. Αυτή τώρα είναι εικόνα που περιποιεί τιμή; Είναι μία εικόνα που είναι αποδεκτή; Την καταθέτω και σας καλώ να πάμε και μαζί να τη δείτε.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σίγουρα δεν συνάδει με σύγχρονο χώρο εργασίας σε δημόσιο νοσοκομείο. Μοιάζει με αποθηκευτικό χώρο. Και δυστυχώς, όπως έχει αναδείξει πάρα πολλές φορές και ο κ. Παναγιωτόπουλος και όλοι οι συνάδελφοί μας στον ΣΥΡΙΖΑ, μαζί με το ΕΣΥ καταρρέουν και οι οροφές των νοσοκομείων, καταρρέει και το προσωπικό.

Πείτε μας, λοιπόν: Αναισθησιολόγος στο «Παπανικολάου», που κατέρρευσε και υπέστη εγκεφαλικό από υπερκόπωση εξαιτίας συνεχών εφημεριών και εξαντλητικών ωραρίων, ελλείψει προσωπικού, ήταν από πολιτική σκοπιμότητα; Τις ακυρώσεις χειρουργείων και μεταμοσχεύσεων και αυτές τις εντάσσετε σε πολιτική σκοπιμότητα;

Αποτέλεσμα δικών σας πολιτικών είναι η πλήρης κατάρρευση του δημόσιου συστήματος υγείας και των λειτουργών του και θα αναφερθώ μόνο στην έρευνα που έκανε ο Ιατρικός Σύλλογος Θεσσαλονίκης τον Ιούλιο 2024. Μόλις το 26% των συμπολιτών μας από την Περιφερειακή Ενότητα Θεσσαλονίκης είναι ικανοποιημένο από τις προσφερόμενες υπηρεσίες υγείας. Το 66% απαντά ότι για την ιατρική του περίθαλψη επισκέπτεται ιδιωτικά ιατρεία. Για την έσχατη δε κορωνίδα της κυβερνητικής σας πολιτικής, για τα απογευματινά χειρουργεία με πληρωμή, μόνο το 30% των συμπολιτών μας την αντιμετωπίζει θετικά.

Αυτά τα ευρήματα εσείς μπορεί να τα θεωρείτε επιβράβευση της πολιτικής σας, αλλά εμείς λέμε ότι κινδυνεύει η ασφάλεια των συμπολιτών μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχομαι στο συγκεκριμένο ερώτημα και κλείνω, κύριε Πρόεδρε.

Η αναγκαιότητα επέκτασης, αναδιοργάνωσης και εκσυγχρονισμού της ενδοσκοπικής μονάδας, έτσι ώστε να εγγυηθεί και την ασφάλεια των ασθενών και του προσωπικού δεν είναι καινούργια και δεν σχετίζεται με πολιτικές σκοπιμότητες. Υπάρχει πριν από δύο χρόνια η εκκένωση του ένατου ορόφου μετά από μετακίνηση της μονάδας ημερήσιας νοσηλείας σε νέες εγκαταστάσεις. Αυτή ήταν μία μοναδική ευκαιρία για την ανάπτυξη του γαστρεντερολογικού ογκολογικού τμήματος και της μονάδας ενδοσκοπήσεων. Η διοίκηση του νοσοκομείου, σε ένα αίτημα του τμήματος για παραχώρηση χώρου τετρακοσίων τετραγωνικών μέτρων για την αναδιοργάνωσή της με βάση τις ισχύουσες προδιαγραφές, παραχώρησε μόνο ενενήντα τετραγωνικά μέτρα στο χώρο αναμονής του ενάτου ορόφου. Είναι μη λειτουργικός χώρος με βάση τις μαρτυρίες των γιατρών. Θα προκαλούσε κατάτμηση των παρεχόμενων υπηρεσιών, οι οποίες προκειμένου να διενεργούνται με ασφάλεια, προϋποθέτουν όλους τους χώρους και το προσωπικό στον ίδιο όροφο.

Άρα, κύριε Υπουργέ, για μία ακόμη φορά σας παρακαλώ να αφήσετε κατά μέρος όλες αυτές τις θεατρικές παραστάσεις που δίνετε κατά συρροή στη Βουλή και επιτέλους να ενσκήψετε πάνω στα προβλήματα των πολιτών. Έχετε κάνει ένα δισεκατομμύριο απευθείας αναθέσεις τον χρόνο της πανδημίας από το Υπουργείο Υγείας και δεν μπορείτε να ρυθμίσετε το αυτονόητο και για το «Θεαγένειο» και για όλα τα νοσοκομεία της πόλης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κυρία Νοτοπούλου.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όλο θετικές εκπλήξεις μου έχετε σήμερα στη Βουλή! Πριν ήρθα και με το που μπήκα, άκουγα ερώτηση που αφορούσε τη θητεία μου στο Υπουργείο Ανάπτυξης και τώρα κάθομαι δίπλα στον κ. Ταγαρά. Για όσους δεν το ξέρετε, μιλάμε για τον καλύτερο Υπουργό. Λύνει τα προβλήματα σε χρόνο μηδέν. Τον θαυμάζω, το λέω ειλικρινά.

Θέλω να σε ευχαριστήσω, Νίκο, με αυτή την ευκαιρία. Σε είδα τώρα και ήθελα να το πω.

Έρχομαι στην ερώτηση. Ακούστε, κυρία συνάδελφε. Σας είπα εγώ να μην κάνετε ερώτηση; Σας συνεχάρην στην αρχή για την ερώτηση και σας είπα ότι πολύ καλώς την κάνατε, διότι μου δώσατε την ευκαιρία να απαντήσω για το απαράδεκτο να ανεβάζει γιατρός στο Facebook αυτή τη φωτογραφία.

Αντί να πάρει τον ασθενή και να τον βάλει σε κρεβάτι, εφόσον ο ασθενής πράγματι ζαλιζόταν και ήθελε να ξαπλώσει, τον άφησε στο παγκάκι για να τον βγάλει φωτογραφία. Αυτό στηλίτευσα, γιατί πάνω από την αντιπολίτευση στην Κυβέρνηση προέχει η ανθρωπιά.

Είσαι γιατρός, κύριε. Τον βλέπεις στο παγκάκι και τον αφήνεις για να βρίζει τον Γεωργιάδη; Αυτό είναι το πρώτο που σε καίει ή να βάλεις τον άρρωστο αξιοπρεπώς σε ένα κρεβάτι; Αυτό σάς είπα. Προφανώς, όμως, εσείς προτιμάτε το πρώτο και όχι το δεύτερο, γιατί βρήκατε την ευκαιρία να «πετάξετε» και το χαλί της κ. Κεφαλογιάννη στην απάντηση γιατί δεν θέλατε να αποστήτε από τον λαϊκισμό. Μην κάτσω τώρα να ψάξω έναν χρόνο ως Υπουργός η Νοτοπούλου τι λεφτά έχει ξοδέψει το γραφείο της και να βγάλω τόσες χιλιάδες ευρώ εδώ, τόσες χιλιάδες ευρώ εκεί, γιατί σίγουρα το γραφείο σας -όχι εσείς- έχει ξοδέψει. Δεν υπάρχει υπουργικό γραφείο που δεν ξοδεύει λεφτά. Έτσι δουλεύουν τα υπουργικά γραφεία. Μου το «πετάτε» όμως μέσα στην απάντηση για να κάνετε και εσείς λίγο λαϊκισμό. Θέλετε να πάμε τώρα να ψάξουμε ευρώ το ευρώ τι ξοδέψατε ως Υπουργός; Αυτό θα κάνουμε τώρα στη Βουλή; Αυτά είναι ντροπιαστικά πράγματα. Δεν είναι αντάξια του κοινοβουλευτισμού. Είναι ντροπιαστικά, είναι για καφενεία, δεν είναι για τη Βουλή.

Πάμε τώρα στο συγκεκριμένο, για να απαντήσω, γιατί δεν θέλω να αποστώ και να μοιραστώ με τους καλούς συναδέλφους μου εδώ από τη Νέα Δημοκρατία γιατί επιμένω στη «συμμορία της μιζέριας», γιατί διαβάζω και κάποια παραπολιτικά ότι κάποιοι, λέει, συνάδελφοί μου έχουν στενοχωρηθεί, που το λέω. Δεν το πιστεύω αλλά ξέρετε ότι εγώ θέλω να τα σχολιάζω όλα.

Πριν από δέκα χρόνια ακριβώς ήμουνα πάλι Υπουργός Υγείας της ελληνικής δημοκρατίας -είχα αυτή την πολύ μεγάλη τύχη και πολύ μεγάλη τιμή, αγαπητέ Γιάννη, που έχεις και εσύ αξιωθεί τέσσερις μεγάλες τύχες στη δική σου σταδιοδρομία- και έχω συμφωνήσει με τον τότε διευθύνοντα σύμβουλο της Εθνικής Τράπεζας, τον αείμνηστο Τουρκολιά, να μας κάνει μια χορηγία 30 εκατομμυρίων ευρώ για να φτιάξουμε τα νέα χειρουργεία στον «Ευαγγελισμό». Πράγματι δώσαμε τα χέρια, υπογράψαμε τη συμφωνία, αποδέχθηκα τη δωρεά και πήγαμε σε μια ωραία τελετή στον «Ευαγγελισμό» για να πέσει η πρώτη φτυάρια όπου ξεκίναγαν τα θεμέλια της αίθουσας των νέων χειρουργείων του «Ευαγγελισμού» με χορηγία της Εθνικής Τράπεζας.

Τη μέρα που έχω πάει, φτάνοντας στο νοσοκομείο έχει ΜΑΤ, φασαρία, Αστυνομία, πανό, συνδικαλιστές φωνάζαν -κυρίως του ΚΚΕ, αν θυμάμαι καλά, που έχει μεγάλη ισχύ στον «Ευαγγελισμό»-, ντουντούκες: «Δεν θέλουμε τη χορηγία της Εθνικής. Πρέπει να τα φτιάχνει το κράτος». Μάλιστα πήγα να μιλήσω στους συνδικαλιστές για να μου εξηγήσουν γιατί δεν θέλουν να γίνουν τα νέα χειρουργεία του «Ευαγγελισμού».

Πού θυμήθηκα τώρα αυτή την ιστορία; Τα νέα χειρουργεία έγιναν, δουλεύουν -μπορείτε να πάτε να τα επισκεφθείτε, είστε και γιατρός- και προχθές που ήρθε ο συνάδελφός μου από την Κύπρο, ο ομόλογός μου, ο Μιχάλης ο Δαμιανός, να υπογράψουμε τη συμφωνία Ελλάδας - Κυπριακής Δημοκρατίας για τις μεταμοσχεύσεις και την επιτάχυνσή τους μου λέει: Σε ποιο δημόσιο νοσοκομείο να πάμε; Του είπα να πάμε στον «Ευαγγελισμό». Πηγαίνουμε στον «Ευαγγελισμό», μας πάει ο διοικητής στα νέα χειρουργεία. Βλέπει τα νέα χειρουργεία και λέει: «Καταπληκτικά! Ούτε στον ιδιωτικό τομέα δεν έχουμε τέτοια χειρουργεία στην Κύπρο». Του είπα ότι έγιναν με χορηγία της Εθνικής Τραπέζης. Όταν, όμως, πήγαμε να τα φτιάξουμε, η τότε συμμορία της μιζέριας είχε κάνει φασαρία για να μην τα φτιάξουμε.

Καταλαβαίνετε τι σας λέω; Καταλαβαίνετε γιατί είναι συμμορία μιζέριας; Γιατί αντί να ενδιαφέρονται πώς θα κάνουμε καλά πράγματα, ενδιαφέρονται πώς θα βγάλουν φωτογραφία με τον άνθρωπο στο παγκάκι.

Εμείς δεν είμαστε εδώ για τον λαϊκισμό, αγαπητοί κύριοι συνάδελφοι. Έχετε να μας κάνετε προτάσεις για να κάνουμε καλύτερα τα νοσοκομεία; Λέτε ότι πέφτουν οι οροφές τους. Πράγματι στο Πανεπιστημιακό Νοσοκομείο της Λάρισας είχαμε ένα ατυχές περιστατικό. Ξέρετε τι έπεσε; Πότισε από μέσα το κλιματιστικό και δεν φαινόταν ένα από τα κουτάκια της οροφής, που είναι από φελιζόλ, έλιωσε το φελιζόλ από τον αέρα του κλιματιστικού και έπεσε αυτό το κομματάκι του φελιζόλ. Το είπατε, το αναδείξατε και καλά κάνατε.

Αφού όμως σας ενδιαφέρουν τα κτήρια των νοσοκομείων, γιατί δεν λέτε ότι αυτή τη στιγμή έχουμε ανακαινίσει και ανακαινίζουμε ενενήντα τρία νοσοκομεία από τα εκατόν τριάντα τέσσερα της Ελλάδας, πολλά από τα οποία στην εκλογική σας περιφέρεια;

Αφού σας ενδιαφέρει η Θεσσαλονίκη και πώς πηγαίνει η υγεία στη Θεσσαλονίκη τόσο που να πω ότι σας ενδιαφέρει αυθεντικά, γιατί δεν μας έχετε αναφέρει τίποτα για το «Ιπποκράτειο» της Θεσσαλονίκης στο οποίο εγκαινίασα μόλις προχθές την καλύτερη μονάδα μελανώματος στην Ελλάδα και στα Βαλκάνια; Η νούμερο ένα μονάδα για μελάνωμα και δερματικούς καρκίνους στην Ελλάδα -για όσους δεν το ξέρουν- είναι στη Θεσσαλονίκη, στο Εθνικό Σύστημα Υγείας, στο «Ιπποκράτειο» Νοσοκομείο. Έχει το καλύτερο μηχάνημα -ένα από τα τρία που υπάρχουν σε όλη την Ευρώπη-, ολοκαίνουργιο κτήριο, που αν το δεις, είναι αξιοθέατο. Αχρείαστο να είναι, αλλά όσοι το χρειαστούν, θα το βρουν.

Δεν σας ενδιαφέρει, όμως, αυτό, αλλά σας ενδιαφέρει αν έπεσε το φελιζόλ στο Πανεπιστημιακό Νοσοκομείο της Λάρισας για να μας πείτε ότι καταρρέουν τα νοσοκομεία. E, δεν καταρρέουν τα νοσοκομεία λοιπόν. Αντιθέτως, αν θέλετε να ξέρετε, αυτήν την περίοδο λόγω του Ταμείου Ανάκαμψης εκτελείται το μεγαλύτερο πρόγραμμα ανακαίνισης των δημοσίων δομών της υγείας στην Ελλάδα, τόσο της πρωτοβάθμιας, όσο και της δευτεροβάθμιας από την ίδρυση του ΕΣΥ, ύψους άνω των 500 εκατομμυρίων ευρώ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την τρίτη με αριθμό 1395/16-9-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομουνιστικό Κόμμα Ελλάδας», κ. Γεωργίου Λαμπρούλη, προς τον Υπουργό Υγείας με θέμα: «Για τα οξυμένα προβλήματα στο Πανεπιστημιακό Νοσοκομείο Λάρισας».

Κύριε Λαμπρούλη, έχετε τον λόγο, κύριε συνάδελφε, για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η επίκαιρη ερώτηση όπως φαίνεται και από τον τίτλο της αφορά στα προβλήματα ή μάλλον τμήμα αυτών, τα πιο χαρακτηριστικά, που αναδεικνύουν βέβαια και οι εργαζόμενοι εκεί με σειρά καταγγελιών και ανακοινώσεων και δη οι γιατροί του Πανεπιστημιακού Νοσοκομείου στη Λάρισα.

Κρούουν τον κώδωνα του κινδύνου εδώ και τρεις, τέσσερις μήνες εξαιτίας των τεράστιων ελλείψεων σε υλικά σε αρκετά τμήματα με αποτέλεσμα οι ασθενείς να εξαναγκάζονται να απευθύνονται στον ιδιωτικό τομέα, υποχρεούμενοι να βάζουν το χέρι βαθιά στην τσέπη για να διεκπεραιώσουν αυτές τις εξετάσεις. Το κυριότερο όμως είναι η ανασφάλεια που δημιουργείται στο προσωπικό λόγω ακριβώς αυτών των ελλείψεων, που έχει επιπτώσεις και κινδύνους στην αντιμετώπιση των περιστατικών σε ό,τι αφορά δηλαδή αφ’ ενός τη διαγνωστική προσπέλαση ενός περιστατικού και αφ’ ετέρου στη θεραπεία.

Ενδεικτικά, όπως αναφέρεται και στην ερώτηση, αφορά τα τμήματα του παθολογοανατομικού εργαστηρίου, το οποίο δεν έχει αντιδραστήρια για ανοσοϊστοχημεία. Στη δευτερολογία αν θέλετε να σας εξηγήσω τι εστί ανοσοϊστοχημεία. Δεν είναι μια μεμονωμένη διαγνωστική εξέταση ενός εργαστηρίου που παίρνεις ένα αποτέλεσμα, αλλά χρειάζεται ακριβώς αυτού του είδους η εξέταση, προκειμένου, για παράδειγμα, οι ογκολογικοί ασθενείς να πάρουν το συγκεκριμένο φάρμακο που είναι για τον καρκίνο τους, για την πάθησή τους. Αντίστοιχα προβλήματα υπάρχουν στο μικροβιολογικό εργαστήριο, το ανοσολογικό εργαστήριο, το τμήμα ακτινοθεραπείας με συχνές βλάβες των μηχανημάτων, κάτι που καταλαβαίνετε ότι επιβαρύνει τη διαδικασία θεραπείας των ασθενών. Θα καταθέσω τα σχετικά έγγραφα. Είναι μεγάλη η λίστα των ελλείψεων στα χειρουργεία. Επίσης στο αιμοδυναμικό εργαστήριο, εκεί που γίνονται δηλαδή οι επεμβατικές εξετάσεις και παρεμβάσεις των καρδιολόγων και αφορούν στεφανιογραφίες, αγγειοπλαστικές κ.λπ..

Όλα τα ανωτέρω φυσικά είναι απόρροια της πολιτικής της υποχρηματοδότησης. Αυτό λένε όλοι, εχθροί και φίλοι. Δεν είναι σε καμμία συμμορία αυτοί που τα λένε αυτά. Δικοί σας άνθρωποι είναι. Το ξέρετε καλά το Πανεπιστημιακό Νοσοκομείο της Λάρισας. Το έχετε επισκεφθεί και στο πρόσφατο παρελθόν.

Κύριε Πρόεδρε, με την επίκαιρη αυτή ερώτηση προς τον Υπουργό, προς το Υπουργείο, προς την Κυβέρνηση αναδεικνύονται τα προβλήματα του Πανεπιστημιακού Νοσοκομείου Λάρισας αναλαμβάνοντας την υποχρέωση που έχω ως Βουλευτής του νομού να αναδείξω τα ζητήματα που οι ίδιοι οι συνάδελφοι -είμαι και εγώ γιατρός- μου έδωσαν, μέσα από τις ανακοινώσεις τους, μέσα από τις καταγγελίες.

Το ερώτημα είναι σε ποιες άμεσες ενέργειες -όχι αύριο, χθες- θα πρέπει να προβεί το Υπουργείο, η Υγειονομική Περιφέρεια, οι διοικήσεις, προκειμένου να αντιμετωπιστούν αφενός μεν τα προβλήματα που αποτυπώνονται και αναδεικνύονται στην ερώτηση, κυρίως όμως να μπορούν να λειτουργούν απρόσκοπτα όλα τα τμήματα και φυσικά οι ασθενείς να μην υποβάλλονται στο βάσανο και πολύ δε περισσότερο από την άλλη μεριά και οι εργαζόμενοι -γιατροί, νοσηλευτικό προσωπικό- να μην ζούνε σε ένα καθεστώς ανασφάλειας σε ό,τι αφορά την πορεία, την έκβαση των περιστατικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά την υποστελέχωση του Πανεπιστημιακού Νοσοκομείου Λάρισας, που αναφέρει ο κύριος συνάδελφος, να αναφέρω για το Σώμα και τον ίδιο το εξής: Το ιατρικό προσωπικό την περίοδο 2019 - 2024 έχει αυξηθεί κατά 5,6%. Συγκεκριμένα, το 2019 είχε τετρακόσιους εξήντα τρεις γιατρούς. Τώρα έχει τετρακόσιους ογδόντα εννέα.

Το νοσηλευτικό προσωπικό έχει αυξηθεί κατά 12,81%. Συγκεκριμένα, το 2019 είχε εξακόσιους σαράντα οκτώ νοσηλευτές. Τώρα υπηρετούν στο νοσοκομείο επτακόσιοι τριάντα ένας.

Όσον αφορά δε τη χρηματοδότησή του, ο ετήσιος προϋπολογισμός του Πανεπιστημιακού Νοσοκομείου Λαρίσης -κρατηθείτε- έχει αυξηθεί σε σχέση με το 2019 κατά 57,79%. Η αύξηση των χρημάτων που δαπανά ο Έλληνας φορολογούμενος για το Πανεπιστημιακό Νοσοκομείο Λαρίσης είναι 57,79% περισσότερο από ό,τι μέχρι το 2019.

Ασφαλώς θα μου πείτε, δικαίως, ότι εσείς δεν είστε από τον ΣΥΡΙΖΑ και διαμαρτυρόσασταν και το 2015 - 2019. Άρα δεν θεωρείτε καλύτερη την περίοδο 2015 - 2019 από ό,τι τη σημερινή και μας κατηγορείτε όλους το ίδιο. Όμως ο ελληνικός λαός πρέπει να ξέρει ότι και σε αυτό το νοσοκομείο έχουμε αύξηση στο ιατρικό, στο νοσηλευτικό, στο λοιπό προσωπικό και αύξηση του προϋπολογισμού. Είναι αυτά αρκετά; Πιθανόν όχι. Αλλά δεν μπορεί να μην αναγνωριστεί μια πολύ μεγάλη πρόοδος.

Είπατε, κύριε Λαμπρούλη, ότι πρόσφατα επισκέφθηκα το Πανεπιστημιακό Νοσοκομείο Λαρίσης. Μάλιστα. Ευχαριστώ που το θυμηθήκατε, αλλά δεν είπατε γιατί το επισκέφτηκα. Έτσι, πήγα να κάνω βόλτα; Δεν είχα πού να πάω και πήγα στο Πανεπιστημιακό Νοσοκομείο Λαρίσης; Ή μήπως το επισκέφθηκα γιατί κάναμε τα εγκαίνια της πρώτης μονάδος εντατικής νοσηλείας παίδων, που ισχύει σε όλη την κεντρική Ελλάδα από καταβολής ελληνικού κράτους, αξιοποιώντας τη δωρεά του κ. Ξενοφώντα Καντώνια και της οικογενείας του και χρήματα του ΕΣΠΑ, στελεχώνοντάς το φουλ με προσωπικό, συνδέοντάς το με το πανεπιστήμιο και φτιάχνοντας τη μεγαλύτερη μονάδα ΜΕΘ παίδων στην κεντρική Ελλάδα; Ή μήπως είναι ψέματα ότι δίπλα από τη μονάδα ΜΕΘ παίδων, που δεν είχατε και τώρα έχετε χάρη σε αυτή την Κυβέρνηση, φτιάχνουμε μέσω των χρημάτων του Ταμείου Ανάκαμψης τη μονάδα αυξημένης φροντίδας παίδων, που συμπληρώνει τη μονάδα εντατικής θεραπείας και θα έχουμε στο Πανεπιστημιακό Νοσοκομείο Λαρίσης, κύριε συνάδελφε, την καλύτερη μονάδα για παιδιά σε όλη την κεντρική Ελλάδα που δεν τη είχατε δει ούτε στον ύπνο σας; Αυτά γιατί δεν τα λέτε και λέτε μόνο τα άλλα; Γιατί δεν τα λέτε; Δεν τα λέτε γιατί δεν ταιριάζει το αφήγημα αυτό στη συμμορία της μιζέριας. Η συμμορία της μιζέριας θέλει να λέει μόνο τα στραβά, δεν θέλει να λέει κανένα καλό.

Όσον αφορά δε -και κλείνω- τα ερωτήματα τού αν η μη νόμιμη συγκρότηση του ΔΣ… Τι εννοώ ως μη νόμιμη συγκρότηση; Για να είναι σαφές. Το Πανεπιστημιακό Νοσοκομείο Λαρίσης είχε το εξής θέμα: Διορίζαμε διοικητικό συμβούλιο, αλλά…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ρώτησα εγώ τέτοιο πράγμα;

**ΠΡΟΕΔΡΕΥΩΝ (Βασίλειος Βιλιάρδος):** Θα πάρετε τον λόγο σε λίγο, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το λέω γιατί έχει ακουστεί στον δημόσιο διάλογο, δεν είπα για εσάς.

Δεν είπα για εσάς. Λέω: Όσον αφορά αυτό που έχει ακουστεί, ανακοινώνω ότι δεν έχει αναβληθεί ούτε ένα χειρουργείο και δεν έχει σταματήσει ούτε ένας διαγωνισμός από την καθυστέρηση διορισμού του αναπληρωτού διοικητού, που είναι τώρα ήδη στο Εθνικό Τυπογραφείο, αν δεν έχει ήδη εκδοθεί σε ΦΕΚ, καθ’ όσον σύμφωνα με τον νόμο όταν δεν μπορεί να υπογράψει το ΔΣ υπογράφει ο διοικητής και όταν γίνει η νόμιμη συγκρότηση του ΔΣ, εγκρίνει τους σχετικούς διαγωνισμούς.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο, κύριε συνάδελφε, για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με άλλα λόγια να αγαπιόμαστε! Λέει ο Υπουργός αυτό που θέλει να πει.

Κατ’ αρχάς όσον αφορά τον κοινοβουλευτικό έλεγχο ξέρετε πολύ καλά -τώρα δεν χρειάζεται να τα επαναλαμβάνουμε- ότι είναι συγκεκριμένα τα ερωτήματα, συγκεκριμένο το περιεχόμενο της επίκαιρης ερώτησης, και σε αυτό δεν απαντήσατε. Τι είπατε; Είπατε: Σύμφωνα με όσα ακούγονται ή με όσα δημοσιεύονται το διοικητικό συμβούλιο, από το οποίο λείπουν… Λείπουν λοιπόν άτομα. Ε και; Εσείς πού είσαστε, το Υπουργείο, η Κυβέρνηση να λύσετε αυτό το θέμα, αν αυτό είναι για παράδειγμα το πρόβλημα όλων αυτών των τεράστιων ελλείψεων υλικών που σας αναφέρω στην επίκαιρη ερώτηση; Και δεν το βγάζουμε από το μυαλό μας. Ακριβώς αυτά αναφέρονται σε ανακοίνωση των νοσοκομειακών γιατρών στο Πανεπιστημιακό Νοσοκομείο της Λάρισας. Θα την καταθέσω στα Πρακτικά. Θα την έχετε δει, ψάξτε την από τον κ. Σερέτη, από όπου θέλετε. Έχει ανακοινωθεί.

Και σας λέω συγκεκριμένα και θέλω συγκεκριμένη απάντηση, κύριε Πρόεδρε. Θα έρχεται εδώ ο Υπουργός Υγείας να απαντάει σε ερωτήματα συγκεκριμένα που τίθενται, λέγοντας ή αν θέλετε προπαγανδίζοντας -ενδεχομένως γι’ αυτόν αυτό θέλει να κάνει- την πολιτική του ή τα έργα που κάνει; Κανένας δεν είπε ότι δεν είναι απαραίτητα όλα αυτά, αλλά εδώ έχουμε συγκεκριμένη διαδικασία και συγκεκριμένα ζητήματα.

Κατεπείγον αίτημα προς το γραφείο προμηθειών, τη διοίκηση του Πανεπιστημιακού Νοσοκομείου Λάρισας κ.λπ. από το τμήμα αιμοδοσίας του αιματολογικού. Αναφέρουν ότι δεν υπάρχουν συσκευές παροχής αίματος, χορήγησης αίματος και μάλιστα προς αυτή την κατεύθυνση ζητά η διευθύντρια του τμήματος αιμοδοσίας του αιματολογικού, λόγω των ελλείψεων αυτών για τη χορήγηση παραγώγων αίματος, να ανασταλούν τα τακτικά χειρουργεία, διότι τα διαθέσιμα αποθέματα συσκευών είναι ελάχιστα, με αποτέλεσμα να χρειάζονται για τα επείγοντα περιστατικά που μπορεί να χειρουργηθούν.

Θέλετε να σας πω για τα χειρουργικά, για το χειρουργείο; Ακόμα και ράμματα και θωρακικοί καθετήρες λείπουν. Διαβάστε τα, θα σας τα δώσω. Τα ξέρετε αυτά, τα μάθατε με βάση την ερώτηση; Τι κάνατε, τι κάνει η διοίκηση; Σηκώνει τα χέρια και λέει «δεν έχουμε λεφτά, δεν φτάνουν τα λεφτά». Άλλοτε είναι το ΔΣ, άλλοτε είναι τα λεφτά, άλλοτε είναι το ότι δεν γίνονται διαγωνισμοί, άλλοτε είναι «παγωμένα» όλα.

Φτάνουμε τώρα στο αιμοδυναμικό. Τι λένε στο αιμοδυναμικό με έγγραφο στη διοίκηση; Λένε ότι εκκρεμούν αιτήματα εδώ και πάρα πολύ καιρό, διαδοχικά αιτήματα για διεκπεραίωση, για προμήθεια κ.λπ. όλων των υλικών των απαραίτητων για να γίνονται οι στεφανιογραφίες, οι παρεμβατικές εξετάσεις και οι παρεμβάσεις των καρδιολόγων και λένε επίσης: πλέον αρκετά! Λένε ότι δεν μπορούν άλλο με τις δωρεές, να ψάχνουν με το τηλέφωνο τον όποιο καλόπιστο δωρητή για να τους δώσει χρήματα για να πάρουν καθετήρες για να καθετηριάζουν και να βάζουν στεντ.

Σε όλα αυτά τα ερωτήματα που κατά καιρούς πάνε προς τη διοίκηση και την υγειονομική περιφέρεια έρχεται τώρα ο ΥΠΕάρχης -ανανεώθηκε μάλιστα και η θητεία του πρόσφατα- και τι λέει προς αυτούς που όχι διαμαρτύρονται, αλλά ζητούν την προμήθεια υλικών; Λέει: Σας υπενθυμίζουμε ρητά την υποχρέωσή σας –απευθυνόμενος προς τους διευθυντές, προφανώς, των τμημάτων που ασχολούνται με τα διοικητικά αυτά καθήκοντα- για τη μη εισαγωγή υλικών στο νοσοκομείο σας χωρίς την προηγούμενη ανάληψη δέσμευσης πίστωσης του προϋπολογισμού για την εν λόγω δαπάνη.

Τώρα αυτό είναι απάντηση διοικητή υγειονομικής περιφέρειας, το αν είναι δηλαδή γραμμένο ή όχι στον προϋπολογισμό ή θα πρέπει να χτυπήσει πόρτες -να το πω έτσι-, να σκίσει βουνά -τι θα κάνει δεν ξέρω-, να κόψει τον λαιμό του να βρει και τα χρήματα και να προμηθευτεί το Πανεπιστημιακό και κάθε άλλο νοσοκομείο, αλλά και το Πανεπιστημιακό εν προκειμένω, για το οποίο γίνεται η ερώτηση, όλα τα απαραίτητα υλικά προκειμένου να μη διασαλεύεται η λειτουργία του;

Και κλείνω με τούτο, κύριε Πρόεδρε, γιατί ο κύριος Υπουργός συνεχίζει να είναι προκλητικός. Όντως σας ενόχλησαν όλο το προηγούμενο διάστημα και σας ενοχλούν ακόμα οι παρεμβάσεις οι αγωνιστικές και των υγειονομικών και του λαού μας για τα χάλια του δημόσιου συστήματος υγείας, για τα οποία δεν έχετε μόνο εσείς ευθύνη, διαδοχικά όλες οι κυβερνήσεις έχουν, και οι προηγούμενοι από εσάς, του ΣΥΡΙΖΑ, και οι πιο προηγούμενοι, που ήσασταν και πάλι και εσείς Υπουργός για ένα διάστημα, και πάει λέγοντας, ακριβώς γιατί η πολιτική αυτή που ασκείτε διαδοχικά και διαχρονικά όλες οι κυβερνήσεις απογειώνει την εμπορευματοποίηση των δημόσιων δομών υγείας. Και αυτό είναι το αποτέλεσμα αυτής της πολιτικής, που το βλέπουμε περίτρανα και στο Πανεπιστημιακό Νοσοκομείο με τα συγκεκριμένα προβλήματα που αντιμετωπίζει.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, σας παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω με το εξής, κύριε Πρόεδρε.

Η συμμορία της μιζέριας, κύριε Υπουργέ, είστε εσείς και οι όμοιοί σας και φέρεστε σαν άλλες Μαρίες Αντουανέτες που δεν κατανοείτε γιατί ο λαός εξοργίζεται με αυτή την κατάσταση. Και συμμορία της μιζέριας είναι όσοι τον καλούν τον λαό να αποδεχθεί μοιρολατρικά αυτή τη βαρβαρότητα που έχει τη σφραγίδα όλων των κυβερνήσεων, και της δικής σας και των προηγούμενων, αλλά και των κομμάτων που πίνουν νερό στο όνομα της πολιτικής της Ευρωπαϊκής Ένωσης και του κεφαλαίου, σε μια περίοδο που η πρόοδος, η επιστήμη, η τεχνολογία και στον τομέα της υγείας έχει απογειωθεί. Αλλά ο λαός μας τα στερείται ή, για να τα έχει, πρέπει να βάζει βαθιά το χέρι στην τσέπη.

Ευχαριστώ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα αφήσω τις απαντήσεις στα γενικά για το τέλος, για να απαντήσω πρώτα στα ειδικά, για να μην λέει ο κύριος Αντιπρόεδρος ότι δεν απήντησα στα συγκεκριμένα.

Παθολογοανατομικό: Από την αρχή της χρονιάς έχουν υπογραφεί δέκα συμβάσεις, από τις οποίες έχουν ολοκληρωθεί όλες πλην δύο, οι υπόλοιπες αναμένονται.

Δεύτερον, έχει προχωρήσει μια διαγωνιστική διαδικασία με απόφαση διοικητή, για την οποία υπήρξε ενημέρωση για το ποιον του χαρακτήρα, για το ίδιο το εργαστήριο. Εκκρεμούν άλλες πέντε διαγωνιστικές διαδικασίες.

Μικροβιολογικό: Εννέα εκκρεμείς διαγωνιστικές διαδικασίες μέχρι 30.000 ευρώ πλέον ΦΠΑ, εκ των οποίων η μία προχώρησε με απόφαση του διοικητή.

Ανοσολογικό: Εκκρεμούν εγκρίσεις πρακτικών για πέντε διαγωνιστικές διαδικασίες.

Για την ασυνεχή λειτουργία λόγω συχνών βλαβών των μηχανημάτων ακτινοθεραπείας, επισημαίνεται από το επαρχιακό Γενικό Νοσοκομείο Λαρίσης ότι το μηχάνημα ακτινοθεραπείας, γραμμικός επιταχυντής, ως το μοναδικό δημόσιο της 5ης Υγειονομικής Περιφέρειας, υπερλειτουργεί σε καθημερινή βάση με διπλάσιο φόρτο από τον προβλεπόμενο, προκειμένου να ανταποκριθεί σε όσο το δυνατόν μεγαλύτερο αριθμό ασθενών που κάνει ακτινοθεραπεία. Τώρα σε αυτά που βγάλαμε από το Ταμείο Ανάκαμψης προβλέπουμε σχετικό μηχάνημα.

Αναφορικά με το αιμοδυναμικό εργαστήριο, επισημαίνει πως δεν αντιμετωπίζει κίνδυνο αναστολής της λειτουργίας του, καθώς η διοίκηση είναι σε θέση να εξασφαλίζει όλα τα απαραίτητα υλικά για τη λειτουργία του.

Αυτά προς τα ειδικά ερωτήματα που μου θέσατε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα λύσετε το πρόβλημα; Εδώ μιλάμε ότι καίγεται ο κόσμος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Περιμένω, δεν μου έχει έρθει ακόμη απάντηση στο κινητό μου…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κοροϊδεύετε τον κόσμο. Λέει ότι δεν υπάρχουν διαγωνισμοί;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, τι συμπεριφορά είναι αυτή; Αφήστε να ολοκληρώσει, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε Αντιπρόεδρος του Κοινοβουλίου, είστε εδώ για να τηρείτε την τάξη και κάνατε αυτό που μόλις κάνατε. Έχετε έρθει στη Βουλή, είστε Βουλευτής Λαρίσης και δεν ξέρετε ότι ο αναπληρωτής διοικητής που έπρεπε να διοριστεί για να υπάρχει νόμιμη συγκρότηση του ΔΣ έχει ορκιστεί από προχθές κι έχει αναλάβει καθήκοντα. Δεν εκκρεμεί κανένας διαγωνισμός στο νοσοκομείο λόγω μη νόμιμης συγκρότησης του ΔΣ, σας είπα.

Όσον αφορά την αγωνία σας για τα υλικά που λείπουν και αναβάλλονται, είπατε, χειρουργεία, θα έπρεπε να γνωρίζετε και μπορείτε να μου κάνετε αίτημα κατάθεσης εγγράφων για να σας το καταθέσω ότι το Πανεπιστημιακό Νοσοκομείο Λαρίσης φέτος έχει κάνει σε ακέραιο αριθμό 30% περίπου περισσότερα χειρουργεία από πέρσι. Ποια υλικά λείπουν; Περισσότερη παραγωγή χειρουργείων έχει φέτος από κάθε άλλη προηγούμενη χρονιά σας λέω, 57% αύξηση του προϋπολογισμού.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αυξήθηκε η εισροή του κόσμου…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, τι κάνετε; Θα αρχίσουν όλοι να κάνουν αυτό το πράγμα; Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με ρωτάτε αν έχει υλικά το νοσοκομείο. Σας απαντώ: Όχι μόνο έχει υλικά, αλλά τα χρησιμοποιεί και έχει κάνει τα περισσότερα χειρουργεία από την ίδρυσή του. Τι άλλο θέλετε να σας πω για να μη σας λέω «συμμορία της μιζέριας»;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δηλαδή ψέματα λένε εδώ οι γιατροί.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κι επειδή μου λέτε συνέχεια «για τον λαό μας που θα κάνει και τον λαό μας που θα δείξει», θα μου επιτρέψετε να σας πω ότι οι μόνοι λαοί που ξέρω εγώ να έχουν εξεγερθεί στην πρόσφατη ιστορία για να ρίξουν τα καθεστώτα τους ήταν αυτά που ήταν είτε στην Ένωση Σοβιετικών Σοσιαλιστικών Δημοκρατιών είτε στα άλλα κομμουνιστικά κράτη, όπου πράγματι οι λαοί εκεί εξεγέρθηκαν και έδιωξαν τους κομμουνιστές κακήν κακώς και στα περισσότερα από αυτά τα κράτη το να είσαι κομμουνιστής είναι και ποινικό αδίκημα. Και θα μου πείτε εμένα τι είναι ο κομμουνισμός και τι θα κάνει ο λαός;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αφήστε τα αυτά τώρα. Να απαντήσετε αν θα λύσετε τα προβλήματα των νοσοκομείων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, σταματήστε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποιος σας είπε, κύριε, ότι εσείς εκπροσωπείτε τον λαό περισσότερο από εμάς; Από πού το μάθατε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αφήστε τα αυτά τώρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τον λαό των εκπροσωπούμε ισοτίμως κι εμείς.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αφήστε τα αυτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, τι συμπεριφορά είναι αυτή; Σας παρακαλώ! Θα αρχίσουν όλοι να κάνουν έτσι; Δεν επιτρέπονται αυτά τα πράγματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχετε αποκλειστικό προνόμιο αντιπροσώπευσης και εκπροσώπησης κανενός λαού. Κανένας λαός δεν σας το έχει δώσει. Πάντα σας ψηφίζουν ως ένα μικρό κόμμα του περιθωρίου. Ο λαός εκπροσωπείται από όλα τα κόμματα του Κοινοβουλίου και δεν έχετε προνομιακή εκπροσώπησή του ούτε είχατε ποτέ. Μόνο το φαντασιώνεστε ότι τον εκπροσωπείτε. Στα κράτη που κυβερνήσατε όμως σας έδιωξαν κλοτσηδόν και δεν θέλουν ούτε να σας θυμούνται. Αυτή είναι η πραγματικότητα.

Άρα, λοιπόν, όταν έρχεστε σε ένα φιλελεύθερο αστό πολιτικό, όπως είμαι εγώ, για να μου κάνετε μάθημα περί κομμουνισμού και τι κάνουν οι λαοί, παρακαλώ πολύ εγώ ιστορία καλώς γνωρίζω. Εγώ ιστορία καλώς γνωρίζω! Δεν τιμώ τους αγώνες της Αριστεράς, δεν τιμώ τους αγώνες του κομμουνισμού και δεν έχω κανένα θέμα να μου κάνετε μαθήματα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν περιμένουμε από εσάς να τιμήσετε κανένα αγώνα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω λοιπόν. Το Πανεπιστημιακό Νοσοκομείο Λαρίσης είναι σήμερα καλύτερα από ποτέ. Μέσω του Ταμείου Ανάκαμψης δίνουμε πολλά εκατομμύρια για την αναβάθμιση των υποδομών του στον ετήσιο προϋπολογισμό του, έχουμε προσθέσει πάνω από 50% ετήσια χρήματα για δαπάνη, το προσωπικό του είναι περισσότερο από ό,τι είχε τα προηγούμενα χρόνια, έχουμε φτιάξει καινούργια μονάδα ΜΕΘ παίδων, όπως σας είπα, που δεν υπήρχε ποτέ…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ. Τα είπατε αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω.

Είπε ο κ. Λαμπρούλης -αυτή είναι η άλλη «καραμέλα» της Αριστεράς- «Θα ψάχνουμε τον χορηγό να μας πληρώνει, να μας πάρει υλικά;».

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το λέει εδώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καλά. Δεν έχουμε ποτέ ζητήσει…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τι «καλά»; Δεν κατάλαβα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, δεν έχετε αυτό το δικαίωμα και το ξέρετε καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχουμε ποτέ ζητήσει από κανέναν χορηγό να μας πάρει υλικά. Αυτό είναι ψευδές.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αλήθεια; Για ρωτήστε τον…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, γιατί η διακοπή τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχουμε δεχθεί χορηγίες. Θα δεχθούμε και άλλους χορηγούς να μας φτιάξουν υποδομές, να μας φτιάξουν κλινικές, να μας φτιάξουν μονάδες, γιατί, σε αντίθεση με εσάς, δεν μας αρέσει να παραποιούμε την ελληνική μας ιστορία. Και θα σας πω κάτι που δεν το ξέρετε.

Η έννοια της χορηγίας αποτελεί αρχαία ελληνική συνήθεια, πρωτοεμφανιζόμενη στην αρχαία αθηναϊκή δημοκρατία από όπου προέρχεται και η λέξη. Ήταν οι πλούσιοι εκείνης της εποχής που πλήρωναν στα πλαίσια της αθηναϊκής δημοκρατίας τα έξοδα του χορού στα Μεγάλα ή εν άστει Διονύσια. Εξ ου και η λέξη «χορηγός». Το δε κράτος του οποίου έχετε την τιμή να είστε Βουλευτής επί τόσα χρόνια έχει κατά βάσιν φτιαχτεί από τους εθνικούς ευεργέτες και τους χορηγούς εκείνης της εποχής.

Άρα δεν έχουμε κανένα πρόβλημα να πάρουμε χρήματα από χορηγούς που θέλουν να μοιραστούν την καλή τους τύχη με τους συμπολίτες τους και εγώ ευχαριστώ τον κάθε χορηγό, από το Ίδρυμα «Σταύρος Νιάρχος» που είναι ο μεγαλύτερος μέχρι τον κ. Ξενοφώντα Καντώνια, που είναι στην περιοχή σας που έλεγα προηγουμένως για τη ΜΕΘ παίδων, που ένα κομμάτι από το περίσσευμά τους το δίνουν για να έχουμε καλύτερο Εθνικό Σύστημα Υγείας.

Δεν το θεωρώ ντροπιαστικό. Χάρη και στους χορηγούς έχουμε πολύ καλύτερα νοσοκομεία απ’ ό,τι είχαν φτιάξει στη Σοβιετική Ένωση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Θα συνεχίσουμε με την τέταρτη με αριθμό 1391/16-9-2024 επίκαιρη ερώτηση δεύτερου κύκλου της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης (Πέτη) Πέρκα προς τον Υπουργό Υγείας με θέμα: «Τι θα γίνει με τη λειτουργία και αναβάθμιση του Κέντρου Φυσικής Ιατρικής και Αποκατάστασης (ΚΕΦΙΑΠ) Αμυνταίου;».

Κυρία συνάδελφε, έχετε τον λόγο για δυο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ -μιλάει ο κύριος Υπουργός, δεν πειράζει-, σήμερα φέρνω εδώ ένα θέμα που το ξέρει πολύ καλά, έλκει και την καταγωγή του από την περιοχή. Μιλούμε για το μοναδικό δημόσιο φορέα φυσικής αποκατάστασης κλειστής νοσηλείας στη βόρεια Ελλάδα και το δεύτερο σε όλη τη χώρα. Πρόκειται για το ΚΕΦΙΑΠ Αμυνταίου, της λιγνιτικής, πολύπαθης αυτής περιοχής που δυστυχώς κινδυνεύει. Το ΚΕΦΙΑΠ Αμυνταίου λέω, κύριε Υπουργέ. Το ξέρετε.

Έχει ξεκινήσει τη λειτουργία του με τριάντα ανεπτυγμένες κλίνες από τις εκατό που είναι διαθέσιμες, με νοσηλευόμενους ασθενείς από το 2010 έως 30-8-2024 που αιφνιδίως ανακοινώθηκε στους εργαζόμενους και τους θεραπευόμενους ότι σταματά την κλειστή νοσηλεία για την υποδοχή νέων αιτημάτων εισαγωγής.

Τώρα μιλάμε για ένα κέντρο αποκατάστασης που έχει την απαραίτητη υλικοτεχνική υποδομή, έχει νοσηλεύσει πάνω από χίλιους εσωτερικούς ασθενείς με παθήσεις όπως αγγειακά εγκεφαλικά επεισόδια, παραπληγία, τετραπληγία από τροχαία ατυχήματα, εγκεφαλικές αιμορραγίες, σκλήρυνση κατά πλάκας, μυοπάθειες από παρατεταμένη νοσηλεία σε ΜΕΘ και βεβαίως, πολλά ορθοπεδικά περιστατικά.

Επίσης, έχουν θεραπευτεί και πραγματοποιηθεί χιλιάδες συνεδρίες φυσιοθεραπευτών, λογοθεραπειών, εργοθεραπειών, πάνω από δέκα χιλιάδες ανά έτος. Σήμερα η κλινική του ΚΕΦΙΑΠ δεν έχει κανέναν εσωτερικό ασθενή και γίνονται ελάχιστες συνεδρίες εξωτερικών ασθενών.

Αιτία της σημερινής κατάστασης είναι από τη μια, η άρνηση των υπευθύνων γιατρών να εγκρίνουν δεκάδες αιτήματα, λόγω έλλειψης ιατρικού προσωπικού, γενικής ιατρικής, νευρολόγου, ψυχιάτρου, ψυχολόγου, κοινωνικού λειτουργού κ.λπ. και από την άλλη, τη δυστοκία στην εξεύρεση λύσης και από την διοίκηση του Νοσοκομείου Φλώρινας, αλλά και από την 3η ΥΠΕ όπου ανήκει διοικητικά το κέντρο.

Απότοκη συνέπεια θα είναι και η μετακίνηση του προσωπικού σε άλλες δομές. Πρόκειται για πενήντα οκτώ εργαζόμενους που πιθανόν να χρειαστεί να μετακινηθούν εκτός δήμου, εκτός της μόνιμης κατοικίας τους, οι οποίοι εργαζόμενοι από την πρώτη στιγμή ζητούν την επαναλειτουργία της κλινικής και αγωνιούν για τα σχέδια που απεργάζεται η Κυβέρνηση. Έχουμε κατά καιρούς ακούσει τις δημόσιες δηλώσεις σας στο πλαίσιο του σχεδίου δίκαιης αναπτυξιακής μετάβασης.

Πάγιο αίτημα της κοινωνίας των θεραπευόμενων και των εργαζομένων στο ΚΕΦΙΑΠ είναι η διασφάλιση του δημόσιου χαρακτήρα της δομής, η παροχή δωρεάν νοσηλείας, η αναβάθμιση σε εξοπλισμό και εγκαταστάσεις, η ενίσχυση σε προσωπικό, ώστε να συνεχιστεί η απρόσκοπτη λειτουργία που προσφέρει σε έναν τόπο που μετράει τις πληγές του, κύριε Υπουργέ -θα τα πούμε στον επόμενο Υπουργό αυτά- από την άδικη απογλινιτοποίηση, την χωρίς σχέδιο.

Τα ερωτήματα που τίθενται, βέβαια, είναι: Πρώτον. Ποιο είναι το σχέδιο της Κυβέρνησης για τη μοναδική δημόσια δομή παροχής ιατρικών υπηρεσιών αποκατάστασης στη βόρεια Ελλάδα, ώστε να λειτουργεί με επάρκεια και να συνεχίσει να προσφέρει στους ωφελούμενους δωρεάν υπηρεσίες και κυρίως να μην γίνει βορά στην ιδιωτική πρωτοβουλία;

Δεύτερον, ποια απόφαση θα λάβετε για την άμεση ενίσχυση του ΚΕΦΙΑΠ Αμυνταίου με ιατρικό και νοσηλευτικό εξειδικευμένο προσωπικό, ώστε να δεχτεί άμεσα τους εκατοντάδες ωφελούμενους που επιθυμούν διακαώς να θεραπευτούν;

Τι προτίθεστε να κάνετε ώστε να εξασφαλιστούν οι υπηρετούντες υπάλληλοι και τελικά πώς ορίζετε την αναβάθμιση του ΚΕΦΙΑΠ Αμυνταίου, ώστε να εξυπηρετηθούν οι ανάγκες σε εξοπλισμό και υποδομές;

Έχουμε ακούσει πολλές δηλώσεις σας, κύριε Υπουργέ και σήμερα θα θέλαμε και μια δέσμευση -θα τα πω και στη δευτερολογία μου- και από τη στιγμή που έκλεισε η κλινική -στην πραγματικότητα δεν έχει δεχτεί άλλους ασθενείς- υπάρχει μεγάλη αναταραχή στην περιοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Ορίστε, κύριε Υπουργέ, έχετε τον λόγο. Μονοπωλείτε τη συζήτηση σήμερα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είμαισε φόρμα σήμερα!

Αγαπητή κυρία συνάδελφε, θέτετε στη Βουλή ένα θέμα που με πονάει πάρα πολύ ως δυτικομακεδόνα και Αμυντιώτη, γιατί δεν έχω κρύψει ποτέ ότι αισθάνομαι πολύ μεγάλη περηφάνια ότι ο αείμνηστος πατέρας μου είχε γεννηθεί στο Αμύνταιο, είχε μεγαλώσει στο Αμύνταιο, εκεί είναι ο τάφος του παππού μου, όποτε πηγαίνω κάνω το τρισάγιο εις μνήμη του και εκεί είναι πάρα πολλά μέλη της οικογένειάς μου. Αν με ρωτήσει κάποιος -και συχνά με ρωτούν- από πού είστε, κύριε Γεωργιάδη, πάντα λέω -όχι τώρα που είμαστε εδώ στην ερώτηση- είμαι από το Αμύνταιο Φλωρίνης και το λέω με πολύ μεγάλη περηφάνια, με καμάρι και πράγματι θα το ήθελα πάρα πολύ να κατάφερνα επί θητείας μου να λυθεί το πρόβλημα του ΚΕΦΙΑΠ Αμύνταιου.

Λίγα λόγια να πω γι’ αυτό. Το έχω επισκεφθεί ήδη δύο φορές και το επισκέφθηκα γιατί ήθελα να έχω προσωπική γνώμη για όλα αυτά που θα σας πω.

Το κτήριο είναι καταπληκτικό. Χτίστηκε επί του αειμνήστου Πρωθυπουργού Κωνσταντίνου Μητσοτάκη, ο οποίος διέγνωσε την καταλληλόλητα της περιοχής για ένα πραγματικό κέντρο αποκατάστασης, όχι μόνο της δυτικής Μακεδονίας, αλλά θα μπορούσε να παίξει τον ρόλο της ευρύτερης περιοχής και να γίνει και πόλος και οικονομικής ανάπτυξης της περιοχής και θα μπορούσε να προσελκύσει ασθενείς από πολύ μακρύτερες περιοχές.

Δυστυχώς, μέχρι σήμερα δεν έχει αξιοποιηθεί αυτό το κτήριο κατά τον τρόπο που θα μπορούσε, σύμφωνα με το αρχικό όραμα και την κτηριακή του υποδομή, έστω και πλέον υποβαθμισμένη και παραμελημένη μετά από τόσα χρόνια υπολειτουργίας.

Για την επόμενή του ημέρα, λοιπόν, για το μέλλον του, γι’ αυτό που θα ήθελα εγώ και πιστεύω και εσείς να δούμε να γίνει το ΚΕΦΙΑΠ Αμυνταίου, έχω αναθέσει τη σχετική μελέτη στην ΑΕΜΥ, η οποία -όπως ξέρετε- διαχειρίζεται το καλύτερο δημόσιο κέντρο αποκατάστασης στο Κορωπί, που είναι ένα κόσμημα, είναι εξαιρετικό, με τα τελειότερα μηχανήματα και με πολύ μεγάλη ημερήσια επισκεψιμότητα. Ως έχοντες, λοιπόν, στην ΑΕΜΥ τη σχετική τεχνογνωσία από την ίδρυση, λειτουργία και συντήρηση ενός τέτοιου κέντρου, έχω ζητήσει να μου ετοιμάσουν μια μελέτη που θα μου πει τι μπορούμε στ’ αλήθεια να κάνουμε για να φτιάξουμε το ΚΕΦΙΑΠ Αμυνταίου, όπως θα έπρεπε να είναι, δηλαδή, ένα πραγματικά σύγχρονο και μεγάλο δημόσιο κέντρο αποκατάστασης.

Η μελέτη αναμένεται, όταν θα μου παραδοθεί έχω δεσμευτεί να έρθω στο Αμύνταιο, να κάνω παρουσίαση στην τοπική κοινωνία, να κάνουμε διάλογο με την τοπική κοινωνία και με την περιφερειακή αυτοδιοίκηση, τον δήμο και τους φορείς των ασθενών της περιοχής, για να φτιάξουμε στο τέλος ένα αποτέλεσμα που θα έχει τη μεγαλύτερη δυνατή σύμπνοια και να πάμε γρήγορα προς τα εμπρός.

Αυτό, όμως, είναι για το μέλλον. Εσείς θέτετε -και σωστά- τα ζητήματα του παρόντος χρόνου, δηλαδή, την ανακοίνωση, που κακώς υπήρξε, από την κυρία φυσίατρο, ότι το ΚΕΦΙΑΠ σταματάει να δέχεται ασθενείς. Την ώρα που έγινε αυτή η ανακοίνωση δεν είχε πλέον ασθενείς μέσα. Δεν θέλω να υπεισέλθω στο γιατί και πώς. Απλώς να σας αναφέρω ότι με δική μου εντολή συστήθηκε αμέσως επιτροπή από το Νοσοκομείο της Φλώρινας, για να επιλύσει το σχετικό θέμα και έχει βγει ήδη σχετική δημόσια ανακοίνωση στις 4 Σεπτεμβρίου του 2024, με υπογραφή του κυρίου διοικητή του Γενικού Νοσοκομείου Φλώρινας που λέει ότι το ΚΕΦΙΑΠ Αμυνταίου δέχεται πλέον νέες αιτήσεις για νοσηλεία ασθενών που χρίζουν αποκατάστασης.

Τα υπόλοιπα θα τα αναφέρω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πέρκα, έχετε τον λόγο για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, πριν συνεχίσω -δεν ξέρω αν ακούτε- να πω το εξής: Ζητάτε μελέτη για τεχνογνωσία για ένα θέμα που το μόνο που θέλει είναι πόρους, πόρους ανθρώπινους και χρηματοδοτικούς. Οι ελλείψεις είπαμε ποιες είναι και γιατί δεν έγινε. Έκανα ένα σχόλιο, δεν με ακούσατε. Δεν χρειάζονται μελέτες, είναι φανερό. Θέλει γιατρούς και θέλει και πόρους, χρήμα που έχουμε από το Ταμείο Δίκαιης Μετάβασης και για ανακαίνιση και για τον καλύτερο εξοπλισμό. Και με αυτά μόνο θα μπορούσε να λειτουργήσει, γιατί το έχει ανάγκη η περιοχή και η Ελλάδα.

Εν πάση περιπτώσει, εμείς ακούσαμε στις ανακοινώσεις του Σχεδίου Δίκαιης Αναπτυξιακής Μετάβασης να αναφέρετε πρόταση για αναβάθμιση του ΚΕΦΙΑΠ μέσω ΣΔΙΤ. Υπήρχαν τότε πολλές αντιδράσεις. Ύστερα από αυτό, ακούσαμε πολλές από τις δηλώσεις σας, ότι προκύπτει σχέδιο ένταξής του σε ΣΔΙΤ μέσω της «Ανώνυμης Εταιρείας Μονάδων Υγείας».

Η αρχική σας δήλωση ήταν ότι προς τον Μάιο του 2024 θα είχαμε ένα ολοκληρωμένο σχέδιο που θα επιβεβαίωνε την παρουσία του ΚΕΦΙΑΠ Αμυνταίου ως το μοναδικό δημόσιο κέντρο αποκατάστασης στη χώρα. Μάλιστα, δηλώσατε αυτολεξεί ότι η μόνη σκέψη που υπάρχει αυτή τη στιγμή είναι η συνεργασία της συγκεκριμένης δομής με την «Ανώνυμη Εταιρεία Μονάδων Υγείας», με στόχο να φτιάξουμε έναν σπουδαίο χώρο που θα βρίσκουν καταφύγιο όχι μόνο οι ανασφάλιστοι, αλλά και οι αδύναμοι συμπολίτες μας που δεν έχουν τη δυνατότητα να πληρώσουν τη συμμετοχή στα ιδιωτικά κέντρα αποκατάστασης.

Το πρόβλημα με την αποκατάσταση το γνωρίζετε καλύτερα από μένα, είναι τεράστιο. Τα χρήματα που απαιτούνται και για απλά ορθοπεδικά, πόσο μάλλον εγκεφαλικά και όλα αυτά που ανέφερα, δεν μπορεί ο μέσος πολίτης να τα αντέξει, γιατί είναι και θεραπείες που τραβάνε μήνες. Και είχαμε αυτό το διαμάντι εκεί. Δεν παρουσιάστηκε εν τέλει κανένα σχέδιο. Και όπως είπα -το αναφέρετε και ο ίδιος για το εξαιρετικό έργο που υλοποιεί, τον εξαιρετικό χώρο, την ιδανική τοποθεσία- βεβαίως, θα μπορούσε να αποτελέσει κέντρο και στολίδι ακόμη και για τα Βαλκάνια. Πραγματικά είναι και πόλος ανάπτυξης σε μια περιοχή που πλήττεται πανταχόθεν.

Μέχρι στιγμής, δεν υπάρχει τίποτα. Απεναντίας βλέπουμε την κλειστή νοσηλεία να παύει και τη διοίκηση του Νοσοκομείου Φλώρινας να πασχίζει με τη δημιουργία αυτών που αναφέρατε, επιτροπής γιατρών για την επαναλειτουργία, μετά βέβαια από πάρα πολλές αντιδράσεις της τοπικής κοινωνίας.

Ξέρετε πώς νιώθει μια κοινωνία όταν χάνουν τη δουλειά τους και φεύγει ο κόσμος -φεύγουν σωρηδόν, οι νέοι άνθρωποι φεύγουν- η αγροτική παραγωγή δεν αποζημιώνεται; Και φτάνουμε στην υγεία που είναι το πρώτο και κλείνει και μία δομή. Αυτό είναι τεράστια πληγή για την περιοχή.

Αναφερθήκατε μόνος σας στο παρελθόν της δομής. Ήταν έμπνευση της μητέρας του Πρωθυπουργού, κ. Μαρίκας Μητσοτάκη και εγκαινιάστηκε πραγματικά από τον Κωνσταντίνο Μητσοτάκη. Και σήμερα το βλέπουμε να στραγγαλίζεται, να τελειώνει και να κλείνει.

Και τώρα, άκουσα γι’ αυτό το σχέδιο -που θα ήθελα πάρα πολύ να το πιστέψω και να πω μπράβο, ναι, να γίνει αυτή η μελέτη- και λέω μέχρι τότε -ας το πω έτσι- δεν μπορεί να διατεθεί ποσό για ανακαίνιση και ό,τι χρειάζεται και κάπως να λυθεί το θέμα με τους γιατρούς; Δεν γίνεται να κλείνει ούτε μία μέρα, δεν γίνεται να απειλείται η περιοχή, να κλείσει και αυτό το τελευταίο σωστό πράγμα που λειτουργούσε.

Έχετε πει κατά καιρούς ότι η ευκαιρία είναι η απολιγνιτοποίηση. Πράγματι είναι, με την έννοια ότι υπάρχουν διαθέσιμοι πόροι. Το ζήτημα με τους πόρους είναι πώς θα διανεμηθούν και πώς θα διατεθούν και τι θα αφήσουν, τι αποτύπωμα θα αφήσουν. Εδώ εγώ δεν βλέπω κάτι καλό σε ό,τι αφορά το ΚΕΦΙΑΠ, εκτός αν σύντομα ακούσουμε μια εξαγγελία ότι γίνεται αυτό και εκείνο.

Και σε ό,τι αφορά τώρα αυτή την ανώνυμη εταιρεία και την προηγούμενη δήλωση που είχε να κάνει με το ΣΔΑΜ, προφανώς φανταζόμαστε ότι όπως κάνετε σε όλους τους τομείς της οικονομίας, πάλι στο μυαλό σας θα ήταν ο ιδιωτικός τομέας, όπου βεβαίως, οι ωφελούμενοι τα νοσήλια θα είναι πανάκριβα και θα πρέπει να τα πληρώνουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα κάνω και μία ακόμα ερώτηση, κύριε Πρόεδρε. Συγγνώμη.

Κάτι γενικότερο, μιας και είμαστε εδώ. Υπάρχουν τα φαινόμενα των «αλεξιπτωτιστών» καρδιολόγων από νοσοκομείο σε νοσοκομείο, για να καλυφθούν οι εφημερίες, των διαρκών διακομιδών στα μεγάλα νοσοκομεία της κεντρικής Μακεδονίας, στη Θεσσαλονίκη κυρίως, και κάποιοι άνθρωποι χάνονται και στον δρόμο. Η παθολογική και η παιδιατρική κλινική της Φλώρινας φυτοζωούν και οι γιατροί εξουθενώνονται, κάνοντας έκκληση για προσλήψεις, πάλι για να μπορούν να καλύψουν τις εφημερίες.

Είναι μια οριακή κατάσταση σε όλες τις κλινικές. Βεβαίως, πού και πού εμφανίζονται και κάτι ευφάνταστα σχέδια για τριτοβάθμια νοσοκομεία, μελέτες δηλαδή, κ.λπ. Θα ήθελα να αναλάβετε μια ευθύνη, να μας πείτε τι θα γίνει και με αυτό το θέμα στην περιοχή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή, κυρία συνάδελφε. Κατ’ αρχάς, επαναλαμβάνω, το ΚΕΦΙΑΠ λειτουργεί. Το νοσοκομείο μετακινεί κόσμο, έχει προσωπικό. Θα σας καταθέσω και τους πίνακες των υπηρετούντων, για να μη χάσω χρόνο. Εάν κάποιος ασθενής θέλει να κάνει χρήση του ΚΕΦΙΑΠ, μπορεί να κάνει αίτηση στο ΚΕΦΙΑΠ του νοσοκομείου και θα του παραδώσουμε κανονικά τις υπηρεσίες που πρέπει να του παρέχουμε. Δεν αλλάζει κάτι, να μην ανησυχεί η περιοχή. Όταν είναι να αλλάξει, θα αλλάξει μόνο προς το καλύτερο.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σχολιάσω κάτι που είπατε. Δεν μπορείτε, είπατε, να κάνετε μια μικρή ανακαίνιση και να πάτε λίγους γιατρούς τώρα και όταν γίνει η μελέτη, έγινε; Όχι, είναι η απάντηση. Διότι, εάν πας να κάνεις μία μελέτη για να φτιάξεις κάτι σωστά από την αρχή, δεν κάνεις ενδιάμεσα μερεμέτια.

Σας είπα, αναθέσαμε στην ΑΕΜΥ να μας πει πόσο θα κοστίσει και με ποια διαδικασία πρέπει να το κάνουμε, για να φτιάξουμε το ΚΕΦΙΑΠ Αμυνταίου αυτό πραγματικά μπορεί να είναι και που δεν έχει καμμία σχέση με αυτό που λειτουργεί σήμερα και με αυτό που λειτουργούσε όλα αυτά τα χρόνια. Καμμία σχέση. Μιλάμε για κάτι εντελώς διαφορετικό.

Άρα πρώτα κάνεις τη μελέτη, πρώτα αποφασίζεις τι θέλεις να κάνεις και μετά ξοδεύεις λεφτά. Έτσι δουλεύουν τα σωστά κράτη. Δεν μπορεί να γίνει με άλλον τρόπο. Τι να κάνουμε τώρα; Περιμέναμε να το φτιάξουμε από το 1993 το 2024. Ε, θα περιμένουμε λίγους μήνες ακόμα, για να έχουμε τη μελέτη. Θα γίνει. Επί θητείας μου, σας είπα, είναι ένας από τους στόχους μου. Είναι και -εάν θέλετε- και για λόγους δεν θα πω ιδιοτελείς, αλλά της οικογενείας μου. Εις μνήμην του πατέρα μου, θέλω να το δω να συμβαίνει. Για λόγους, δηλαδή, ηθικής τάξεως, με αυτή την έννοια και όχι υλικού συμφέροντος.

Τώρα, δεν είναι τόσο απλό όσο νομίζετε να φτιάξεις ένα κέντρο αποκατάστασης. Ο λόγος που επιλέξαμε την ΑΕΜΥ είναι γιατί έχει εμπειρία, έχει γνώση, το κάνει ήδη με επιτυχία. Εάν κάνατε τον κόπο να πάτε στο Κορωπί, για να δείτε το κέντρο που έχει εκεί η ΑΕΜΥ, εγώ έχω πάει και το έχω δει και σας λέω ότι είναι όχι εφάμιλλο των καλύτερων ιδιωτικών, αλλά είναι καλύτερο από πολλά ιδιωτικά. Ένα τέτοιο κέντρο θέλουμε να φτιάξουμε εκεί, όχι κάτι, όπως έχουμε συνηθίσει να κάνει στην Ελλάδα, τσαπατσούλικο. Θέλω να κάνω κάτι σπουδαίο.

Η ΑΕΜΥ είναι δημόσιο. Η ΑΕΜΥ είναι εταιρεία του Υπουργείου Υγείας. Ανήκει 100% στο δημόσιο. Οι μονάδες είναι δημόσιες. Παραδείγματος χάριν, το Νοσοκομείο της Θύρας είναι ΑΕΜΥ. Μιλάμε για δημόσιο, δεν μιλάμε για μη δημόσιο. Το αν θα επιλέξουμε να κάνουμε ΣΔΙΤ, όπως στη διαδικασία για την κατασκευή του, την ανακαίνισή του και λειτουργία του, δεν θα χάσει τον δημόσιο χαρακτήρα του. Ως δημόσιο θα λειτουργεί. Το θέμα είναι από πού θα χρηματοδοτείται. Δεν θα πληρώνει ο κόσμος για να πάει. Δεν θα γίνει άλλη μία ιδιωτική μονάδα αποκατάστασης. Συζητάμε για δημόσια μονάδα δωρεάν παροχής υπηρεσιών. Εάν θα πληρώνει ο ΕΟΠΥΥ ή εάν θα πληρώνει ο κρατικός προϋπολογισμός αυτό δεν αφορά τον ασθενή. Ο ασθενής θα πρέπει να βρίσκει εκεί δωρεάν υπηρεσίες αποκατάστασης. Και θα βρίσκει εκεί δωρεάν υπηρεσίες αποκατάστασης, τελεία. Μην αντιδικούμε σε αυτά που συμφωνούμε.

Είμαι βέβαιος -και θα μου επιτρέψετε να το πω αυτό- ότι δεν είναι όλοι οι άνθρωποι το ίδιο. Ο καθένας κρίνεται κυρίως την ώρα που κυβερνά. Εσείς, όταν κυβερνήσατε, είχατε επιδείξει εποικοδομητικό πνεύμα και, παρά την ιδεολογική μας διαφορά, δεν είχατε ιδεολογικές αγκυλώσεις. Εάν κάτι έπρεπε να γίνει σωστά, το κάνατε και σας το έχω αναγνωρίσει αυτό δημόσια.

Θέλω να το ξαναπώ, επειδή δεν έχει τύχει να βρεθούμε μαζί. Προχθές που πέρναγα από την παραλιακή, έβγαλα φωτογραφία στο Ελληνικό τον πύργο και τον ανήρτησα στο Twitter μου, γιατί θεώρησα ότι είναι μεγάλη τιμή για την πολιτική μου σταδιοδρομία, διότι συνέβαλα ως αρμόδιος Υπουργός Ανάπτυξης τότε για να γίνει σήμερα αυτό το πολύ μεγάλο έργο. Θέλω να σας το αναγνωρίσω ότι ένα μεγάλο, σημαντικό, κομμάτι του έργου αυτού είναι και λόγω της δικής σας δουλειάς, ως αρμοδία τότε Γενική Γραμματεύς, που χειριζόσασταν τη συγκεκριμένη επένδυση. Με αυτό το εποικοδομητικό έργο θα πάει η Ελλάδα μπροστά.

Είμαι βέβαιος ότι, όταν θα κάνουμε τη μελέτη, θα την παραδώσω στην τοπική κοινωνία και σε εσάς και προφανώς στον Βουλευτή της Νέας Δημοκρατίας. Το καταλαβαίνετε αυτό, δεν είναι κομματικό ζήτημα εδώ. Θα κάνουμε πρώτα εξαντλητικό διάλογο με την τοπική κοινωνία και μετά θα εφαρμόσουμε το σχέδιο. Δεν θα κάνουμε κάτι αιφνιδιαστικά. Το κέντρο, όμως, τώρα λειτουργεί όπως λειτουργούσε. Η φήμη ότι κλείνει, ότι σταματάει να δέχεται ασθενείς, δεν είναι πραγματική.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την τρίτη με αριθμό 1389/16-9-2024 επίκαιρη ερώτηση πρώτου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας, με θέμα: «Μονόδρομος η απόσυρση του Περιφερειακού Χωροταξικού Πλαισίου Δυτικής Μακεδονίας».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Έχετε τον λόγο, κύριε συνάδελφε, για δύο λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, λίγες ημέρες μετά τις ευρωεκλογές η Κυβέρνησή σας επιφύλαξε μια πολύ δυσάρεστη έκπληξη σε όλους τους Δυτικομακεδόνες, δημοσιεύοντας, δίνοντας ΦΕΚ στο περιφερειακό χωροταξικό πλαίσιο της δυτικής Μακεδονίας. Εμπεριέχονται σειρά πρωτοφανών ρυθμίσεων, που δίνουν, κυριολεκτικά, στην υποβάθμιση της δυτικής Μακεδονίας, που έτσι και αλλιώς είναι μια γενική αντίληψη στην κοινωνία, δίνουν ΦΕΚ.

Το πιο σημαντικό, όμως, είναι ότι όλες οι μείζονες επιλογές που εμπεριέχονται στο χωροταξικό πλαίσιο έχουν γίνει χωρίς καμμία διαβούλευση. Σπεύδω να πω, να σας προλάβω, ότι στα σχετικά που επικαλείται στα λαβόντα υπ’ όψιν, κύριε Πρόεδρε, η σχετική υπουργική απόφαση με δημοσίευση του ΦΕΚ, αναφέρονται απόφαση περιφερειακού συμβουλίου και άλλων οργάνων του 2013, του 2015, κάτι που αντίκειται και στην κοινή λογική αλλά και στη σχετική νομολογία του Συμβουλίου της Επικρατείας, που έχει κάνει σαφές με επανειλημμένες αποφάσεις ότι σε τέτοιου χαρακτήρα διοικητικές πράξεις πρέπει να είναι εύλογα πρόσφατες -επίκαιρες, δηλαδή- οι γνωμοδοτήσεις. Αυτό είναι ένα θέμα ουσίας, που αφορά τη θεσμική διάσταση του πράγματος, αλλά υπάρχει και μία ουσιαστική, εξίσου σημαντική, για να μην πω σημαντικότερη. Ότι δεν έχει γίνει διαβούλευση για μείζονες αλλαγές. Διότι οι διαβουλεύσεις που επικαλείστε δεν αναφέρονται πουθενά σε μείζονες επιλογές που για πρώτη φορά εμφανίζονται στο σημερινό χωροταξικό, όπως ισχύει από τα τέλη Ιουνίου μέχρι σήμερα.

Αναφέρομαι ενδεικτικά σε δύο μεγάλες κατηγορίες. Πρώτον, υποβαθμίζονται συλλήβδην όλες οι μεταφορές -οδικές, αεροπορικές, σιδηροδρομικές-, που ξαφνικά χάνουν τον χαρακτήρα των διευρωπαϊκών δικτύων, όπως ήταν χαρακτηρισμένες από το χωροταξικό που ίσχυε από το 2003 μέχρι πρόσφατα. Επίσης, υποβαθμίζονται συλλήβδην όλες οι πόλεις και αντίστοιχα και τα ημιαστικά κέντρα, όπου ενδεικτικά η Κοζάνη από κέντρο επιπέδου 1, διεθνές, ευρωπαϊκό, πάει στο επίπεδο 3, ούτε καν εθνικό, αλλά περιφερειακό κέντρο, η Πτολεμαΐδα από το δεύτερο εθνικό επίπεδο πάει στο πέμπτο. Αντίστοιχα, τα Γρεβενά, η Καστοριά και Φλώρινα υποβαθμίζονται μία ή δύο κατηγορίες.

Είναι μείζονες επιλογές, για τις οποίες δεν ενημερώθηκε ποτέ κανείς και έχει παραβιαστεί όχι μόνο η κοινή λογική, όχι μόνο το βασικό θεσμικό πλαίσιο, αλλά η ίδια η πεμπτουσία της δημοκρατίας.

Γι’ αυτό, λοιπόν, και έβαλα τίτλο στην ερώτησή μου ότι μονόδρομος είναι η απόσυρση, προκειμένου να υπάρξει η απαραίτητη διαβούλευση.

Θέλω, λοιπόν, να μου πείτε γιατί προχωρήσατε σε μια τέτοια πράξη και εάν σκέφτεστε να το αποσύρετε, για να υπάρξει η απαραίτητη διαβούλευση για τέτοιες μείζονες επιλογές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Νομίζω ότι και η κ. Πέρκα είναι ταυτόχρονα τώρα; Είναι το ίδιο θέμα. Έτσι δεν είναι;

**ΠΡΟΕΔΡΕΥΩΝ (Βασίλειος Βιλιάρδος):** Είναι η επόμενη ερώτηση, δεν είναι το ίδιο θέμα, κύριε Υπουργέ. Υπάρχει μια διαφορά. Το έχουμε συζητήσει με τους συναδέλφους.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ας ακούσω και την κ. Πέρκα ως πρωτολογία και να απαντήσω και εγώ.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ. Παραμένουμε στη διαδικασία. Απαντήστε, σας παρακαλώ, και μετά απαντάτε στην κ. Πέρκα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα πω τα ίδια πράγματα στην ουσία δύο φορές, αλλά δεν πειράζει.

Κύριε συνάδελφε, σέβομαι και την αγωνία και τον προβληματισμό για τον τόπο καταγωγής σας, μια περιφέρεια που έχει ιδιαιτερότητες πολλές και σίγουρα η αλλαγή του παραγωγικού μοντέλου, που είναι πολύ σημαντική στην ευρύτερη περιοχή, αλλάζει ζωές και δημιουργεί νέες προοπτικές.

Όμως, ας δούμε λίγο την ιστορία του Περιφερειακού Χωροταξικού Πλαισίου της Δυτικής Μακεδονίας πώς ξεκίνησε και πώς ολοκληρώθηκε. Η υπογραφή της σύμβασης έγινε το 2012. Μελετήτρια ήταν η κ. Γιαννακού. Ξεκίνησε η μελέτη, φτάνουμε στο 2016. Η κ. Πέρκα ίσως θα θυμάται. Εγώ θα αναφερθώ στη διαδρομή την ιστορική που είναι καταγεγραμμένη. Στις 17 Νοεμβρίου του 2016 εγκρίνεται η στρατηγική μελέτη περιβαλλοντικών επιπτώσεων από τη Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας. Πριν, όμως, εγκριθεί, υπάρχει, όπως προβλέπεται από τη νομοθεσία, διαβούλευση και έγινε τέτοια διαβούλευση, όπως ο νόμος ορίζει, και με θεσμικούς και με κοινωνικούς φορείς, για να εκφράσουν τη γνώμη τους επί του περιφερειακού χωροταξικού πλαισίου που αναφερθήκατε.

Στα πλαίσια αυτά η Περιφέρεια Δυτικής Μακεδονίας εξέφρασε θετική γνωμοδότηση για το σχέδιο το οποίο εξελισσόταν και αφορά σε αυτό που αναφέρεστε. Αμέσως μετά, όπως είπα, 17 Νοεμβρίου, εγκρίθηκε η περιβαλλοντική έγκριση στρατηγική μελέτη περιβαλλοντικών επιπτώσεων. Φτάνουμε στις 9 Δεκεμβρίου του 2016. Η αρμόδια υπηρεσία εισηγείται θετικά για την υπογραφή του περιφερειακού χωροταξικού πλαισίου και στη συνέχεια, στις 2-7-2019 -λέω πώς εξελίσσονται οι βασικές στιγμές εξέλιξης του σχεδιασμού-, υπογράφεται η υπουργική απόφαση και πάει για την έγκριση του Περιφερειακού Χωροταξικού Πλαισίου Δυτικής Μακεδονίας και πηγαίνει για δημοσίευση στο Φύλλο της Εφημερίδας της Κυβέρνησης.

Αν θυμάστε, ήταν οι μέρες που άλλαξε η κυβέρνηση, ήρθε η καινούργια κυβέρνηση, έγινε αλλαγή κατεύθυνσης, που ήταν σημαντική και αφορούσε τη μετάβαση από τον λιγνίτη στις ανανεώσιμες πηγές ενέργειας, στην απολιγνιτοποίηση των περιοχών. Γι’ αυτό αναφέρθηκα πριν και στην αλλαγή του παραγωγικού μοντέλου, που είναι πάρα πολύ σημαντικό.

Στη φάση αυτή οι αλλαγές που έγιναν ήταν κυρίαρχα για αυτόν τον λόγο. Γι’ αυτό και μέσα από το σχέδιο δίκαιης αναπτυξιακής μετάβασης που ξεκίνησε το 2022 και σε αυτό υπήρξε διαβούλευση και θετική γνωμοδότηση του περιφερειακού συμβουλίου μετά από όλες τις συζητήσεις που έγιναν και αφορούσαν τις περιοχές απολιγνιτοποίησης για μετάβαση από τον λιγνίτη στις ανανεώσιμες πηγές.

Σαν αλλαγή, για να δικαιολογήσω την εξέλιξη της διαβούλευσης στην οποία αναφερθήκατε, ήταν περιβαλλοντικά ευμενέστερη. Ο λιγνίτης είναι από πλευράς περιβαλλοντικού αποτυπώματος πολύ πιο δυσμενής από τις ανανεώσιμες πηγές ενέργειας.

Αφού έγινε αποδεκτό το σχέδιο δίκαιης αναπτυξιακής μετάβασης και εγκρίθηκε στις 29-4-2022 αυτό το σχέδιο, έπρεπε να προσαρμοστεί το Περιφερειακό Χωροταξικό Πλαίσιο Δυτικής Μακεδονίας, που, όπως είπα, είχε υπογραφεί, αλλά δεν πρόλαβε να δημοσιευτεί, κατά το κομμάτι της αλλαγής για την απολιγνιτοποίηση και τη μετάβαση προς τις ανανεώσιμες πηγές ενέργειας.

Ακριβώς επειδή ήταν φιλοπεριβαλλοντικό από πλευράς αποτυπώματος αυτό το κομμάτι της αλλαγής και σε συνάρτηση ότι η επικαιροποίηση των στοιχείων σχετικά με το παρελθόν που ελήφθησαν υπ’ όψιν στην κατ’ αρχήν υπογραφή ήταν τέτοιου χαρακτήρα που δεν επηρέαζαν την αλλαγή του περιφερειακού χωροταξικού πλαισίου, γι’ αυτό και δεν έγινε νέα διαβούλευση συλλογική. Έγινε, όμως, στα πλαίσια του προελέγχου του περιβαλλοντικού και ανάλογα με ποια στοιχεία θα έπρεπε να επικαιροποιηθούν προς τη Διεύθυνση Υδάτων, για παράδειγμα, της Αποκεντρωμένης Διοίκησης Ηπείρου - Δυτικής Μακεδονίας, αλλά και προς το Υπουργείο Πολιτισμού, προς το Υπουργείο Αγροτικής Ανάπτυξης, για να εκφράσουν απόψεις συμπληρωματικά στα πλαίσια ολοκλήρωσης και αυτά απαντήθηκαν και έληξε η διαδικασία. Για αυτό και υπεγράφη το περιφερειακό χωροταξικό πλαίσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ. Έχετε και τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως, κύριε Πρόεδρε, δεν θέλω να φανεί ότι δεν θα απαντήσω, αλλά στη δευτερολογία θα ολοκληρώσω.

Γνωρίζω ότι υπάρχουν κάποια στοιχεία τα οποία χρήζουν απόλυτης απάντησης σε ό,τι αφορά στοιχεία σε κάποιους πίνακες που υπάρχουν στο περιφερειακό χωροταξικό.

Δεν θέλω, όμως, να κλέψω άλλον χρόνο. Θα μου δοθεί η δυνατότητα να συμπληρώσω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κύριε συνάδελφε, έχετε τον λόγο για τη δευτερολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, προκειμένου να έχουμε έναν βασικό διάλογο, προσπάθησα να σας προλάβω. Όλα αυτά που λέτε ενισχύουν το γιατί και δίνουν περαιτέρω υπόσταση στις ήδη ασκηθείσες προσφυγές με αίτηση αναίρεσης, στις οποίες θα αναφερθώ μετά. Δύο αιτήσεις αναίρεσης έχουν γίνει πριν λίγες ημέρες.

Να βάλουμε, όμως, τα πράγματα σε μια σειρά. Όσον αφορά το χωροταξικό, πιστεύω ότι είναι κοινός μας στόχος. Φαντάζομαι να το ξέρετε και εσείς. Το χωροταξικό δεν είναι οποιαδήποτε διοικητική πράξη. Το χωροταξικό είναι -ας μου επιτραπεί να πω- το ευαγγέλιο της ανάπτυξης μιας περιοχής ή ενός τομέα για δέκα, δεκαπέντε ή είκοσι χρόνια, μέχρις ότου επικαιροποιηθεί ή αλλάξει ριζικά, αν υπάρχουν νέα δεδομένα. Δεν μιλάμε για μια διοικητική πράξη από αυτές που συμβαίνουν κάθε μέρα. Είναι από τις κατ’ εξοχήν πράξεις, τις οποίες οι πολίτες πρέπει να γνωρίζουν πώς και γιατί λαμβάνονται σοβαρές αποφάσεις που αφορούν το μέλλον τους.

Το μόνο σημείο στο οποίο συμφωνώ με την τοποθέτησή σας είναι ότι η δυτική Μακεδονία πραγματικά είναι μια περιφέρεια μετάβασης, γεγονός που δίνει ακόμη μεγαλύτερη σημασία στο χωροταξικό της. Πρέπει να ονομάζουμε από τώρα τις βασικές επιλογές, τις βασικές υποδομές, στις οποίες θα πατήσει για να οικοδομήσει ένα νέο μοντέλο ανάδειξης αυτή η περιφέρεια, που έχει χάσει ήδη τα τελευταία επτά χρόνια πάνω από 50% του ΑΕΠ.

Κύριε Πρόεδρε, πουθενά δεν έχει γίνει στην Ελλάδα και σε όλη την Ευρώπη αυτό, μέσα σε επτά χρόνια να έχει χαθεί περίπου το 55% του περιφερειακού εισοδήματος σε μια περιοχή. Πουθενά! Είναι κραυγαλέα, είναι έντονη, επιτακτική ανάγκη, λοιπόν, να υπάρξει ένας τέτοιος σχεδιασμός που θα επιτρέπει να δούμε με σχετική αισιοδοξία το μέλλον.

Αντ’ αυτού, εσείς υποβαθμίζετε την κατηγορία και όλες τις υποδομές. Αντί να αναβαθμίζουμε τις υποδομές για να πατήσουν σε σιδηρόδρομους, σε αεροπορικές μεταφορές. Το διεθνές Αεροδρόμιο της Καστοριάς εξαφανίζεται από τον χάρτη. Ο σιδηρόδρομος προς την Καλαμπάκα και μετέπειτα Ηγουμενίτσα εξαφανίζεται από τα ευρωπαϊκά δίκτυα, όπως και οι δρόμοι Κοζάνης - Λάρισας και πάει λέγοντας και οι πόλεις υποβαθμίζονται, όπως ήδη ανέφερα.

Δεν είναι τυχαίο, κύριε Υπουργέ, ότι, όπως έλεγα στην αρχή της ερώτησής μου, είναι ανάστατη η κοινωνία της δυτικής Μακεδονίας και από τα ξημερώματα της περασμένης Δευτέρας που κατέθεσα την ερώτηση μέχρι τώρα που συζητείται έχουν υπάρξει εξελίξεις που πρέπει να λάβετε υπ’ όψιν σας και να απαντήσετε διαφορετικά. Αν δεν μπορείτε σήμερα, σκεφτείτε το να απαντήσετε αύριο διαφορετικά.

Το περιφερειακό συμβούλιο, στο οποίο αναφέρομαι στην ερώτησή μου, έγινε παρουσία εκατοντάδων συμπολιτών μας ακριβώς διότι υπάρχει έντονη ανησυχία για όλο αυτό. Οι παρατάξεις της σύμπασας αντιπολίτευσης του περιφερειακού συμβουλίου κατέθεσαν σχετική αίτηση αναίρεσης του χωροταξικού, ακριβώς γιατί δεν έγινε η διαβούλευση και, επίσης, την άλλη μέρα, την περασμένη Τρίτη, υπήρξε μια μείζονα εξέλιξη. Δεν ξέρω αν έχετε ενημερωθεί.

Η ΠΕΔ Δυτικής Μακεδονίας με ομόφωνη απόφασή της αποφάσισε να προσβάλει το χωροταξικό, ακριβώς γιατί προβαίνει σε μείζονες αλλαγές που δεν γνώριζε κανένας, χωρίς καμμία διαβούλευση, για να το πω απλά. Η ΠΕΔ Δυτικής Μακεδονίας, μάλιστα -όχι ότι θα άλλαζε κάτι αν είχε διαφορετικό χαρακτήρα, κύριε Πρόεδρε-, αλλά πρέπει να επισημάνω ότι, λόγω του μεγέθους της Περιφέρειας, που αποτελείται από δεκατρείς δήμους, είναι μία από τις ΠΕΔ όπου και οι δεκατρείς δήμαρχοι συμμετέχουν στο Διοικητικό Συμβούλιο συν οκτώ δημοτικοί σύμβουλοι, δηλαδή είκοσι ένας συνολικά συναποτελούν το Δ.Σ. της ΠΕΔ, οι περισσότεροι εκ των οποίων προέρχονται από συνδυασμούς αντιπολιτεύσεως σε δημοτικές αρχές.

Κύριε Υπουργέ, πρέπει να απαντήσετε σήμερα όχι σε εμένα, αλλά σε όλους -πλην ελαχίστων- τους Δυτικομακεδόνες που εκπροσωπούνται από τις δημοτικές τους αρχές, γιατί στο σύνολό της η τοπική αυτοδιοίκηση προσφεύγει με αίτηση ακυρώσεως, ακριβώς γιατί δεν έρχεται η διαβούλευση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, αναφερθήκατε σε στοιχεία. Δεν τα γνωρίζω και δεν γνωρίζω λεπτομέρειες. Γνωρίζω τις τελευταίες συζητήσεις που έχουν γίνει και τις αντιδράσεις, αλλά δεν γνωρίζω λεπτομερώς αυτά τα οποία επικαλείστε, τα οποία δεν ελήφθησαν υπ’ όψιν και είναι κρίσιμα. Εγώ θα ήθελα να μου κοινοποιήσετε και να με ενημερώσετε ποια είναι αυτά για να τα δούμε. Θέλω να γνωρίζω συγκεκριμένα ποια είναι αυτά σε σχέση με τα αναγραφόμενα και αυτά που έχουν εγκριθεί σήμερα στο περιφερειακό χωροταξικό πλαίσιο για να τα δούμε. Εδώ είμαστε και σίγουρα η ζωή «γεννάει» καινούργια πράγματα και ανάγκες και οφείλουμε να αξιολογούμε κάθε πληροφορία.

Άρα, με την έννοια αυτή, να μου στείλετε αυτά τα στοιχεία τα οποία επικαλείστε, τα οποία λέτε ότι είναι κρίσιμα θέματα που αφορούν στην προοπτική εξέλιξης της δυτικής Μακεδονίας και να τα δούμε, γιατί κοινό στόχο έχουμε ο όποιος σχεδιασμός να εξυπηρετεί ανάγκες με προοπτική και με βιωσιμότητα, πόσω μάλλον σε μια περίοδο που είναι περίοδος μετάβασης σχεδόν σε όλα, αλλά και για τα θέματα τα οποία συζητάμε.

Λέω κάτι που νομίζω ότι αφορά περισσότερο την κ. Πέρκα στην επίκαιρη ερώτηση που είναι για το ίδιο θέμα και που έχει και άλλα χαρακτηριστικά, συμπληρωματικά σ’ αυτά που είπατε. Ξαναλέω ότι όλα αξιολογούνται. Εγώ θέλω να λάβω γνώση των όποιων προτάσεων αλλαγών, για να αξιολογηθούν και αυτά. Δεν θέλω να πω περισσότερα αυτή τη στιγμή.

Επειδή μιλάμε για σχέδια και ακούει και ο κόσμος και ίσως να μην αντιλαμβάνεται, γνωρίζετε ότι αυτοί οι σχεδιασμοί γίνονται σε διάφορα επίπεδα, γιατί το περιφερειακό χωροταξικό πλαίσιο είναι δευτέρου επιπέδου σχεδιασμός και δίνει κατευθύνσεις και βάζει κανόνες και αρχές για να έλθουν τα χαμηλότερα, το πρώτο επίπεδο σχεδιασμού, τα τοπικά και ειδικά πολεοδομικά σχέδια, να εξειδικεύσουν πλέον λεπτομερώς στο πεδίο τού τι ακριβώς επιτρέπεται και τι απαγορεύεται, με ποιους όρους και με ποιους κανόνες, χρήσεις γης, όρους δόμησης κ.λπ., πέρα από τα δίκτυα που αναφερθήκατε και εστιάσατε στις μεταφορές, γιατί δεν άκουσα κάτι άλλο. Κυρίαρχα άκουσα για χαρακτηρισμούς δρόμων, αξόνων κ.λπ..

**ΠΑΡΙΣ ΚΟΥΚΟΥΛΟΠΟΥΛΟΣ:** Για την κατηγοριοποίηση των πόλεων.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως. Αυτό είπα. Όλα αυτά είναι ζητούμενα, αλλά να βάλουμε επιτέλους κανόνες, το τι απαγορεύεται και το τι ισχύει, γιατί η αναρχία, και ειδικά στον χώρο, είναι ένα μείζον εθνικό στοίχημα που πάμε να καλύψουμε διά μέσου όλων των σχεδιασμών που εξελίσσονται. Επειδή εξελίσσονται παράλληλα και ταυτόχρονα, θα πρέπει όλοι αυτοί οι σχεδιασμοί να είναι στην ίδια κατεύθυνση, ο ένας να είναι συμπληρωματικός του άλλου και αυτό είναι το στοίχημα που εξελίσσεται. Εκατό χρόνια κάναμε να βάλουμε τάξη στον χώρο.

Το έχω πει πολλές φορές και θα το λέω σε κάθε ευκαιρία: Τώρα είναι η ώρα όλες αυτές τις πληγές και τις εκκρεμότητες να τις κλείσουμε για το καλό και της περιοχής σας, αλλά και της πατρίδας μας γενικότερα, αυτή η ασυδοσία και η αναρχία, το «όλα επιτρέπονται παντού» να σταματήσει.

Θα περιμένω να μου καταθέσετε τις λεπτομέρειες γι’ αυτά τα οποία μου είπατε για να τα αξιολογήσουμε, να τα δούμε και θα τα πούμε. Δεν μπορώ να πω κάτι άλλο από τη στιγμή που δεν έχω όλη την εικόνα, γιατί θέλω να είμαι ειλικρινής μαζί σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό. Πολύ καλή απάντηση.

Θα συζητηθεί η όγδοη με αριθμό 1397/16-9-2024 επίκαιρη ερώτηση δεύτερου κύκλου της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας, με θέμα: «Χωρίς διαβούλευση και επικαιροποίηση μελετών το Περιφερειακό Χωροταξικό Πλαίσιο της Περιφέρειας Δυτικής Μακεδονίας».

Κυρία συνάδελφε, έχετε τον λόγο για δύο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Πράγματι είναι περίπου το ίδιο θέμα, αφορά το ίδιο αντικείμενο.

Κύριε Υπουργέ, είπατε μερικά πράγματα με τα οποία θα συμφωνήσω απολύτως και να σας πω ότι δεν κάνατε αυτό που έπρεπε. Όντως το περιφερειακό χωροταξικό είναι το παραπάνω επίπεδο και δίνει κατευθύνσεις στα παρακάτω, αλλά εδώ έχουμε την αντίθετη διαδικασία. Τα ειδικά πολεοδομικά προχωράνε και έρχεται μετά το περιφερειακό και εγκρίνεται τώρα, μέσα στο καλοκαίρι. Δηλαδή δεν τηρήθηκαν ούτε τα επίπεδα σχεδιασμού, τα οποία είναι πολύ σημαντικά. Είναι σοβαρά και τα θέματα τα οποία ανέφερε ο κ. Κουκουλόπουλος. Πρόκειται πραγματικά για το τι θα γίνει με αυτή την πολύπαθη περιοχή την επόμενη μέρα. Είναι τραγικό αυτό που γίνεται. Δεν δικαιολογείται.

Θα σας πω μερικά στην πρωτολογία μου και θα επανέλθω στη δευτερολογία. Αυτά που συμβαίνουν σε αυτή την περιοχή και σ’ αυτή τη χώρα με το πώς περνάνε τα επίπεδα του σχεδιασμού, με την έλλειψη εργαλείων, δεν συμβαίνουν σε καμμία ευρωπαϊκή χώρα, σε καμμία χώρα, θα έλεγα. Υπάρχουν και αντίστοιχες μελέτες.

Ακούστε τώρα. Τον Φεβρουάριο του 2021 είχε γίνει μια συνεδρίαση του Περιφερειακού Συμβουλίου Δυτικής Μακεδονίας που είχα συμμετάσχει κι εγώ και είχα πολύ σοβαρές ενστάσεις για τη διαδικασία που φαινόταν ότι πάει να ακολουθηθεί για την έγκριση της αναθεώρησης του Περιφερειακού Χωροταξικού της Περιφέρειας Δυτικής Μακεδονίας και την περιβαλλοντική έγκρισή του. Τότε μάλιστα είχα καταγγείλει ότι η Κυβέρνηση, προκειμένου να εξυπηρετήσει τα συμφέροντα της ΔΕΗ -και το βλέπουμε σήμερα αυτό- εις βάρος των λιγνιτικών περιοχών σε ό,τι αφορά τα εδάφη, προχωρά σε διαδικασίες που δεν έχουν και ασφάλεια δικαίου στο τέλος-τέλος. Η παράγραφος 7β του ν.4447/2016 αναφέρει ότι για την έγκριση των περιφερειακών χωροταξικών πλαισίων απαιτείται γνώμη του οικείου περιφερειακού συμβουλίου και ότι τα περιφερειακά χωροταξικά πλαίσια κρίνονται μαζί με τις στρατηγικές μελέτες περιβαλλοντικής εκτίμησης και οι διαδικασίες διαβούλευσης είναι κοινές. Αυτό δεν υπάρχει πουθενά στην περίπτωσή μας. Η Κυβέρνηση δεν ζήτησε ούτε τη γνώμη του Περιφερειακού Συμβουλίου Δυτικής Μακεδονίας, δεν συνεδρίασε, δεν προέβη στη διαβούλευση, δεν επικαιροποίησε τις μελέτες του 2013.

Είπατε ο ίδιος ότι αυτό που γίνεται πραγματικά αλλάζει το παραγωγικό προφίλ ολόκληρης της περιοχής. Είναι πολύ βαθύς μετασχηματισμός, είναι πολύ δύσκολο πράγμα και λέμε ότι δεν άλλαξε τίποτα από το 2013 που είναι οι μελέτες. Μα, είναι δυνατόν αυτά τα πράγματα να στέκουν με επιστημονικό κριτήριο; Ας αφήσουμε το πολιτικό, που διαφωνούμε.

Η Κυβέρνηση είναι σαφές ότι παραβιάζει τις αρχές της νομιμότητας και της χρηστής διοίκησης. Οι εγκρίσεις, οι εισηγήσεις, τα πάντα είναι με μελέτες του 2013 έως το 2016, που έγιναν κάποιες αλλαγές.

Επίσης, το 2021 είχα έγκαιρα επισημάνει ότι αυτή η διαδικασία αναθεώρησης του περιφερειακού χωροταξικού πλαισίου σύμφωνα με τους κανόνες της επιστήμης, τα δεδομένα της κοινής πείρας και της αρχής της καλής πίστης απαιτούν διαβούλευση επί επικαιροποιημένων μελετών. Δεν μπορεί άνθρωπος που ασχολείται λίγο με τα χωροταξικά να μου πει ότι δεν είναι έτσι.

Πρόσφατα το Σ.τ.Ε. ακύρωσε αποφάσεις έγκρισης περιβαλλοντικών όρων, με το σκεπτικό ότι η έγκριση αυτή δεν προέκυψε από επίκαιρες στρατηγικές μελέτες περιβαλλοντικών επιπτώσεων και είναι απαράδεκτο εν όψει απολιγνιτοποίησης η τοπική κοινωνία να απέχει ακόμη μια φορά. Στο σχέδιο δίκαιης αναπτυξιακής μετάβασης δεν συμμετείχε η κοινωνία, στα ΕΣΔΙΜ, τα εδαφικά σχέδια, δεν συμμετείχε στα ΠΔΑΜ, τα ειδικά πολεοδομικά, προγραμματικές συμβάσεις που αφορούν το μέλλον και την επιβίωση και το παρόν εν τέλει της περιοχής, η κοινωνία απέξω, για να μην πούμε για το πού πάνε οι πόροι.

Ρωτάμε γιατί δεν πραγματοποιήθηκε η προβλεπόμενη από τον νόμο δημόσια διαβούλευση για το περιφερειακό, γιατί δεν επικαιροποιήθηκαν όλες οι σχετικές μελέτες-εγκρίσεις-γνωμοδοτήσεις και γιατί η Κυβέρνηση αρνείται τη συμμετοχή των πολιτών σε όλα τα στάδια σχεδιασμού και υλοποίησης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, θα επαναλάβω αρκετά από τα στοιχεία που είπα πριν, γιατί αναφέρεστε στο ίδιο θέμα. Είπα ότι η αναθεώρηση του Περιφερειακού Χωροταξικού Πλαισίου της Δυτικής Μακεδονίας ξεκίνησε μετά την υπογραφή της σύμβασης του 2012.

Είπα ότι το 2016 επί ΣΥΡΙΖΑ -και αναφέρομαι σε αυτό, επειδή αναφερθήκατε στην επικαιροποίηση των στοιχείων κ.λπ..- εγκρίθηκε η στρατηγική μελέτη περιβαλλοντικών επιπτώσεων. Πριν από αυτή, όπως προβλέπεται, προηγείται διαβούλευση, την οποία κάνατε και με φορείς θεσμικούς και κοινωνικούς κ.λπ.. Ακούστηκαν όλοι. Η Περιφέρεια Δυτικής Μακεδονίας εξέφρασε θετική γνώμη. Προχώρησε ο σχεδιασμός, φτιάχτηκε η υπουργική απόφαση για την έγκριση αναθεώρησης του Περιφερειακού Χωροταξικού Πλαισίου Δυτικής Μακεδονίας, όπως είπα, στις 2-7-2019.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεν έγινε καμμία επικαιροποίηση. Υπεγράφη και πήγε για δημοσίευση, αυτό το οποίο συζητάμε για την έγκριση αναθεώρησης του Περιφερειακού Χωροταξικού Πλαισίου της Δυτικής Μακεδονίας. Άλλαξε η Κυβέρνηση. Τι καθυστέρησε; Τι προσετέθη πέραν τούτου, που είχε φτάσει στο σημείο υπογραφής; Η απολιγνιτοποίηση, δηλαδή η μετάβαση από τον λιγνίτη στις ανανεώσιμες πηγές ενέργειας. Αυτή ήταν η αλλαγή. Αυτή η αλλαγή ως αλλαγή ήταν η κυρίαρχη αιτία της καθυστέρησης.

**ΘΕΟΠΙΣΤΗ (ΠΕΤΗ) ΠΕΡΚΑ:** Μικρή αλλαγή είναι αυτή;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τεράστια! Δεν είπα ότι είναι μικρή, αλλά θα εξηγήσω ποια είναι τα χαρακτηριστικά στο περιβάλλον της αλλαγής αυτής. Είναι ευμενέστερα από αυτά που είχαν υπογραφεί, αλλά δεν δημοσιεύθηκε στο Φύλλο Εφημερίδας της Κυβέρνησης, λόγω του ότι άλλαξε η κυβέρνηση και δεν είχε δημοσιευθεί στο ΦΕΚ. Άρα σταμάτησε να ισχύει. Αν είχαν γίνει πέντε μέρες νωρίτερα, θα είχαμε ήδη εγκεκριμένο Περιφερειακό Χωροταξικό Πλαίσιο Δυτικής Μακεδονίας.

Αυτό που άλλαξε, λοιπόν, ήταν προς το ευμενέστερο περιβαλλοντικά, γιατί πάμε από τον λιγνίτη στις ανανεώσιμες πηγές ενέργειας. Όσον αφορά την αλλαγή, όπως γνωρίζετε κι εσείς, όταν υπάρχει κάποια αλλαγή η οποία περιβαλλοντικά είναι ευμενέστερη του υπάρχοντος, δεν είναι απαραίτητο να γίνει διαβούλευση στο αν συμφωνούμε για κάτι καλύτερο. Αυτή ήταν η μία και κυρίαρχη παράμετρος.

Η άλλη παράμετρος είναι ότι η επικαιροποίηση των στοιχείων δεν επηρέαζε το θέμα της απολιγνιτοποίησης. Αυτός και μόνο αυτός ο λόγος, αυτά τα δύο στοιχεία που επικαλέστηκα ήταν που καθυστέρησαν την υπογραφή. Όμως, το σχέδιο δίκαιης αναπτυξιακής μετάβασης, που έτυχε θετικής γνωμοδότησης του περιφερειακού συμβουλίου και αφορούσε τη μετάβαση από τον λιγνίτη στις ανανεώσιμες πηγές ενέργειας, είχε θετική γνωμοδότηση από το περιφερειακό συμβούλιο. Αυτό ενσωματώθηκε στην ουσία κυρίαρχα και εκφράστηκε δι’ αυτού του δρόμου η θετική γνώμη του περιφερειακού συμβουλίου. Δεν κάναμε τίποτε παραπέρα ή παραπάνω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Γνωρίζω -και σας το λέω γιατί το άκουσα κι εγώ και έχω μιλήσει και με τον Περιφερειάρχη Γιώργο Αμανατίδη για το θέμα- τις διαβουλεύσεις, τις συζητήσεις και τις αποφάσεις. Μίλησα, λοιπόν, με τον Περιφερειάρχη και μου είπε για έναν πίνακα -τον λέω, γιατί ίσως τον γνωρίζετε κι εσείς και ίσως να μου τα πείτε και στη δευτερολογία σας-, για κάποια στοιχεία που αναφέρονται στον πίνακα Π2γ, ο οποίος είναι στο παράρτημα του κειμένου και ο οποίος έχει στοιχεία πληροφοριακού χαρακτήρα, στοιχεία της ΡΑΕ επικαιροποιημένα, αλλά πληροφοριακού χαρακτήρα, όπως το πού θα γίνει, πόσο και τι θα γίνει από πλευράς ανανεώσιμων πηγών ενέργειας.

Και επειδή ο χάρτης αυτός -σας λέω και κάποιες τεχνικές λεπτομέρειες- είναι σε κλίμακα 1 προς 250.000 -μηχανικός είστε και θα αντιληφθείτε τι θα πω-, αυτό είναι ο χάρτης, αλλά η αποτύπωση των σημείων δεν είναι στην ίδια κλίμακα, με αποτέλεσμα, όταν βλέπει κανείς γραφικά τον χάρτη, να φαίνεται ότι χωρίς ακάλυπτους χώρους μπαίνουν παντού ανανεώσιμες πηγές ενέργειας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μην ξεχνιόμαστε, έχετε και τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Συγγνώμη, κύριε Πρόεδρε, πήρα λίγο παραπάνω χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, απλώς σας υπενθυμίζω ότι θα έχετε και χρόνο στη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Έχετε δίκιο, κύριε Πρόεδρε. Θα κλείσω αμέσως.

Επιπλέον στοιχεία και ό,τι χρειάζεται γι’ αυτό, για να υπάρχει απόλυτη, ξεκάθαρη θέση, θα ξεκαθαρίσει απόλυτα ότι δεν υπάρχει καμμία δέσμευση, καμμία υποχρέωση για τα αναφερόμενα ως προς τον πίνακα και σε αυτά που θα εξελιχθούν σε ανανεώσιμες πηγές ενέργειας στην περιοχή.

Όμως, θα συνεχίσω στη δευτερολογία μου. Συγγνώμη, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υφυπουργέ.

Ορίστε, κυρία Πέρκα, έχετε τον λόγο για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, μάλλον υπεκφεύγετε. Μου λέτε ότι όντως η περιβαλλοντική μελέτη είναι θετικότερη, γιατί σταματάει ο λιγνίτης. Εγώ μιλάω για το περιφερειακό χωροταξικό, που είναι σχεδιασμός άλλου επιπέδου. Είναι και οι ΜΠΕ. Δεν αρκεί και δεν είναι λίγο. Μίλησε για πολύ βαθύ μετασχηματισμό. Μιλάει όλη η Ευρώπη, το ξέρουμε όλοι. Αλλάζει άρδην όλος ο σχεδιασμός. Θα έπρεπε να αλλάξει ο σχεδιασμός όλων των λιγνιτικών περιοχών συνολικά. Αυτό που γίνεται είναι απαράδεκτο.

Να σας πω και κάτι, επειδή επικαλείστε συνεχώς τη διαβούλευση για το ΣΔΑΜ. Ήμουν στο περιφερειακό συμβούλιο, όταν συζητιόταν το ΣΔΑΜ. Σας πληροφορώ ότι το καταγγείλαμε, γιατί μάθαμε επί τόπου ότι, την ώρα που συζητούσε το περιφερειακό συμβούλιο, γινόταν κυβερνητικό συμβούλιο, που είχε εγκρίνει ήδη το ΣΔΑΜ. Άρα ήταν προσχηματική αυτή η διαβούλευση. Άκουσα να λέτε πριν στον κ. Κουκουλόπουλο να σας φέρει τις προτάσεις του. Κάντε διαβούλευση, αποσύρτε το αυτό και θα δείτε πόσες προτάσεις θα φέρουν οι φορείς.

Και επαναφέρω τα επίπεδα σχεδιασμού. Αν δεν βγει το χωροταξικό να δώσει κατεύθυνση, εγώ είπα ότι έγινε εκ του πονηρού. Αλήθεια έγινε εκ του πονηρού, γιατί σήμερα η ΔΕΗ κρατάει, ενώ είχαν πει λιγότερο, το 60% των εδαφών. Έχει κάνει σύμβαση ήδη με τη γερμανική RWE και όσον αφορά την επαναπόδωση των εδαφών που θα προβλεπόταν στα ειδικά πολεοδομικά, δεν ξέρω πώς θα γίνει και τι θα έχει απομείνει γι’ αυτά που θα θέλουν πιο πολλή αποκατάσταση, που αποκαταστάσεις δεν γίνονται. Είναι τραγικό αυτό που γίνεται εκεί.

Η συμμετοχή των διοικούμενων στη διαδικασία έκδοσης διοικητικών πράξεων είναι μέθοδος εκδημοκρατισμού -διαβάζω κείμενα νομικά, μπας και συνεννοηθούμε, γιατί με τα τεχνικά δεν τα πάμε καλά- της δημόσιας διοίκησης που αποσκοπεί και στην προστασία των πολιτών, στον καλύτερο κατατοπισμό των διοικητικών οργάνων, στη μεγαλύτερη αποτελεσματικότητα της διοικητικής δράσης, λόγω αποδοχής της από τα πρόσωπα στα οποία απευθύνεται.

Είδα να απολογείστε για κάτι που δεν έθεσα ούτε εγώ ούτε ο κ. Κουκουλόπουλος, γιατί για τις ΑΠΕ ανοίγεις τον χάρτη και τις βλέπεις παντού. Ακούστε! Πού είναι το ειδικό χωροταξικό για τις ΑΠΕ, για να ξέρει ο κόσμος. Έχετε φέρει την κοινωνία απέναντι παντού, γιατί ακριβώς κάνει ο καθένας όπου θέλει ό,τι θέλει. Τεράστια αιολικά και φωτοβολταϊκά χωρίς συμμετοχή. Και όταν λέω «συμμετοχή», εννοώ να διαχέεται και το όφελος, όπως είναι οι ενεργειακές κοινότητες κ.λπ.. Τίποτα τέτοιο δεν γίνεται. Και λείπει και ο σχεδιασμός, για να μπορέσει ο κόσμος να τακτοποιηθεί. Περιμένουν οι αγρότες να πάρουν επαναπόδωση εδαφών. Ποιων εδαφών; Και εν μέσω θέρους αναθεωρείται ένα περιφερειακό χωροταξικό, χωρίς διαβούλευση. Ό,τι και να λέτε, δεν έγινε διαβούλευση με τα νέα δεδομένα. Με μελέτες του 2013 και εγκρίσεις εκείνης της εποχής κι ενώ έχει αλλάξει το σύμπαν στην περιοχή, έρχεστε και μας λέτε «αυτό είναι, πάρτε το». Τώρα μας λέτε «φέρτε προτάσεις». Τι να πρωτοφέρουμε; Είναι πάρα πολύ σοβαρό αυτό για την περιοχή και δικαίως έχουμε προσφυγές στο Σ.τ.Ε., όπου νομίζω ότι θα δικαιωθούμε. Όπως σας είπα, έχουν δικαιωθεί κι άλλες τέτοιες περιπτώσεις, γιατί είχαν δοθεί εγκρίσεις σε ανεπίκαιρες μελέτες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κατά τη νομολογία του Σ.τ.Ε. και του Δικαστηρίου της Ευρωπαϊκής Ένωσης, ιδιαίτερα για τα θέματα προστασίας του περιβάλλοντος, η διαβούλευση και η διαδικασία πληροφόρησης του κοινού είναι εξαιρετικά σημαντική. Και όταν ο νόμος επιτάσσει διενέργεια διαβούλευσης πριν τη λήψη μιας διοικητικής πράξης, η διαβούλευση συνιστά ουσιώδη τύπο της διαδικασίας. Δεν είναι, δηλαδή, κάτι που απλά ξεχάσαμε να κάνουμε, αλλά είναι κάτι πάρα πολύ σοβαρό.

Ο κανονισμός του Ταμείου Δίκαιης Μετάβασης αναφέρεται στα εδαφικά σχέδια δίκαιης μετάβασης, τα οποία θα έπρεπε να συνδιαμορφωθούν, λέει, με τις τοπικές και περιφερειακές αρχές και την κοινωνία -γελάω!- και πάνω σ’ αυτά δεν έγινε καμμία διαβούλευση. Καμμία διαβούλευση δεν έγινε στα εδαφικά σχέδια, σε αυτά, δηλαδή, που θα εφαρμοστούν. Δεν έγινε διαβούλευση πουθενά και για τίποτα. Έγινε μόνο μία τυπική στο ΣΔΑΜ, αφού την είχε εγκρίνει ήδη το κυβερνητικό συμβούλιο. Δεν μπορεί να κοροϊδεύετε μία περιοχή!

Και έχουμε και τον δείκτη Registering Property - Doing Business της Παγκόσμιας Τράπεζας, με βάση τον οποίο η Ελλάδα κατατάσσεται, όπως λέει, στην πεντηκοστή έκτη θέση μεταξύ εκατόν ογδόντα επτά χωρών, γιατί υστερεί στα θέματα χωροταξίας. Μα, σε αυτή τη χώρα ήταν επιλογή να μην έχουμε χωροταξία, να μην έχουμε Κτηματολόγιο, να μην έχουμε οριοθετήσει αιγιαλούς και αρχαιολογικούς χώρους. Γιατί; Για να έρχονται οι επενδυτές και να τους δίνουμε γη και ύδωρ και να κάνουν ό,τι θέλουν.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πέρκα, ολοκληρώστε, σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Αυτό δεν θα το επιτρέψουμε στην περιοχή μας, κύριε Υπουργέ, κάτι που σας λέμε ειλικρινά. Δεν θα περάσει!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, ακούω πάλι για διαβούλευση. Αν η Κυβέρνηση είχε αναλάβει τρεις ημέρες αργότερα, το Περιφερειακό Χωροταξικό Πλαίσιο Δυτικής Μακεδονίας θα το είχατε υπογράψει.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα άλλαζε!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Επιτρέψτε μου!

**ΘΕΟΠΙΣΤΗ (ΠΕΤΗ) ΠΕΡΚΑ:** Όταν αλλάζει ουσιωδώς, η περιοχή θα άλλαζε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Λέω ότι στις 2 Ιουλίου 2019 υπεγράφη με ΣΥΡΙΖΑ κυβέρνηση το Περιφερειακό Χωροταξικό Πλαίσιο Δυτικής Μακεδονίας και η αναθεώρησή του. Υπεγράφη, αλλά δεν πρόλαβε να δημοσιευτεί στην Εφημερίδα της Κυβέρνησης. Τι προσετέθη σ’ αυτό που ήδη ήταν στην ουσία υπογεγραμμένο;

**ΘΕΟΠΙΣΤΗ (ΠΕΤΗ) ΠΕΡΚΑ:** Ήρθαν τα πάνω κάτω, κύριε Υπουργέ!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Μου επιτρέπετε;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε, κυρία Πέρκα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τι προσετέθη σε αυτό; Ό,τι απορρέει από την κίνηση μετάβασης από τον λιγνίτη στις ανανεώσιμες πηγές ενέργειας. Αυτό προσετέθη.

**ΘΕΟΠΙΣΤΗ (ΠΕΤΗ) ΠΕΡΚΑ:** Τα εδάφη;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τα εδάφη είναι…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα, κυρία Πέρκα. Δεν θα γίνεται διάλογος τώρα! Σας παρακαλώ! Θα απαντήσει ο Υπουργός αυτό που θέλει να απαντήσει και θα ολοκληρωθεί η συζήτηση.

Ελάτε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ως προς την αλλαγή αυτή, ήταν θετική η γνωμοδότηση του Περιφερειακού Συμβουλίου. Λέτε ότι εσείς είχατε άλλη άποψη. Σεβαστό. Όταν λέμε «διαβούλευση»…

**ΘΕΟΠΙΣΤΗ (ΠΕΤΗ) ΠΕΡΚΑ:** Σε άλλα πράγματα όμως…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Εγώ λέω για το περιφερειακό συμβούλιο. Το αν εσείς είχατε διαφορετική άποψη και διαμορφώθηκε στο τέλος η απόφαση του περιφερειακού είναι σεβαστή, αλλά όταν λέμε «διαβούλευση» ή στο τέλος φτάνουμε να υπογράψουμε ένα σχέδιο δεν σημαίνει ότι θα πρέπει να συμφωνούν απαραιτήτως όλοι, γιατί έτσι δεν θα υπήρχε ποτέ υπογραφή, ποτέ σχέδιο, ποτέ κανονισμός.

Και να σας πω κάτι; Επειδή αναφερθήκατε σε έλλειμμα σχεδιασμού, τα εκατό χρόνια καθυστέρηση θεωρώ ότι δεν θα μας τα ρίξετε εμάς, δηλαδή για το ότι εκατό χρόνια δεν υπήρξε τάξη στον χώρο. Όμως, είναι πραγματικότητα τώρα ότι, μετά από εκατό χρόνια και με έναν προϋπολογισμό πάνω από 700 εκατομμύρια, αυτό το έλλειμμα τάξης στον χώρο και οργάνωσης του χώρου εξελίσσεται σε όλα τα επίπεδα. Είπατε να τρέξει πρώτα το ένα, μετά το άλλο. Έφτασε η ώρα που δεν πάει παραπέρα. Γι’ αυτό δεν τελειώναμε ποτέ, γιατί όταν ξεκινούσαμε κάτι να φτιάξουμε και φτάναμε στο τέλος, ξανά από την αρχή, διότι κάποιοι είχαν αλλάξει άποψη ή είχαν αλλάξει και οι άνθρωποι.

Δεν πάει άλλο. Δεν έχουμε την πολυτέλεια για άλλες χαμένες ευκαιρίες και καταστροφή περιβάλλοντος λόγω ελλείμματος σχεδιασμού και κανόνων.

**ΘΕΟΠΙΣΤΗ (ΠΕΤΗ) ΠΕΡΚΑ:** Σε άλλα πράγματα…

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, κυρία Πέρκα, σας παρακαλώ. Είναι σε βάρος των άλλων συναδέλφων.

Ολοκληρώστε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κυρία συνάδελφε, σας άκουσα με προσοχή. Αναφερθήκατε στους σχεδιασμούς και στο έλλειμμά τους. Και συμπληρώνω ότι αυτό που δεν έγινε εκατό χρόνια πάει να γίνει σε τρία χρόνια. Έχει δυσκολίες, έχει συγκρούσεις. Και όλοι αυτοί οι σχεδιασμοί στα επίπεδα που αναφέρατε πρέπει να είναι ισορροπημένοι μεταξύ τους. Δεν είναι εύκολη άσκηση και θέλει βοήθεια από όλους, γιατί, αν θέλουμε αφορμή να σταματήσουμε κάτι, βρίσκουμε αμέσως.

**ΘΕΟΠΙΣΤΗ (ΠΕΤΗ) ΠΕΡΚΑ:** Πάτε ανάποδα, λέμε!

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πέρκα, θα σταματήσετε;

Κύριε Υπουργέ, μην απαντάτε, σας παρακαλώ. Ολοκληρώστε. Πείτε την άποψή σας και τα επιχειρήματά σας, για να ολοκληρωθεί η συζήτηση της ερώτησης. Περιμένουν και άλλοι Βουλευτές.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Απλώς είπα την άποψή μου και τοποθετήθηκα για όλα αυτά που εξελίσσονται στη δυτική Μακεδονία. Ο σχεδιασμός με τα τοπικά και ειδικά πολεοδομικά σχέδια είναι πάνω από 16 εκατομμύρια και είναι σε εξέλιξη.

Για δε τις περιοχές απολιγνιτοποίησης, ξέρετε ότι τρέχουν τρία ειδικά πολεοδομικά σχέδια με ειδικές στρατηγικές μελέτες περιβαλλοντικών επιπτώσεων. Οι δύο είναι στην περιοχή της δυτικής Μακεδονίας. Όλα αυτά θα εγκριθούν στο τέλος -γιατί αυτά θα ορίσουν τις περιοχές απολιγνιτοποίησης- συγκεκριμένα, με κανόνες.

Ταυτόχρονα, σε σχέση και με το ειδικό χωροταξικό για τις ΑΠΕ, εκεί θα υπάρχουν περιορισμοί, όχι στο περιφερειακό χωροταξικό. Το λέω γιατί άκουσα πολλά και γράφτηκαν πολλά.

Όλα αυτά τα τελευταία θα κριθούν με προεδρικό διάταγμα, άρα με ασφάλεια δικαίου και θα ληφθούν υπ’ όψιν όλα αυτά, αφού θα πάει στο Συμβούλιο της Επικρατείας για να γνωμοδοτήσει ότι τηρήθηκαν οι κανόνες, οι νόμοι, η διαβούλευση, η περιβαλλοντική αδειοδότηση και τα πάντα.

Με αυτές τις παρατηρήσεις θέλω να ξαναπώ –κλείνοντας, κύριε Πρόεδρε και συγγνώμη για την καθυστέρηση- ότι είναι ένα θέμα εθνικό. Είναι εθνικό θέμα οι σχεδιασμοί που συζητάμε. Μπορεί να συζητούμε κατά τόπον ή σημειακά ή αποσπασματικά. Όμως, αυτή τη στιγμή το πλέγμα συνολικά και σε όλα τα επίπεδα είναι σε εξέλιξη. Θέλει συνεργασία, για να καταλήξουμε επιτέλους σε αυτά που δεν καταφέραμε εκατό χρόνια. Διαφορετικά, θα πληρώσουμε τίμημα μεγαλύτερο από αυτό που πληρώσαμε πριν από λίγα χρόνια. Και προσπαθούμε να ξεφύγουμε από αυτό. Αυτό είναι ένα στοίχημα που αφορά όλους μας. Πρέπει να καθίσουμε υπεύθυνα όλοι μας, ισορροπημένα και για το συμφέρον του κάθε τόπου και της πατρίδας μας, επιτέλους κανόνες παντού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πρώτη με αριθμό 5787/11-7-2024 ερώτηση του κύκλου των αναφορών και ερωτήσεων του Βουλευτή Μεσσηνίας της Κοινοβουλευτικής Ομάδας «Νέα Δημοκρατία» κ. Ιωάννη Λαμπρόπουλουπρος τον Υπουργό Περιβάλλοντος και Ενέργειας με θέμα: «Δόμηση σε γήπεδα, κείμενα εκτός ορίων οικισμών και εκτός σχεδίου».

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχουν περάσει σχεδόν δύο χρόνια από την περίφημη απόφαση του Συμβουλίου της Επικρατείας, η οποία ερμήνευσε την ισχύουσα νομοθεσία για τα εκτός σχεδίων δόμησης και οικισμών οικόπεδα.

Με αυτή, λοιπόν, τη νομοθεσία που ίσχυε για πολλά χρόνια έχουν εκδοθεί εκατοντάδες χιλιάδες άδειες, έχουν κατασκευαστεί εκατοντάδες χιλιάδες ή έχουν γίνει αγοραπωλησίες και έχουν πληρωθεί φόροι στο ελληνικό κράτος.

Σήμερα, λοιπόν, χάρη στην απόφαση αυτή έχουν σταματήσει τα πάντα. Δεν εκδίδονται άδειες, δεν προχωράει τίποτα. Η Κυβέρνηση σωστά μελετάει το θέμα και έχει υποσχεθεί ότι θα το επιλύσει, μέχρις ότου εφαρμοστούν και τελειώσουν τα τοπικά πολεοδομικά σχέδια.

Τα τοπικά πολεοδομικά σχέδια πράγματι είναι μία μεγάλη μεταρρύθμιση για τη χώρα και σας αξίζει έπαινος και προσωπικά, κύριε Υπουργέ. Το λέω μετά λόγου γνώσεως.

Τα ερωτήματα, λοιπόν, που εγώ θέλω να σας απευθύνω σήμερα είναι τα εξής: Πρώτον, πότε θα δοθεί λύση σε αυτή την εκκρεμότητα που έχει δημιουργηθεί για δύο περίπου χρόνια, μέχρι που να ξεκινήσουν και να ολοκληρωθούν τα τοπικά πολεοδομικά σχέδια;

Δεύτερον, πότε θα ολοκληρωθούν –ερωτώ για τον Νομό Μεσσηνίας- τα τοπικά πολεοδομικά σχέδια που είναι μία μεγάλη μεταρρύθμιση για τον τόπο, αφού ο καθένας, είτε ιδιώτης είτε πολίτης είτε επιχειρηματίας, θα γνωρίζει τι πρέπει να κάνει, πού θα το κάνει, πώς θα το κάνει, με τι όρους θα το κάνει; Έτσι θα έρθει η ανάπτυξη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Περί σχεδιασμού πάλι ο λόγος και εξειδικεύω, αγαπητέ συνάδελφε, σε αυτά που άκουσα με προσοχή.

Σε ό,τι αφορά το πρώτο, στην εκτός σχεδίου περιοχή και κυρίαρχα για το θέμα του χαρακτηρισμού των δρόμων, το μείζον το οποίο έχει αναδειχθεί μετά την απόφαση 176/2023 του Συμβουλίου της Επικρατείας αφορά ακριβώς την απαίτηση προσώπου σε κοινόχρηστο δρόμο.

Είναι αλήθεια ότι η πολεοδομική μας νομοθεσία εκατό χρόνια είχε χαρακτηριστικά, τα οποία σήμερα αξιολογούμενα μάς δημιουργούν την αναγκαιότητα και λόγω συνταγματικής επιταγής να αλλάξουμε πράγματα και να ξεκαθαρίσουμε καταστάσεις. Είναι ένα πολύ ευαίσθητο θέμα, το οποίο αντανακλά από τη μία πλευρά στην προστασία του περιβάλλοντος και από την άλλη στην ανάπτυξη που την έχουμε ανάγκη ως κοινωνία και ως οικονομία. Και η ισορροπία δεν είναι πάντα εύκολη, αλλά είναι απαραίτητοι οι κοινοί κανόνες για όλους, χωρίς μεταφράσεις και χωρίς προβλήματα συνταγματικότητας ή μη.

Μας έχει απασχολήσει το θέμα. Δεν σας το κρύβω, γι’ αυτό και το διάστημα που έχει περάσει από την απόφαση εκείνη πράγματι είναι μεγάλο, γιατί έχουν ακολουθήσει και άλλες αποφάσεις που αφορούν γενικότερα στο θέμα της οικοδομησιμότητας και εκτός σχεδίου, όπως αναφερθήκατε, αλλά και εντός σχεδίου.

Και είναι θέματα που μας απασχολούν εντονότατα και επεξεργαζόμαστε την καλύτερη λύση. Για τη, μεν, πρώτη περίπτωση που αναφέρατε μεταβατικά, για την δεύτερη και ουσιαστικά. Αναφέρομαι στο Νέο Οικοδομικό Κανονισμό και στα ύψη.

Γνωρίζετε ότι για το ποιοι δρόμοι χαρακτηρίζονται από πλευράς ασφάλειας δικαίου κοινόχρηστοι επί των οποίων να απαιτείται πρόσωπο στα εκτός σχεδίου, για πρώτη φορά, πάλι εκατό χρόνια μετά -το είπα και πριν, θα το λέω κάθε φορά που θα συζητούμε τέτοια θέματα- με έναν διαγωνισμό ο οποίος έχει ήδη ολοκληρωθεί, έχει ανατεθεί η μελέτη και εξελίσσεται στη νησιωτική Ελλάδα, πλην Κρήτης και Εύβοιας, ποιοι από τους υπάρχοντες δρόμους θα χαρακτηριστούν κατά το Σύνταγμα αλλά και πολεοδομικά, κοινόχρηστοι και από αυτών το πρόσωπο που απαιτείται.

Είναι μία διαδικασία που είναι σε εξέλιξη. Μέχρι τον Γενάρη θα έχουμε αποτύπωση και καταγραφή στοιχείων για πρώτη φορά διαχρονικά που θα βοηθήσει στην ολοκλήρωση άπαξ και παντού από τους υπάρχοντες δρόμους ποιοι θα είναι κοινόχρηστοι πολεοδομικά. Μέχρι τότε, όμως, είμαστε στη φάση του να περάσουμε τη ρύθμιση που είναι απαραίτητη για να μη διαβάζεται ως έχει σήμερα το θέμα. Υπάρχουν υπηρεσίες δόμησης που για ανάλογο γήπεδο με ανάλογα χαρακτηριστικά εκδίδουν άδειες και αλλού δεν εκδίδονται. Δεν μπαίνω σε ανάλυση. Αυτό πρέπει να ξεκαθαρίσει και είμαστε στη φάση μεταβατικά με ρύθμιση να το κάνουμε, μέχρι να ολοκληρωθεί ο χαρακτηρισμός που αναφέρθηκα πριν.

Δεν θέλω να συνεχίσω και να σας κλέψω ξανά χρόνο, κύριε Πρόεδρε, διότι τον έκλεψα και πριν, στη δευτερολογία μου θα σας πω και άλλα στοιχεία για αυτό το θέμα, αλλά και για τα τοπικά πολεοδομικά της περιοχής σας.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Λαμπρόπουλος έχει τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, δεν θα επαναλάβω τα προηγούμενα, απλώς θα πω ότι πολύς κόσμος βρίσκεται σε αβεβαιότητα. Πολλοί άνθρωποι είχαν διαθέσει χρήματα, είχαν αγοράσει και ήθελαν να αξιοποιήσουν για τις οικογένειές τους. Υπάρχει μια εκκρεμότητα, την αναγνωρίσατε. Ε, ας σπεύσουμε. Εγώ μένω σε αυτό που είπατε ότι πρέπει να δοθεί και γρήγορη και δίκαιη λύση. Γιατί υπάρχει η δικαστική απόφαση, αλλά οι δικαστικές αποφάσεις βγαίνουν εν ονόματι του ελληνικού λαού και κανένας ποτέ δεν θα πρέπει να πηγαίνει κόντρα και στον λαό και στα συμφέροντα του λαού. Θα πρέπει κι αυτό να το βλέπουμε.

Πρέπει, λοιπόν, και να προχωρήσει γρήγορα και να είναι δίκαιη η απόφαση. Βεβαίως, να μην ξεπεράσει και τα προβλεπόμενα από την απόφαση του Συμβουλίου της Επικρατείας, γιατί είναι απόφαση και είναι σεβαστή. Μπορούμε να την κρίνουμε, αλλά η απόφαση είναι σεβαστή. Είναι απόφαση της δικαιοσύνης.

Πρώτον, λοιπόν, πρέπει να προχωρήσουμε σε αυτό, είναι ανάγκη. Δεύτερον, τα τοπικά πολεοδομικά σχέδια πρέπει επιτέλους να τελειώσουν για να ξεκαθαρίσουν τα πράγματα. Έτσι θα πάμε μπροστά, έτσι θα έχουμε ανάπτυξη, έτσι θα έχουμε οικονομία, έτσι θα έχουμε δημιουργία, έτσι θα δούμε την ύπαιθρο διαφορετική.

Επαναλαμβάνω: Να ξέρει ο καθένας τι θα κάνει, πώς θα το κάνει, με τι όρους θα το κάνει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υφυπουργός έχει τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):**

Ολοκληρώνω την απάντησή μου για τον χαρακτηρισμό των δρόμων στην εκτός σχεδίου περιοχή. Είπα ότι για τη νησιωτική Ελλάδα πλην Κρήτης και Εύβοιας, είναι σε εξέλιξη η μελέτη που στο τέλος θα οριστούν από τους υπάρχοντες δρόμους ποιοι θα θεωρούνται πολεοδομικά και συνταγματικά με ασφάλεια ως κοινόχρηστοι, για να υπάρχει οικοδομησιμότητα στα γήπεδα.

Για, δε, την ηπειρωτική Ελλάδα και Κρήτη και Εύβοια είναι σε ολοκλήρωση η διαγωνιστική διαδικασία, είναι σε εξέλιξη. Μόνο για τον χαρακτηρισμό των δρόμων σε όλη την επικράτεια -γιατί έχει σημασία να μιλάμε και για τα οικονομικά, ο σχεδιασμός έχει και κόστος- 196 εκατομμύρια. Για τον χαρακτηρισμό των δρόμων στις εκτός σχεδίου περιοχές σε όλη την επικράτεια! Για να είναι ασφαλείς αυτοί που βγάζουν άδειες και κατασκευάζουν και για να ασχολούνται μόνο με αυτό που κάνουν και όχι για το αν στο μέλλον υπάρξει κάτι που θα τους γυρίσει πίσω. Εκατό χρόνια δεν έχει γίνει. Είπα πριν 700 εκατομμύρια ο σχεδιασμός για τα τοπικά, τα ειδικά πολεοδομικά σχέδια. Για να μην μπερδεύεται ο κόσμος, για τάξη στον χώρο, για οργάνωση του χώρου με κανόνες. Δεν είχε συμβεί ποτέ. Και όσο ήταν χύμα δε μιλούσε κανείς. Τώρα πάμε να βάλουμε τάξη. Τέλειο δεν θα υπάρξει ποτέ. Να συμφωνήσουν όλοι σε κάτι, δεν θα υπάρξει ποτέ, αλλά προτιμώ ένα καλό σχέδιο ως βάση που δυναμικά θα αλλάζει, αν συντρέχουν προϋποθέσεις, από το να επιζητούμε κάτι ιδανικό που θα συμφωνήσουμε όλοι. Εκατό χρόνια δεν το καταφέραμε, μην κάνουμε άλλα εκατό χρόνια από εδώ.

Σε ό,τι αφορά ειδικότερα για το κομμάτι που αναφερθήκατε στον νομό που εκπροσωπείτε την περιφερειακή ενότητα. Είναι οκτώ διαγωνισμοί, οκτώ τοπικά πολεοδομικά σχέδια, με περίπου 11.000.000 ευρώ προϋπολογισμό. Τα τέσσερα από αυτά είναι συμβασιοποιημένα, άρα οι μελέτες εξελίσσονται. Δεν θέλω να μπω σε ανάλυση, αλλά θα σας δώσω τον πίνακα για να τον έχετε και εσείς. Να μη διαβάσω ονομαστικά -τα έχω μπροστά μου- θα σας τα δώσω, όμως, για να τα επικοινωνήσετε στην περιφερειακή ενότητά σας.

Τα άλλα τέσσερα είναι στην ολοκλήρωση της διαγωνιστικής διαδικασίας. Όλων έχουν εξελιχθεί οι διαγωνισμοί, να συμβασιοποιηθούν και αυτά για να ολοκληρωθούν και στο τέλος όλα αυτά -το λέω για άλλη μια φορά- θα υπογραφούν και θα εγκριθούν με προεδρικό διάταγμα για ασφάλεια δικαίου, για να ελέγξει το Συμβούλιο της Επικρατείας ότι σε όλη η διαδρομή σχεδιασμού θα έχουν τηρηθεί τα νόμιμα, συμπεριλαμβανομένης της διαβούλευσης, ως προβλέπεται και της έκφρασης γνώμης. Αυτά, για να απαντήσω και στην ιδιαίτερη πατρίδα σας διαμέσου υμών.

Θέλω να σας ευχαριστήσω και εγώ για την ερώτησή σας, όπου μου δίνετε ευκαιρία να μοιραστώ και θα μοιράζομαι με πολλούς συναδέλφους από δω και μπρος, για να ενημερωθεί και να ευαισθητοποιηθεί η κοινωνία, όλοι μας και γι’ αυτό ζητώ τη στήριξη όλων σας, όχι στην υπογραφή, αλλά στη συμμετοχή και τη συμβολή για να διαμορφώσουμε σε κάθε τόπο τον σχεδιασμό, γιατί κατά τόπο θα είναι ο σχεδιασμός, δεν είναι οριζόντιες διατάξεις να ισχύουν παντού, με τον ίδιο τρόπο. Αυτή είναι η διαφορά που για πρώτη φορά, γίνεται για να αποφύγουμε και την ιδιαιτερότητα του Συμβουλίου της Επικρατείας, που ζητάει τα τοπικά ιδιαίτερα χαρακτηριστικά σε κάθε σχεδιασμό να λαμβάνονται υπ’ όψιν για τον τόπο που δεν είναι τα ίδια παντού.

Σας ευχαριστώ πολύ και ευχαριστώ κύριε Πρόεδρε και εσάς για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στη δεύτερη, με αριθμό 6218/31-7-2024 ερώτηση των αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Χαράλαμπου Μαμουλάκη προς τον Υπουργό Περιβάλλοντος και Ενέργειας, με θέμα: «Ως πότε η Νέα Δημοκρατία θα ασκεί πολιτική στη λογική «αποφασίζω για εσάς χωρίς εσάς» για το ζήτημα του έργου κυβερνητικό πάρκο “Ανδρέας Λεντάκης” στον Δήμο Δάφνης-Υμηττού;».

Ο κ. Μαμουλάκης έχει τον λόγο για την πρωτολογία του.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σας ευχαριστώ, κύριε Πρόεδρε.

Κύριε Υφυπουργέ, περί χωροταξίας ο λόγος. Άκουσα και την τοποθέτησή σας στη δευτερολογία σας στον συνάδελφο προηγουμένως εκ Μεσσηνίας ορμώμενο και έχω να πω το εξής: Στην περίπτωσή μας η ερώτηση που σας θέτω εδώ η οποία ειρήσθω εν παρόδω κατέστη επίκαιρη, διότι δεν απαντήθηκε από το αρμόδιο Υπουργείο ή τέλος πάντων Οικονομικών και Οικονομίας, εξ ού και η παρουσία σας εδώ, είναι ένα πολύ σημαντικό ζήτημα.

Μιλάμε για εκατόν πενήντα πέντε στρέμματα σ’ ένα κομβικό κεντροβαρές σημείο του Λεκανοπεδίου που δεν είναι άλλο από την περιοχή του σημερινού Δήμου Υμηττού και Δάφνης, αλλά επειδή αναφέρατε ότι σεβόμαστε τη χωροταξία και τη συλλογιστική που διέπει τη χωροταξία, που, όντως, είναι ευαγγέλιο για τον καθορισμό χρήσεων γης και λοιπών άλλων διατάξεων, εδώ έχουμε συγκεκριμένη απόφαση του 1996, στην οποία μέχρι σήμερα αυτά τα τριάντα χρόνια χρονικό διάκενο, τα μισά κυβερνάει το κόμμα σας.

Έχουμε, λοιπόν, μια απόφαση για χρήσεις γης συγκεκριμένες. Χρήσεις γης που αφορούν τις εγκαταστάσεις. Μιλάω για όλο το σκέλος του πάρκου «Λεντάκης» που ενθυλακώνει περίπου μια επιφάνεια εκατόν πενήντα πέντε στρεμμάτων σε μια πολύ επιβαρυμένη περιοχή. Και προσέξτε, το 1996 που πληθυσμιακό στοιχείο του τότε Δήμου Υμηττού -τώρα έχει συνενωθεί με τον Δήμο Δάφνης- ήταν υποδιπλάσιο του σημερινού. Και τι έχουμε εδώ; Έχουμε μια διαδικασία που υπήρχαν χρήσεις γης για εγκαταστάσεις, πολιτιστικές χρήσεις, χώροι πρασίνου, δημοτική αγορά, κέντρο υγείας. Αυτός ήταν στόχος, μια εύρυθμη ανάπτυξη της περιοχής που να αποφορτίσει και να βελτιώσει στο μικροκλίμα. Τι έχουμε εμείς τώρα; Έχουμε ένα «μπλίτσκριγκ» ουσιαστικά. Ταχύτατη διαδικασία, εκ των υστέρων βέβαια, μετά από τριάντα χρόνια κωλυσιεργίας και δομικής αβελτηρίας. Τι έχουμε; Έχουμε εδώ αιφνιδιαστικά τροπολογία του Υπουργείου, άρθρο 92/2021 με την οποία τις θέσεις των χρήσεων γης -που προβλεπόταν το 1996- τις αλλάξατε άρδην.

Θα δημιουργηθούν πλέον χώροι διοίκησης. Όμως, και αυτοί οι χώροι, ειρήσθω εν παρόδω, δεν καλύπτουν το σύνολο, είναι μόνο για Υπουργεία τα οποία είναι στον κλειστό αστικό πυρήνα του Λεκανοπεδίου και όχι περιφερειακά. Τυχαίο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα δημιουργηθεί, λέει, κυβερνητικό πάρκο -βλέπω και τον κ. Ταχιάο δίπλα σας, που ξέρει πολύ καλά για τα ΣΔΙΤ- ύψους 470 εκατομμυρίων. Εάν αυτό το ανοίξουμε στον χρόνο, θα δούμε ότι για το συγκεκριμένο ΣΔΙΤ που μεθοδεύετε είναι 1 δισεκατομμύριο ευρώ το κόστος για το ελληνικό δημόσιο.

Δεν είναι, όμως, μόνο αυτό. Το «μπλίτσκριγκ» που σας αναφέρω, έχει και κάποιες αθέατες πτυχές. Το 2021, λοιπόν, αλλάζετε με πράξη υπουργικού συμβουλίου την έκταση και πάτε με το 7Α για τις απαλλοτριώσεις. Το 2022 το έργο εντάσσεται στο αναπτυξιακό πρόγραμμα συμβάσεων στρατηγικής σημασίας. Μετά, έρχεται το ΤΑΙΠΕΔ ως φορέας υλοποίησης. Project preparation facility, γνωστή η διαδικασία που ακολουθεί η Κυβέρνηση τα τελευταία δύο χρόνια. Το 2023 εκδίδεται κοινή υπουργική απόφαση του Υπουργείου Εθνικής Οικονομίας και του Ανάπτυξης κ.λπ.. Το 2024 έχουμε πρόσκληση εκδήλωσης ενδιαφέροντος της πρώτης φάσης, με 421 εκατομμύρια ευρώ ΣΔΙΤ. Δείτε τους τόκους που θα επωμιστεί το ελληνικό δημόσιο, οι φορολογούμενοι, που είναι 1 δισεκατομμύριο ευρώ κόστος, για να γίνει τι; Να έρθει ο επενδυτής να κατασκευάσει, να χρηματοδοτήσει, να συντηρήσει και να λειτουργήσει για τριάντα χρόνια με εγγυημένο έσοδο από το ελληνικό δημόσιο τα μίσθια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Καταλήγω στην ερώτηση, κύριε Πρόεδρε: Πρώτον, ποια είναι η πρόσφατη εκτίμηση της χωρητικότητας των πολεοδομικών ενοτήτων σε κατοίκους και των αναγκών σε γη για κοινωνική υποδομή σε επίπεδο πολεοδομικής ενότητας και σε επίπεδο Δήμου Δάφνης-Υμηττού; Να πούμε εδώ ότι η αυτοδιοίκηση ωρύεται στην περιοχή, ειδικά η αντιπολίτευση. Φωνή βοώντος εν τη ερήμω, όμως! Το αναφέρω για αυτό που είπατε προηγουμένως για τη δημόσια διαβούλευση, για το πόσο δεχόμαστε την ίδια την κοινωνία να συμμετέχει στις αποφάσεις μας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεύτερον, προηγήθηκε ολοκληρωμένη πολεοδομική μελέτη της ευρύτερης περιοχής Δήμου Δάφνης-Υμηττού;

Τρίτον, έχουν μελετηθεί και καταγραφεί οι οικονομικές και λοιπές συνέπειες ως απόρροια της μετεγκατάστασης Υπουργείων και λοιπών φορέων στους ίδιους τους κατοίκους που επιβαρύνονται στην περιοχή;

Τέταρτον, ο ορισμός μέσου συντελεστή δόμησης. Ανατριχιαστικό, κύριε Πρόεδρε, για εμάς τους μηχανικούς! Είναι 1,80 ο ορισμός μέσου συντελεστή δόμησης, το μέγιστο ύψος και η κάλυψη 60% στην περιοχή, με ύψος είκοσι οκτώ μέτρα. Αντιλαμβάνεστε -είστε συνάδελφος- τι συμβαίνει.

Πέμπτον, προηγήθηκε η εκπόνηση κυκλοφοριακής μελέτης πριν τη λήψη απόφασης για τη δημιουργία του κυβερνητικού πάρκου «Ανδρέας Λεντάκης»;

Έκτον, σκοπεύετε να λάβετε υπ’ όψιν, επιτέλους, και να διαβουλευτείτε -αυτό που σας είπα- με την τοπική αυτοδιοίκηση;

Εν κατακλείδι, προτίθεστε να καταργήσετε τη σκανδαλώδη διάταξη του άρθρου 92 του ν. 4864/2021;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, είπατε στην αρχή ότι από το 1996 προβλέπεται η διαδικασία αξιοποίησης ή προστασίας, εάν θέλετε, της περιοχής και είπατε ότι πέρασαν τόσα χρόνια. Άρα αναφέρεστε στην καθυστέρηση. Έχετε δίκιο. Συμπληρώσατε, μετά, ότι τρέχουμε γρήγορα αυτά που κάνουμε τώρα.

Κοιτάξτε, είναι αλήθεια -και είπα οριζόντια- και συμπεριλαμβάνει και αυτό που αναφέρατε, ότι καθυστερήσαμε να βάλουμε τάξη στον χώρο. Αυτή είναι η πραγματικότητα, η ιστορική πραγματικότητα εκατό χρόνων. Και πληρώσαμε τίμημα. Στο τίμημα αυτό είναι η μεγάλη συμβολή της έλλειψης οργάνωσης του χώρου και τάξης, η οποία οργάνωση, εάν υπάρχει, δημιουργεί και δίνει ευκαιρίες για επενδύσεις για την οικονομία, για την κοινωνία, με προστασία του περιβάλλοντος, αλλά με κανόνες και ισορροπία.

Πάμε να φτιάξουμε κάτι στον χώρο, αυτό το κυβερνητικό πάρκο «Ανδρέας Λεντάκης», όπως αναφέρατε, έκτασης περίπου εκατόν πενήντα στρεμμάτων εκτός σχεδίου. Από αυτή την έκταση, το 70% περίπου, δηλαδή από τα εκατόν πενήντα πέντε στρέμματα τα εκατόν οκτώ θα είναι κοινωφελείς κοινόχρηστοι χώροι, χώροι ποδηλατοδρόμων κ.λπ..

Αναφέρατε το θέμα του συντελεστή δόμησης, το 1,8. Πράγματι, είναι 1,8, όχι, όμως, σε όλο το γήπεδο. Επί όλου του γηπέδου ο συντελεστής είναι 1. Επί του πολεοδομικού κέντρου, όπου θα αναπτυχθούν αυτές οι εγκαταστάσεις -θα εξηγήσω ποιες- ο συντελεστής είναι 1,8. Είναι άλλο πράγμα το 1,8 στα εκατόν πενήντα πέντε στρέμματα και είναι άλλο σε αυτά τα οποία είναι πολεοδομικό κέντρο.

Τι κάνουμε εκεί; Έχουμε πολλές εγκαταστάσεις, βιομηχανικές εγκαταστάσεις, πολλά εγκαταλελειμμένα κτήρια. Έχουμε, δηλαδή, σκελετούς κτηρίων. Όσα είναι διατηρητέα τα κρατούμε, τα ανασκευάζουμε και τα συντηρούμε, για να μπορούν να είναι λειτουργικά, κρατώντας αυτό που ως ιστορία και ως πολιτισμό κουβαλούν. Επιπλέον, κάποια άλλα γκρεμίζονται, κατεδαφίζονται και προστίθενται και νέα κτήρια. Όλα αυτά γίνονται με στόχο τον βιοκλιματικό σχεδιασμό –το λέω, επειδή είστε συνάδελφος και αντιλαμβάνεστε τις λέξεις-, για να ελαχιστοποιήσουμε το ενεργειακό κόστος και το περιβαλλοντικό αποτύπωμα, με αναμόρφωση γιατί θα γίνει ένα τεράστιο πάρκο που θα απλώνεται πάνω από το 50% σε όλο τον χώρο επέμβασης και θα μεταφερθούν νέα Υπουργεία σε αυτόν τον χώρο.

Όλα αυτά που συζητώ είναι με ειδικό πολεοδομικό σχέδιο. Άρα στο τέλος θα εγκριθούν -γιατί ακόμη δεν έχει ολοκληρωθεί, όπως ξέρετε, η διαδικασία- με προεδρικό διάταγμα, πράγμα που σημαίνει ότι θα ελεγχθούν όλες οι διαδικασίες σε ό,τι αφορά τον σχεδιασμό. Δεν μιλάω για τα οικονομικά, τις δημοπρατήσεις και τις συμπράξεις δημόσιου και ιδιωτικού τομέα, το κόστος. Γιατί αναφερθήκατε και σε αυτό. Μιλάω από πλευράς χωροταξίας και πολεοδομίας και λέω ότι θα εγκριθεί αυτό με προεδρικό διάταγμα. Άρα στο τέλος της ημέρας θα είναι ελεγμένη η διαδικασία, εάν τηρήθηκαν οι κανόνες και οι όροι. Διαφορετικά, δεν θα εγκριθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Αναφερθήκατε στη διαβούλευση, η οποία, όπως ξέρετε, γίνεται πριν την έγκριση της στρατηγικής μελέτης περιβαλλοντικών επιπτώσεων. Είμαστε υποχρεωμένοι να διαβουλευτούμε και με θεσμικούς και με κοινωνικούς φορείς.

Θέλω να σας πω ότι αυτή η διαβούλευση έγινε. Έχω συμμετάσχει σε πολλές από αυτές. Έγινε παρουσία και του δήμου και εκπροσώπων του δήμου. Δεν μιλώ για τη σημερινή δημοτική αρχή, γιατί τα θέματα εξελίσσονται. Είχαμε εκλογές και έχουμε νέα διοίκηση από την πρώτη του χρόνου. Όμως, η προηγούμενη δημοτική αρχή γνωμοδότησε θετικά για αυτό το θέμα. Δεν λέω ομόφωνα, λέω θετικά. Υπήρξαν και ενστάσεις, υπήρξαν και άλλες παρατηρήσεις. Η γνωμοδότηση, όμως, κατά πλειοψηφία είναι θετική και εξελίσσουμε αυτόν τον σχεδιασμό.

Άρα η διαβούλευση έγινε ως οφείλαμε. Λαμβάνονται υπ’ όψιν οι γνωμοδοτήσεις, θετικές και αρνητικές. Σε ό,τι αφορά τις θετικές, αυτές μπορεί ενίοτε να είναι με προτάσεις ή με παρατηρήσεις. Εάν αυτές είναι αξιολογηθούν ως θετικές, με την έννοια ότι χρήζουν περαιτέρω ασφάλισης, μπαίνουν ως όροι στη στρατηγική μελέτη περιβαλλοντικών επιπτώσεων.

Σε ό,τι αφορά τις αρνητικές θέσεις, είναι υποχρεωτικό -και το ξέρετε- να υπάρξει απάντηση με τεκμηρίωση σε κάθε πρόταση. Δεν τις πετάμε και δεν πετιούνται έτσι στον αέρα, αλλά οφείλει -γιατί αξιολογούνται από το Συμβούλιο της Επικρατείας οι αρνητικές προτάσεις και γνωμοδοτήσεις- να εξετάσει για αυτές τις αρνήσεις και τους λόγους που υπάρχει αρνητική γνωμοδότηση, εάν υπάρχουν ισχυρά στοιχεία που πρέπει να αλλάξουν τη θέση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε υπερβεί κατά πολύ τον χρόνο σας. Έχετε και δευτερολογία.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Με συγχωρείτε, κύριε Πρόεδρε. Πήρα φόρα απόψε.

**ΠΡΟΕΔΡΕΥΩΝ (Γεώργιος Λαμπρούλης):** Τα θέματα του χωροταξικού χωράνε ώρες συζήτησης.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Η συζήτηση δεν τελειώνει, κύριε Πρόεδρε.

Δεν θέλω να πάρω άλλο χρόνο. Αγαπητέ συνάδελφε, θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε,ελπίζω να έχω μία ευεργετική από τη δική σας πλευρά προσέγγιση, εάν θέλετε, γιατί διπλασιάστηκε ο χρόνος απάντησης του κυρίου Υφυπουργού.

Θα πάω κατευθείαν στο διά ταύτα. Κύριε Υπουργέ, είπατε το εξής, ότι ακούτε και ότι διαβουλεύεστε. Πραγματικά, είναι απορίας άξιο τι θα κάνετε με τον κορυφαίο επιστημονικό φορέα αυτού του τόπου για τα ζητήματα αυτά, που δεν είναι άλλος από το Εθνικό Μετσόβιο Πολυτεχνείο, το οποίο έχει καταθέσει επισήμως, όχι απλά τις επιφυλάξεις του για την επιχειρούμενη από πλευράς σας παρέμβαση, αλλά τις επιφυλάξεις του, μιλώντας ξεκάθαρα για ζητήματα, όπως την αύξηση κατά 50% της κυκλοφορίας των μετακινήσεων, με ό,τι αυτό συνεπάγεται για τις οχλήσεις, τη δέσμευση τεράστιων χώρων στάθμευσης, τη ρύπανση, την ηχορύπανση από όλες τις πλευρές. Τα έχει καταθέσει δημοσίως. Άραγε, αυτά θα ληφθούν υπ’ όψιν ή λαμβάνετε υπ’ όψιν μόνο οτιδήποτε ετερόκλητα θετικά παρατηρείται ή παρουσιάζεται;

Πάμε στην ουσία. Η ουσία είναι εδώ ότι σχεδιάζετε με ένα υπερβολικό κόστος -κατάλαβα τη διάθεσή σας να αποφύγετε τα των οικονομικών ζητημάτων και τα παραπέμπετε σε άλλο Υπουργείο- με 1 δισεκατομμύριο ευρώ κόστος, για να κάνετε τι; Να μεταφέρει εννέα από τα δεκάδες Υπουργεία. Να πούμε ότι είστε και η πολυπληθέστερη Κυβέρνηση στην ιστορία αυτού του τόπου με εξήντα δύο Υπουργούς και Υφυπουργούς. Όμως, τι κάνετε; Δίνετε 9 δισεκατομμύρια για να μεταφερθούν εννέα Υπουργεία, τα οποία είναι, ήδη, στον κεντρικό ιστό των Αθηνών, για να πάνε πού; Στη Δάφνη και στον Υμηττό. Μπορεί να μην είμαι από την περιοχή, αλλά την επισκέπτομαι συχνά και γνωρίζω, όπως γνωρίζετε σίγουρα και εσείς, κύριε Ταγαρά, ότι είναι ήδη μία πυκνοκατοικημένη περιοχή, πυκνοδομημένη, που έχει, ήδη, προβλήματα άρτιας κυκλοφοριακής προσέγγισης, αν μη τι άλλο, χωρίς να μιλήσω για τις οχλήσεις της ρύπανσης, κυρίως της αέριας ρύπανση.

Άρα τι κάνουμε εδώ; Πάμε να επιβαρύνουμε σημειακά μία περιοχή, διαθέτοντας απίστευτους πόρους, που δεν νομίζω ότι μας περισσεύουν, για να κάνουμε τι; Ένα νέο approach to real estate; Πείτε μου σας παρακαλώ. Το λέω πραγματικά εν πλήρει συνειδήσει των λεγομένων μου, γιατί εδώ πρέπει να υπάρχει μια ορθολογική προσέγγιση και οι πολιτικές που χαράσσονται, πρέπει να εδράζονται σε οικονομοτεχνικά στοιχεία.

Δεν καταλαβαίνω την προσέγγιση και ελπίζω, κύριε Ταχιάο, να μην πάει με unsolicited proposals, με τις αυτόκλητες προτάσεις, το εφεύρημα του κ. Καραμανλή που μας έφερε στο ελληνικό Κοινοβούλιο, ενώ έχει καταδικαστεί ήδη η Ιταλία για τέτοιου είδους νομοθετήματα. Αυτό, όμως, θα το δούμε στην πορεία.

Κύριε Ταγαρά, ειλικρινά είστε άνθρωπος που έχει γνώση και εμπειρία και επικαλούμαι πραγματικά τη δική σας προσέγγιση. Είναι δυνατόν να θεσμοθετείτε αυτό το πράγμα και με τέτοιες διαδικασίες -σας τις παρέθεσα- fast track; Για ποιο λόγο; Τι θετικό θα δώσει σε μια περιοχή όπου υπήρχε σχέδιο, οι χρήσεις γης ήταν ξεκάθαρες, με πολύ παραπάνω πράσινο.

Και μη μου πείτε για τον ενιαίο συντελεστή δόμησης που είναι 1,8% σημειακά και 1% εν συνόλω. Ξέρετε τι σημαίνει 1% εν συνόλω; Στα εκατόν πενήντα πέντε χιλιάδες στρέμματα θα δομηθεί επιφάνεια εκατόν πενήντα πέντε χιλιάδων τετραγωνικών μέτρων. Ο νοών νοείτω.

Καταλήγοντας, για εμάς στον ΣΥΡΙΖΑ δεν υπάρχει δογματισμός ούτε εμμονή. Εμείς ακούμε τους επιστημονικούς φορείς γι’ αυτό αναφέρθηκα στο Εθνικό Μετσόβιο Πολυτεχνείο. Θέλω πραγματικά να ακούσω πώς εσείς εκλαμβάνετε τις εύλογες παρατηρήσεις που έχουν θέσει στη δημόσια σφαίρα. Εμείς δεν έχουμε δογματισμούς σε αυτό, αλλά δεν μπορούμε να μην ακούμε την τοπική κοινωνία αφ’ ενός -τονίζω ότι η Αντιπολίτευση, η ελάσσων κυρίως, στον Δήμο Δάφνης – Υμηττού έχει καταθέσει προτάσεις- και φυσικά τον επιστημονικό κόσμο της χώρας που εκφράζεται διά των πολυτεχνείων κ.λπ..

Σέβομαι τον χρόνο. Παρ’ όλη την κατάχρηση του κυρίου Υπουργού εγώ θα τον σεβαστώ απόλυτα.

Καταλήγω και λέω το εξής και περιμένω και τη δευτερολογία σας: Σκεφτείτε πόσο ευεργετικό θα ήταν ένα παλιό εργοστάσιο πυρομαχικών να είναι άρρηκτα συνδεδεμένο με μια περιβαλλοντική αναμόρφωση του τόπου και όχι μια επιβάρυνση έτι περαιτέρω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, ρωτήσατε αν έχει υπάρξει κυκλοφοριακή μελέτη. Βεβαίως έχει υπάρξει κυκλοφοριακή μελέτη για να λάβει υπ’ όψιν όλες τις επιβαρύνσεις λόγω της μετακίνησης ενός σημαντικού αριθμού…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν το ρώτησα. Το είπα. Διπλασιάζεται.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ναι. Λέω ότι υπάρχει κυκλοφοριακή μελέτη η οποία έχει λάβει υπ’ όψιν ακριβώς αυτές τις παρατηρήσεις στις οποίες αναφερθήκατε, οι οποίες ελήφθησαν υπ’ όψιν στη συζήτηση και στην έγκριση της στρατηγικής μελέτης περιβαλλοντικών επιπτώσεων.

Να συμπληρώσω μόνο τα εξής σε ό,τι αφορά αυτό: Δεν θα υπάρξουν και δεν θα μείνουν μόνο οι δρόμοι μεταφοράς και μετακίνησης οι σημερινοί για να οδηγηθούμε στη νέα θέση με τις χρήσεις τις πρόσθετες. Λάβετε υπ’ όψιν ότι θα υπάρξουν και γραμμές μετρό πρόσθετες, ακριβώς λαμβάνοντας υπ’ όψιν τον αριθμό των μετακινήσεων προς την πλευρά του κυβερνητικού πάρκου, όπως και κίνητρα για τα μαζικά μέσα μεταφοράς και άλλες παρεμβάσεις. Στο τέλος θα πρέπει στην πράξη -η μελέτη εκεί οδηγεί, γι’ αυτό γίνεται από πριν η μελέτη- αυτές οι μετακινήσεις να μπορούν χωρίς προβλήματα να οδηγούν στον χώρο εργασίας και της μεταφοράς των Υπουργείων. Αυτά σε ό,τι αφορά την κυκλοφοριακή μελέτη και τον φόρτο που βεβαίως με τα σημερινά δεδομένα δεν επαρκεί. Οι υπάρχοντες δρόμοι που οδηγούν σήμερα εκεί, σε μια τέτοια μετακίνηση προφανώς και δεν φτάνουν. Όλα αυτά, όμως, είναι ένας συνολικός σχεδιασμός, μια μεγάλη μετακίνηση, μια μεγάλη παρέμβαση.

Είπατε πριν αν έχουν ληφθεί υπ’ όψιν και οι αλλαγές από το 1996, οι πληθυσμοί. Αναφερθήκατε στις δεκατέσσερις χιλιάδες του 1996. Στη μελέτη ελήφθη υπ’ όψιν ο πληθυσμός του 2011 που είναι τριάντα τρεις χιλιάδες εξακόσιοι πενήντα κάτοικοι περίπου. Αυτοί που υπάρχουν στη νέα απογραφή είναι διακόσιοι είκοσι δύο παραπάνω. Αυτή είναι η αλλαγή, η αύξηση πληθυσμού σε σχέση με αυτόν τον πληθυσμό που ελήφθη υπ’ όψιν στη μελέτη.

Και κάτι επιπλέον. Μιλήσατε και για τα οικονομικά. Πράγματι δεν τα γνωρίζω. Θέλω να είμαι ειλικρινής. Μιλώ γι’ αυτά που γνωρίζω. Και γι’ αυτά που έχω ευθύνη απαντώ. Μιλάμε για μια λειτουργία στο κέντρο με διάσπαρτες δημόσιες υπηρεσίες σε κτήρια δημόσια ή μισθωμένα και μια άλλη λειτουργία σε έναν χώρο που θα κατασκευαστεί. Όσον αφορά την οικονομοτεχνική μελέτη -επειδή αναφερθήκατε στο κόστος εκεί- να πω ότι δεν ξέρω ποιο είναι το κόστος εδώ και όχι μόνο το οικονομικό αλλά και τα άλλα κόστη τα οποία συμπληρώνονται. Γι’ αυτό και παραμένω μέχρι αυτό το σημείο στην απάντησή μου, χωρίς να γνωρίζω, ξαναλέω, λεπτομέρειες επί των οικονομικών στοιχείων.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Εισερχόμαστε στη συζήτηση της ενδέκατης με αριθμό 1398/16-9-2024 επίκαιρης ερώτησης δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υποδομών και Μεταφορών με θέμα: «Να κατασκευαστούν τα σχολεία της κεντρικής Μακεδονίας των οποίων έχει εγκριθεί η ίδρυσή τους, αλλά δεν λειτουργούν λόγω έλλειψης διδακτηρίου». Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ο τίτλος τα λέει όλα. Ανάμεσα στα χιλιάδες σχολεία που υπάρχουν σε όλη τη χώρα βρίσκονται και κάποια που ναι μεν υπάρχουν, αλλά υπάρχουν μονάχα στα χαρτιά, αν και έχουν ιδρυθεί εδώ και δέκα, δεκαπέντε χρόνια με σχετικές αποφάσεις του Υπουργείου Παιδείας. Δεν λειτουργούν αυτά τα σχολεία. Κάθε χρόνο αναστέλλεται η λειτουργία τους γιατί ποτέ γι’ αυτά τα σχολεία δεν κατασκευάστηκε το κτήριο που θα τα στεγάσει.

Μόνο στην Περιφέρεια της Κεντρικής Μακεδονίας υπάρχουν σαράντα και πλέον τέτοια σχολεία. Τα τριάντα οκτώ μάλιστα είναι στην περιοχή της Θεσσαλονίκης, κύριε Υπουργέ, στην ανατολική και τη δυτική πλευρά της πόλης. Μόνο για ορισμένα από αυτά, από όσο γνωρίζουμε -το ψάξαμε σχετικά-, έχει εξαγγελθεί η κατασκευή τους -έχει εξαγγελθεί, προσέξτε, δεν έχει ξεκινήσει- και ελάχιστα, πραγματικά ελάχιστα βρίσκονται σε φάση κατασκευής.

Δηλαδή με λίγα λόγια, παρ’ όλο που υπάρχουν εδώ και χρόνια οι ανάγκες για σχολική στέγη, ανάγκες πιεστικές ανάγκες, επείγουσες, ιδιαίτερα στη Θεσσαλονίκη, αυτές μένουν κυριολεκτικά στα χαρτιά και ανικανοποίητες. Σήμερα μάλιστα αυτές οι ανάγκες για σύγχρονα και ασφαλή σχολεία στην Περιφέρεια της Κεντρικής Μακεδονίας είναι ακόμα μεγαλύτερες, μιας και είναι δεκάδες τα σχολεία που είτε στεγάζονται σε λυόμενα κτήρια -ακόμα λειτουργούν κτήρια από τον σεισμό του 1978 στη Θεσσαλονίκη που είχαν όριο ηλικίας θυμίζω τα δεκαπέντε χρόνια, από τα 1978 μετρήστε πόσες δεκαετίες πέρασαν- είτε σε kibo είτε λειτουργούν σε ενοικιαζόμενους χώρους είτε σε ακατάλληλα κτήρια τα περισσότερα από τα οποία έχουν κατασκευαστεί εδώ και πάνω από πενήντα χρόνια.

Μάλιστα ακόμη και για σχολικά κτήρια τα οποία κρίνονται ακατάλληλα, αντί η Κυβέρνηση να ξεκινήσει άμεσα την κατασκευή ενός καινούργιου σχολικού κτηρίου που θα στεγάσει αυτό που κλείνει και να δεχτούν οι γονείς την προσωρινή μεταστέγασή τους, δεν προχωράει σε αυτό το βήμα, παρά απλώς κλείνει τα ήδη υπάρχοντα.

Για να μη μακρηγορώ -θα πω περισσότερα στη δευτερολογία-, σας κάνουμε, κύριε Υπουργέ, δύο πάρα πολύ απλές ερωτήσεις: Πρώτον, τι θα κάνετε ως Κυβέρνηση για να ολοκληρωθεί άμεσα η κατασκευή όλων των συγκεκριμένων σχολείων, με την ευθύνη του κράτους φυσικά και, δεύτερον, τι θα κάνετε, έτσι ώστε να υλοποιηθεί ένα πρόγραμμα ανέγερσης νέων, σύγχρονων και ασφαλών σχολείων στην Περιφέρεια της Κεντρικής Μακεδονίας και σε όλη τη χώρα βέβαια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, υπό κανονικές συνθήκες θα έπρεπε να δηλώσω για τη σημερινή ερώτησή σας αναρμοδιότητα για τον πολύ απλό λόγο ότι δεν είναι το Υπουργείο Υποδομών και Μεταφορών το Υπουργείο εκείνο το οποίο είναι αρμόδιο για τον σχεδιασμό και για την κατασκευή των σχολείων, με εξαίρεση αυτά τα οποία αναλαμβάνει για ειδικούς λόγους εξαιρετικά να κατασκευάσει η ΚΤΥΠ, η οποία αποτελεί έναν εποπτευόμενο φορέα του Υπουργείου ως διάδοχο σχήμα του Οργανισμού Σχολικών Κτηρίων. Αυτή είναι η πραγματικότητα για τα σχολεία.

Στην πραγματικότητα είναι το Υπουργείο Εσωτερικών ως εποπτεύον Υπουργείο της τοπικής αυτοδιοίκησης αυτό το οποίο θα έπρεπε να κληθεί να απαντήσει στα ζητήματα των σχολείων, διότι αρμόδιοι για την ίδρυση νέων σχολείων είναι οι δήμοι, αρμόδιοι για να εισηγηθούν ή να προχωρήσουν στην κατασκευή των σχολικών κτηρίων είναι οι δήμοι. Πάντως δεν είναι η κεντρική εξουσία σε καμμία περίπτωση, και αυτό νομίζω ότι είναι πλέον ξεκάθαρο. Αυτό δεν είναι μια αρμοδιότητα η οποία τώρα περιήλθε στους δήμους. Είναι μια πολύ παλιά ιστορία και δεν ισχύει κάτι διαφορετικό και για την περιοχή της Κεντρικής Μακεδονίας ή του Δήμου Θεσσαλονίκης που, όπως ξέρετε, τον γνωρίζω πάρα πολύ καλά.

Η ερώτησή σας αναφέρεται σε συγκεκριμένα σχολεία τα οποία δεν κατονομάζονται και προφανώς δεν θα μπορούσα εγώ να φανταστώ ποια είναι αυτά τα σαράντα σχολεία τα οποία λέτε εσείς ότι έχουν ιδρυθεί και δεν υπάρχουν. Θα σας πω, όμως, ότι στην Περιφέρεια Κεντρικής Μακεδονίας αυτή τη στιγμή βρίσκεται στο Ελεγκτικό Συνέδριο για να πάρει τη γνώμη του Ελεγκτικού Συνεδρίου για τη δυνατότητα υπογραφής της σύμβασης ένα πρόγραμμα κατασκευής δεκαεπτά σχολικών κτηρίων στην κεντρική Μακεδονία.

Αυτά είναι: Το 7ο Νηπιαγωγείο Πεύκων στον Δήμο Νεάπολης - Συκεών, το 4ο Δημοτικό Σχολείο Πεύκων στον ίδιο δήμο, το 1ο ΕΠΑΛ Συκεών και Κλειστό Γυμναστήριο στον Δήμο Νεάπολης - Συκεών -αυτό είναι το συγκεκριμένο σχολείο για την απόκτηση του οικοπέδου του οποίου καθυστέρησε η υπογραφή αυτού του έργου το οποίο είχε ξεκινήσει από το 2021-, το ΓΕΛ Ευκαρπίας -δεν διαβάζω τους δήμους, τους ξέρετε-, το 4ο Δημοτικό Σχολείο Ευκαρπίας, το 3ο ΓΕΛ Πολίχνης, το 1ο Λύκειο Πολίχνης, το 2ο Γυμνάσιο Λαγκαδά, το 3ο Γυμνάσιο Ωραιοκάστρου, το 6ο Δημοτικό Σχολείο Ωραιοκάστρου, το 1ο ΓΕΛ Μίκρας, το 5ο Δημοτικό Σχολείο Αμπελοκήπων, το Ειδικό Δημοτικό Σχολείο και το Ειδικό Νηπιαγωγείο Καλαμαριάς, το 3ο Γυμνάσιο Πυλαίας, το 3ο Λύκειο Πυλαίας - Χορτιάτη, το 3ο Δημοτικό Σχολείο Πανοράματος και το Μουσικό Γυμνάσιο - Λύκειο Κατερίνης. Μιλάμε για ένα έργο που με αρχικό συμβατικό αντικείμενο προϋπολογισμού 128.400.000 ευρώ με παρούσα αξία εκτελείται ως ΣΔΙΤ και με ένα συμβατικό ποσό της τάξεως των 110 εκατομμυρίων. Υπάρχει οριστικός ανάδοχος από τον Ιούλιο του 2024 και από τις 16 Ιουλίου υπάρχει η σχετική σύμβαση στο Ελεγκτικό Συνέδριο και έχουν ζητηθεί στις 4-9-2024 συμπληρωματικά στοιχεία, ώστε να υπογραφεί αυτή η σύμβαση από την ΚΤΥΠ.

Δεκαεπτά, λοιπόν, νέα σχολεία κατασκευάζονται στην Περιφέρεια Κεντρικής Μακεδονίας, σε πείσμα αυτού το οποίο ισχυρίζεστε, το οποίο όμως είναι ένα θέμα που μπορούμε να το συζητήσουμε. Δεν είναι αβάσιμη η άποψη ότι πραγματικά υπάρχει ένα κτηριακό απόθεμα στη Θεσσαλονίκη και στην κεντρική Μακεδονία το οποίο είναι πεπαλαιωμένο. Μπορεί να συζητηθεί και θα σας κάνω κάποιες παρατηρήσεις στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Να τα πάρουμε με τη σειρά, κύριε Υπουργέ, γιατί η απάντησή σας είχε ενδιαφέρον.

Κατ’ αρχάς για την αναρμοδιότητα. Συχνά πυκνά την ακούμε αυτή τη φράση, ιδιαίτερα στην εκπαίδευση, ιδιαίτερα δε σε ό,τι αφορά τα σχολικά κτήρια. Και αυτό δεν είναι τυχαίο. Ξέρετε γιατί; Γιατί όλες οι κυβερνήσεις, όχι μόνο η δική σας, τα τελευταία δέκα - δεκαπέντε χρόνια έχουν διαχύσει τις ευθύνες σε ένα σωρό Υπουργεία σχετικά με τη λειτουργία των σχολείων: Άλλο Υπουργείο έχει το πρόγραμμα, τη λειτουργία αυτή καθαυτή την μορφωτική του σχολείου, άλλο Υπουργείο έχει την ανέγερση, άλλο Υπουργείο αναλαμβάνει τα λειτουργικά έξοδα. Είναι ένας πολύ εύσχημος τρόπος -δεν θα έλεγα έξυπνος- για να διαχέονται οι ευθύνες και στο τέλος να μην ευθύνεται κανένας. Εν πάση περιπτώσει η ερώτηση απευθύνεται στην Κυβέρνηση. Πείτε μας, λοιπόν, σε ποιον Υπουργό, σε ποιο Υπουργείο θα καταθέτουμε τις ερωτήσεις για τη σχολική στέγη και από όσο μπορώ να γνωρίζω, οι «ΚΤΙΡΙΑΚΕΣ ΥΠΟΔΟΜΕΣ» που είναι στα χαρτιά υπεύθυνες για τη σχολική στέγη είναι στο δικό σας Υπουργείο, στο Υπουργείο Υποδομών.

Μιλήσατε για την ευθύνη των δήμων, στους οποίους έχει ανατεθεί η ευθύνη για την ανέγερση των σχολικών κτηρίων. Με τι χρήματα, κύριε Υπουργέ; Με τους πόρους που τους δίνετε και που δεν μπορούν να αλλάξουν οι δάσκαλοι και οι διευθυντές ένα τζάμι οι δήμοι θα χτίσουν σχολεία; Εκτός αν θέλετε κι αν τους οδηγείτε να φορολογήσουν -υπάρχουν αρκετοί πρόθυμοι να το κάνουν αυτό- ακόμα περισσότερο τους δημότες τους, έτσι ώστε να προχωρήσουν στην ανέγερση των σχολείων.

Βεβαίως έχετε ανακαλύψει και έναν καινούργιο τρόπο, όχι εσείς, όλες οι κυβερνήσεις, τις λεγόμενες «συμπράξεις δημοσίου και ιδιωτικού τομέα». Οι συμπράξεις αυτές βεβαίως συνήθως ευνοούν τον ιδιωτικό τομέα. Θα αναφερθώ παρακάτω σε αυτό.

Μιλήσατε για τα σχολεία, ότι δεν κατονομάζονται. Κι όμως, ήταν πάρα πολύ εύκολο για την υπηρεσία σας, για το γραφείο σας, με ένα απλό «κλικ» στις Διευθύνσεις Πρωτοβάθμιας και Δευτεροβάθμιας Εκπαίδευσης να βρείτε τα σχολεία που έχουν τεθεί σε αναστολή. Θα σας πω όμως ορισμένα παραδείγματα εδώ. Μιλάμε για το 3ο Δημοτικό Σχολείο Πανοράματος, ένα σχολείο του οποίου έχει εξαγγελθεί η ανέγερση του κτηρίου του -βρίσκεται μάλιστα ανάμεσα σε αυτά τα δεκαεπτά που αναφέρατε εσείς πριν από λίγο-, το οποίο, όμως, εξακολουθεί να παραμένει ένα σχολείο - «φάντασμα», δεν υπάρχει τέτοιο σχολείο. Αντίθετα, εκατοντάδες μαθητές στοιβάζονται στα δύο σχολεία στο Πανόραμα.

Θέλετε να πάμε στη Θέρμη, λίγο πιο κάτω, και να πάμε σε μια περιοχή όπου έχουμε πραγματικά τη δεύτερη πληθυσμιακή έκρηξη μετά από αυτήν που έγινε στον Εύοσμο; Μιλάμε για έκρηξη πραγματικά. Είναι υπερεπείγουσα η ανάγκη κατασκευής και του 6ου  Δημοτικού Σχολείου Θέρμης -είναι ένα από αυτά τα σχολεία τα οποία έχουν ιδρυθεί, αλλά είναι στα χαρτιά, δωδεκαθέσιο μάλιστα- και του 8ου Νηπιαγωγείου Θέρμης. Επειδή δεν γίνονται αυτά τα σχολεία εδώ και χρόνια, γι’ αυτό και έχουμε αυτή την ασφυκτική κατάσταση στα άλλα σχολεία.

Στον Δήμο Παύλου Μελά -να πάμε στη δυτική Θεσσαλονίκη- στο 5ο Δημοτικό Σχολείο της Ευκαρπίας έχουμε κι εκεί την πληθυσμιακή αύξηση της περιοχής.

Δεν θα μπορούσαν να λείπουν και τα σχολεία της ειδικής αγωγής, όπου η κατάσταση, κύριε Υπουργέ, στο ζήτημα της σχολικής στέγης της ειδικής αγωγής είναι δραματική, πραγματικά δραματική. Τα σχολεία ειδικής αγωγής που έχουν δικά τους κτήρια μετριούνται στα δάχτυλα του ενός χεριού. Μιλάμε για το 8ο Ειδικό Σχολείο της Θεσσαλονίκης, το Ειδικό της Καλαμαριάς, δύο Ειδικά Νηπιαγωγεία. Όλα αυτά είναι στα χαρτιά ιδρυμένα, δεν υπάρχουν. Θα τα βρείτε στις διευθύνσεις, θα τα βρείτε στο Υπουργείο, όμως είναι σχολεία - «φαντάσματα», τα οποία δεν υπάρχουν.

Φυσικά αποκαλύπτονται μέσα από όλα αυτά τα παραδείγματα που έφερα οι προτεραιότητές σας, οι οποίες προφανώς και είναι διαφορετικές. Αν και εφόσον περισσέψει κάτι μπορεί να δοθεί και στα σχολεία, σαν αυτά τα 250 εκατομμύρια που μοίρασε πριν από λίγες μέρες ο Πρωθυπουργός, που είναι για να γίνουν κάποια μερεμέτια στις τουαλέτες ή κάποια σοβατίσματα, ενώ τα πραγματικά, τα μεγάλα προβλήματα των σχολείων είναι εδώ και περιμένουν.

Κλείνω, κύριε Πρόεδρε, με το εξής και ευχαριστώ πάρα πολύ για την ανοχή.

Ξέρετε κάτι, κύριε Υπουργέ; Τα σχολεία δεν είναι μονάχα τέσσερα ντουβάρια για να μπαίνουν οι μαθητές. Τα σχολεία είναι κάτι πολύ περισσότερο, είναι ένα βασικό στοιχείο για το μάθημα. Θα έπρεπε να είναι ένα βασικό στοιχείο για το μάθημα, γιατί δεν μπορεί σε μία αίθουσα να γίνονται όλα, και να διαβάζουν, και να τρώνε, και να ξαπλώνουν, και να ζωγραφίζουν, και να κάνουν μουσική. Γι’ αυτό λέμε εμείς ότι θα πρέπει τα σχολεία να έχουν εργαστήρια, να έχουν αθλητικούς χώρους, να έχουν αίθουσες θεάτρου, μουσικής, όλα όσα πρέπει να έχει ένα σύγχρονο και ασφαλές σχολικό κτήριο τον 21ο αιώνα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):**  Κατ’ αρχάς θα μου επιτρέψετε να σας καλέσω να επισκεφθείτε, αν θέλετε να επισκεφθούμε μαζί, ένα από τα σχολεία τα οποία κατασκευάζει η ΚΤΥΠ εξαιρετικά, σας λέω. Δεν έχετε δίκιο, δεν είναι αρμοδιότητα της ΚΤΥΠ γενικώς η κατασκευή των σχολείων. Η ΚΤΥΠ κατασκευάζει σχολεία μόνο μετά από συγκεκριμένες προγραμματικές συμβάσεις που κάνει με δήμους και όταν έχουν διασφαλιστεί οι σχετικοί πόροι. Να σας καλέσω, λοιπόν, για να δείτε πώς σχεδιάζεται ένα καινούργιο σχολείο το οποίο πραγματικά διαθέτει όλα τα χαρακτηριστικά, όπως αυτό που περιγράψατε προηγουμένως, και επιπλέον και μια εξαιρετική αρχιτεκτονική, κάτι το οποίο μπορείτε να το δείτε και να το αναγνωρίσετε σε πάρα πολλά από τα σχολεία τα οποία εγκαινιάζει πολύ τακτικά η ΚΤΥΠ και μάλιστα αποτελεί και προτεραιότητα το συγκεκριμένο έργο και του Υπουργού κ. Σταϊκούρα.

Επιτρέψτε μου λοιπόν να πω σε ό,τι αφορά το θέμα της αρμοδιότητας το εξής. Εγώ μίλησα για αρμοδιότητα, δεν επικαλέστηκα αναρμοδιότητα. Ήρθα εδώ για να μιλήσουμε για τα σχολεία. Είναι η τοπική αυτοδιοίκηση υπεύθυνη για τα σχολεία; Βεβαίως. Το κατανοείτε ή δεν το κατανοείτε; Προφανώς δεν το κατανοείτε, διότι εκπροσωπείτε μια πολιτική αντίληψη, ένα κόμμα, το οποίο πιστεύει στον συγκεντρωτισμό του κράτους -λογικό αυτό- και προφανώς δεν μπορείτε να καταλάβετε ότι το σχολείο αποτελεί ένα αντικείμενο της τοπικής κοινωνίας. Γι’ αυτό έχει περάσει στην τοπική αυτοδιοίκηση, γιατί η τοπική κοινωνία πρέπει να μπορεί να διαχειριστεί τις απαιτήσεις εκείνες οι οποίες έρχονται από τον κόσμο και αφορούν την εκπαίδευση των παιδιών τους.

Κάνουν οι δήμοι σχολεία; Προφανώς κάνουν. Εδώ σας ανέφερα έναν δήμο ο οποίος δεν είναι φιλικός προς το κόμμα μας, προς τη Νέα Δημοκρατία. Είκοσι οκτώ χρόνια δήμαρχος, ο Δήμος Νεάπολης- Συκεών. Έχει κάνει σχολεία; Βεβαίως έχει κάνει σχολεία, πολλά σχολεία. Ήταν στις προτεραιότητές του. Εξασφάλισε πόρους, δεν φορολόγησε τους δημότες, γιατί δεν υπάρχει φορολογία από το Υπουργείο Εσωτερικών επιτρεπόμενη στους δήμους η οποία να μπορεί να κατευθυνθεί προς τα σχολεία -είναι γνωστό αυτό- και το έκανε. Το έκανε αξιοποιώντας διάφορα προγράμματα, μεταξύ αυτών και ευρωπαϊκά προγράμματα, που είναι χρήματα προφανώς που δεν σας αρέσουν, αλλά πάρα πολλά σχολεία έχουν γίνει με λεφτά από τα διάφορα κοινοτικά πλαίσια στήριξης και αυτό πρέπει να το αναγνωρίσουμε.

Πού σας είπα ότι έχετε ένα δίκιο; Έχετε δίκιο ότι οι υποδομές μας δεν είναι οι καλύτερες στα σχολεία. Αυτός είναι λόγος για τον οποίο ο Πρωθυπουργός εξήγγειλε αυτό το πολύ σημαντικό πρόγραμμα που πήρε και το όνομα της Μαριέττας Γιαννάκου, μιας εμβληματικής φυσιογνωμίας για τον χώρο της παιδείας, ένα πρόγραμμα το οποίο θα διαθέσει ένα πάρα πολύ σοβαρό ποσό, τα 250 εκατομμύρια ευρώ, ακριβώς για να ανανεώσει υποδομές.

Δεν είναι έτσι όπως το λέτε. Κατ’ αρχάς, όλα τα σχολεία υφίστανται προσεισμικό έλεγχο. Κατά συνέπεια, θέματα στατικότητας, θέματα στατικής επάρκειας, όλα αυτά είναι ζητήματα τα οποία επί της αρχής αντιμετωπίζονται. Άρα στον σχεδιασμό των επεμβάσεων στην πορεία μπαίνουν θέματα που έχουν να κάνουν με τα ποιοτικά στοιχεία των σχολείων πώς αυτά μπορούν να ανταποκριθούν στοιχειωδώς ή επαρκέστερα στις ανάγκες των μαθητών, διότι προφανώς υπάρχουν οι υποδομές οι οποίες είναι γερασμένες. Το ξέρουμε αυτό.

Αυτό είναι ένα πρόβλημα το οποίο είναι και παγκόσμιο, δεν είναι ένα πρόβλημα το οποίο αντιμετωπίζει μόνο η Ελλάδα. Δεν υπάρχει η δυνατότητα να ανανεώνεις όλα τα δημόσια κτήρια κάθε σαράντα και πενήντα χρόνια. Αυτό είναι αδύνατον, πολλώ δε μάλλον όταν αυτή η ανάγκη δεν προκύπτει μόνο στις πόλεις οι οποίες δείχνουν μια πληθυσμιακή έξαρση, αλλά και σε πολύ μικρότερες κοινότητες.

Επιτρέψτε μου, λοιπόν, να πω ότι αυτό το πρόβλημα έχει και πολύ συγκεκριμένα χαρακτηριστικά. Αναφέρατε τον Δήμο Θεσσαλονίκης. Δεν θα σας πω για τους δήμους οι οποίοι έκαναν επεκτάσεις επί επεκτάσεων και συγκέντρωσαν πληθυσμό, χωρίς βεβαίως προηγουμένως να έχουν διασφαλίσει ότι υπάρχουν οι κατάλληλες υποδομές και όχι μόνο για τα σχολεία, για όλα τα θέματα. Αλλά θα σας πάω στον Δήμο Θεσσαλονίκης.

Ξέρετε ποιο είναι το χαρακτηριστικό του Δήμου Θεσσαλονίκης; Ο Δήμος Θεσσαλονίκης είναι ένας περίκλειστος δήμος, δεν είχε επεκτάσεις, δεν υπάρχουν οικόπεδα. Μιλάτε για τα σχολεία του 1978. Τα σχολεία του 1978, όπως ξέρετε, έγιναν σε πλατείες, έγιναν σε κοινόχρηστους χώρους, όταν δεν υπήρχαν οικόπεδα, όταν τα οικόπεδα που δεσμεύτηκαν ήταν οικόπεδα τρομακτικής αξίας που σε καμμία περίπτωση δεν μπορούσαν να αποκτηθούν. Κι όντως αυτά είναι κτήρια…

Τελειώνω, κύριε Πρόεδρε. Βλέπω ότι ετοιμάζεστε να με επιπλήξετε.

Μιλάμε για κτήρια τα οποία είναι όντως πεπαλαιωμένα και εκείνο το οποίο ξέρω είναι ότι αυτήν τη στιγμή έχουμε μια συνεργασία με τον κ. Αγγελούδη τον δήμαρχο για να μπορέσουμε να προχωρήσουμε τουλάχιστον σε εκείνα τα κτήρια τα οποία έρχονται από τον σεισμό του 1978 σε αντικατάσταση. Δεν είναι όμως εύκολη άσκηση για τον Δήμο Θεσσαλονίκης. Δεν είναι εύκολο γιατί δεν υπάρχουν οικόπεδα. Διότι όπου υπήρχαν οικόπεδα στην προηγούμενη δεκαετία δεν προχώρησαν τα πράγματα, με πολύ χαρακτηριστικό παράδειγμα τη γωνία Σαπφούς και Βουτυρά που τώρα ο δήμος προχώρησε στον καθαρισμό για να μπορέσει να γίνει η κατασκευή εκεί ενός νέου σχολείου.

Πάντως σε ό,τι αφορά τη Θεσσαλονίκη, είμαστε σε διαρκή διαβούλευση μαζί τους, ώστε η ΚΤΥΠ να μπορέσει σε συνεργασία με τον δήμο να βρει εκείνους τους πόρους που είναι απαραίτητοι για να δημιουργηθούν νέα σχολεία ή να αντικατασταθούν τα παλιά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πρώτη με αριθμό 1377/11-9-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νέα Δημοκρατία» κ. Μάξιμου Χαρακόπουλου προς τον Υπουργό Εσωτερικών με θέμα: «Κατασκευή νέου σχολικού συγκροτήματος για Πρότυπο Γυμνάσιο και Λύκειο Λάρισας». Θα απαντήσει ο Υφυπουργός Εσωτερικών κ. Βασίλειος - Πέτρος Σπανάκης.

Κύριε Χαρακόπουλε, έχετε τον λόγο για την πρωτολογία σας.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Θα χαιρετίσω κατ’ αρχάς τα άμεσα ανακλαστικά της Κυβέρνησης με την εδώ παρουσία του αρμόδιου Υφυπουργού και ευελπιστώ, κύριε Σπανάκη, να δρομολογήσει άμεσα την επίλυση του κτηριολογικού προβλήματος στο νέο πρότυπο γυμνάσιο και λύκειο που ιδρύθηκε στη Λάρισα από φέτος.

Κύριε Πρόεδρε, όπως ξέρετε, η επαναθέσπιση των προτύπων σχολείων ήταν μια από τις βασικές μεταρρυθμίσεις της Κυβέρνησης Μητσοτάκη της πρώτης τετραετίας, διότι εμείς πιστεύουμε ότι η αριστεία δεν είναι ρετσινιά, όπως ευαγγελίζονταν η προηγούμενη κυβέρνηση του ΣΥΡΙΖΑ, αλλά αντιθέτως είναι μοχλός κοινωνικής κινητικότητας, μοχλός προόδου για την κοινωνία μας.

Δυστυχώς η ίδρυση και η λειτουργία προτύπου σχολείου στη Λάρισα καθυστέρησε για ακατανόητους προς εμέ, κύριε Υφυπουργέ, λόγους για τέσσερα ολόκληρα χρόνια. Σε αυτόν τον μοναχικό «μαραθώνιο» πολλές φορές χρειάστηκε να παρέμβω προς την ηγεσία του αρμόδιου Υπουργείου Παιδείας και να φτάσω μέχρι και στον Πρωθυπουργό, προκειμένου να αρθούν οι ακατανόητοι λόγοι και να δημιουργηθεί και να λειτουργήσει από φέτος τον Σεπτέμβριο Πρότυπο Γυμνάσιο και Λύκειο στη Λάρισα, γιατί δυστυχώς πολλοί κατέφυγαν στην ασφάλεια της σιωπής, προκειμένου να μην γίνουν δυσάρεστοι σε όσους αντιτάσσονται στη λογική της αξιολόγησης στην εκπαίδευση. Αλλά πιστεύω ότι στην πολιτική είμαστε για να είμαστε χρήσιμοι στο κοινωνικό σύνολο και όχι απλά ευχάριστοι σε κάποιους λίγους.

Κύριε Πρόεδρε, όπως ξέρετε, χτύπησε το πρώτο κουδούνι, τα πρότυπα σχολεία, γυμνάσιο και λύκειο, λειτουργούν στη Λάρισα, πλην όμως συστεγάζονται, κύριε Υφυπουργέ, με το 2ο Γυμνάσιο και Λύκειο. Και ευλόγως γονείς και εκπαιδευτικοί -οι εκπρόσωποί τους με επισκέφθηκαν- θέτουν το ζήτημα της έλλειψης χώρων στην πλήρη λειτουργία των προτύπων όταν θα έχουν και τις τρεις τάξεις και στο γυμνάσιο και στο λύκειο.

Του λόγου το αληθές μαρτυρά και έγγραφο της αρμόδιας τεχνικής υπηρεσίας του Υπουργείου Παιδείας, το οποίο λέει ότι είναι προσωρινή αυτή η λύση και καλεί τον δήμο να βρει μια μόνιμη και επαρκή λύση για τη στέγαση του πρότυπου γυμνασίου και λυκείου.

Επικοινώνησα και βρίσκομαι άλλωστε σε διαρκή συνεργασία όλο αυτό το διάστημα με τη νέα δημοτική αρχή με τον νέο Δήμαρχο, τον Θανάση Μαμάκο. Η δημοτική αρχή αυτή, σε αντίθεση με την προηγούμενη, έκανε όλα όσα πρέπει προκειμένου να ιδρυθεί και να λειτουργήσει πρότυπο σχολείο. Ο δήμος έχει βρει και έχει παραχωρήσει οικόπεδο στην οδό Σαρίμβεη, προκειμένου να ανεγερθεί ένα νέο σύγχρονο διδακτήριο. Ελέγχθηκε από την επιτροπή καταλληλότητας και κρίθηκε ότι πληροί όλες τις προϋποθέσεις και προδιαγραφές για να χτιστεί εκεί το νέο διδακτήριο, όλα τα σχετικά έγγραφα έχουν διαβιβαστεί στο Υπουργείο Παιδείας και αναμένεται η εκπόνηση και έκδοση του κτηριολογικού προγράμματος. Κι αυτό που πρέπει να γίνει από εδώ και στο εξής, κύριε Υφυπουργέ, είναι η εξασφάλιση χρηματοδότησης για τη μελέτη και την κατασκευή του νέου διδακτηρίου. Άλλωστε έχουν γίνει επαφές και με την ΚΤΥΠ προκειμένου να υπάρξει τεχνο-οικονομική υποστήριξη.

Γι’ αυτό βρισκόμαστε, κύριε Πρόεδρε, σήμερα εδώ, αναμένοντας από την πολιτική ηγεσία του Υπουργείου Εσωτερικών να δρομολογήσει εκείνες τις διαδικασίες για την οικονομική στήριξη του Δήμου Λαρισαίων, ώστε η πόλη της Λάρισας να αποκτήσει ένα σύγχρονο διδακτήριο που θα στεγάσει το πρότυπο γυμνάσιο και λύκειο της πόλης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπανάκη, έχετε τον λόγο.

 **ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, είστε έμπειρος στα κοινοβουλευτικά θέματα πολλά χρόνια στο Κοινοβούλιο και έχετε διατυπώσει πολλές γραπτές και επίκαιρες ερωτήσεις για τον νομό σας και για ζητήματα τα οποία αφορούν το μέλλον του νομού σας.

Με πολλή προσοχή διάβασα την ερώτησή σας. Δεν σας κρύβω ότι με κάθε λεπτομέρεια επικοινώνησα με όλες τις αρμόδιες υπηρεσίες. Όταν λέμε με όλες τις αρμόδιες υπηρεσίες, ακόμη και με υπηρεσίες που δεν έχω αρμοδιότητα ως Υφυπουργός Εσωτερικών. Θα ήθελα όμως να απαντήσω επί της ουσίας στο ερώτημά σας και μετά θα δούμε λίγο και τη μεγάλη εικόνα για τον Δήμο Λαρισαίων.

Ρωτάτε, λοιπόν, αν έχουμε την πρόθεση να ενισχύσουμε οικονομικά τον Δήμο Λαρισαίων για την κατασκευή σύγχρονων κτηριακών εγκαταστάσεων για τα πρότυπα σχολεία της Λάρισας.

Tο είπατε εσείς ο ίδιος, ότι μία από τις μεγάλες μεταρρυθμίσεις της Κυβέρνησεως του Κυριάκου Μητσοτάκη είναι τα πρότυπα σχολεία σε κάθε γωνιά της πατρίδας μας. Η απάντηση, λοιπόν, είναι ξεκάθαρη: Ναι, θα ενισχύσουμε οικονομικά τον Δήμο Λαρισαίων για να κατασκευαστεί αυτό το σχολείο, ξεκάθαρη και αναλαμβάνω προσωπικά, μαζί με τον Υπουργό τον Θεόδωρη τον Λιβάνιο τον συντονισμό όλων εκείνων των υπηρεσιών, των Υπουργείων και φυσικά του δήμου και της περιφέρειας, προκειμένου να προχωρήσουν οι διαδικασίες.

Θέλω, όμως, να είμαι πολύ συγκεκριμένος απέναντί σας. Με έγγραφο που έχει τεθεί στη διάθεσή μου από τον Δήμο Λαρισαίων με ημερομηνία 18 Σεπτεμβρίου –τώρα, πρόσφατο- ο δήμος, όπως είπατε και εσείς, διαθέτει οικόπεδο -προσέξτε- ιδιοκτησίας του κατάλληλο, με εμβαδό που ικανοποιεί τις ανάγκες διδασκαλίας μαθησιακού δυναμικού επτακοσίων πενήντα μαθητών, έκτασης πέντε χιλιάδων εκατόν τριάντα πέντε τετραγωνικών μέτρων. Ολόκληρο είναι έκτασης περίπου έξι χιλιάδων, περίπου, τετραγωνικών μέτρων, όπως λέει η αρμόδια διεύθυνση πολεοδομίας.

Η επιτροπή καταλληλόλητας έχει ήδη γνωμοδοτήσει υπέρ της καταλληλόλητας του συγκεκριμένου οικοπέδου και το ενδεικτικό κτηριολογικό πρόγραμμα βρίσκεται ήδη στην αρμόδια Υφυπουργό Παιδείας και αναμένεται να εγκριθεί εντός των προσεχών ημερών.

Σας απαντώ ότι υπάρχει μία επικοινωνία του Δήμου Λαρισαίων με το αρμόδιο Υπουργείο και προσωπικά με τη Ζέττα τη Μακρή, την αρμόδια Υφυπουργό και εντός των επόμενων εβδομάδων θα εγκριθεί το κτηριολογικό πρόγραμμα. Μετά θα έχουμε ανάλυση του κόστους για την κατασκευή αυτού του σχολείου και μετά θα δοθεί μια συγκεκριμένη εξήγηση από πού θα χρηματοδοτηθεί.

Σε επικοινωνία που είχα εγώ προσωπικά με τον Περιφερειάρχη Θεσσαλίας, τον κ. Κουρέτα μου είπε ότι: «Εγώ μπορώ να χρηματοδοτήσω αυτό το σχολείο», όμως εγώ δεν βιάζομαι να σας απαντήσω. Σας απαντώ ότι το Υπουργείο Εσωτερικών θα αναλάβει τον συντονισμό και αυτό το σχολείο θα γίνει στη Λάρισα.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, να ευχαριστήσω για την ξεκάθαρη δέσμευση και τη βούληση της Κυβέρνησης, όπως διατυπώθηκε από τον αρμόδιο Υφυπουργό Εσωτερικών, ότι θα γίνει ένα νέο, σύγχρονο διδακτήριο που θα στεγάσει το Πρότυπο Γυμνάσιο και το Λύκειο στη Λάρισα.

Κύριε Πρόεδρε, ξέρετε ότι είμαι επίμονος πολιτικός και αυτό ενίοτε δεν θεωρείται προσόν για να κάνει καριέρα κανείς στην πολιτική, αλλά τουλάχιστον κοιμόμαστε ήσυχοι με τη συνείδησή μας. Θέλω, κύριε Υφυπουργέ, επειδή και εσείς είστε επίμονος πολιτικός να πω ότι με ικανοποίηση άκουσα τα λεγόμενά σας. Όμως, θέλω να σας διαβεβαιώσω ότι θα παρακολουθώ επισταμένως και στενά την εξέλιξη της υπόθεσης της ανέγερσης του νέου διδακτηρίου για το Πρότυπο Σχολείο στη Λάρισα. Φαντάζομαι ότι ο στόχος είναι του χρόνου τον Σεπτέμβριο να υπάρχει ένα τέτοιο σύγχρονο διδακτήριο για να μπορέσει να φιλοξενήσει τα παιδιά, γιατί -όπως είπα- στην πλήρη ανάπτυξή του το πρότυπο σχολείο με τρεις τάξεις είναι αδύνατο να συστεγαστεί με το 2ο Γυμνάσιο και Λύκειο της Λάρισας.

Θέλω να πιστεύω, λοιπόν, ότι δεν θα χρειαστούν άλλα τέσσερα χρόνια, προκειμένου να χτιστεί το νέο διδακτήριο ούτε θα χρειαστεί να καταφύγω ξανά στο Μαξίμου, ζητώντας την άμεση παρέμβαση του Πρωθυπουργού, προκειμένου να χτιστεί ένα νέο διδακτήριο στη Λάρισα, όπως με παρέμβαση του Πρωθυπουργού -ξέρετε πολύ καλά- σε χρόνο ρεκόρ, σε έξι μήνες χτίστηκε το νέο σχολείο Δαμασίου, κύριε Πρόεδρε, μετά τους σεισμούς που είχαμε πριν τρία χρόνια.

Και πάλι σας ευχαριστώ, για την ξεκάθαρη βούληση και εδώ θα είμαστε να παρακολουθούμε την υλοποίηση της καθαρής δέσμευσης και βούλησης της Κυβέρνησης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Να πω μόνο κι εγώ λόγω εντοπιότητας, κύριε Χαρακόπουλε, ότι εκκρεμεί και η Φαλάνη από τον σεισμό ακόμα, η οποία Φαλάνη και με ερωτήσεις έχει παραπεμφθεί στις καλένδες. Αυτό είναι άλλο θέμα. Δεν κάνω εγώ επίκαιρη ερώτηση. Είμαι Προεδρεύων σε επίκαιρες ερωτήσεις.

**ΜΑΞΙΜΟΣ ΧΑΡΑΚΟΠΟΥΛΟΣ:** Το προσυπογράφω.

**ΠΡΟΕΔΡΕΥΩΝ (Γεώργιος Λαμπρούλης):** Το ότι το προσυπογράφετε, δεν σημαίνει ότι και το πρότυπο θα γίνει του χρόνου. Δεν κατάλαβα κάτι τέτοιο από τον Υπουργό. Ας μας απαντήσει ο Υπουργός.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ξέρετε τα θέματα τα εκπαιδευτικά και της καταστάσεως των σχολείων με ενδιαφέρουν από τότε που πήγα στην Α΄ γυμνασίου και ήμουν όλα τα χρόνια πρόεδρος στο πενταμελές και πάντα στο δεκαπενταμελές συμβούλιο.

Όμως θέλω να δούμε τη μεγάλη εικόνα. Και ποια είναι η μεγάλη εικόνα; Στον Νομό Λάρισας έχουμε στην πρωτοβάθμια πενήντα και πλέον νέους διορισμούς εκπαιδευτικών, νέες καλύψεις θέσεων. Στη δευτεροβάθμια έχουμε πάνω από εβδομήντα νέες καλύψεις θέσεων. Αυτά είναι στοιχεία τα οποία είναι στη διάθεσή μου από το Υπουργείο Παιδείας.

Αλλά επειδή αναφερθήκατε στα οικονομικά και θέλω για να μην αδικώ την πολιτική ηγεσία του Υπουργείου Εσωτερικών. Από την ημέρα που ανέλαβε ο Κυριάκος Μητσοτάκης τη διακυβέρνηση της χώρας, ειδικά και συγκεκριμένα για τον Δήμο Λαρισαίων, η χρηματοδότηση για σχολεία, για κάλυψη δαπανών, για επισκευή και συντήρηση σχολικών κτηρίων, για προγράμματα επιχορήγησης των δήμων, για προγράμματα πυροπροστασίας των δήμων, για κατασκευή ραμπών και χώρων υγιεινής, για αξιοποίηση κτηριακών εγκαταστάσεων, προσεγγίζει η χρηματοδότηση από το Υπουργείο Εσωτερικών προς τον Δήμο Λαρισαίων τα 8 εκατομμύρια ευρώ.

Και επειδή μας παρακολουθούν από την Λάρισα και οφείλουμε να είμαστε ξεκάθαροι στις απαντήσεις μας, θέλω να σας πω ότι όλα αυτά έρχονται να προστεθούν σε έναν συνολικό προγραμματισμό που έχει εξαγγείλει από το βήμα της Εκθέσεως της Θεσσαλονίκης ο Πρωθυπουργός για αναβάθμιση και όχι μερεμέτια που λένε κάποιοι. Αν διαφωνούν με τα μερεμέτια να μας το πούνε. Αλλά εδώ είναι αναβάθμιση των σχολικών μας αυλών και άλλων χώρων, όπου κριθεί και εδώ ο ρόλος της αυτοδιοίκησης είναι κρίσιμος και σημαντικός, διότι θα γίνει μια προτεραιοποίηση των αναγκών και μάλιστα, μαζί με ταυτόχρονη ιδιωτική χρηματοδότηση. Και εδώ ο ρόλος των δήμων είναι εξαιρετικά σημαντικός.

Άρα, λοιπόν, έχουμε τρία διαφορετικά πράγματα τα οποία αφορούν: Έχουμε τη λειτουργία των προτύπων και την κατασκευή που χρειάζεται. Σήμερα έχουμε δύο τάξεις, του χρόνου θα έχουμε τέσσερις και σιγά-σιγά η ανάγκη θα μεγαλώνει. Άρα, λοιπόν, καταλαβαίνουμε ότι τα επόμενα χρόνια ο προγραμματισμός θα είναι συγκεκριμένος. Όμως, απαντήσεις θα δώσουμε όταν θα ξέρουμε ακριβώς το κόστος κατασκευής. Το ξεκαθαρίζω σε αυτήν την Αίθουσα.

Από την άλλη έχουμε κάλυψη σημαντικών κενών στην πρωτοβάθμια και δευτεροβάθμια εκπαίδευση και από την άλλη έχουμε ένα νέο πρόγραμμα που και στον Νομό Λάρισας, όπως και σε κάθε γωνιά της χώρας, θα γίνουν σημαντικές βελτιώσεις καθ’ υπόδειξη και σε συνεργασία με τις τοπικές κοινωνίες, με την τοπική αυτοδιοίκηση, με τους συλλόγους γονέων και κηδεμόνων, με τα μαθητικά μας συμβούλια. Διότι αυτή η Κυβέρνηση κάνει έργο στην πράξη. Και το ξέρετε πάρα πολύ καλά αυτό, κύριε συνάδελφε, διότι έχετε διατελέσει σε προηγούμενες κυβερνήσεις και σε σημαντικά ζητήματα που αφορούν, όπως για παράδειγμα, τον αγροτικό κόσμο της Θεσσαλίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Πάντως, κύριε Χαρακόπουλε, άνθρακας ο θησαυρός -δεν το λέω υποτιμητικά ή ειρωνικά- με την έννοια του σοβαρού ερωτήματος της ερώτησής σας, του θέματος που άπτεται η ερώτηση και χρονοδιάγραμμα τουλάχιστον που εσείς ο ίδιος ενδεχομένως θα θέλατε, όπως και εγώ προφανώς, από τον Σεπτέμβρη να έχουμε ένα τέτοιο σχολείο, αλλά δεν άκουσα κάτι από τον Υπουργό, ώστε να δεσμεύεται γι’ αυτό.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, εγώ το βλέπω μισογεμάτο το ποτήρι, εσείς το βλέπετε μισοάδειο. Ο Υπουργός ανέλαβε μια δέσμευση. Εδώ θα είμαι να του ασκήσω και πάλι κοινοβουλευτικό έλεγχο αν δεν τηρηθούν τα δεσμευόμενα.

**ΠΡΟΕΔΡΕΥΩΝ (Γεώργιος Λαμπρούλης):**  Αν υπάρχει πολιτική βούληση σε ένα πεντάμηνο γίνεται σχολείο, σε ένα εξάμηνο, σε ένα επτάμηνο. Και η τεχνογνωσία υπάρχει, είναι θέμα πολιτικής βούλησης.

**ΜΑΞΙΜΟΣ ΧΑΡΑΚΟΠΟΥΛΟΣ:** Ας ξεκινήσουμε με την καλή διάθεση και την πρόθεση.

**ΠΡΟΕΔΡΕΥΩΝ (Γεώργιος Λαμπρούλης):** Θα το αναμένουμε.

Προχωράμε στην πέμπτη με αριθμό 1375/9-9-2024 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπαπρος τον Υπουργό Αγροτικής Ανάπτυξης και Τροφίμων με θέμα: «Ατελείωτα τα προβλήματα των αγροτών και των κτηνοτρόφων λόγω της δραματικά παρατεινόμενης ανεπάρκειας στη λειτουργία του ΟΠΕΚΕΠΕ».

Στην ερώτηση του κ. Μπούμπα θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, πάλι εδώ είμαστε, για ένα σκάνδαλο το οποίο δεν έχει προηγούμενο. Δεν το λέμε εμείς, το λέει η Ευρώπη. Μιλάμε για τον ΟΠΕΚΕΠΕ, μιλάμε για μια αμαρτία που ξεκινάει εδώ και πάρα πολλά χρόνια και διογκώνεται, με αποτέλεσμα πολλές ευρωπαϊκές επιδοτήσεις να βρίσκονται στον αέρα.

Μιλάμε για έναν ΟΠΕΚΕΠΕ, ο οποίος έπρεπε να ξεκινήσει τις δηλώσεις κάπου τον Μάρτιο. Ξεκινάει στα μέσα Ιουλίου, συγκεκριμένα στις 17 Ιουλίου, με ανύπαρκτους χάρτες, μετά παρουσιάζει κάτι πεπαλαιωμένους χάρτες και σήμερα κινδυνεύουν αγρότες να μην πάρουν τις μεταβιβάσεις των δικαιωμάτων, όχι μόνο το τσεκ. Το τσεκ είναι να το πάρουν, όπως έχετε πει, μετά τις 25 Οκτωβρίου.

Όμως στο ένα λάθος που κάνετε, το διπλασιάζετε το λάθος, διότι οι διορθωτικές αιτήσεις είχαν μέχρι τις 7 Οκτωβρίου καταληκτική ημερομηνία. Τώρα τι χρονικά περιθώρια θα έχουν προκειμένου να γίνουν; Οι διορθώσεις στις μεταβιβάσεις των δικαιωμάτων να γίνουν αιτήματα ανωτέρας βίας, να γίνουν διοικητικές πράξεις, να ελεγχθεί το εθνικό απόθεμα. Βάλτε τώρα ότι πρέπει να έχουμε και τη δημοσιονομική πειθαρχία. Όλες αυτές οι πράξεις πρέπει να γίνουν σε σύντομο χρονικό διάστημα.

Έχουμε τώρα έναν πίνακα που ο ΟΠΕΚΕΠΕ καλείται να πληρώσει 522.000.000 ευρώ για το τσεκ του 2024, 81.000.000 ευρώ υπόλοιπο προηγούμενων ετών, 40.000.000 ευρώ για τη θεομηνία του «Ντάνιελ», συν κάτι υπόλοιπα 22.000.000 ευρώ -έχω τους πίνακες μπροστά μου-, άρα πηγαίνουμε κοντά στο 1.000.000.000 ευρώ. Εγώ διαβάζω προσεκτικά αυτούς τους πίνακες που έχω μπροστά μου και μπορώ να σας τους δώσω.

Άρα εδώ μιλάμε τώρα για έναν ΟΠΕΚΕΠΕ ο οποίος δεν συνδέεται ψηφιακά πουθενά. Δεν συνδέεται ούτε με το gov.gr, δεν συνδέεται ούτε με το Εθνικό Κτηματολόγιο, δεν συνδέεται ούτε με την ΑΑΔΕ, δηλαδή είναι ανεξάρτητος με ένα χειροκίνητο πεπαλαιωμένο σύστημα. Επειδή οι ομοϊδεάτες σας εταίροι είναι από τη Θεσσαλία, οι ίδιοι Θεσσαλοί κτηνοτρόφοι καταγγέλλουν τον ΟΠΕΚΕΠΕ ότι με αυτό το χειροκίνητο σύστημα εισαγωγής ζώων έχουν ευθύνες ακόμα και για την πανώλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλλά πάμε τώρα. Αυτό που συμβαίνει φέτος είναι πρωτόγνωρο. Πριν από δύο χρόνια -νομίζω το 2022- ήταν μετά βαΐων και κλάδων που λέγατε στην Κυβέρνηση ότι πληρώνονται και οι ευρωπαϊκές ενισχύσεις και οι μεταβιβάσεις δικαιωμάτων. Τώρα δεν προλαβαίνουμε για τις μεταβιβάσεις δικαιωμάτων, με βάση τα στοιχεία, διότι στην καλύτερη των περιπτώσεων πάμε για τέλη Οκτωβρίου, που σίγουρα θα υπάρχουν και κάποιες ενστάσεις, που σίγουρα πρέπει να γίνουν και διασταυρωτικοί έλεγχοι των στοιχείων απέναντι στα αιτήματα που προκύπτουν και μόνο με ηλεκτρονικό σύστημα θα μπορέσει να γίνει ο έλεγχος και όχι με χειρόγραφες αιτήσεις.

Πείτε μου εσείς, που αυτό το σύστημα πέφτει διαρκώς και οι αιτήσεις δεν έχουν ολοκληρωθεί. Εκκρεμούν χιλιάδες αιτήσεις αγροτών. Έρχεται, λοιπόν, πριν από λίγους μήνες η Ευρωπαία Επίτροπος κ. Λάουρα Κασάνο και επιβάλει στον ΟΠΕΚΕΠΕ πρόστιμο 283.000.000 ευρώ. Γιατί; Διότι προχθές έλεγε ο κ. Στύλιος δεν υπάρχουν δικαστικές αποφάσεις. Μα εδώ τα πρόστιμα καραδοκούν από πλευράς της Κομισιόν. Η Ευρωπαία επίτροπος τα έχει επιβάλει αυτά τα πρόστιμα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Και εσείς λέτε τώρα ότι θα είναι υπό την επιτήρηση του Υπουργείου Αγροτικής Ανάπτυξης ο ΟΠΕΚΕΠΕ. Καλό ακούγεται. Κανείς δεν αμφισβητεί την πρόθεσή σας για ενδελεχή έλεγχο σε αυτές τις ατασθαλίες, σε αυτή την κακοδιαχείριση του ΟΠΕΚΕΠΕ, ο οποίος είναι σε βάρος των αγροτών και των κτηνοτρόφων.

Έχουμε ακούσει κάτι καλό για τον ΟΠΕΚΕΠΕ στη διαχείριση ευρωπαϊκών κονδυλίων εδώ και πάνω από είκοσι χρόνια που λειτουργεί ο οργανισμός; Πείτε μου. Είναι το μεγάλο πρόβλημα, το μεγάλο αγκάθι των αγροτών, το οποίο συνεχώς διογκώνεται.

Το οξύμωρο ποιο είναι; Δώσαμε και 20.000.000 ευρώ -εδώ και χρόνια βέβαια, όχι μόνο από τη δική σας Κυβέρνηση, μερίδιο ευθύνης έχει και το ΠΑΣΟΚ- για να ψηφιοποιηθεί ο ΟΠΕΚΕΠΕ. Είκοσι εκατομμύρια ευρώ! Μιλάμε για χρήματα.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και στη νέα ΚΑΠ δώσαμε σε ιδιωτική εταιρεία 700.000 ευρώ, για να τη μελετήσει σε βάθος, που μόνο προς όφελος των αγροτών δεν είναι.

Ο ΟΠΕΚΕΠΕ -κατακλείδι στην πρωτολογία μου, κύριε Πρόεδρε- ξέρουμε ότι είναι μια μεγάλη αμαρτία. Είναι ένα τεράστιο σκάνδαλο. Το ξέρουν τοις πάσι. Μας πήραν χαμπάρι οι Ευρωπαίοι. Γίναμε ρεντίκολο στην Ευρώπη -να βάλουμε τη λατινική λέξη.

Προτίθεστε να κάνετε κάτι; επιτέλους Καταργείστε τον. Ας πάει στις διευθύνσεις γεωργίας, όπως ήταν παλιά. Από αγροτικό νομό είμαι, από συνεταιρισμό, πέρα από τη δημοσιογραφία, πέρασα χρόνια. Πρέπει να στηριχθεί και ο συνεταιρισμός επί του βάθους και ο ΟΠΕΚΕΠΕ, που είναι αμαρτία μεγάλη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, θα μείνω λίγο σε αυτά που γράψατε στο κείμενο της ερώτησής σας, γιατί σήμερα ασχοληθήκατε με πάρα πολλά ζητήματα.

Κοιτάξτε, έχω κληθεί και άλλες φορές να απαντήσω σε θέματα σχετικά με τα οικολογικά ζητήματα από την προηγούμενη χρονιά ακόμα, του 2023, τότε που μερικοί συνάδελφοί σας έβλεπαν μόνο προβλήματα και προβλέπατε αποτυχία στον σχεδιασμό και στην εφαρμογή τους, παρά το γεγονός ότι στην πράξη διαψεύστηκαν. Πληρώθηκαν οι παραγωγοί, όπως πληρώνονταν κάθε χρόνο, με ελάχιστες διαφορές που θα ολοκληρωθεί η πληρωμή στις 15 Οκτωβρίου. Υπήρχε η καθυστέρηση της πληρωμής των οικολογικών σχημάτων, αλλά το τελικό αποτέλεσμα είναι το ίδιο. Τώρα μας εγκαλείτε για το 2024.

Η εφαρμογή του στο 2023, το πρώτο έτος εφαρμογής, πράγματι δεν ήταν εύκολη για καμμία χώρα. Ωστόσο, όπως είπα και προηγουμένως, το υλοποιήσαμε με επιτυχία. Οι παραγωγοί πληρώθηκαν και τον Μάιο και τον Ιούνιο σχεδόν σε όλο το ποσό, εκτός από τις πληρωμές που ολοκληρώνονται μέχρι 15 Οκτωβρίου.

Άρα, λοιπόν, και στα οικολογικά σχήματα υπήρχε έντονο ενδιαφέρον από τους παραγωγούς και πλήρης απορρόφηση χρημάτων, πράγμα που αποτελούσε και τον δύσκολο στόχο - πρόκληση για όλα τα μέλη. Αυτό αποδεικνύει ότι και οι περσινές μομφές για ασάφειες και ανεπάρκειες ήταν τουλάχιστον υπερβολικές. Έρχεστε τώρα και κάνετε λόγο ξανά για καθυστερήσεις και ελλείψεις.

Πέρυσι, πρώτο έτος εφαρμογής, διαπιστώθηκαν από όλες τις χώρες δυσκολίες και στρεβλώσεις. Γι’ αυτό άλλωστε υπήρχαν και αντιδράσεις πανευρωπαϊκά. Αυτές οι διαπιστώσεις οδήγησαν στην πρώτη τροποποίηση του στρατηγικού σχεδίου από τη χώρα μας, η οποία επέτρεψε την απλούστερη και αποτελεσματικότερη εφαρμογή τους.

Παράλληλα, ως κράτος-μέλος επικοινωνήσαμε όλες τις διαπιστώσεις μας στο ανώτερο δυνατό επίπεδο των οργάνων της Ευρωπαϊκής Ένωσης και με τεκμηριωμένες προτάσεις και συμμαχίες με κράτη-μέλη διεκδικήσαμε, προτείναμε αλλαγές, απλοποιήσεις και βελτιώσεις μέσω αναθεώρησης της νέας ΚΑΠ και καταφέραμε, πράγματι, την τροποποίηση πολλών σημείων του κανονιστικού πλαισίου.

Ενδεικτικά αναφέρω, γιατί πρέπει οι παραγωγοί να γνωρίζουν: Εξαίρεση των εκμεταλλεύσεων έως εκατό στρέμματα από ελέγχους και κυρώσεις της αιρεσιμότητας. Απαλοιφή της υποχρεωτικής αγρανάπαυσης. Εντοπισμένες εξαιρέσεις στα πρότυπα για καλή γεωργική και περιβαλλοντική κατάσταση. Ευελιξία σε περιπτώσεις ανωτέρας βίας. Δυνατότητα περισσότερων τροποποιήσεων των στρατηγικών σχεδίων. Οι συγκεκριμένες τροποποιήσεις αποτυπώθηκαν μόλις τον Μάιο του 2024 στον κανονισμό 2024/1468 που τροποποιεί τους κανονισμούς της Ευρωπαϊκής Επιτροπής 2021/2115 και 2021/2116 και συνέχεια έπρεπε να ενσωματωθούν στο εθνικό θεσμικό πλαίσιο με τροποποίηση των εφαρμοστικών αποφάσεων που αφορούν την αιρεσιμότητα και τα οικολογικά σχήματα.

Πράγματι, παρά το γεγονός ότι μεσολάβησαν οι ευρωεκλογές και στη συνέχεια αλλαγές στην πολιτική ηγεσία, γεγονός που σημαίνει αυτονόητες καθυστερήσεις, οι υπηρεσίες μας προχώρησαν σε τροποποίηση των εφαρμοστικών αποφάσεων και οι περισσότερες από αυτές ήταν έτοιμες μέσα στο καλοκαίρι.

Μάλιστα, αξίζει να πούμε ότι όλες σχεδόν έχουν τροποποιηθεί έως και τέσσερις φορές από την αρχική τους έκδοση και δύο φορές μέσα στο 2024. Την πρώτη για να ενσωματώσουν τις αλλαγές από την τροποποίηση του στρατηγικού σχεδίου και τη δεύτερη για να εναρμονιστούν με τροποποιημένο ενωσιακό πλαίσιο. Είναι ένα γεγονός που μαρτυρά όχι μόνο τη γρήγορη ανταπόκριση των υπηρεσιών μας, αλλά και ότι η επικαιροποίηση των εφαρμοστικών αποφάσεων είναι μια δυναμική διαδικασία συνεχούς αναπροσαρμογής.

Άρα, απομένουν λίγες για τις οποίες η τροποποίηση δεν έχει ακόμη οριστικοποιηθεί και υπογραφεί, επειδή απαιτούσαν περισσότερη διαβούλευση με την Ευρωπαϊκή Επιτροπή ή με συναρμόδιες υπηρεσίες αυτά της αιρεσιμότητας και κάποιων οικολογικών σχημάτων. Ως στόχο έχουμε τη διαβεβαίωση των αρμοδίων υπηρεσιών ότι και αυτές βρίσκονται στο τελικό στάδιο και θα κατατεθούν άμεσα για εφαρμογή.

Θέλω να τονίσω, γιατί το είπατε, ότι μέχρι σήμερα που συζητάμε, πεντακόσιες εβδομήντα επτά χιλιάδες δηλώσεις έχουν οριστικοποιηθεί, από αυτές τις εξακόσιες δεκαπέντε, εξακόσιες είκοσι χιλιάδες που ήταν πέρυσι. Στον χρόνο που υπολείπεται θα ολοκληρωθούν και αυτές, όπως γίνεται με τις μεταβιβάσεις.

Οι παραγωγοί, όπως και πέρυσι έτσι και φέτος, θα πληρωθούν στον χρόνο που πρέπει και δεν θα χαθεί ούτε 1 ευρώ από τους παραγωγούς, είτε στην προκαταβολή είτε στις πληρωμές, τέλος Σεπτέμβρη.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μην εξωραΐζετε την κατάσταση, κύριε Υπουργέ. Αν ο ΟΠΕΚΕΠΕ λειτουργούσε ορθά ως θεσμοθετημένο όργανο καταβολής κοινοτικών ενισχύσεων, δεν θα ήταν σε ευρωπαϊκή επιτήρηση. Πείτε μου άλλο κράτος να έχει μπει σε τέτοια επιτήρηση όπως ο ΟΠΕΚΕΠΕ στην Ελλάδα.

Αυτό το όργανο το οποίο κάνατε, δυσλειτουργεί είναι ακόμη χειροκίνητο. Έλεος! Μιλάτε για ένα επιτελικό, ψηφιοποιημένο κράτος, know-how και ο ΟΠΕΚΕΠΕ είναι στη δεκαετία του 1950, που δεν υπήρχε τότε ως ΟΠΕΚΕΠΕ, έγινε μετά το 2000. Είναι αδιανόητο αυτό που συμβαίνει.

Να πάμε λίγο στο θέμα των προστίμων. Έχουμε 283 εκατομμύρια από την πρώτη ματιά για τον ΟΠΕΚΕΠΕ.

Όμως, εδώ τώρα μπορείτε εσείς, κύριε Σταμενίτη, κύριε Υπουργέ, να δεσμευτείτε πότε θα πληρωθούν οι αγρότες; Όλοι μιλάτε περί της 28ης Οκτωβρίου της εθνικής επετείου. Θα υπάρχει χρόνος για να γίνουν διορθωτικές πράξεις; Δεν υπάρχει χρόνος. Η καταληκτική πρώτη ημερομηνία για αυτό ήταν η 7η Οκτωβρίου. Εσείς δεν δώσατε παραπάνω παράταση για ενστάσεις απέναντι στις αιτήσεις των δικαιωμάτων. Μιλάμε για τις βασικές αιτήσεις εισοδηματικής πολιτικής βιωσιμότητας του 2024. Δεν μιλάμε για τις άλλες μεταβιβάσεις. Είναι φύσει αδύνατο. Και εδώ ελλοχεύει ο κίνδυνος να χαθεί και η αναδιανεμητική -να το πω σωστά- 170 εκατομμύρια που αντιστοιχεί σε τριακόσιες χιλιάδες αγρότες.

Και πείτε μου εσείς τώρα. Αυτό που ακούστηκε και από την Ευρωπαία εισαγγελέα ότι δόθηκαν από τον ΟΠΕΚΕΠΕ 14 εκατομμύρια ευρώ σε βιολογική κτηνοτροφία, σε αγροκτήματα, πάρτε τους ομοϊδεάτες σας, τους έτερους άλλους Υπουργούς, τον κ. Τσιάρα και τον κ. Κέλλα, και πάτε στον ΟΠΕΚΕΠΕ και πείτε αυτά τα 14 εκατομμύρια ευρώ για βιολογική κτηνοτροφία σε ποια αγροκτήματα δόθηκαν; Τα αγροκτήματα δεν υπάρχουν. Είναι φαντάσματα, όπως λένε τα δημοσιεύματα. Πάτε, λοιπόν, ζητήστε τη λίστα και δώστε την και σε εμάς. Εμείς ως Ελληνική Λύση το ψάχνουμε με τον ΟΠΕΚΕΠΕ εδώ και πάρα πολύ καιρό και δεν μπορούμε να βρούμε άκρη από έναν αμαρτωλό ΟΠΕΚΕΠΕ και αν θέλετε, ό,τι στοιχεία έχουμε να σας τα δώσουμε.

Πάμε τώρα σε μια τραγελαφική κατάσταση όπου ο ΟΠΕΚΕΠΕ χρωστάει από το 2014 χρήματα σε αγρότες. Έχει εκκρεμότητες. Μιλάμε για 81 εκατομμύρια ευρώ. Όσοι είχαν την ατυχία να μπουν σε έναν δειγματοληπτικό έλεγχο και ήταν καθόλα νόμιμοι όλα αυτά τα χρόνια επειδή μπήκαν σε έλεγχο, δεν έχουν πληρωθεί.

Το κάναμε αυτό ξανά επίκαιρη ερώτηση, κύριε Υπουργέ, και το θυμάστε και δεν έχει δοθεί ακόμη λύση. Περιμένουν αρκετοί αγρότες από παλαιά οφειλόμενα οι άνθρωποι να πάρουν λεφτά. Εδώ μιλάμε τρεις χιλιάδες εξακόσιοι ένα δικαιούχοι δεν έχουν πάρει χρήματα από το 2014. Αντιλαμβάνεστε για τι κωλυσιεργία μιλάμε;

Μιλάμε, επίσης, και για μια προγραμματική περίοδο 2014-2020, για μια μεταβατική περίοδο 2020-2022 και οι πληρωμές –λέει- ξεκίνησαν. Πού είναι; Καταλαβαίνετε τώρα για τι αμαρτία, για τι σκάνδαλο και για τι μπάχαλο μιλάμε στον ΟΠΕΚΕΠΕ; Έλεος με αυτόν τον ΟΠΕΚΕΠΕ. Δεν πάει άλλο. Έχουμε που έχουμε την τρύπα του ΕΛΓΑ και φέρνετε το καινούργιο νομοσχέδιο για τον Ελληνικό Οργανισμό Γεωργικών Ασφαλίσεων ορθά να δούμε τα λάθη του και εκεί και έχουμε έναν ΟΠΕΚΕΠΕ ο οποίος είναι στο στόχαστρο της Ευρωπαϊκής Ένωσης;

Δείτε πόσα παράπονα έχουν οι αγρότες, όλοι όσοι σχετίζονται με τη διακίνηση αγροτικών και κτηνοτροφικών προϊόντων, όσοι μελετητές γεωπόνοι κάνουν δηλώσεις. Όλοι τα έχουν με τον ΟΠΕΚΕΠΕ. Είναι τυχαίο; Είναι η μεγάλη αμαρτία του Υπουργείου Αγροτικής Ανάπτυξης, η οποία λιμνάζει, μεγιστοποιείται. Μόνο δικαιώματα στους αγρότες δεν δίνει. Τα δικά της δικαιώματα μόνο ανοίγει. Δεν πάει άλλο αυτή η κατάσταση.

Πότε θα πληρωθούν οι αγρότες; Δεν θα γίνουν λάθη; Δεν θα γίνουν ενστάσεις; Δεν θα γίνουν διοικητικές πράξεις; Δεν θα γίνουν αιτήσεις ανωτέρας βίας; Και πότε θα πάμε στη μεταβίβαση δικαιωμάτων; Πότε προσανατολίζεστε;

Μπορείτε χρονικά, κύριε Υπουργέ, να πείτε τώρα στους αγρότες που ακούνε πότε θα πληρωθούν και πότε θα γίνουν οι άλλες μεταβιβάσεις των δικαιωμάτων και πότε θα έχουμε την αναδιανεμητική των 170 εκατομμυρίων ευρώ; Πότε θα τα πάρουν όλα αυτά; Δεν είναι μόνο οι αιτήσεις αιρεσιμότητας σε ό,τι αφορά τα οικολογικά σχήματα που είπατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Μπούμπα, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι πολλαπλά τα προβλήματα και πρέπει να δείτε τι θα κάνετε με τον πρωτογενή τομέα. Δεν υπάρχει στρατηγικός σχεδιασμός και ένα όργανο του ΟΠΕΚΕΠΕ το οποίο είναι -να μην εκφραστώ- ένα μπάχαλο, είναι μια αμαρτία, είναι ένα σκάνδαλο. Δεν πάει άλλο αυτή η κατάσταση με τον ΟΠΕΚΕΠΕ. Δείτε τι θα κάνετε. Ξέρω ότι δεν είναι εύκολο. Δεν είναι εύκολο. Κόβεις ένα κεφάλι και βγαίνουν άλλα δύο. Λερναία Ύδρα έχει καταντήσει ο ΟΠΕΚΕΠΕ. Είναι το μεγάλο πλήγμα, η μεγάλη αμαρτία, το μεγάλο σκάνδαλο, η μεγάλη διαφθορά στο Υπουργείο Αγροτικής Ανάπτυξης χρόνια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο. Θερμή παράκληση για την τήρηση του χρόνου. Εντάξει, ανοχή υπάρχει πάντα.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Μπούμπα, εγώ θα επιμείνω να απαντήσω σε αυτό το κείμενο των ερωτήσεων και προφανώς αν θέλετε να ξανακάνετε επίκαιρη για τα θέματα που έχετε θέσει τώρα, ευχαρίστως να σας απαντήσω, όπως κάνω κάθε φορά.

Όμως, για το πρόβλημα με την πληρωμή στα βιολογικά έχει απαντηθεί εδώ και δύο μήνες. Έχει απαντηθεί εδώ και δύο μήνες. Έχει βγάλει δελτίο Τύπου ο ΟΠΕΚΕΠΕ. Έχει απαντηθεί. Παρακαλώ να το αναζητήστε, να το βρείτε. Έχει απαντηθεί και είναι ξεκάθαρο το τι έχει γίνει και είναι μια λάθος κατάσταση, ένα λάθος ρεπορτάζ.

Επίσης, επιμένετε για το 2014. Σας είχα απαντήσει πέρσι ότι πράγματι έχουν ξεκινήσει οι πληρωμές του 2014, έχει γίνει σύμβαση με την εταιρεία και προχωρούν και οι πληρωμές του 2015, του 2016 και του 2017, αλλά πρέπει να ξέρουν και αυτοί που μας ακούνε σήμερα ότι τα προβλήματα δεν προέκυψαν από το 2014, αλλά προέκυψαν με διοικητικές πράξεις, με αποφάσεις του ΟΠΕΚΕΠΕ ή με δικαστικές αποφάσεις πολλά χρόνια μετά. Πράγματι αφορούν το 2014, αλλά μπορεί η βεβαίωση της επιστροφής των χρημάτων και ότι είναι δικαιούχοι οι παραγωγοί να προέκυψε το 2019, το 2020, το 2021. Το πληροφοριακό σύστημα έγινε, υπάρχει, προχωράει και ένα-ένα τα αίτια καθαρίζονται και προφανώς υπάρχει πληροφοριακό σύστημα.

Τώρα αυτό το χειροκίνητο δεν μπορώ να το αντιληφθώ. Συγγνώμη, υπάρχει ένα σύστημα, ένας διαγωνισμός που έχει υπογραφεί η σύμβαση τον Νοέμβριο και υλοποιούνται κανονικά όλα τα πληροφοριακά συστήματα και οι παραγωγοί δεν έχουν να φοβηθούν, οι πληρωμές θα γίνουν κανονικά τέλος Οκτωβρίου και τέλος Δεκεμβρίου, όπως γίνονταν κάθε χρόνο, εκτός της περσινής χρονιάς που είχαμε το πρόβλημα της εφαρμογής των οικολογικών σχημάτων και αυτά πληρώθηκαν τον Απρίλιο, τέλος Απριλίου. Επομένως, επανερχόμαστε στις κανονικές πληρωμές.

Και συνεχίζω, λοιπόν, και απαντώ στην ερώτηση που μου κάνατε. Οι περισσότερες αποφάσεις, όπως σας είπα, γιατί εκεί είναι το ζητούμενο και αυτά πρέπει να ξέρουν οι παραγωγοί και αυτοί που κάνουν τις δηλώσεις ΟΣΔΕ, έχουν τροποποιηθεί πάρα πολλές φορές εγκαίρως και όσες χρειάστηκε και τις επόμενες μέρες θα υπογραφούν και αυτές οι λίγες που απομένουν.

Και θέλω να θυμίσω ότι επιλέξαμε οικολογικά σχήματα να περιέχουν πολλές επιμέρους δράσεις, προκειμένου να εξυπηρετούν περισσότερους στόχους και να ανταποκρίνονται στις δυνατότητες περισσότερων παραγωγών, πράγμα που σημαίνει ότι κάθε τροποποίηση είναι πιο περίπλοκη και πιο χρονοβόρα.

Σε κάθε περίπτωση η καθυστέρηση έκδοσης κάποιων αποφάσεων δεν επηρεάζει την ομαλή άσκηση των γεωργικών πρακτικών. Φροντίζουμε να υπάρχει συνεχής και πλήρης ενημέρωση των ενδιαφερομένων με όλα τα μέσα. Ποια είναι αυτά; Προδημοσιεύσεις, δελτία Τύπου, οδηγία εφαρμογής, ημερίδες, δημοσιεύσεις. Και σας διαβεβαιώνω από εδώ ότι εάν προκύψει κάτι -προβλήματα, καθυστερήσεις ή αβλεψίες-, θα αναλάβουμε άμεσα συγκεκριμένες πρωτοβουλίες για να ξεπεραστούν, όπως κάναμε και πέρσι, ώστε να μην ζημιωθεί κανένας παραγωγός χωρίς υπαιτιότητά του. Το έχουμε πράξει κάθε φορά όπου χρειάστηκε.

Και επειδή συνεχώς αναφέρετε στην ερώτησή σας, στο γραπτό κείμενο, και σε καθυστερήσεις των απαραίτητων εγκυκλίων του ΟΠΕΚΕΠΕ, ο οργανισμός έχει εκδώσει όλες τις εγκυκλίους που είναι απαραίτητες για αυτό το στάδιο των δηλώσεων ΣΔΕ του 2024. Και σας πληροφορώ, επίσης, ότι η εγκύκλιος των μεταβιβάσεων που αναφέρεστε εκδόθηκε στις 19 Σεπτεμβρίου του 2024 και το σύστημα για την υποβολή αιτήσεων είναι ανοικτό από 19 Σεπτεμβρίου μέχρι 20 Οκτωβρίου και θα προχωρήσουν κανονικά. Άλλες εγκύκλιοι, όπως αυτές των ελέγχων, των συνδεδεμένων ενισχύσεων και του εθνικού αποθέματος, δεν απαιτούνται σε αυτή τη φάση και γι’ αυτό και πάντοτε εκδίδονται μεταγενέστερα.

Όσο για τον ισχυρισμό σας ότι το σύστημα του ΟΣΔΕ του 2024 είναι κλειστό ακόμα, το 2024 θα μου επιτρέψετε να το χαρακτηρίσω άτοπο. Δεν μπορώ να καταλάβω σε τι αναφέρεστε. Λειτουργεί κανονικά σε όλη την Ελλάδα. Γίνονται αιτήσεις ενίσχυσης για το 2024 είτε on line είτε μέσω και ΚΥΔ. Και σας είπα στην πρώτη μου απάντηση ότι μέχρι σήμερα έχουν οριστικοποιηθεί πεντακόσιες εβδομήντα επτά χιλιάδες αιτήσεις και, μάλιστα, αυτό θα οριστικοποιηθεί στις 30 Σεπτεμβρίου του 2024.

Όσον αφορά για τις ασυμβατότητες μεταξύ των οικολογικών σχημάτων της ECO ΚΑΠ και των δράσεων των υπομέτρων 10.1 «Ενίσχυση για γεωργοπεριβαλλοντικές και κλιματικές επιπτώσεις» και του μέτρου 11 «Βιολογική γεωργία», μάλλον δεν είστε ορθά ενημερωμένος.

Η υπ’ αριθμόν 581 ΥΑ με ΦΕΚ 1137/14-2-2024 που αναφέρετε στην ερώτησή σας είναι η τρίτη τροποποίηση της υπ’ αριθμόν 1606 ΥΑ του 2023 και έχουμε ήδη από τον Ιούλιο του 2024 την τέταρτη τροποποίηση, την υπ’ αριθμόν 3185 ΥΑ με ΦΕΚ 4358 της 25ης Ιουλίου του 2024 στην οποία περιγράφεται σαφώς, μεταξύ άλλων, η ασυμβατότητα μεταξύ των οικολογικών σχημάτων της περιόδου ΄23 με ΄27 και των αγροτοπεριβαλλοντικών παρεμβάσεων του ΣΣΚΑ, όπου και οι οικολογικές πρακτικές στις οποίες αναφέρεστε σε αυτές συμπεριέχονται. Εκεί ακριβώς στηρίζεται η προδημοσίευση των βιολογικών, με την οποία οι παραγωγοί ενημερώνονται εγκαίρως για το τι θα ισχύσει, ώστε οι ίδιοι να κάνουν τον προγραμματισμό τους και να αποφεύγονται αιφνιδιασμοί και αστοχίες.

Οφείλω να θυμίσω ότι οι περιορισμοί στη συμβατότητα των παρεμβάσεων απορρέουν από ενωσιακή υποχρέωση για αποφυγή διπλής χρηματοδότησης και μη συμβατών γεωργικών πρακτικών.

Κλείνοντας, θα πω ότι οι διεκδικήσεις μας για περισσότερη απλούστευση, βελτίωση και ευελιξία ειδικότερα των οικολογικών σχημάτων και γενικότερα της ΚΑΠ είναι συνεχείς και συστηματικές μέσα από τη δεύτερη τροποποίηση του στρατηγικού σχεδίου που είναι υπό διαπραγμάτευση και με τις παρεμβάσεις και προτάσεις στο Συμβούλιο Υπουργών που έγιναν και πριν από δεκαπέντε μέρες και χθες.

Προς επιβεβαίωση αυτών που είπα τώρα, οι προτάσεις μας ήταν αντικείμενο συζήτησης στο Συμβούλιο Υπουργών που έγινε στις 10 Σεπτεμβρίου και παρουσιάστηκαν από την Ελληνική Αντιπροσωπεία στη συνάντηση των αρχών της ΚΑΠ αμέσως μετά το Συμβούλιο Υπουργών, με τα συμπεράσματα να συγκλίνουν στην ελληνική θέση περί ανάγκης απλοποίησης της ΚΑΠ.

Οι Έλληνες παραγωγοί δεν πρέπει να έχουν κανένα φόβο ότι δεν θα ολοκληρωθούν οι πληρωμές στον χρόνο που πρέπει. Είμαστε σε θέση να τις διασφαλίσουμε με διαφανείς, ακριβείς διαδικασίες και σε συγκεκριμένο χρονικό διάστημα για όλα αυτά στις ημερομηνίες που πρέπει και τέλος Οκτωβρίου και τέλος Δεκεμβρίου και αυτό οι παραγωγοί το γνωρίζουν καλά και γι’ αυτό συνεχίζουν και στηρίζουν την Κυβέρνηση του Κυριάκου Μητσοτάκη.

Σας ευχαριστώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Καταργήστε τον ΟΠΕΚΕΠΕ, κύριε Υπουργέ!

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η έκτη με αριθμό 1381/13-9-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Κλιματικής Κρίσης και Πολιτικής Προστασίας με θέμα: «Άμεση επίλυση των ζητημάτων που αφορούν τους μόνιμους, συμβασιούχους και πυροσβέστες πενταετούς υποχρέωσης», δεν θα συζητηθεί κατόπιν συνεννόησης.

Θα εισέλθουμε τώρα στη συζήτηση των τεσσάρων τελευταίων επίκαιρων ερωτήσεων του σημερινού κοινοβουλευτικού ελέγχου αρμοδιότητας του Υπουργείου Παιδείας, Θρησκευμάτων και Αθλητισμού, στις οποίες θα απαντήσει η Υφυπουργός κ. Μακρή.

Θα συζητηθεί η ένατη με αριθμό 1386/15-9-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού με θέμα: «Συγχωνεύσεις τμημάτων σε σχολεία πρωτοβάθμιας και δευτεροβάθμιας εκπαίδευσης».

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρία Υπουργέ, τις τελευταίες μέρες στον χώρο της πρωτοβάθμιας και δευτεροβάθμιας εκπαίδευσης επικρατεί μεγάλος αναβρασμός που αποκρύπτεται τεχνηέντως από τα μέσα μαζικής ενημέρωσης. Εκπαιδευτικοί, γονείς, μαθητές έρχονται αντιμέτωποι με την απόφαση του Υπουργού για στοίβαγμα των μαθητών σε τμήματα των είκοσι επτά και είκοσι οκτώ μαθητών. Το Υπουργείο διαμηνύει ότι οι συγχωνεύσεις γίνονται όπως κάθε χρόνο, αλλά οι διαμαρτυρίες που φτάνουν από κάθε γωνιά της Ελλάδας το διαψεύδουν κατηγορηματικώς. Οι γονείς πλέον -και όχι οι μαθητές- καταλαμβάνουν διευθύνσεις εκπαίδευσης και σχολεία. Ο Πρωθυπουργός και οι ψιμυθιολόγοι του πασχίζουν να παρουσιάσουν μια μαγική εικόνα ευρυθμίας και θέλοντας να παίξουν τα επικοινωνιακά τους παιχνίδια αποσιωπούν τα σοβαρά προβλήματα και την ακόμη μεγαλύτερη υποβάθμιση της λειτουργίας των σχολείων.

Διαφημίζετε με τυμπανοκρουσίες το ψηφιακό φροντιστήριο. Είμαστε η μοναδική χώρα στον πλανήτη που έχει αυτόν τον θεσμό αντί να έχει την ενισχυτική διδασκαλία που έτσι θα μπορούσε να παταχθεί και η παραπαιδεία. Και το χειρότερο είναι ότι προσλαμβάνετε με απολύτως αδιαφανή κριτήρια εκπαιδευτικούς ακόμα και με φροντιστηριακή προϋπηρεσία και τους μοριοδοτείτε σκανδαλωδώς, προκειμένου να στήσετε τον δικό σας επιτελικό κομματικό στρατό.

Από τα ιλαροτραγικά που συνέβησαν ήταν να αναγνωρίζεται η εμπειρία σε φροντιστήριο μόνο για το ψηφιακό φροντιστήριο, αλλά όχι για τα σχολεία και να βγαίνει απόφαση μοριοδότησης προϋπηρεσίας φροντιστηρίου αφού έχουν ολοκληρωθεί οι αιτήσεις πρόσληψης.

Ο Υπουργός δηλώνει ότι οι λόγοι των συγχωνεύσεων σχολείων είναι εκπαιδευτικοί και όχι οικονομικοί και ότι έγιναν με παιδοκεντρικό/παιδαγωγικό σκεπτικό. Σημειώνει δε ότι: «Το θέμα των συγχωνεύσεων έχει μια διάσταση οργάνωσης για να μπορέσουν οι μαθητές να έχουν τα καλύτερα δυνατά αποτελέσματα και την καλύτερη δυνατή παιδεία». Προφανώς προφάσεις εν αμαρτίαις.

Οι αντιδράσεις, παρ’ όλα αυτά, πληθαίνουν μέρα με τη μέρα, οι διαμαρτυρίες εύλογες και αναμενόμενες από όλη την Ελλάδα. Ενδεικτικώς μόνο τις τελευταίες δέκα ημέρες είχαμε: Ματαίωση αγιασμού για συμπαράσταση σε διωγμό δώδεκα μαθητών λόγω συγχώνευσης στο 2ο ΓΕΛ Θεσσαλονίκης, ασφαλιστικά μέτρα γονέων κατά διεύθυνσης εκπαίδευσης για αναγκαστικές μετακινήσεις μαθητών του Δημοτικού Σχολείου Βαρυπέτρου Χανίων, διαμαρτυρία των εκπαιδευτικών του 1ου Γυμνασίου Αγρινίου για τμήματα τριάντα μαθητών, αγώνα γονέων εκπαιδευτικών δημοτικής επιτροπής παιδείας για να μην μεταφερθεί από το ΕΠΑΛ Μεσολογγίου στη Ναύπακτο ή στο Αγρίνιο μαθητής τρίτης λυκείου με αυτισμό λόγω κατάργησης τμήματος, διαμαρτυρία στο Υπουργείο από ενώσεις γονέων Αγίων Αναργύρων, Καματερού και Περιστερίου, λύκεια Ηλείας, Καράτουλα, Βαρθολομιού, Λεχαινών, Ανδραβίδας με μαθητές να μεταφέρονται σε απόσταση πολλών χιλιομέτρων.

Μετά λύπης ακόμη παρατηρώ ότι πλέον οι αναιρέσεις συγχωνεύσεων γίνονται μόνο σε περιπτώσεις έντονων διαμαρτυριών ή μικροπολιτικών εξυπηρετήσεων. Άκρως προκλητικά τα στελέχη σας σε ρόλο Μαυρογιαλούρου, θα έλεγα, έφτασαν στο σημείο να ευχαριστούν τον κ. Πιερρακάκη που αναίρεσε την σύμπτυξη όχι ενός, αλλά έως και είκοσι τμημάτων. Είναι κωμικοτραγικό να ερίζουν Βουλευτές για το ποιος απέτρεψε συγχωνεύσεις μόνο και μόνο για να εισπράξουν ψηφοθηρικούς επαίνους, όπως σε Λακωνία, Ημαθία και αλλού.

Πώς ξεκινούν, λοιπόν, τα σχολεία; Χειρότερα από κάθε άλλη χρονιά. Αντί να αφοσιωθούν αποκλειστικά στο παιδαγωγικό και διδακτικό τους έργο, διευθυντές και εκπαιδευτικοί ασχολούνται με τα δεκάδες πρακτικά που πρέπει να συντάξουν, τα έντυπα που πρέπει να στείλουν σε έντυπη και ψηφιακή μορφή, τις καταχωρήσεις στο my school χωρίς γραμματειακή ή άλλη υποστήριξη, με μηδενικά ταμεία μετά τη διάλυση των σχολικών επιτροπών, με τη δαμόκλειο σπάθη των «εντέλλεστε» να επικρέμαται, δηλαδή ολοκλήρωση αυθημερόν ως κάποια συγκεκριμένη ώρα. Θα σας καταθέσω και δύο έγγραφα στα Πρακτικά, τα οποία θεωρώ ότι προσβάλλουν τη δημοκρατία μας και το λειτούργημα του εκπαιδευτικού.

Ερωτώ: Είναι κατάλληλα τα σχολεία να φιλοξενήσουν τόσο πολυπληθή τμήματα και έχουν ελεγχθεί για την αντοχή και τη στατική τους επάρκεια; Τηρείται η απαίτηση της αναλογίας δύο τετραγωνικών μέτρων για κάθε μαθητή που σαφώς ορίζει ο κανονισμός πυροπροστασίας και τι θα συμβεί σε μια κατάσταση έκτακτης ανάγκης, παραδείγματος χάριν σεισμού; Επιτυγχάνονται καλύτερα μαθησιακά αποτελέσματα σε ένα πολυπληθές τμήμα με πολλές φορές το ένα τρίτο των μαθητών να έχει διαγνωσμένες μαθησιακές δυσκολίες και παράλληλες στηρίξεις; Προτίθεστε, λοιπόν, να αναιρέσετε συμπτύξεις σε περιπτώσεις τμημάτων όπου υπάρχει σύμφωνη γνώμη συλλόγου διδασκόντων, συμβούλων, διευθυντή εκπαίδευσης; Ποιοι είναι οι υπεύθυνοι, λοιπόν, για αυτή την απευκταία κατάσταση στην παιδεία μας;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα ήθελα να πω στον Πρόεδρο της Νίκης με πάρα πολύ σεβασμό, απευθυνόμενη σε έναν παλιό δάσκαλο αλλά νέο κοινοβουλευτικό, ότι όταν ερωτάται ένα Υπουργείο και η απάντηση δίνεται διά του ή της Υπουργού ή του αρμόδιου Υφυπουργού, η υποχρέωση είναι να απαντήσει σε όσα τον ρωτούν γραπτώς. Σε όλα τα οψιγενή επιχειρήματα για θέματα που θέσατε, παραθέτοντας δίκην πυροτεχνημάτων διάφορα σχολεία, δεν μπορώ να απαντήσω. Θα μπορούσατε κάλλιστα να τα περιλάβετε στο έγγραφο αυτό. Θα σας είχα συγκεκριμένες απαντήσεις.

Επειδή, όμως, κύριε Πρόεδρε, ξέρετε ότι κάθε εβδομάδα είμαι εδώ και είμαι στη διάθεσή σας, με ένα άλλο έγγραφό σας να έρθω και να σας απαντήσω για τα θέματα που θέσατε.

Γράφετε στο κείμενό σας ότι αποκρύπτεται τεχνηέντως ο πρωτοφανής αναβρασμός που υπάρχει στην πρωτοβάθμια και δευτεροβάθμια εκπαίδευση. Όσο ανακριβές είναι αυτό, τόσο ανακριβές θα ήταν να πω κι εγώ ότι διογκώνεται και σκοπίμως αυτός ο αναβρασμός. Άρα, λοιπόν, δεν ισχύει.

Όμως, θέλω να απαντήσω για την ενισχυτική διδασκαλία για την οποία μας ψέξατε ότι δεν την έχουμε και να σας ενημερώσω ότι η ενισχυτική διδασκαλία στα πανελλαδικώς εξεταζόμενα μαθήματα υπάρχει ήδη από την προηγούμενη τετραετία της κυβέρνησης Μητσοτάκη.

Μιλήσατε για αδιαφανείς προσλήψεις στο ψηφιακό φροντιστήριο. Είναι διαφανέστατες και σύμφωνες με την προκήρυξη η οποία έχει βγει και στην οποία ορθότατα υπολογίζεται η φροντιστηριακή εμπειρία, γιατί η αμεσότητα που πρέπει να υπάρχει -την οποία κατά κάποιο τρόπο εμποδίζει ή διαφοροποιεί το ψηφιακό φροντιστήριο- είναι εξαιρετικά ισχυρό προσόν και ορθότατα λαμβάνεται υπ’ όψιν.

Και έρχομαι και σε κάτι άλλο το οποίο θεωρώ ότι ήταν άηθες εκ μέρους σας να επικαλεστείτε, όπως σημείωσα, τις ανακοινώσεις των στελεχών. Όπως ξέρετε, το Υπουργείο δεν έχει ευθύνη για το τι θα ανακοινώσει κάθε συνάδελφος. Θα σας πω, όμως, μόνο για μένα και όχι για τον Υπουργό που έχει κάνει πολύ περισσότερες συναντήσεις.

Την προηγούμενη εβδομάδα δέχθηκα κοινοβουλευτικό έλεγχο από τον Βουλευτή Δράμας κ. Νικολαΐδη. Ρώτησα, λοιπόν, τον κ. Νικολαΐδη αν ήταν ανοιχτές οι πόρτες του Υπουργείου, του γραφείου του Υπουργού, του δικού μου, του γραμματέα για εκείνον και είπε ναι. Επίσης, τον ρώτησα αν βρήκε ευήκοα ώτα και είπε ναι. Σήμερα, κύριε Πρόεδρε, λίγο πριν έρθω εδώ, ήρθαν στο γραφείο μου περίπου δεκαπέντε άτομα συνοδευόμενα από τον Βουλευτή του ΣΥΡΙΖΑ και πρώην Υφυπουργό Παιδείας κ. Συμεών Κεδίκογλου. Αυτά για την ιστορία και την αποκατάστασή της.

Τώρα σε ό,τι αφορά στην ερώτηση που μου κάνετε και συγκεκριμένα όσον αφορά στο πρώτο ερώτημα που αφορά στο αν είναι κατάλληλα τα σχολεία να φιλοξενήσουν τα τμήματα, ξέρετε πολύ καλά -μια που είστε εκπαιδευτικός- ότι αυτή είναι μια άσκηση που γίνεται κάθε χρόνο. Κάθε χρόνο ο αρμόδιος γραμματέας πρωτοβάθμιας, δευτεροβάθμιας και ειδικής αγωγής μαζί με τους συναδέλφους του διευθυντές πρωτοβάθμιας, δευτεροβάθμιας και τους περιφερειακούς διευθυντές κάνει αυτή την άσκηση εξορθολογισμού και πλήρους αξιοποίησης του ανθρώπινου δυναμικού με βάση και με το μαθητικό δυναμικό το οποίο υπάρχει. Έβγαλε τις σχετικές εγκυκλίους και έκανε αυτή την άσκηση με βάση του τι υπέδειξαν οι συνάδελφοί του με τους οποίους συνεργάστηκε.

Ξέρετε, επίσης, κάτι που έχω πει πάρα πολλές φορές στην Αίθουσα, ότι θα μπορούσα κάλλιστα, κάνοντας χρήση της δυνατότητας που δίνει ο Κανονισμός, να παραπέμψω σε Πρακτικά, αλλά σέβομαι τον κοινοβουλευτικό έλεγχο και εσάς και γι’ αυτό δεν το κάνω. Ο μέγιστος αριθμός των είκοσι πέντε ή είκοσι επτά μαθητών ή είκοσι δύο κατά περίπτωση δεν είναι κάτι το οποίο εισήχθη επί Νέας Δημοκρατίας. Ίσχυε πολλές φορές από το 2013. Και δεν κάνω αναφορά για να επικαλεστώ ως δικαιολογία τον αριθμό, αλλά για να σας πω ότι αυτό είναι ορθό παιδαγωγικά. Γι’ αυτό και κανείς δεν το άλλαξε και δεν το διαφοροποίησε.

Οι συγχωνεύσεις που λαμβάνουν χώρα γίνονται πάντοτε με παιδαγωγικά κριτήρια. Λαμβάνονται, δηλαδή, υπ’ όψιν οι συνθήκες διαβίωσης και των εκπαιδευτικών, οι συγκοινωνιακές συνθήκες, το υψόμετρο, η απόσταση από την έδρα του νομού, αλλά και ο ελάχιστος και μέγιστος αριθμός με βάση και τις κτηριολογικές συνθήκες.

Όλοι αυτοί οι εκπαιδευτικοί που είναι διευθυντές πρωτοβάθμιας ή περιφερειακοί γνωρίζουν την αντοχή και την καταλληλότητα των κτηρίων. Κάνουν, λοιπόν, ως έχουν υποχρέωση και ευθύνη, τις εισηγήσεις προς τον γενικό γραμματέα, για να λάβουν την τελική απόφαση. Αντιλαμβάνεστε ότι αυτό είναι κάτι το οποίο ανήκει στις δικές τους αρμοδιότητες και στη δική τους ευθύνη και, αν θέλετε την προσωπική μου γνώμη, δεν αμφισβητώ ότι το κάνουν με τον καλύτερο δυνατό τρόπο και όπως ο νόμος ορίζει.

Σε ό,τι αφορά στα κενά που υπάρχουν στην εκπαίδευση, κάθε χρόνο υπάρχουν κενά στην εκπαίδευση και οφείλονται είτε σε κάποιο ευτυχές γεγονός, όπως είναι η εγκυμοσύνη είτε σε κάποιο ατύχημα. Και δεν υπάρχουν μόνο στην αρχή της χρονιάς, αλλά και κατά τη διάρκεια της χρονιάς. Γι’ αυτό πολλές φορές φτάνουν και σε πέντε οι φάσεις στις προσλήψεις των αναπληρωτών. Διότι απλούστατα και οι εκπαιδευτικοί μας είναι άνθρωποι και πολλές φορές υπάρχει σοβαρός λόγος να αναπληρωθούν. Αυτό είναι κάτι το οποίο αντιλαμβάνεστε και κάτι το οποίο είμαι σίγουρη ότι γνωρίζετε πως συμβαίνει.

Έρχομαι τώρα στις συγχωνεύσεις τμημάτων. Τα τμήματα στη χώρα μας είναι εβδομήντα μία χιλιάδες τριακόσια τριάντα έξι. Οι αρχικές συγχωνεύσεις ήταν εννιακόσιες είκοσι εννέα, δηλαδή ποσοστό 1,29%. Τώρα είναι επτακόσιες σαράντα τέσσερις. Και είναι επτακόσιες σαράντα τέσσερις επειδή απλούστατα ένα Υπουργείο που δεν είναι δογματικό αναγνώρισε σε μερικές περιπτώσεις ιδιαιτερότητες -τις οποίες υποθέτω κι εσείς έτσι υπαινικτικά επισημάνατε- και με βάση αυτές έκανε τροποποίηση των αρχικών αποφάσεων. Κι αν στην πορεία διαπιστωθούν κι άλλες ιδιαιτερότητες που επιβάλλουν να χαρακτηριστούν κι άλλα τμήματα, βεβαίως και θα το κάνουμε, γιατί πάντοτε το κριτήριό μας είναι το συμφέρον των μαθητών, αλλά και των εκπαιδευτικών και δεν γίνεται καθόλου για λόγους οικονομίας και για άλλους λόγους που μπορεί να φαντάζεται κάποιος. Ο κύριος λόγος είναι ότι η Κυβέρνηση του Κυριάκου Μητσοτάκη έκανε και φέτος μόνιμους διορισμούς δέκα χιλιάδων εκπαιδευτικών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Και για να προλάβω πιθανή ερώτηση για τις αφυπηρετήσεις, θα σας πω ότι είναι μόλις τέσσερις χιλιάδες. Άρα, λοιπόν, αυτοί προστίθενται στους σχεδόν τριάντα χιλιάδες που διορίστηκαν από την προηγούμενη κυβέρνηση. Και εδώ θέλω να σας πω ότι μέσα σε αυτούς είναι τετραπλάσιοι στην πρωτοβάθμια και τη δευτεροβάθμια και οκταπλάσιοι στο ειδικό εκπαιδευτικό και βοηθητικό προσωπικό που παρέχει την ειδική μέριμνα και φροντίδα που έχουμε για την ειδική αγωγή, για την οποία θα σας απαντήσω, κύριε Πρόεδρε, στη δευτερολογία μου για να μην κάνω άλλη κατάχρηση στον χρόνο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Υφυπουργέ.

Ορίστε, κύριε Πρόεδρε, έχετε τον λόγο. Θερμή παράκληση να τηρήσετε τον χρόνο, όσο αυτό είναι δυνατόν.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ναι, κύριε Πρόεδρε.

Έχετε καθαρά τεχνοκρατική προσέγγιση στην παιδεία, κυρία Υφυπουργέ, ενώ δεν έχετε και εμπειρία τάξης. Εγώ έχω κάνει μάθημα και με είκοσι επτά και είκοσι οκτώ μαθητές. Δεν γίνεται διδασκαλία έτσι. Έστω και ένα τμήμα να υπάρχει με τόσα παιδιά, ο δάσκαλος αδυνατεί, γιατί σήμερα έχουμε και πολλούς μαθητές με μαθησιακά προβλήματα.

Με συγχωρείτε πάρα πολύ και με όλο τον σεβασμό, αλλά δεν ξέρετε τι σημαίνει παιδεία. Ποτέ δεν μας είπατε ποιον άνθρωπο θέλετε να βγάλετε από τα σχολεία. Το μόνο που σας ενδιαφέρει είναι τα νούμερα, τα ντουβάρια και όλα τα παρεπόμενα. Απαντάτε με υπεκφυγές, αλλά «σοφόν το σαφές».

Ερωτώ, λοιπόν, και πάλι το εξής: Σε τμήματα είκοσι οκτώ παιδιών γίνεται πιο ελκυστικό μάθημα και επιτυγχάνονται καλύτερα εκπαιδευτικά αποτελέσματα ή σε τμήματα δεκαεπτά και δεκαοκτώ μαθητών; Ξέρετε μήπως καμμιά νέα παιδαγωγική, νέας κοπής, την οποία εμείς οι εκπαιδευτικοί ή οι εκπαιδευτικοί συνάδελφοί μου αγνοούμε; Είναι κατάλληλες οι αίθουσες να φιλοξενήσουν πολυπληθή τμήματα; Γνωρίζουμε πολλές περιπτώσεις σχολείων τα οποία έχουν δεκαετίες να ελεγχθούν. Μάλιστα, ειπώθηκε και σε προηγούμενη επίκαιρη ερώτηση για τη στατικότητα τους, για τα εκατοντάδες κοντέινερ και για τα περιστατικά τραυματισμών εκπαιδευτικών και μαθητών με τελευταίο αυτή την εβδομάδα στη Φιλιππιάδα, ενώ κάθε χρόνο πολλαπλασιάζονται.

Ξεχνάτε τα ασυντήρητα προαύλια-παγίδες σε κτήρια που πνίγονται στην πρώτη μπόρα χωρίς κλιματιστικό ή ανεμιστήρα. Επισκεφθείτε σχολεία και ελέγξτε τι πραγματικά συμβαίνει. Ενδεικτικά, σας αναφέρω τη συγχώνευση της Δ΄ τάξης με είκοσι επτά μαθητές στο 4ο Δημοτικό Σχολείο Παλλήνης, σε ένα σχολείο που στεγάζεται εξ ολοκλήρου σε λυόμενα. Με τα εικοσιεφτάρια τμήματα σε πολλά σχολεία σαφώς και δεν υλοποιείται η αναλογία του ενός μαθητή σε κάθε δύο τετραγωνικά μέτρα, όπως ορίζει ο κανονισμός πυροπροστασίας. Κατά συνέπεια, υπάρχει σαφής παραβίαση του νόμου και έκπτωση στην ασφάλεια των μαθητών. Τι θα γίνει, όπως προείπα στην πρωτολογία μου, σε περίπτωση ανάγκης, όπως στην περίπτωση ενός σεισμού;

Επιτυγχάνονται καλύτερα μαθησιακά αποτελέσματα σε ένα πολυπληθές τμήμα με πολύ υψηλό ποσοστό μαθητών, όπως είπα, που έχει διαγνωσμένες μαθησιακές δυσκολίες και παράλληλα στήριξη σε μαθητές που χρειάζονται περισσότερο χρόνο και διαφοροποιημένη διδασκαλία; Γίνεται έτσι εξοικονόμηση πόρων; Στα εργαστήρια πληροφορικής είναι καλύτερο να είναι δύο μαθητές ανά υπολογιστή και όχι ένας; Διότι όλοι ξέρουμε πως δεν υπάρχουν εργαστήρια με τριάντα υπολογιστές.

Προτίθεστε να ζητήσετε την παραίτηση του διορισμένου από εσάς Αναπληρωτή Περιφερειακού Διευθυντή Εκπαίδευσης Αττικής κ. Νικολόπουλου, γνωστού για τα «εντέλλεσθε» αυθημερόν και βασικού υπεύθυνου για το πρωτοφανές χάος στην Αττική με τις παλινωδίες του όλο το καλοκαίρι, αλλά και ως σήμερα, καθώς με έγγραφο που απέστειλε την ημέρα του Αγιασμού, παρακαλώ, η Περιφερειακή Διεύθυνση Αττικής προς τους διευθυντές εκπαίδευσης ζήτησε να γνωστοποιήσουν πόσο προσωπικό εξοικονομήθηκε -άτομα και ώρες- από τη συγχώνευση των τμημάτων στα σχολεία αρμοδιότητάς τους, αποκαλύπτοντας έτσι ότι οι συγχωνεύσεις έγιναν απροκάλυπτα για να προσληφθούν λιγότεροι αναπληρωτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Σημαντικοί οι μόνιμοι διορισμοί, αλλά με ελαχιστοποίηση των προσλήψεων αναπληρωτών. Καταφέρνετε το οξύμωρο, να αυξάνονται οι διορισμοί και να υποβαθμίζεται η εκπαιδευτική διαδικασία. Και όπως είπα στον πρόλογο της δευτερολογίας μου, η παιδεία είναι πολύ σημαντικό πράγμα. Κάποτε πρέπει να δώσουμε τον ορισμό της παιδείας, τι άνθρωπο θέλουμε.

Έχω πει πολλές φορές από το Βήμα της Βουλής ερανιζόμενος έναν εξαιρετικό ορισμό του Πλούταρχου στο «Περί Παίδων Αγωγής» -και με αυτό τελειώνω, κύριε Πρόεδρε- ότι «παιδεία εστί ου την υδρία πληρώσαι, αλλά ανάψαι αυτήν». Η παιδεία δεν είναι το γέμισμα ενός άδειου δοχείου, στη συγκεκριμένη περίπτωση του εγκεφάλου του παιδιού με σκόρπιες γνώσεις, με όλα αυτά τα ψηφιακά με τα οποία έχετε βαρύνει τα παιδιά. Η παιδεία στην παράδοσή μας είναι άναμμα ψυχής, είναι φως, κάτι που δεν προσφέρετε. Μόνο σκοτάδια βλέπουμε!

Και διατηρείτε ακόμη –τα είχα δείξει πέρυσι- και τα βιβλία, κυρίως γλώσσας, στο δημοτικό σχολείο τα οποία είναι απροκάλυπτα –έτσι τα ονομάζω- περιοδικά ποικίλης ύλης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Δεν θα διαφωνήσω ότι είναι πράγματι πολύ σπουδαία η παιδεία. Εσείς, όμως, την εγκαταλείψατε για να έρθετε στην πολιτική, όχι εγώ. Εγώ τη Νομική άφησα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αυτό δεν είναι … (δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Τώρα, σε ό,τι αφορά στον κοινοβουλευτικό έλεγχο, κύριε Πρόεδρε, με πάρα πολύ σεβασμό και πολλή προσοχή θα επαναλάβω πως όταν κάνουμε επίκαιρη ερώτηση, αναμένουμε από τον απαντώντα Υπουργό ή Υφυπουργό να απαντήσει επί της ερωτήσεως. Εάν εσείς για τους δικούς σας λόγους συνεχίζετε να λέτε ονόματα σχολείων, συνεχίζετε να βάζετε θέματα όπως για τον αναπληρωτή περιφερειακό διευθυντή, τα οποία δεν είναι στην ερώτησή σας, λυπάμαι αλλά θα τα αγνοήσω και δεν θα απαντήσω. Στη διάθεσή σας για οποιαδήποτε άλλη φορά.

Στο δεύτερο ερώτημά σας δεν πολυεπιμείνατε, που σημαίνει ότι ούτε και εσείς ο ίδιος του δίνετε αξία. Δεν ξέρω γιατί. Μιλάει για πολυπληθή τμήματα με το 1/3 να έχει διαγνωσμένες μαθησιακές δυσκολίες. Θέλω να μου υποδείξετε κάποια τμήματα τα οποία έχουν το 1/3 αυτών των μαθητών, δηλαδή, όπως μας αναφέρατε διάφορα σχολεία τα οποία ως αντιλαμβάνεστε ουδείς γνωρίζει αυτή τη στιγμή και μπορεί να απαντήσει, ας μου αναφέρετε και κάποια σχολεία που έχουν το 1/3 των μαθητών με μαθησιακές δυσκολίες.

Λέμε, λοιπόν, τι ισχύει από το 2017. Ένας μαθητής ανά τμήμα με αναπηρία και ειδικές εκπαιδευτικές ανάγκες. Ο μέγιστος αριθμός των μαθητών με μαθησιακές δυσκολίες, δηλαδή δυσλεξία, δυσγραφία, δυσαριθμησία, δυσαναγνωσία, δυσορθογραφία, πάλι από το 2017, είναι τέσσερις ανά τμήμα. Εάν υπάρχει υπέρβαση αυτών των ορίων, μειώνεται ο μέγιστος αριθμός των μαθητών, εκτός εάν λειτουργεί τμήμα ένταξης στην περίπτωση των μαθησιακών δυσκολιών.

Όπως σας είπα και στην πρωτολογία και για να μην κουράζω επαναλαμβάνοντας, δεν υπάρχει κανένας δογματισμός, καμμία δυσκαμψία. Το Υπουργείο ακούει και διορθώνει όπου και όταν χρειάζεται.

Σε ό,τι αφορά στην παράλληλη στήριξη στην εκπαίδευση, επίσης δεν το θέσατε στην προφορική σας δευτερολογία, αλλά δεν πειράζει. Εγώ θα απαντήσω γιατί θεωρώ ότι είναι σημαντικό. Σέβομαι πάντοτε τις γραπτές ερωτήσεις και σ’ αυτές έχω υποχρέωση να δώσω απαντήσεις.

Η διδασκαλία, ένα προς ένα, είναι μία συνθήκη που δεν εφαρμόζεται πουθενά στην Ευρώπη. Σε μας, από την εγκύκλιο που εκδόθηκε το 2023 με βάση εισήγηση του ΥΕΘ, υπάρχουν διευκρινιστικές οδηγίες ότι ένας εκπαιδευτικός παράλληλης στήριξης της εκπαίδευσης συνολικά υποστηρίζει την τάξη, εκτός αν το ΚΕΔΑΣΥ με ειδικά αιτιολογημένη απόφασή του έχει δώσει διαφορετικές οδηγίες. Και εκεί δεν είμαστε δογματικοί και εκεί δεν οχυρωνόμαστε.

Να μην κουράσω να αναφέρω πάλι τους διορισμούς που έχουν γίνει. Θα σας θυμίσω ότι είμαστε πρώτοι στον αριθμό των εκπαιδευτικών. Η αναλογία η οποία υπάρχει είναι ένας εκπαιδευτικός ανά 8,1 μαθητές, ενώ στην Ευρώπη είναι ένας εκπαιδευτικός σε 12,2 μαθητές…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν υπάρχει αυτό.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν θα με αμφισβητείτε. Αυτά είναι στοιχεία.

Θα τελειώσω, κύριε Πρόεδρε, λέγοντας για τα θέματα της ειδικής αγωγής ότι τα έτη 2022-2023 δημιούργησε η Κυβέρνηση της Νέας Δημοκρατίας του Κυριάκου Μητσοτάκη εκατόν σαράντα έξι τμήματα ένταξης στην πρωτοβάθμια και δευτεροβάθμια εκπαίδευση και με τα ήδη λειτουργούντα είμαστε τώρα στα τρεις χιλιάδες εννιακόσια εξήντα επτά τμήματα ένταξης, σχεδόν τέσσερις χιλιάδες.

Άρα, λοιπόν, με τον θεσμό της παράλληλης στήριξης της εκπαίδευσης και τα τμήματα ένταξης, με τη μείωση του αριθμού των μαθητών, όταν υπάρχει, με τον διορισμό και τις προσλήψεις εκπαιδευτικών, νομίζω ότι αποδεικνύουμε έμπρακτα αυτά για τα οποία μας κατηγορείτε με τόση ελαφρότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε με την έβδομη με αριθμό 1379/12-9-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού με θέμα: «Ορθή εφαρμογή άρθρου 17 ν.5128/2024».

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, με την παρούσα ερώτηση σάς καλώ να εφαρμόσετε ορθά ως Υπουργείο το άρθρο 17 του προσφάτως ψηφισθέντος νόμου 5128/2024, το οποίο προβλέπει ότι οι νεοδιοριζόμενοι εκπαιδευτικοί ή μέλη ειδικού εκπαιδευτικού προσωπικού και ειδικού βοηθητικού προσωπικού που ανήκουν στις ειδικές κατηγορίες μετάθεσης της παραγράφου 1 του άρθρου 13 του προεδρικού διατάγματος 50/1996 ή το άρθρο 8 του προεδρικού διατάγματος 56/2001 αντίστοιχα, καθώς και όσοι έχουν οι ίδιοι ή οι σύζυγοί τους ποσοστό αναπηρίας 75% και άνω ή έχουν τέκνο με αναπηρία 67% και άνω, ανεξαρτήτως παθήσεως, δύνανται να αποσπώνται με απόφαση του αρμόδιου οργάνου ύστερα από γνώμη των οικείων υπηρεσιακών συμβουλίων κατόπιν προσκόμισης πιστοποιητικού ΚΕΠΑ που αποδεικνύει τα ανωτέρω. Ο χρόνος απόσπασης λογίζεται ως χρόνος υπηρέτησης του εκπαιδευτικού στην οργανική του θέση.

Πλην, όμως, στην εγκύκλιο 94121 Ε2/21-8-2024 του γενικού γραμματέα Ειδικής Αγωγής του Υπουργείου σας, όλως αυθαιρέτως και παρανόμως, η ως άνω διάταξη ερμηνεύεται ότι αφορά μόνο στους εκπαιδευτικούς που διορίζονται μετά από τη δημοσίευση του νόμου και όσους εκπαιδευτικούς διανύουν το δεύτερο έτος διορισμού τους κατά το τρέχον έτος 2024-2025.

Όμως, κυρία Υπουργέ, από τη διατύπωση της διάταξης του άρθρου 17 συνάγεται ότι δεν καταργήθηκε το άρθρο 62, παράγραφος 5, περίπτωση α΄ του ν.4589/2019, αλλά τροποποιήθηκε με την προσθήκη του τελευταίου ως άνω εδαφίου και άρα, εξακολουθεί να εφαρμόζεται, τουλάχιστον για τους εκπαιδευτικούς που διορίστηκαν μετά από τη δημοσίευση του ανωτέρω νόμου Γαβρόγλου, εφόσον το άρθρο 17 του νόμου που ψηφίστηκε εδώ από το 2024 δεν είναι νέα διάταξη, η οποία για πρώτη φορά να ρυθμίζει το ζήτημα, αλλά τροποποίηση και συμπλήρωση ήδη υφιστάμενης.

Ως έγκριτος νομικός γνωρίζετε ότι η εγκύκλιος δεν μπορεί να προβαίνει σε ερμηνεία αντίθετη στον νόμο και προφανώς, δεν μπορεί να αντικαταστήσει τη σαφή βούληση του νομοθέτη που είναι να ισχύει για το σύνολο των εκπαιδευτικών που αφορά, όπως συνάγεται και από την αιτιολογική έκθεση του νόμου.

Τέλος, η ως άνω εγκύκλιος παραβιάζει κατάφωρα τη συνταγματική αρχή της ισότητας που καθιερώνει το άρθρο 4 του Συντάγματος και επιβάλλει στο κράτος ομοιόμορφη μεταχείριση προσώπων που τελούν υπό τις αυτές ή παρόμοιες συνθήκες, οπότε ερωτάσθε αν προτίθεσθε να προβείτε στην άμεση ανάκληση της αντίθεσης στο νόμο εγκυκλίου του γενικού γραμματέα;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Θα πω δι’ ολίγων πως ήταν και πως είναι το θεσμικό πλαίσιο. Το 2019 με τον ν.4589 προβλέφθηκε οι νεοδιόριστοι να υποχρεούνται να μένουν δύο χρόνια, να υπηρετούν δηλαδή, την οργανική τους θέση στο μέρος στο οποίο διορίστηκαν. Ειδικά της ειδικής αγωγής, πλέον των δύο ετών, να μην μπορούν για μια πενταετία να πάνε στη γενική αγωγή. Δεν επιτρεπόταν, λοιπόν, τότε καμμία απόσπαση και καμμία μετάθεση.

Το 2020 προβλέφθηκε η δυνατότητα απόσπασης για νεοδιόριστους που είναι στις ειδικές κατηγορίες, που έχουν τα ποσοστά αναπηρίας, τα αναφέρατε και εσείς στην ερώτηση, να μην κουράζομαι να τα επαναλαμβάνω. Υπήρχε δυνατότητα απόσπασης ή μετάθεσης, αλλά η υποχρέωση να υπηρετήσουν πραγματικά την οργανική τους θέση παρέμεινε.

Τώρα, τον Ιούλιο του 2024 προβλέφθηκε να υπάρχουν αυτές οι αποσπάσεις και να θεωρείται πλασματικά ότι οι νεοδιόριστοι έχουν υπηρετήσει την οργανική τους θέση και νομίζω ότι αυτό είναι σωστό και δίκαιο.

Θέλω να σας πω ότι όπως έχετε διατυπώσει την επίκαιρη ερώτηση νομικά και με βάση τα ισχύοντα, υπάρχουν και κάποιες αστοχίες τις οποίες δεν θα τις επαναλάβω εδώ γιατί θεωρώ ότι αποδυναμώνει το αίτημά σας και το ερώτημά σας. Θα σας πω, όμως, κύριε συνάδελφε επειδή το ερώτημα είναι εύλογο, επειδή υπάρχουν πολλοί παράγοντες, ότι ο Υπουργός έχει δώσει οδηγία και εντολή στις υπηρεσίες να συντάξουν σχετική εισήγηση για να αντιμετωπίσουν το θέμα αυτό και μετά από την εισήγηση που θα λάβει και σε συνεννόηση, βεβαίως, με τους υπηρεσιακούς παράγοντες, θα λυθεί με σχετική απόφαση.

Δεν είμαστε αυτή τη στιγμή σε θέση να πούμε κάτι περισσότερο, αλλά κρατήστε αυτό, το λέω δημόσια σε κοινοβουλευτικό έλεγχο, σε εσάς -και εννοείται ότι αυτό είναι κάτι που είναι και ανακοινώσιμο, προφανώς- ότι επεξεργάζεται το Υπουργείο το θέμα αυτό και περιμένει ο Υπουργός τις σχετικές εισηγήσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Τσιρώνης έχει τον λόγο για να δευτερολογήσει.

**ΣΠΥΡΙΔΩΝ ΤΣΙΡΩΝΗΣ:** Εύχομαι να ικανοποιηθεί το αίτημα και μετά από την εισήγηση να γίνει πράξη αυτό. Απλά, θα επιμείνω, για να σας δείξω ότι δεν είναι ούτε νομικά λογική η εγκύκλιος του γενικού γραμματέα ούτε κοινωνικά αποδεκτή.

Πριν μπω, όμως, στο νομικό κομμάτι, θα ήθελα να σας πω ότι αυτό που γίνεται σήμερα εδώ, γίνεται σχεδόν σε κάθε νομοσχέδιο της Κυβέρνησης. Και ως Νίκη, αλλά και προσωπικά έχω καταγγείλει τον τρόπο νομοθέτησης της Κυβέρνησης και δυστυχώς για εσάς, αλλά κυρίως δυστυχώς για τους πολίτες και τις επαγγελματικές κατηγορίες που αφορά κάθε φορά ένας νόμος, έρχεται ένα νομοσχέδιο με πάρα πολλές ασάφειες. Πολλές φορές γράφεται μέσα ότι θα ρυθμιστούν με ΚΥΑ ή με εγκυκλίους οι διατάξεις και κάθε φορά έχουμε προβλήματα και οδηγούν στο Σ.τ.Ε. πάρα πολύ κόσμο που ταλαιπωρείται και υπερφορτώνουμε τα δικαστήρια για να βγει τελικά μια ερμηνεία της ασάφειας που έχει δημιουργήσει ο νόμος και με αυτόν τον τρόπο να επιβαρύνεται και η τσέπη όλων των εμπλεκομένων.

Πάμε για τη συγκεκριμένη εγκύκλιο τώρα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν τα είπαμε; Τα είπαμε.

**ΣΠΥΡΙΔΩΝ ΤΣΙΡΩΝΗΣ:** Όχι, δεν τα είπαμε.

Θα σας πω γιατί δεν υπάρχει λογική. Είπα ότι παραβιάζει την αρχή της ισότητας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** …(Δεν ακούστηκε).

**ΣΠΥΡΙΔΩΝ ΤΣΙΡΩΝΗΣ:** Μακάρι να ικανοποιηθεί και να μη χρειαστεί.

Η λογική, όμως, ποια είναι; Εάν από την αρχή έλεγε «από την ψήφιση του νόμου να ισχύει», δεν έπρεπε να βάλει το προηγούμενο έτος. Ακόμα και αν ήταν ορθό νομικά και λογικά να γίνει αυτό, δεν μπορεί να περιλαμβάνει το έτος 2023-2024 και πλέον το έτος 2024-2025 και να δημιουργεί ανισότητα σε αυτούς που έχουν έναν χρόνο πριν. Δηλαδή, είτε είναι από το 2019, που ορθώς πρέπει να είναι από το 2019 και νομικά πρέπει να είναι από το 2019 -εάν με αφήνατε να το αναπτύξω, θα σας έλεγα το γιατί- είτε πρέπει να είναι από τη στιγμή που ψηφίζεται. Άρα, υπάρχει κενό. Και υπάρχει κενό σε αυτούς που έχουν διοριστεί το 2022. Γιατί να είναι από το 2023-2024; Υπάρχει κενό σε αυτό, άρα δεν υπάρχει λογική και νομιμότητα σε αυτό.

Μένω, όμως, στο ότι υπάρχει τέτοια εισήγηση και ελπίζω πραγματικά -γιατί με έχει πάρει πάρα πολύς κόσμος και μιλάμε για ειδικές κατηγορίες και ΑΜΕΑ και πολυτέκνων- να το αντιμετωπίσετε ως οφείλετε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν νομίζω, κύριε Πρόεδρε, ότι χρειάζεται να σας απασχολήσω πολύ. Νομίζω ότι ήταν σαφής η πρωτολογία μου. Υπάρχει αυτή η εντολή και η οδηγία του Υπουργού να γίνουν οι σχετικές εισηγήσεις.

Σε ό,τι αφορά σε όλα τα υπόλοιπα, νομίζω ότι απάντησα με το ότι έχει δοθεί η σχετική οδηγία. Σε κάθε περίπτωση, να ξέρετε -και μην το πάρετε αυτό ούτε ως παρατήρηση ούτε ως υπόδειξη, προς Θεού!- ότι όταν γίνεται επεξεργασία ενός νομοσχεδίου, εάν τυχόν διαπιστωθούν ασάφειες, Βουλευτής της Αντιπολίτευσης μπορεί πολύ εύκολα να τις επισημάνει και εμείς τις ακούμε. Άρα, λοιπόν, είναι και αυτό πεδίον δόξης λαμπρόν, εκτός από τον κοινοβουλευτικό έλεγχο και υπερβολές ή ανακρίβειες που πολλές φορές ακούγονται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη τρίτη με αριθμό 1399/16-9-2024 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υπουργό Παιδείας, Θρησκευμάτων και Αθλητισμού, με θέμα: «Σοβαρά προβλήματα αντιμετωπίζει η δημόσια κεντρική ιστορική βιβλιοθήκη Χίου «Κοραής»».

Κυρία Διγενή έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Η δημόσια κεντρική ιστορική βιβλιοθήκη της Χίου «Κοραής» είναι μία από τις μεγαλύτερες βιβλιοθήκες της χώρας -η τρίτη στη σειρά- και περιλαμβάνει διακόσιες πενήντα χιλιάδες τόμους και πολυάριθμα έργα και εκθέματα υψηλής πολιτιστικής, καλλιτεχνικής και ιστορικής σημασίας.

Εμπνευστής και θεμελιωτής αυτής της βιβλιοθήκης ήταν ο Αδαμάντιος Κοραής. Η βιβλιοθήκη ιδρύθηκε το 1792 ως παράρτημα της Μεγάλης Σχολής της Χίου. Πρώτος πυρήνας της ήταν τα βιβλία του Αδαμάντιου Κοραή και λογίων φίλων του, Ελλήνων και ξένων. Το κτήριο στο οποίο βρίσκεται και σήμερα ανοικοδομήθηκε το 1885 και συμπληρώθηκε με μεταγενέστερες προσθήκες.

Παρά την προσφορά της βιβλιοθήκης στα γράμματα και στον πολιτισμό της Χίου, της Ελλάδας και παγκοσμίως, τα προβλήματα που αντιμετωπίζει είναι πολύ σοβαρά. Ποια είναι αυτά;

Πρώτον, η χρηματοδότησή της από το Υπουργείο είναι πολύ μικρή, με αποτέλεσμα να αδυνατεί να αντιμετωπίσει τις σύγχρονες προκλήσεις στο επίπεδο των βιβλιοθηκών.

Δεύτερον, το κτήριο της βιβλιοθήκης βρίσκεται σε πολύ κακή κατάσταση, αφού χτίστηκε το 1885, όπως είπαμε. Η δυσλειτουργία σε όλα τα επίπεδα είναι εμφανέστατη και επικίνδυνη. Τα βιβλιοστάσια, που αποτελούν χώρους με εκατοντάδες κούτες βιβλίων και ανεκτίμητες ιστορικές εφημερίδες, βρίσκονται σε πολύ άσχημες συνθήκες.

Τρίτον, η μη ύπαρξη επαρκούς επιστημονικού προσωπικού όλων των ειδικοτήτων αλλά και διοικητικού, οικονομικού και γενικών καθηκόντων προσωπικού, που θα σηματοδοτούσε τη στήριξη των τμημάτων της, την ανάδειξη νέων, την ηλεκτρονική ανάδειξη των πολύτιμων ιστορικών βιβλίων, την αξιοποίηση και την προστασία των βιβλίων, την εξυπηρέτηση των επισκεπτών και ερευνητών, οδηγεί σε σοβαρά προβλήματα, που συχνά είναι αξεπέραστα.

Τέλος, η κακή τεχνολογική υποδομή της βιβλιοθήκης δημιουργεί σοβαρά ζητήματα στην ανάπτυξη των σύγχρονων δυνατοτήτων, αξιοποίησης δηλαδή των ιστορικών της στοιχείων, ερευνητική δουλειά, αξιοποίηση του διαδικτύου κ.ά..

Για όλους τους παραπάνω λόγους απαιτείται άμεσα να αυξηθεί σημαντικά η χρηματοδότηση της βιβλιοθήκης, έτσι ώστε να μπορούν να καλυφθούν πλήρως οι ανάγκες της σε κτηριακή, τεχνολογική και ηλεκτρονική υποδομή και να μπορούν να προστατευτούν τα ιστορικά αυτά κειμήλια.

Απαιτείται να στελεχωθεί πλήρως με όλο το απαραίτητο μόνιμο προσωπικό η βιβλιοθήκη αλλά και τα ΓΑΚ Χίου.

Πρέπει να επανέλθει το κτήριο του «Παρθεναγωγείου», κυριότητας της βιβλιοθήκης Κοραή, που σήμερα δραστηριοποιείται το τμήμα Ναυτιλίας του Πανεπιστημίου Αιγαίου, προκειμένου να αποκτήσει τη δυνατότητα ανάπτυξης των δραστηριοτήτων της.

Να αποπερατωθούν τα δύο κτήρια της οδού Πρωίου όπισθεν της βιβλιοθήκης που βρίσκονται σε ημιτελή κατάσταση. Η ολοκλήρωση των οικοδομικών εργασιών θα σηματοδοτήσει την ανάπτυξη των συλλογών της ή του δανειστικού τμήματός της.

Να μην παραχωρηθούν τα δύο κτήρια της οδού Πρωίου, όπως έχει αποφασίσει το εφορευτικό συμβούλιο της βιβλιοθήκης «Κοραή», σε μακροχρόνια σύμβαση.

Να διαμορφωθούν οι υποδομές προστασίας διαφόρων συλλογών, λευκωμάτων, φωτογραφικών αρχείων και προπαντός των χειρογράφων της.

Να καλυφθούν οι ανάγκες της υπηρεσίας Γενικά Αρχεία του Κράτους Χίου σε κτηριακή στέγη, που σήμερα στεγάζεται στα υπόγεια της βιβλιοθήκης «Κοραή», στερώντας τη βιβλιοθήκη «Κοραή» από χρήσιμους χώρους.

Ερωτάται η Υπουργός πώς τοποθετείται η Κυβέρνηση σε αυτά τα ζητήματα;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Ευχαριστώ και τη συνάδελφο, που έχει μια πολύ καλά δομημένη ερώτηση.

Θα προσπαθήσω, κυρία Διγενή, να απαντήσω στα ερωτήματα που βάλατε. Ενδεχομένως να μην προλάβω στην πρωτολογία, αλλά στη δευτερολογία θα τα συμπληρώσω.

Θα ήθελα να σας διευκρινίσω ότι η δημόσια κεντρική ιστορική βιβλιοθήκη της Χίου «Κοραής», όπως και όλες οι δημόσιες βιβλιοθήκες της χώρας είναι νομικό πρόσωπο δημοσίου δικαίου, που εποπτεύεται, βεβαίως, από το Υπουργείο Παιδείας. Ως νομικό πρόσωπο δημοσίου δικαίου διοικείται από το εφορευτικό συμβούλιο και τον διευθυντή -εμείς ελέγχουμε τη νομιμότητα των πράξεων, τη νομιμότητα, την κανονικότητα και την επιλεξιμότητα των δαπανών-, αυτό είναι το ανώτατο όργανο της βιβλιοθήκης. Έχει αρμοδιότητες που προβλέπονται από τον νόμο, τις οποίες μπορεί κατά περίπτωση να μεταβιβάζει. Πάντως, όλες οι εξουσίες απορρέουν ή ασκούνται από το εφορευτικό συμβούλιο που εξασφαλίζει τον αποτελεσματικό έλεγχο της περιουσίας, της οικονομικής διαχείρισης, τη βελτίωση των υπηρεσιών, εγκρίνει τον προϋπολογισμό, τον απολογισμό, τον ισολογισμό, αποδέχεται ή αποποιείται κληρονομιά, κληροδότημα, επιχορηγήσεις, χορηγίες, δωρεές, καταρτίζει τον εσωτερικό κανονισμό λειτουργίας. Ας μην κουράσω με άλλες λεπτομέρειες.

 Άρα, κυρία συνάδελφε, το ζήτημα της παραχώρησης ακινήτων ιδιοκτησίας της βιβλιοθήκης, για το οποίο και μας ρωτάτε, εμπίπτει στο πλαίσιο των αρμοδιοτήτων του εφορευτικού συμβουλίου της βιβλιοθήκης. Συνεπώς η παραχώρηση του κτηρίου του «Παρθεναγωγείου», που είναι κυριότητας της βιβλιοθήκης «Κοραή», όπου σήμερα δραστηριοποιείται στο τμήμα Ναυτιλίας του Πανεπιστημίου Αιγαίου, και η παραχώρηση των δύο κτηρίων της οδού Πρωίου είναι αρμοδιότητας του εφορευτικού συμβουλίου. Για ό,τι έχει να κάνει με το κτηριακό αρμόδιο είναι το εφορευτικό συμβούλιο το οποίο αποφασίζει πώς θα το διαχειριστεί, ελεγχόμενο, βεβαίως -θα το επαναλάβω-, για τη νομιμότητα. Αν αποφασίσει, δηλαδή, να πουλήσει κάτι χωρίς να τηρήσει τις νόμιμες διαδικασίες, ελέγχεται. Το τι θα αποφασίσει να κάνει προέρχεται και εκκινείται από το εφορευτικό συμβούλιο.

Θέτετε, επίσης, και το θέμα της στέγασης της υπηρεσίας των ΓΑΚ στη Χίο. Η υπηρεσία των ΓΑΚ της Χίου έχει ένα εγκεκριμένο κτηριολογικό πρόγραμμα και πρέπει να εξευρεθούν νέοι χώροι. Αυτό είναι και προτεραιότητα του ΓΑΚ - τμήματος Χίου. Αυτό το συνολικό πρόγραμμα καταρτίστηκε σε συνεργασία με την αρμόδια υπηρεσία του Υπουργείου μας και τώρα η υπηρεσία έχει εντείνει ρυθμούς για να βρει τον κατάλληλο χώρο που πρέπει να είναι τετρακόσια πενήντα τετραγωνικά -είναι το μεικτό εμβαδόν- που έχει εγκριθεί.

Επίσης, θα ήθελα να πω κάτι που είμαι σίγουρη ότι το γνωρίζετε, ότι ο πρόεδρος της βιβλιοθήκης «Κοραή» εξέφρασε την επιθυμία να απομακρυνθούν τα ΓΑΚ γρήγορα από τους χώρους της βιβλιοθήκης που κατέχουν, γνωρίζοντας ότι έχει ήδη μισθωμένο κτήριο το ΓΑΚ της Χίου. Αυτό δημιουργεί πρόσθετη ευθύνη να βρεθεί χώρος να στεγαστούν τα Γενικά Αρχεία του Κράτους - τμήμα Χίου.

Περιμένω από την αρμόδια Κτηματική Υπηρεσία της Χίου μέχρι τα τέλη Σεπτεμβρίου, δηλαδή την επόμενη εβδομάδα, να δημοσιεύσει τη δημοπρασία για την ανέγερση νέου χώρου, γιατί, κυρία Διγενή, έχουν ήδη ληφθεί αποφάσεις προέγκρισης ανάληψης υποχρέωσης και δέσμευσης πίστωσης για τις στεγαστικές ανάγκες των ΓΑΚ – τμήμα Χίου. Η χρηματοδότηση της βιβλιοθήκης από τον τακτικό προϋπολογισμό του ΥΠΕΘΑ το έτος 2024 ήταν 16.801 ευρώ. Το 2024, επίσης, επιχορηγήθηκε εκτάκτως με το ποσό των 9.000 ευρώ. Αυτά προστέθηκαν στα 14.954 ευρώ, που πήρε το έτος 2023. Δεν ανέφερα τις προηγούμενες χρονιές γιατί θεωρώ ότι πάμε πολύ πίσω.

Επίσης, υπάρχει, κυρία συνάδελφε, το Τομεακό Πρόγραμμα Ανάπτυξης του ΥΠΕΘΑ που είναι μέρος του Εθνικού Προγράμματος Ανάπτυξης. Αυτά έχουν εγκριθεί με απόφαση του Υφυπουργού Ανάπτυξης και Επενδύσεων.

Με βάση αυτά, από την έναρξη της περιόδου ΕΠΑ 2021-2025 η βιβλιοθήκη της Χίου έχει πάρει 70.853,71 ευρώ. Η πράξη μέσω της οποίας χρηματοδοτήθηκε έχει την ονομασία: «Υποστήριξη και εκσυγχρονισμός της Δημόσιας Κεντρικής Ιστορικής Βιβλιοθήκης Χίου και των κινητών μονάδων της».

Από το τομεακό Πρόγραμμα Ανάπτυξης του Υπουργείου μας στον Άξονα 5 «Εξωστρέφεια» και στην προτεραιότητα 5.6 «Υποδομές και δράσεις σύγχρονου πολιτισμού» έχουν προϋπολογιστεί, κυρία συνάδελφε, 28.800.000 ευρώ για δράσεις που αφορούν σε όλες τις δημόσιες βιβλιοθήκες, βέβαια. Και επίσης, υπάρχουν και 4.400.000 στην πράξη με τίτλο: «Δράσεις ανάπτυξης, αναβάθμισης, εκσυγχρονισμού και συντήρησης των κτηριακών, των ηλεκτρομηχανολογικών εγκαταστάσεων και των λοιπών συναφών υποδομών», συμπεριλαμβανομένου και του εξοπλισμού για τις δημόσιες βιβλιοθήκες και τα ΓΑΚ. Άρα, λοιπόν, εξαρτάται από το εφορευτικό συμβούλιο εάν αυτή την ισχυρή χρηματοδότηση θα την αξιοποιήσει με τεχνικά δελτία Τύπου, για να εγκριθεί η πρόταση, οπότε να βελτιωθούν όλα αυτά τα οποία εσείς επισημαίνετε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Διγενή, έχετε τον λόγο για τη δευτερολογία σας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Είμαι αναγκασμένη να επιμείνω στο πολύ σοβαρό ζήτημα της έλλειψης επαρκούς επιστημονικού προσωπικού όλων των ειδικοτήτων. Δηλαδή, δεν έχει βιβλιοθηκονόμους, συντηρητές, αρχειονόμους, πληροφορικής, και βεβαίως, δεν έχει και όλους αυτούς που χρειάζονται στα διοικητικά και οικονομικά θέματα.

Ξέρετε δεν είναι πολυτέλεια η βιβλιοθηκονομία. Είναι ένας διεπιστημονικός και πολυεπιστημονικός τομέας που εφαρμόζει τις πρακτικές, τις προοπτικές και τα εργαλεία διαχείρισης, τεχνολογίας πληροφοριών, εκπαίδευσης και άλλους τομείς στις βιβλιοθήκες, τη συλλογή, οργάνωση, διατήρηση και διάδοση των πόρων πληροφοριών και την πολιτική οικονομία της πληροφορίας. Όσο εμείς μιλάμε εδώ στη Βουλή, χωρίς να γίνεται τίποτα επί της ουσίας, τα πολύτιμα ιστορικά κειμήλια κινδυνεύουν και δεν νομίζω ότι μπορούν να σωθούν με τα ποσά που ακούσαμε λίγο πριν, με τις 7.000 και τις 9.000 ευρώ. Όσο δεν καλύπτονται οι ανάγκες της σε κτηριακή, τεχνολογική και ηλεκτρονική υποδομή, αυτές οι ανεκτίμητης αξίας συλλογές, τα λευκώματα, τα φωτογραφικά αρχεία και τα σπάνια χειρόγραφά της διατρέχουν τεράστιο κίνδυνο.

Πράγματι, δεν χωράει το μυαλό του ανθρώπου την κατάσταση στην οποία βρίσκονται τα βιβλιοστάσια εκεί. Εγώ πήγα στη Χίο και τα είδα. Κατέγραψα το πρόβλημα και μάλιστα, έκανα και ένα εκτενές ρεπορτάζ στον «ΡΙΖΟΣΠΑΣΤΗ». Είδα βιβλιοστάσια με βιβλία, εγκυκλοπαίδειες, περιοδικά, λεξικά και εφημερίδες, όλα σπάνια και πολύτιμα, που φυλάχθηκαν για εκατοντάδες χρόνια και τώρα κινδυνεύουν. Πότε; Στον 21ο αιώνα! Άκουσα τους αγανακτισμένους κατοίκους, που βλέπουν την αδιαφορία και την εγκατάλειψη αυτού του κοσμήματος του νησιού, να λένε πως πονάει η ψυχή τους βλέποντας τις εκατοντάδες κούτες βιβλίων και τις ανεκτίμητες ιστορικές εφημερίδες, τις σπάνιες εκδόσεις αφημένες όπως-όπως, χωρίς το σωστό περιβάλλον φύλαξης και συντήρησης, χωρίς τις απαιτούμενες συνθήκες θερμοκρασίας, μια πολύτιμη κληρονομιά τελείως εγκαταλελειμμένη.

Και βέβαια, ούτε κουβέντα για κάποια έκθεση όλων αυτών των σημαντικών ιστορικών κειμηλίων. Μιλάμε για βιβλία, χάρτες, γκραβούρες, πίνακες, μετάλλια, ασημικά. Το να συμβεί αυτό είναι αδύνατον, ένα όνειρο απατηλό.

Με δυο λόγια, μιλάμε για έναν εθνικό θησαυρό σε κίνδυνο, με ιστορική, μάλιστα, σημασία για τον τόπο και αξία ανυπολόγιστη, και οι κάτοικοι της Χίου που πονάνε και αγαπάνε τη βιβλιοθήκη τους και εμείς, βέβαια, θα θέλαμε να ακούσουμε όχι λόγια, υποσχέσεις, διαβεβαιώσεις, αοριστολογίες και υπεκφυγές, αλλά συγκεκριμένες κουβέντες που θα συνοδεύονται με πράξεις για την πραγματική διάσωση της βιβλιοθήκης και τη στήριξή της. Περιμένουμε, λοιπόν, να ακούσουμε με στοιχεία συγκεκριμένα και με χρονοδιάγραμμα ποια θα είναι ακριβώς η χρηματοδότηση της βιβλιοθήκης «Κοραή» για την αντιμετώπιση των κτηριακών αναγκών και για τη δημιουργία τεχνολογικής και ηλεκτρονικής υποδομής, χωρίς να ακούμε «ψίχουλα». Ποιος είναι ο σχεδιασμός του Υπουργείου για την προστασία των ιστορικών κειμηλίων και συγγραμμάτων; Ποιος είναι ο σχεδιασμός προσλήψεων προσωπικού και πότε θα υπάρξει προκήρυξη θέσεων;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αντιλαμβάνομαι το ενδιαφέρον και πραγματικά είναι και για μένα πολύ μεγάλη χαρά να απαντώ για τα θέματα αυτά όπου ξεφεύγουμε λίγο από τα τετριμμένα που απασχολούν για την Παιδεία. Όχι ότι κι εκείνα έχουν λιγότερη σημασία, αλλά είναι κάτι αναζωογονητικό να ασχολούμαστε και με τα θέματα των βιβλιοθηκών. Θα σας πω όμως με σεβασμό, κυρία Διγενή, ότι δεν είναι μόνο τα 9.000 ευρώ που αναφέραμε. Εγώ σας ανέφερα και πολλά εκατομμύρια τα οποία εξαρτάται από το εφορευτικό συμβούλιο αν τα αξιοποιήσουν και αν θέλετε την προσωπική μου γνώμη, πιστεύω ότι θα το κάνουν.

Πολύ σωστά επιμείνατε στη στελέχωση, γιατί και τα χρήματα όσα και αν είναι δεν αρκούν, αν δεν υπάρχει το κατάλληλο προσωπικό για να τα αξιοποιήσει και για να παρέχει υπηρεσίες εκεί και να συντηρεί.

Το προσωπικό, λοιπόν, στις βιβλιοθήκες, άρα και στη βιβλιοθήκη «Κοραής», καλύπτεται μέσω διορισμών, μετατάξεων και αποσπάσεων των εκπαιδευτικών. Στη δημόσια αυτή βιβλιοθήκη για την οποία μας ρωτάτε υπάρχουν δεκατρείς οργανικές θέσεις δημοσίου δικαίου και δύο οργανικές θέσεις ιδιωτικού δικαίου αορίστου χρόνου. Είναι καλυμμένες τρεις θέσεις, οι οκτώ είναι κενές και τέσσερις είναι δεσμευμένες για κάλυψη μέσω της διαδικασίας προγραμματισμού προσλήψεων και μία υπάλληλος σε προσωποπαγή θέση ΙΔΑΧ.

Υπάρχει, όμως, η επιτροπή της πράξης υπουργικού συμβουλίου που εγκρίνει τη στελέχωση μέσω νέων προσλήψεων και μάλιστα, έχει ξεκινήσει η διαδικασία, θα πληρωθεί μια θέση που είναι κενή για το μόνιμο προσωπικό κλάδου ΠΕ Αρχειονόμων και Βιβλιοθηκονόμων, ειδικότητας ΠΕ Βιβλιοθηκονόμων σε αυτή τη βιβλιοθήκη για την οποία ρωτάτε το Υπουργείο. Είναι στην προκήρυξη 4Κ/2023 και αναμένεται και η έκδοση των οριστικών πινάκων των διοριστέων.

Έχει υποβληθεί επίσης, στο πλαίσιο του ετήσιου προγραμματισμού προσλήψεων για το έτος 2025, στο Υπουργείο Εσωτερικών προς έγκριση αίτημα για την πλήρωση τριών κενών οργανικών θέσεων της βιβλιοθήκης αυτής, συγκεκριμένα μιας θέσης κλάδου ΔΕ Οδηγών, μιας κλάδου ΤΕ Διοικητικού-Λογιστικού, μιας κλάδου ΥΕ Προσωπικού καθαριότητας εσωτερικών χώρων.

Τώρα φτάνουμε στην κινητικότητα και τη στελέχωση μέσω μετατάξεων. Το 2019, κυρία συνάδελφε, ένας υπάλληλος κλάδου ΠΕ Φιλολογικών Σπουδών πήγε στη βιβλιοθήκη. Στο πλαίσιο του ενιαίου συστήματος κινητικότητας του έτους 2024, προκηρύχθηκαν για πλήρωση μέσω μετάταξης πέντε οργανικές θέσεις διαφόρων κλάδων του φορέα. Δεν υποβλήθηκε, δυστυχώς, καμμία αίτηση.

Και σε ό,τι αφορά στη στελέχωση μέσω αιτήσεων αποσπάσεων, κάθε χρόνο γίνονται μετά από την έκδοση πρόσκλησης αποσπάσεις εκπαιδευτικών, εννοείται λαμβάνοντας υπ’ όψιν πάντα τις ανάγκες των σχολικών μονάδων που δεν θέλουμε να αποδυναμωθούν και το σχολικό έτος 2024-2025 έχουν αποσπαστεί τέσσερις εκπαιδευτικοί για να στελεχώσουν τον φορέα και να βοηθήσουν στην υλοποίηση εκπαιδευτικών προγραμμάτων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Η τελευταία επίκαιρη ερώτηση, η έκτη με αριθμό 1384/13-9-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Παιδείας, Θρησκευμάτων και Αθλητισμού με θέμα: «Η κατάσταση της γενικής εκπαίδευσης και της ειδικής αγωγής στη Θεσσαλονίκη», δεν θα συζητηθεί λόγω κωλύματος της Βουλευτού.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.32΄ λύεται η συνεδρίαση για την προσεχή Τετάρτη 25 Σεπτεμβρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**